
Următorii 100 de ani este cartea-ochean prin care, alături de 
autor, putem arunca o privire în viitor. O explorare fascinantă a 
tiparelor istorice şi geopolitice datând cu sute de ani în urmă, 
volumul ne oferă o serie de previziuni uimitoare despre 
schimbările majore pe care le va aduce cu sine secolul XXI, la 
nivel mondial. Vom afla, aşadar, care sunt motivele ce vor sta la 
baza viitoarelor conflicte, care naţiuni vor pierde puterea 
economică şi care o vor câştiga şi cum ne vor afecta noile 
orientări tehnologice şi culturale. 

Cine va declanşa un nou război mondial şi ce coaliţii se vor 
forma? Ce stat va deveni o importantă putere mondială? 

Cine va fi motorul unui nou Război Rece? 

Următorii 100 de ani ţine ascunse între paginile ei răspunsuri 
surprinzătoare la aceste întrebări. 

Nota autorului 


Nu am un glob de cristal. Am, totuşi, o metodă care mi-a fost 
de folos, deşi poate nu este perfectă, în a înţelege trecutul şi a 
anticipa viitorul. Sub haosul aparent al istoriei, sarcina mea este 
să încerc să văd ordinea - şi să anticipez ce evenimente, 
tendinţe şi tehnologii va aduce cu ea această ordine. A face 
anticipări pentru următorii 100 de ani poate părea un act frivol, 
dar, aşa cum sper că veţi constata, este doar un proces raţional, 
fezabil şi nicidecum frivol. În viitorul nu foarte îndepărtat voi fi 
bunic, şi unii dintre nepoţii mei cu siguranţă vor trăi să vadă 
secolul XXII. Acest gând face toată această acţiune a mea foarte 
reală. 

În această carte, voi încerca să transmit un sens al viitorului. 
Bineînţeles că voi greşi multe dintre detalii. Însă scopul este să 
identific tendințele majore - geopolitice, tehnologice, 
demografice, culturale, militare - în sensul lor cel mai general şi 
să identific evenimentele importante care ar putea avea loc. Aşa 
cum cred că veţi vedea, ceea ce urmează să fac nu este un 
proces aşa de anevoios sau de intimidant precum pare. Voi fi 
fericit dacă voi arăta cum funcţionează lumea azi şi cum explică 
acest lucru, în mod credibil, mersul lumii în viitor. Voi fi încântat 
dacă nepoţii mei, răsfoind această carte în 2100, vor avea 
motive să spună: „Nu e rău deloc.” 


Uvertură 


Introducere în era americană 


Imaginaţi-vă că aţi trăit în vara anului 1900, la Londra, pe 
vremea aceea capitala lumii. Europa conducea emisfera estică. 
Aproape că nu exista loc pe lume care să nu fi fost controlat, 
direct sau indirect, din capitala europeană. În Europa domneau 
liniştea şi pacea şi o prosperitate fără precedent. 
Interdependenţa europeană datorată comerţului şi investiţiilor 
ajunsese atât de mare, încât populaţia integră era convinsă că 
izbucnirea unui război devenise imposibilă - şi, dacă nu era 
imposibilă, un eventual război nu avea cum să dureze mai mult 
de câteva săptămâni -, căci pieţele financiare globale nu ar fi 
putut să facă faţă presiunii. Viitorul părea previzibil: o Europă 
liniştită şi prosperă avea să conducă lumea. 

Imaginaţi-vă acum vara anului 1920. Europa fusese sfâşiată 
de un război ce păruse fără de sfârşit. Continentul era 
destrămat. Imperiile Austro-Ungar, Rus, German şi Otoman 
dispăruseră, iar milioane de oameni îşi pierduseră viaţa într-un 
conflict care durase ani la rând. Războiul a luat sfârşit odată cu 
intervenţia unei armate americane de un milion de oameni - o 
armată care a plecat la fel de rapid cum venise. Comunismul 
domina Rusia, dar nu era sigur că va supravieţui. Ţări care se 
aflaseră la periferia puterii europene, cum ar fi Statele Unite şi 
Japonia, s-au ridicat dintr-odată ca potenţiale puteri decisive. Un 
lucru însă era sigur - tratatul de pace care fusese impus 
Germaniei garanta că aceasta nu va mai putea să reînvie prea 
curând. 

Imaginaţi-vă acum vara lui 1940. Germania nu numai că 
revenise în forţă, dar, pe deasupra, cucerise Franţa şi domina 
Europa. Comunismul supravieţuise, iar Uniunea Sovietică era 
acum aliata Germaniei naziste. Marea Britanie rămăsese singură 
împotriva Germaniei şi, din punctul de vedere al celor mai mulţi 
cetăţeni raţionali, războiul era la final. Dacă nu avea să existe 
un Reich de o mie de ani, atunci, cu siguranţă, soarta Europei 
era decisă pentru un secol de-atunci încolo. Germania urma să 
domine Europa şi să moştenească Imperiul European. 

să ne lăsăm purtaţi de imaginaţie în vara lui 1960. Germania 
fusese strivită în război, învinsă la mai puţin de cinci ani de la 
începerea luptelor. Europa se afla sub ocupaţie, împărţită în 


două jumătăţi, una pentru Statele Unite, cealaltă pentru 
Uniunea Sovietică. Imperiile europene cădeau, iar Statele Unite 
şi Uniunea Sovietică se străduiau să le moştenească. Statele 
Unite  înconjuraseră Uniunea Sovietică şi, cu un arsenal 
copleşitor de arme nucleare, o puteau anihila în doar câteva 
ore. Statele Unite deveniseră noua putere mondială. Dominau 
toate oceanele lumii, iar, cu forţa nucleară deţinută, puteau să- 
şi impună voinţa în lume. Uniunea Sovietică nu mai putea spera 
decât la un impas - asta dacă sovieticii nu aveau de gând să 
invadeze Germania şi să cucerească Europa. Acesta era războiul 
pentru care se pregătea întreaga lume. Şi, undeva în fundal, 
fanatismul maoist era celălalt pericol. 

să ne imaginăm acum vara lui 1980. Statele Unite fuseseră 
învinse într-un război de şapte ani - şi nu de Uniunea Sovietică, 
ci de Vietnamul de Nord comunist. Națiunea se vedea, aşa cum 
o vedea întreaga lume, bătând în retragere. lzgonită din 
Vietnam, s-a văzut apoi înlăturată şi din lran, unde câmpurile 
petroliere, pe care nu le mai controla, păreau să cadă în mâinile 
Uniunii Sovietice. Pentru a putea înfrunta Uniunea Sovietică, 
Statele Unite au încheiat o alianţă cu China lui Mao în cadrul 
unei întâlniri amiabile între preşedintele american şi cel chinez, 
la Beijing. Doar această alianţă a fost în stare să ţină în frâu 
puterea din ce în ce mai mare a Uniunii Sovietice. 

Acum să ne imaginăm că ne aflăm în vara anului 2000. 
Uniunea Sovietică se prăbuşise complet. China mai rămăsese 
comunistă doar cu numele, dar devenise capitalistă în practică. 
NATO avansase în Europa de Est şi chiar în fosta Uniune 
Sovietică. Lumea era prosperă şi liniştită. Criteriile geopolitice, o 
ştia oricine, erau pe locul doi după cele economice, şi singurele 
probleme erau cazuri secundare, regionale, precum Haiti sau 
Kosovo. 

Şi-apoi a sosit 11 septembrie 2001, iar lumea s-a dat din nou 
peste cap. 

Dintr-un anumit punct de vedere, când vine vorba despre 
evenimente curente, singurul lucru pe care-l putem şti cu 
certitudine este că raţiunea reprezintă o abordare greşită. Nu 
există niciun ciclu magic de douăzeci de ani, nu există nicio 
forţă simplistă care guvernează această schemă. Lucrurile care 
par permanente şi dominante într-un anumit moment al istoriei 
se pot schimba în prezent pur şi simplu, cu o viteză uluitoare. 


Erele vin şi pleacă. Felul în care arată lucrurile în relaţiile 
internaţionale este foarte diferit de cel în care vor arăta peste 
douăzeci de ani, sau chiar mai puţin de-atât. Căderea Uniunii 
Sovietice era de neimaginat, şi asta susţin cele spuse mai 
înainte. Analiza politică pur convenţională suferă de o acută 
lipsă de imaginaţie. Işi închipuie că norii trecători sunt 
permanenţi şi ignoră faptul că evenimentele importante se 
repetă în văzul lumii întregi. 

Dacă am fi la începutul secolului XX, ar fi imposibil să 
prevedem evenimentele pe care tocmai le-am enumerat. Dar 
există anumite lucruri care ar fi putut fi - şi chiar au fost - 
prevăzute. De exemplu, era clar că Germania, după unirea din 
1871, devenise o putere importantă, aflată într-o poziţie 
nesigură (prinsă între Rusia şi Franţa) şi dorind să redefinească 
sistemul european şi pe cel mondial. Majoritatea conflictelor din 
prima jumătate a secolului XX au avut legătură cu statutul 
Germaniei în Europa. În vreme ce momentele şi locurile 
conflictelor nu puteau fi prevăzute, probabilitatea izbucnirii unui 
război putea fi şi chiar a fost prevăzută de mulţi europeni. 

Cea mai dificilă parte a acestei ecuaţii a fost prezicerea 
efectelor devastatoare ale conflictelor şi faptul că Europa avea 
să-şi piardă imperiile după încetarea celor două războaie 
mondiale. Dar au existat şi cei care, mai ales după inventarea 
dinamitei, au prezis că războiul va fi catastrofal. Dacă 
previziunile în ceea ce priveşte tehnologia ar fi fost combinate 
cu cele de ordin geopolitic, s-ar fi putut foarte bine anticipa şi 
destrămarea Europei. Ridicarea Statelor Unite şi a Rusiei a fost, 
desigur, prevăzută în secolul XIX. Alexis de Tocqueville şi 
Friedrich Nietzsche au intuit superioritatea acestor două ţări. 
Prin urmare, cu disciplină şi un strop de noroc, prevederea 
traiectoriilor generale ale secolului XX ar fi fost posibilă încă de 
la începutul lui. 


Secolul XXI 


Acum, la început de secol XXI, trebuie să identificăm acel 
eveniment crucial al secolului nostru, echivalent cu unificarea 
Germaniei din secolul trecut. După ce rămăşiţele Imperiului 
European şi cele ale fostei Uniuni Sovietice au fost îndepărtate, 
o singură putere atotstăpânitoare mai rămâne în picioare: 
Statele Unite. Desigur, de cele mai multe ori, Statele Unite tind 


să o cam dea în bară pe plan mondial. Important este însă că nu 
se lasă intimidate de orice haos trecător. Statele Unite 
reprezintă, din punct de vedere economic, militar şi politic, cea 
mai puternică naţiune din lume, pentru care nu există niciun 
adversar pe măsură. Asemenea Războiului Hispano-American, 
peste o sută de ani abia dacă îşi va mai aminti cineva de 
războiul dintre Statele Unite şi radicalii islamişti, indiferent de 
sentimentele încercate în privinţa acestui conflict în prezent. 

Incă de pe vremea Războiului Civil, Statele Unite au cunoscut 
o extraordinară ascensiune economică. Națiunea s-a 
transformat dintr-una de periferie din punct de vedere al 
dezvoltării într-o putere cu o economie mai solidă decât cea a 
următoarelor patru ţări din clasament la un loc. Din punct de 
vedere militar, au evoluat de la o forţă insignifiantă la o putere 
dominantă la nivel mondial. Pe plan politic, Statele Unite 
influenţează întreaga lume, uneori voit, alteori doar prin simpla 
existenţă. Veţi avea poate impresia că această carte este 
centrată pe America, fiind scrisă din punctul de vedere al unui 
american. Poate chiar aşa şi este, dar ceea ce încerc să 
demonstrez este că, într-adevăr, lumea se învârte în jurul 
Statelor Unite. 

Acest lucru se datorează nu numai puterii americane. 
Explicaţia constă într-o modificare fundamentală a modului în 
care funcţionează această lume. In ultimii cinci sute de ani, 
centrul sistemului internaţional a fost Europa, imperiile sale 
creând un sistem global unic pentru prima oară în istoria 
umanităţii. Calea principală către Europa era Atlanticul de Nord. 
Cine controla Atlanticul de Nord controla accesul către Europa - 
şi accesul Europei către lume. Geografia de bază a politicii 
globale era clară. 

La începutul anilor '90, s-a întâmplat ceva remarcabil. Pentru 
prima oară în istorie, comerţul transpacific l-a egalat pe cel 
transatlantic. Cu o Europă redusă la o colecţie de puteri 
secundare după cel de-Al Doilea Război Mondial, şi cu aceste 
schimbări în tiparele comerciale, Atlanticul de Nord nu mai era 
singura cheie. Acum, acea ţară care controla atât Atlanticul de 
Nord, cât şi Pacificul, putea controla, dacă dorea, întregul sistem 
comercial al lumii şi, prin urmare, economia mondială. În secolul 
XXI, orice naţiune plasată la ambele oceane dispune de un 
avantaj enorm. 


Date fiind costurile impuse de realizarea unei flote militare şi 
costul imens pentru trimiterea ei în lume, acea putere a lumii 
născută cu acces la cele două oceane a devenit actorul principal 
în sistemul internaţional din acelaşi motiv din care Marea 
Britanie a dominat secolul XIX: trăia pe marea pe care trebuia 
să o controleze. Astfel, America de Nord a înlocuit Europa ca 
centru gravitațional al lumii, iar cine domină America de Nord 
domină, teoretic, întreaga lume. Cel puţin în secolul XXI, rolul 
aparţine Statelor Unite. 

Puterea moştenită, împreună cu poziţia geografică, fac din 
Statele Unite pionul central al secolului XXI. Asta nu le face 
neapărat şi iubite. Dimpotrivă, puterea lor le face de temut. 
Istoria secolului XXI, în principal în prima sa jumătate, se va 
desfăşura în jurul a două lupte la poli opuşi. Una va fi 
reprezentată de încercarea de a forma coaliţii de puteri 
secundare care vor încerca să controleze Statele Unite. Cea de- 
a doua va fi cea a Statelor Unite, care vor încerca să împiedice 
formarea oricărei astfel de coaliţii. 

Dacă ne uităm la începuturile secolului XXI ca la zorii erei 
americane (care ia locul erei europene), vom vedea că această 
eră a debutat cu încercarea unor musulmani de a recrea 
Califatul - marele imperiu islamic care se întindea cândva de la 
Atlantic la Pacific. În vederea acestui lucru, s-au văzut nevoite, 
inevitabil, să lovească în Statele Unite în încercarea lor de a 
atrage puterea supremă a lumii în război, pentru a-i demonstra 
slăbiciunea şi pentru a declanşa o ascensiune islamică. Statele 
Unite au răspuns invadând lumea islamică. Dar scopul lor nu era 
victoria. Nici măcar nu era clar ce ar fi însemnat o victorie. 
Scopul era pur şi simplu destrămarea lumii islamice şi stârnirea 
acesteia împotriva ei însăşi, astfel încât să se împiedice 
formarea unui nou Imperiu Islamic. 

Statele Unite nu au nevoie să câştige războaie. Tot ce trebuie 
să facă este să acumuleze suficientă putere pentru a fi se 
opune. La un anumit nivel, secolul XXI va fi marcat de o serie de 
confruntări dintre puteri mai mici, care vor încerca să creeze 
coaliţii prin care să controleze comportamentul american, şi 
Statele Unite, care vor iniţia desfăşurări militare pentru a stopa 
astfel de iniţiative. Secolul XXI va cunoaşte chiar mai multe 
războaie decât secolul XX, cu toate că vor fi mai puţin 
catastrofale, date fiind atât schimbările tehnologice, cât şi 


natura provocării geopolitice. 

Aşa cum am văzut, schimbările care fac trecerea de la o eră 
la alta sunt mereu şocant de neaşteptate, iar primii douăzeci de 
ani ai acestui nou secol nu vor face nici ei excepţie. Războiul 
americano-islamist este pe sfârşite, iar următorul conflict deja 
se întrevede la orizont. Rusia îşi reorganizează vechea sferă de 
influenţă, şi aceasta se va dovedi, fără îndoială, o provocare 
pentru Statele Unite. Ruşii se vor deplasa către vest pe vasta 
câmpie europeană de nord. Pe măsură ce Rusia îşi va reclădi 
puterea, ea va da piept cu cele trei ţări baltice dominate de 
NATO - Estonia, Letonia şi Lituania - şi, desigur, cu Polonia. Vor 
mai exista şi alte puncte de fricţiune la începutul secolului XXI, 
iar acest nou Război Rece va atrage asupra lui toată atenţia 
după încheierea războiului americano-islamist. 

Ruşii nu pot rezista tentaţiei de a-şi reinstaura puterea, iar 
Statele Unite vor răspunde, fără îndoială, acestei provocări. Dar, 
la final, Rusia nu poate câştiga. Problemele sale interne 
serioase, declinul masiv al populaţiei, infrastructura slabă vor 
adumbri, în cele din urmă, încercările Rusiei de supravieţuire pe 
termen lung. lar cel de-al doilea Război Rece, mai puţin 
înspăimântător şi mult mai puţin global decât primul, va sfârşi, 
la fel ca cel din urmă, cu colapsul Rusiei. 

Sunt mulţi cei care prezic că următorul adversar al Statelor 
Unite va fi China, şi nu Rusia. Eu nu sunt de acord cu acest lucru 
din două motive. Primul, dacă priveşti mai îndeaproape harta 
Chinei, observi că este o ţară foarte izolată fizic. Cu Siberia în 
nord, Himalaya şi junglele în sud şi mare parte din populaţie 
concentrată în partea de est a ţării, chinezii nu se pot extinde 
aşa de uşor. Mai mult, secole la rând, China nu a fost o putere 
navală majoră, iar realizarea unei flote cere ca generaţii 
succesive nu doar să construiască nave, ci şi să antreneze 
echipaje şi să creeze o cultură adecvată. 

Există un motiv şi mai serios pentru care nu trebuie să ne 
facem griji cu privire la China. China a fost dintotdeauna o 
naţiune instabilă. De fiecare dată când îşi deschide graniţele 
pentru lumea dinafară, regiunea de coastă devine prosperă, pe 
când vasta majoritate a chinezilor din interiorul ţării suferă de 
sărăcie. Acest lucru aduce cu sine tensiuni, conflicte şi 
instabilitate, decizii economice luate din motive politice şi 
rezultând în ineficienţă şi corupţie. Nu e prima oară când China 


se arată deschisă la comerţ exterior, şi nu va fi nici ultima oară 
când devine instabilă drept rezultat. Nu va fi nici ultima oară 
când o figură ca Mao va răsări pentru a închide ţara influențelor 
externe, pentru a-i face pe toţi egali în bogăţie - sau sărăcie - şi 
pentru a o lua de la început. Există unii care consideră că 
tendinţele ultimilor treizeci de ani vor continua la infinit. Eu cred 
că, în următorul deceniu, evoluţia Chinei se va muta la 
următoarea, inevitabila fază. Departe de a fi un competitor, 
China este o ţară pe care Statele Unite vor încerca să o susţină 
şi să o menţină unită, ca pe o contragreutate pentru Rusia. 
Dinamismul actual al economiei Chinei nu se traduce în succes 
pe termen lung. 

Pe la mijlocul secolului, se vor ridica alte puteri, ţări pe care 
nimeni nu le priveşte în ziua de azi ca pe nişte mari forţe pe 
plan mondial, dar la care eu mă aştept să devină mai puternice 
şi mai impunătoare în următoarele câteva decenii. Trei ţări 
anume se evidenţiază. Prima este Japonia. Este a doua 
economie din lume şi cea mai vulnerabilă, fiind foarte 
dependentă de importurile când descriam cum arăta lumea la 
intervale de câte douăzeci de ani în timpul secolului XX, veţi 
vedea ce vreau să spun: raţiunea este singurul lucru greşit în 
toată această poveste. 

Desigur, cu cât imaginea este mai generală, cu atât devine 
mai greu de luat în seamă. Este imposibil să prezici cu precizie 
detaliile secolului viitor - în afară de faptul că eu voi fi de mult 
dus de pe această lume şi nu voi mai putea asista la propriile 
greşeli. Dar susţin cu tărie posibilitatea conturării în linii 
generale a evenimentelor viitoare, şi definirii lor, oricât de 
speculativă ar fi această încercare. Aceasta este intenţia lucrării 
de faţă. 


Formularea previziunilor 
pentru următorii 100 de ani 

Înainte de a mă adânci în orice detalii despre războaie 
mondiale sau progrese tehnologice, este foarte important să îmi 
explic metoda - cum anume pot realiza aceste previziuni. Nu am 
pretenţia să fiu luat în serios în ceea ce priveşte detaliile 
războiului pe care îl preconizez pentru 2050. Dar vreau să mă 
luaţi în serios când vă voi spune cum se vor purta războaiele în 
acea perioadă, când vă voi vorbi despre centralitatea puterii 
americane, despre probabilitatea ca unele ţări să se ridice 
împotriva acestei puteri şi despre cea ca alte ţări să nu o facă. 
Toate acestea cer nişte justificări. Ideea unei confruntări, sau 
chiar a unui război între SUA şi Mexic îi va face pe majoritatea 
oamenilor raţionali să dea dovadă de scepticism, dar aş dori să 
demonstrez de ce şi cum anume am putut face astfel de 
afirmaţii. 

Am spus deja că oamenii raţionali sunt incapabili să 
anticipeze viitorul. Vechiul slogan „Fii pragmatic, cere 
imposibilul” ar trebui să fie schimbat în „Fii pragmatic, aşteaptă- 
te la imposibil”. Această idee reprezintă întocmai esenţa 
metodei mele. Dintr-o perspectivă diferită şi mai substanţială, 
acest lucru poartă numele de geopolitică. 

Geopolitica nu este doar un termen pompos pentru „relaţii 
internaţionale”. Reprezintă un mod de a gândi despre lume şi de 
a anticipa ce se va întâmpla de-a lungul timpului. Economia 
vorbeşte despre o mână invizibilă, care, prin interese personale 
şi activităţi pe termen scurt ale oamenilor, duce la ceea ce 
Adam Smith numea „avuţia naţiunilor”. Geopolitica merge pe 
aplicarea conceptului mâinii invizibile la comportamentul 
naţiunilor şi al altor actori internaţionali. Urmărirea intereselor 
personale pe termen scurt ale naţiunilor şi conducătorilor lor 
duce, dacă nu la îmbogățirea naţiunilor, măcar la un 
comportament previzibil şi, prin urmare, la capacitatea de a 
prevedea forma sistemului internaţional în viitor. 

Geopolitica şi economia presupun ambele ca jucătorii să fie 
raţionali, măcar în a-şi cunoaşte propriile interese personale pe 
termen scurt. Fiind actori raţionali, realitatea le oferă alternative 
limitate. Se presupune că, per total, oamenii şi naţiunile îşi vor 
urma propriile interese, dacă nu consecvent, atunci măcar nu la 
întâmplare. Gândiţi-vă la un joc de şah. Dacă privim acest joc 


într-un mod superficial, se pare că fiecare jucător are douăzeci 
de potenţiale mutări de deschidere. De fapt, ele sunt mult mai 
puţine, întrucât majoritatea acestor mutări sunt atât de proaste, 
încât duc la o înfrângere rapidă. Cu cât eşti mai bun la şah, cu 
atât mai limpede îţi vezi opţiunile şi cu atât mai puţine devin 
mutările. Cu cât este mai bun jucătorul, cu atât mai previzibile 
devin mutările. Jocul marilor maeştri este încărcat de o precizie 
previzibilă - până la acea mişcare anume, genială şi 
neaşteptată. 

Naţiunile funcţionează după acelaşi tipar. Milioanele, sau 
sutele de milioane de oameni care constituie o naţiune sunt 
constrânşi de realitate. Din rândul lor se ridică liderii, care nu ar 
deveni lideri dacă ar fi iraţionali. Ascensiunea în fruntea a 
milioane de oameni rareori se dovedeşte rezultatul acţiunilor 
unor nebuni. Conducătorii înţeleg care sunt următoarele mişcări 
ce trebuie făcute, şi le fac, dacă nu coerent, atunci cel puţin 
destul de bine. Un maestru de ocazie va veni cu o mişcare 
uimitoare şi de succes, dar nu pentru marea majoritate, actul 
guvernării fiind pur şi simplu unul de executare a următorului 
pas necesar şi absolut logic. Când politicienii conduc politica 
externă a unei ţări, acţionează exact la fel. Dacă un conducător 
moare şi este înlocuit, un altul apare şi, de cele mai multe ori, 
continuă acţiunile predecesorului său. 

Nu încerc să susţin că liderii politici sunt genii, erudiţi, sau 
măcar domni sau doamne. Liderii politici ştiu, pur şi simplu, cum 
să fie lideri, altfel nu s-ar fi evidenţiat dintre atâţia oameni. 
Toate societăţile adoră să-şi bagatelizeze liderii politici, iar 
liderii, la rândul lor, fac, desigur, greşeli. Dar greşelile pe care le 
fac, dacă sunt examinate cu atenţie, foarte rar sunt prosteşti. 
Cel mai probabil, liderii sunt forţaţi de circumstanţe să facă 
greşeli. Tuturor ne place să credem că noi - sau candidatul 
nostru favorit - nu am fi acţionat niciodată atât de prosteşte. 
Rareori este şi adevărat. Geopolitica, aşadar, nu ia foarte în 
serios liderul ca individ, nu mai mult decât îl ia economia pe 
omul de afaceri ca individ. Amândoi sunt jucători care ştiu cum 
să facă faţă unei situaţii, dar care nu sunt liberi să încalce 
regulile rigide ale profesiilor lor. 

Politicienii sunt, aşadar, rareori actori independenţi. Acţiunile 
lor sunt determinate de circumstanţe, iar politica publică este 
un răspuns la realitate - şi nu la creatorul ei. În limite restrânse, 


deciziile politice pot conta. Dar nici cel mai strălucit conducător 
al Islandei nu le poate transforma în decizii importante la nivel 
mondial, aşa cum nici cel mai prost conducător roman în culmea 
gloriei nu a putut submina puterea fundamentală a Romei. 
Geopolitica nu se referă la corectitudinea sau incorectitudinea 
lucrurilor, la virtuțile sau viciile politicienilor şi nici la dezbaterile 
politice internaționale. Geopolitica înseamnă ample forţe 
impersonale care constrâng naţiunile şi oamenii şi îi obligă să 
acţioneze în anumite moduri. 

Cheia înţelegerii economiei constă în a sesiza că există mereu 
consecinţe  neintenţionate. Acțiunile pe care oamenii le 
întreprind în scopuri personale au consecinţe pe care ei nu le 
anticipează şi pe care nici nu le intenţionează. Acest lucru este 
valabil şi pentru geopolitică. Ar fi greu de crezut că Roma, odată 
cu începerea expansiunii în secolul al VIl-lea î.Hr., ar fi avut un 
plan măreț pentru cucerirea zonei mediteraneene cinci sute de 
ani mai târziu. Dar prima acţiune a locuitorilor săi împotriva 
satelor învecinate a pus în mişcare un proces care a fost atât 
constrâns de realitate, cât şi urmat de consecinţe nedorite. 
Roma nu a fost nici planificată, dar nici nu s-a întâmplat pur şi 
simplu. 

Previziunile geopolitice, aşadar, nu înseamnă că totul este 
predeterminat. Înseamnă că ceea ce oamenii cred că fac, ceea 
ce speră ei să obţină şi ceea ce se întâmplă în final nu sunt unul 
şi acelaşi lucru. Naţiunile şi politicienii îşi urmează scopurile 
imediate, aşa cum sunt ele dictate de realitate, la fel cum un 
maestru emerit al şahului este limitat de tabla de şah, de 
numărul de piese şi de reguli. Uneori ei amplifică puterea unei 
naţiuni. Alteori duc națiunea către catastrofă. Rareori rezultatul 
final coincide cu ce şi-au propus iniţial să obţină. 

Geopolitica presupune două lucruri. Mai întâi ca oamenii să se 
organizeze în comunităţi mai mari decât familia, şi, făcând asta, 
să se angajeze în politică. Acest lucru mai presupune ca oamenii 
să dea dovadă de o loialitate înnăscută faţă de mediul în care s- 
au născut, faţă de oameni şi de locuri. Loialitatea faţă de un trib, 
un oraş sau o ţară este ceva natural. In zilele noastre, 
identitatea naţională contează enorm. Geopolitica ne învaţă de 
asemenea că relaţiile dintre aceste naţiuni reprezintă o 
dimensiune virtuală a vieţii umane, iar acest lucru înseamnă că 
războiul este omniprezent. 


În al doilea rând, geopolitica susţine că naţiunile au un 
caracter determinat în mare măsură de geografie, aşa cum se 
întâmplă şi cu relaţiile dintre naţiuni. Noi folosim termenul 
geografie cu înţeles mai larg. El include caracteristicile fizice ale 
unui loc, dar merge mult dincolo de asta, până la efectele 
locului asupra indivizilor şi comunităţilor. În Antichitate, 
diferenţa dintre Sparta şi Atena era cea dintre un oraş în 
interiorul uscatului şi un imperiu maritim. Atena era bogată şi 
cosmopolită, în timp ce Sparta era săracă, provincială şi foarte 
dură. Un spartan era foarte diferit de un atenian, atât din punct 
de vedere cultural, cât şi politic. 

Dacă înţelegeţi aceste principii, atunci este posibil să vă 
imaginaţi un număr mare de oameni, conectaţi prin legături 
umane naturale, constrânşi de geografie, acţionând în anumite 
moduri. Statele Unite sunt Statele Unite şi, prin urmare, trebuie 
să se comporte într-un anumit fel. Lucru valabil şi pentru 
Japonia, Turcia sau Mexic. Dacă sapi mai adânc pentru a 
observa forţele care modelează naţiunile, poţi vedea că meniul 
din care au de ales este limitat. 


Secolul XXI va fi ca toate celelalte dinaintea lui. Va avea parte 
de războaie, de sărăcie, de victorii şi înfrângeri. De tragedie şi 
noroc. Oamenii vor merge la muncă, vor face bani, vor avea 
copii, se vor îndrăgosti şi se vor uri. Acesta este singurul lucru 
care nu este ciclic. Reprezintă condiţia permanentă a omului. 
Dar secolul XXI va fi extraordinar din două puncte de vedere. Va 
constitui începutul unei noi ere şi va cunoaşte o nouă putere 
mondială ce va domina lumea. Şi acest lucru nu se întâmplă 
prea des. 

Suntem acum într-o eră americană. Pentru a înţelege această 
eră trebuie să înţelegem Statele Unite, nu numai pentru că sunt 
atât de puternice, dar şi pentru că au o cultură care se va 
răspândi şi-şi va lăsa amprenta asupra lumii. La fel cum cultura 
franceză sau cea britanică au influenţat lumea cât timp s-au 
aflat la putere, la fel şi cultura americană, aşa tânără şi barbară 
cum este ea acum, va determina felul în care lumea va gândi şi 
va trăi. Astfel, studiul secolului XXI înseamnă studiul Statelor 
Unite. 

Dacă ar trebui să aduc doar un argument despre secolul XXI, 
acesta ar fi că era europeană s-a sfârşit, iar era Americii de Nord 


a început, iar America de Nord va fi dominată de Statele Unite 
pentru următorii o sută de ani. Evenimentele din secolul XXI vor 
pivota în jurul Statelor Unite. Asta nu presupune neapărat că 
Statele Unite reprezintă un regim drept şi moral. Şi nici nu 
înseamnă că America a dezvoltat deja o civilizaţie matură. 
Înseamnă însă că, în multe privinţe, istoria Statelor Unite va fi 
istoria secolului XXI. 


CAPITOLUL UNU 


Zorii erei americane 


În america există o credinţă împământenită, conform căreia 
Statele Unite s-ar apropia de zorii distrugerii lor. Citiţi scrisorile 
către editori, analizaţi cu atenţie internetul şi ascultați 
discursurile publice. Războaie dezastruoase, deficite 
incontrolabile, preţul mare al combustibilului, atacuri armate în 
universităţi, corupţie la nivel guvernamental şi în mediul de 
afaceri, nesfârşite litanii ale nenumăratelor neajunsuri - toate 
reale - creează sentimentul că visul american s-a spulberat şi că 
America a trecut de perioada sa de glorie. Dacă toate acestea 
nu vă conving, ascultaţi-i pe europeni. Ei vă vor asigura că 
America îşi vede sfârşitul cu ochii. 

Ciudat este faptul că toate acestea au existat încă din timpul 
preşedinţiei lui Richard Nixon, alături de multe alte asemenea 
probleme. Există o teamă continuă că puterea şi prosperitatea 
americană sunt iluzorii, şi că dezastrul pândeşte la cotitură. 
Rațiunea transcede ideologia. Ecologiştii şi conservatorii creştini 
transmit cu toţii acelaşi mesaj. Dacă nu ne căim pentru ceea ce 
facem, vom plăti un preţ scump - şi deja s-ar putea să fie prea 
târziu. 

Este interesant de observat că națiunea care crede în destinul 
său manifest ar trebui să aibă nu numai un simţ al dezastrului 
ameninţător - dar şi sentimentul sâcâitor că ţara pur şi simplu 
nu mai este ce era. Suntem copleşiţi de nostalgia anilor '50, de 
nişte vremuri mai „simple”. Este un sentiment destul de ciudat. 
Cu Războiul din Coreea şi cu McCarthy pe de o parte, Little Rock 
la mijloc şi Sputnik şi Berlin pe de altă parte, şi cu ameninţarea 
foarte reală a unui război nuclear plutind în aer, anii '50 au 
reprezentat, de fapt, o perioadă de maximă încordare şi 
prevestiri rele. O carte foarte citită, publicată în anii '50, se 


numea The Age of Anxiety. În anii '50, oamenii priveau cu 
nostalgie înapoi la vremurile unei Americi şi mai tinere, aşa cum 
noi ne întoarcem privirea cu nostalgie spre anii '50. 

Cultura americană este o combinaţie nebunească de hybris 
exaltant şi depresie profundă. Rezultatul net este un sentiment 
de încredere, permanent subminat de teama că ne-am putea 
îneca în apa rezultată din topirea calotelor glaciare ca urmare a 
încălzirii globale sau că am putea muri trăsniţi de furia Domnului 
stârnită de căsătoriile homosexuale, ambele probleme fiind 
responsabilitatea personală a fiecăruia. Starea sufletească 
oscilantă a americanilor face dificilă dezvoltarea unui sentiment 
real a ceea ce înseamnă Statele Unite la început de secol XXI. 
Adevărul este însă că Statele Unite sunt impresionant de 
puternice. Poate că se îndreaptă către o catastrofă, dar 
scenariul e greu de imaginat dacă priveşti faptele. 

Să analizăm câteva date relevante. Americanii reprezintă 
circa 4% din populaţia lumii, dar produc în jur de 26% din bunuri 
şi servicii. În 2007, produsul intern brut al SUA a fost de 
aproximativ 14 trilioane de dolari, comparativ cu PIB-ul mondial 
de 54 de trilioane de dolari - aproximativ 26% din activitatea 
economică internaţională are loc în Statele Unite. Următoarea 
putere economică a lumii este Japonia, care are un PIB de 
aproximativ 4,4 trilioane de dolari - aproape o treime din cel al 
Americii. Economia americană este atât de uriaşă, încât 
depăşeşte economiile următoarelor patru ţări la un loc: Japonia, 
Germania, China şi Marea Britanie. 

Mulţi atrag atenţia asupra declinului industriilor auto şi a 
oţelului, care, în urmă cu o generaţie, reprezentau pilonii de 
bază ai economiei americane, ca exemple ale unui curent de 
dezindustrializare a Statelor Unite. Este foarte adevărat că o 
mare parte a industriei s-a mutat peste ocean. Acest lucru a 
lăsat Statele Unite cu o producţie industrială de numai 2,8 
trilioane de dolari (în 2006): cea mai mare din lume, depăşind 
de mai bine de două ori puterea industrială a următoarei ţări, 
Japonia, precum şi industriile Japoniei şi ale Chinei la un loc. 

Se vorbeşte despre criza petrolului, care se pare că există cu 
adevărat şi care, fără îndoială, va lua amploare. Totuşi, este 
important să ne dăm seama că Statele Unite produceau 8,3 
milioane de barili de petrol în fiecare zi în 2006. Comparati 
această cifră cu 9,7 milioane ale Rusiei şi 10,7 milioane ale 


Arabiei Saudite. Producţia de petrol a Statelor Unite reprezintă 
85% din cea a Arabiei Saudite. Statele Unite produc mai mult 
petrol decât Iranul, Kuweitul sau Emiratele Arabe Unite. 
Importurile de petrol sunt şi ele vaste, dar, dată fiind activitatea 
industrială, acest lucru este de înţeles. Comparând producţia de 
gaze naturale din 2006, Rusia a fost pe primul loc, cu 634,37 
trilioane de litri, iar Statele Unite au ocupat locul doi, cu 529,58 
trilioane de litri. Producţia de gaze naturale a Statelor Unite este 
mai mare decât cea a următorilor cinci producători la un loc. Cu 
alte cuvinte, deşi există motive de îngrijorare cu privire la 
dependenţa integrală de sursele de energie străine, Statele 
Unite reprezintă, în realitate, unul dintre cei mai mari 
producători de energie din lume. 

Dată fiind vasta economie a Americii, este interesant de 
remarcat că Statele Unite rămân, chiar şi în ziua de azi, 
subpopulate, dacă luăm în considerare standardele globale. 
Măsurată în locuitori pe km?, densitatea medie a populaţiei lumii 
este de 49, a Japoniei de 338, iar a Germaniei de 230. 
Densitatea populaţia Americii este de doar 31 de locuitori pe 
km?. Dacă excludem Alaska, în mare parte nelocuibilă, 
densitatea populaţiei SUA se ridică la 34. Comparativ cu Japonia 
sau Germania, sau cu restul Europei, Statele Unite sunt în mare 
parte subpopulate. Dacă am face comparaţia în raport cu 
suprafeţele arabile - terenuri adecvate pentru agricultură - 
America are de cinci ori mai mult astfel de teren pe cap de 
locuitor decât Asia, aproape de două ori mai mult decât Europa 
şi de trei ori mai mult decât media globală. O economie este 
compusă din pământuri, forţă de muncă şi din capital. In cazul 
Statelor Unite, cifrele arată că națiunea încă mai poate creşte - 
dispune de o capacitate suficient de mare pentru a se dezvolta 
în toate cele trei direcţii. 

Există multe răspunsuri la întrebarea „de ce este atât de 
puternică economia Statelor Unite”, dar cel mai simplu este: 
puterea militară. Statele Unite domină complet un continent 
invulnerabil la invazii şi ocupaţii, dispunând de forţa militară a 
vecinilor săi. Teoretic, toate puterile industriale din lume au avut 
de-a face cu situaţii de război devastatoare în secolul XX. 
Statele Unite au susţinut războiul, dar America însăşi nu l-a trăit 
practic niciodată. Puterea militară şi realitatea geografică au 
creat o realitate economică. Multe ţări au pierdut timp încercând 


să-şi revină de pe urma războaielor. Nu însă şi Statele Unite. Din 
contră, ele s-au dezvoltat de pe urma lor. 

Luaţi în considerare următorul lucru, pe care îl voi aduce în 
discuţie de nenumărate ori. Flota militară a Statelor Unite 
controlează toate oceanele lumii. Fie că este vorba despre o 
epavă din mările Chinei de Sud, de un dhow, vasul tradiţional 
arab, din lemn, cu pânze, de-a lungul coastei africane, de un 
petrolier din Golful Persic sau de un vas de croazieră din 
Caraibe, fiecare vas din lume se deplasează sub ochii sateliților 
americani din spaţiu, iar mişcările lor sunt aprobate - sau 
respinse - după bunul plac al marinei militare americane. Flota 
militară unită a celorlalte state ale lumii nici măcar nu se 
apropie de egalarea celei a Statelor Unite. 

Aceasta este o situaţie fără precedent în istoria umanităţii. Au 
existat flote dominante regional, dar niciodată una care să 
domine la nivel global, cu o forţă atât de copleşitoare. Acest 
lucru înseamnă că Statele Unite ar putea invada alte ţări - fără 
să poată fi însă invadată la rândul ei. Mai mult, Statele Unite 
controlează comerţul mondial. Acesta constituie fundamentul 
securităţii şi bogăției americane. Controlul apelor mărilor a 
debutat odată cu finalul celui de-Al Doilea Război Mondial, s-a 
consolidat în timpul fazei finale a erei europene, şi reprezintă 
acum una dintre faţetele puterii economice americane, baza 
puterii sale militare. 

Indiferent de problemele trecătoare cu care s-ar confrunta 
Statele Unite, factorul cel mai importat în afacerile 
internaţionale este dezechilibrul imens dintre puterile 
economică, militară şi politică. Orice încercare de a face 
previziuni pentru secolul XXI, negând recunoaşterea însuşirilor 
extraordinare ale puterii americane, nu are niciun fundament 
real. Dar eu plusez şi spun un lucru şi mai neaşteptat: Statele 
Unite se află de-abia la începutul ascensiunii lor. Secolul XXI va 
fi Secolul Americii. 

Această afirmaţie se bazează pe ceva mult mai profund. În 
ultimii cinci sute de ani, sistemul global s-a bazat pe puterea 
Europei Atlantice, ţările europene cu ieşire la Oceanul Atlantic: 
Portugalia, Spania, Franţa şi Anglia, şi ceva mai puţin pe cea a 
Olandei. Aceste ţări au schimbat lumea, creând primul sistem 
global politic şi economic din istoria lumii. După cum ştim, 
puterea europeană s-a destrămat în timpul secolului XX, odată 


cu imperiile europene. Acest fapt a dus la crearea unui gol care 
a fost umplut de către Statele Unite, puterea dominantă din 
America de Nord şi singura mare putere cu ieşire la oceanele 
Atlantic şi Pacific. America de Nord a luat locul Europei, loc 
deţinut de cea din urmă timp de cinci sute de ani, de la călătoria 
lui Columb din 1492 şi până la căderea Uniunii Sovietice, în 
1991. Ea a devenit centrul gravitațional al sistemului 
internaţional. 

De ce? Pentru a înţelege secolul XXI, este important să 
înţelegem schimbările structurale fundamentale care au avut 
loc la finalul secolului XX, schimbări ce au pregătit terenul 
pentru un secol nou, complet diferit ca formă şi conţinut, la fel 
cum Statele Unite sunt atât de diferite de Europa. Argumentul 
meu nu este doar acela că ceva extraordinar s-a întâmplat, ci că 
Statele Unite au ocupat un rol secundar în această chestiune. 
Aici nu este vorba despre politică. Este vorba despre modul în 
care funcţionează forţele geopolitice impersonale. 


Europa 


Până în secolul al XV-lea, oamenii au trăit sechestraţi în lumi 
închise. Rasa umană nu se percepea ca fiind creată din acelaşi 
aluat. Chinezii habar n-aveau de azteci, maiaşii nu ştiau de 
zuluşi. Europenii poate că auziseră de japonezi, dar nu-i 
cunoşteau cu adevărat - şi, cu siguranţă, nu interacţionaseră 
niciodată cu ei. Turnul Babel nu numai că zădărnicise 
comunicarea dintre oameni, dar, pe deasupra, îi adusese în 
stadiul în care uitaseră de lumea exterioară. 

Trăind pe ţărmul estic al Atlanticului, europenii au coborât 
barierele între aceste regiuni izolate şi au transformat lumea 
într-o entitate unică, în care toate componentele interacţionau. 
Ceea ce s-a întâmplat cu aborigenii australieni a avut în mare 
parte de-a face cu relaţiile Marii Britanii cu Irlanda şi cu nevoia 
de a găsi colonii unde condamnaţii britanici să fie deportaţi 
peste ocean. Ceea ce s-a întâmplat cu regii azteci a avut 
legătură directă cu relaţiile Spaniei cu Portugalia. Imperialismul 
Europei Atlantice a creat o singură lume. 

Europa Atlantică a devenit centrul gravitațional al sistemului 
global. Evenimentele din Europa au definit în mare parte ce s-a 
întâmplat în alte părţi ale lumii. Alte naţiuni şi regiuni făceau 
totul inspirându-se din ce făcea Europa. Din secolul al XVI-lea şi 


până în secolul XX aproape că nu a existat vreo parte a lumii 
care să fi scăpat de influenţa şi de puterea europeană. Totul, că 
era rău sau bun, se rotea în jurul Europei. lar pivotul Europei era 
Atlanticul de Nord. Cine controla acea suprafaţă de apă controla 
calea către lumea întreagă. 

Europa nu era nici cea mai civilizată şi nici cea mai evoluată 
regiune a lumii. Şi-atunci ce o făcuse să fie centrul ei? Europa 
era într-adevăr un izvor nesecat de tehnică şi de intelectualitate 
în secolul al XV-lea, la polul opus Chinei sau lumii islamice. De 
ce aceste ţări mici şi izolate? Şi de ce şi-au început dominaţia 
atunci şi nu cu cinci sute de ani mai înainte sau mai târziu? 

Puterea europeană însemna două lucruri: bani şi geografie. 
Europa depindea de importurile din Asia, cu precădere din India. 
Piperul, de exemplu, 

se importa nu neapărat ca ingredient pentru gătit, ci mai ales 
pe post de conservam pentru carne, fiind o parte importantă a 
economiei europene. Asia era plină de produse de lux de care 
Europa avea nevoie şi pentru care ar fi plătit bani grei, iar 
importurile istorice din Asia veneau pe uscat, pe faimosul Drum 
al Mătăsii sau pe alte rute, până ajungeau la Marea Mediterană. 
Ascensiunea Turciei - despre care se va auzi mult în secolul XXI 
- a pus capăt acestor rute şi a însemnat creşterea costurilor de 
import. 

Comercianţii europeni încercau cu disperare să găsească o 
cale care să-i ocolească pe turci. Spaniolii şi portughezii - într-un 
cuvânt, ibericii - au ales alternativa non-militară: au căutat o 
altă rută către India. Ibericii ştiau doar o variantă de traseu 
către India care să-i ocolească pe turci, de-a lungul coastei 
africane şi apoi în sus prin Oceanul Indian. Teoretic ar fi fost 
valabil încă un traseu, presupunând că Pământul ar fi fost 
rotund, un traseu care i-ar fi dus în India prin vest. 

Acesta a fost un moment unic. Cu alte ocazii de-a lungul 
istoriei, Europa Atlantică s-ar fi cufundat şi mai adânc în sărăcie 
şi înapoiere. Dar dificultăţile economice erau reale, iar turcii 
erau foarte periculoşi, aşa că era imperios necesar să se facă 
ceva. Era, de asemenea, un moment psihologic crucial. 
Spaniolii, care abia îi alungaseră pe musulmani din Spania, 
atinseseră maximul hybrisului lor barbar. In cele din urmă, au 
găsit mijloacele necesare pentru a demara astfel de explorări. 
Dispuneau de tehnologie care, folosită corect, putea oferi o 
soluţie la problema cu Turcia. 

Ibericii aveau la dispoziţie o navă, caravela, care putea face 
faţă călătoriilor pe mările adânci ale lumii. Aveau o gamă largă 
de accesorii necesare navigaţiei, de la busola la astrolab. In 
plus, nu duceau lipsă de arme, mai ales de tunuri. Toate acestea 
ar fi putut să fie împrumutate de la alte ţări, dar ibericii le-au 
integrat într-un sistem economic şi militar eficient. Ei puteau 
acum să navigheze către ţinuturi îndepărtate. Când ajungeau 
acolo, puteau lupta şi învinge. Când auzi o detunătură şi vezi 
clădiri explodând, ai tendinţa să fii mai flexibil în negocieri. Când 
ibericii ajungeau la destinaţie, puteau dărâma porţile şi cuceri 
ţinutul. De-a lungul secolelor ce au urmat, navele, armele şi 
banii europeni au dominat lumea şi au creat primul sistem 
global, era europeană. 


Aici este ironia situaţiei: Europa a dominat lumea, dar nu a 
reuşit să rămână unită. Timp de cinci sute de ani, a fost sfâşiată 
de nesfârşite războaie civile, rezultatul fiind incapacitatea sa de 
a deveni un imperiu - existau în schimb Imperiul Britanic, 
Imperiul Spaniol, Imperiul Francez, Imperiul Portughez şi aşa 
mai departe. Naţiunile europene au dus războaie epuizante între 
ele, în timp ce, pe de altă parte, invadau, subjugau şi, în cele din 
urmă, conduceau mare parte din lume. 

Au existat multe motive pentru incapacitatea Europei de a se 
uni, dar, în final, totul s-a redus la o simplă realitate geografică: 
Canalul Mânecii. Mai întâi spaniolii, apoi francezii şi în cele din 
urmă germanii au reuşit să domine continentul european, dar 
niciuna dintre aceste naţiuni nu a reuşit să traverseze canalul. 
Întrucât niciuna nu a putut să învingă Marea Britanie, rând pe 
rând, cuceritorii au eşuat în încercarea de a ţine Europa unită. 
Perioadele de pace erau simple armistiţii temporare. Europa era 
deja sfârşită după Primul Război Mondial, în timpul căruia îşi 
pierduseră viaţa peste zece milioane de oameni - o bună parte 
a acelei generaţii. Economia europeană era devastată, iar 
încrederea europenilor, la pământ. Europa era o umbră 
demografică, economică şi culturală a ceea ce fusese cândva. 
lar lucrurile aveau să se înrăutăţească şi mai mult. 


Bătălia finală a unei epoci străvechi 


Statele Unite au ieşit din Primul Război Mondial ca putere 
mondială. Acea putere era, evident, abia la începuturile ei. Din 
punct de vedere geopolitic, europenii duceau o altă luptă, iar 
din punct de vedere psihologic, americanii încă nu erau gata 
pentru un rol permanent pe scena internaţională. S-au întâmplat 
însă două lucruri. În timpul Primului Război Mondial, Statele 
Unite şi-au anunţat prezenţa cu o autoritate răsunătoare. Ele au 
lăsat în Europa o bombă cu ceas care avea să fie garanţia 
puterii Americii după următorul război. Acea bombă a fost 
Tratatul de la Versailles, cu care s-a finalizat Primul Război 
Mondial - care a lăsat însă nerezolvat conflictul central pentru 
care se purtase războiul. Versailles garanta o nouă rundă de 
lupte. 

Şi războiul s-a reluat în 1939, la douăzeci şi unu de ani după 
terminarea celui dintâi. Germania a atacat din nou prima, 
cucerind Franţa, de data aceasta, în şase săptămâni. Statele 


Unite au rămas pe margine pentru un timp, dar s-au asigurat că 
războiul nu avea să se finalizeze cu o victorie a Germaniei. 
Marea Britanie a rămas în război, iar Statele Unite au menţinut-o 
în conflict cu ajutorul programului Lend-Lease!. Ne amintim cu 
toţii partea „Lend” - în care Statele Unite furnizau Marii Britanii 
distrugătoare şi alte materiale de război pentru lupta cu 
germanii -, dar partea „Lease” este de obicei uitată. Partea 
„Lease” a fost cea în care britanicii şi-au predat aproape toate 
facilităţile maritime din emisfera vestică Statelor Unite. Intre 
controlul acelor facilităţi şi rolul flotei SUA jucat în patrulările pe 
Atlanticul de Nord, britanicii au fost forţaţi să predea 
americanilor cheile către Atlanticul de Nord, care fusese, la 
urma urmei, calea Europei către lume. Intre timp, germanii au 
fost complet distruşi în luptele din Canalul Mânecii, care a 
salvat, şi de data aceasta, Marea Britanie. 

O estimare rezonabilă a costurilor celui de-Al Doilea Război 
Mondial la nivelul omenirii ar fi de cincizeci şi cinci de milioane 
de morţi (militari şi civili). Europa a ieşit sfâşiată din acest 
război, iar naţiunile sale au fost devastate. In contrast cu 
această situaţie, Statele Unite au pierdut în jur de 500 000 de 
militari şi aproape niciun civil. La finalul războiului, industria 
americană era mult mai puternică decât înaintea începerii 
conflictului, SUA rămânând singura ţară din lume în această 
situaţie. Niciun oraş american nu a fost bombardat (în afară de 
Pearl Harbor), niciun teritoriu american nu a fost ocupat 
(exceptând două mici insule din salba de insule Aleutine). 
Pierderile de vieţi omeneşti ale Statelor Unite au reprezentat 1% 
din pierderile totale ale războiului. 

Pentru acest preţ, Statele Unite au ieşit din război nu numai 
deţinând controlul Atlanticului de Nord, dar şi dominând 
oceanele lumii. Ele au ocupat, de asemenea, vestul Europei, 
dictând destinul unor ţări precum Franţa, Olanda, Belgia, Italia 
şi, desigur, Marea Britanie. În acelaşi timp, Statele Unite au 
cucerit şi au ocupat Japonia, aproape ca o consecinţă a 
campaniilor din Europa. 


1 Un program prin care Statele Unite furnizau Marii Britanii, 
Uniunii Sovietice, Chinei, Franţei şi altor puteri aliate, material 
de război, între 1941 şi 1945, cerând în schimb, în cazul Marii 
Britanii, stabilirea bazelor militare în Newfoundland, Bermude şi 
în Indiile de Vest (n. tr.). 


Aşa şi-a pierdut Europa imperiile - în parte din pricina 
epuizării, pentru că nu a fost capabilă să suporte costurile 
menţinerii lor, în parte pentru că Statele Unite pur şi simplu nu 
au dorit ca Europa să-şi continue dominaţia. Imperiul s-a 
spulberat în următorii douăzeci de ani, europenii încercând în 
zadar să îl menţină. Realitatea geopolitică (observată cu secole 
înainte în dilema Spaniei) a condus la un final catastrofal. 

lată o întrebare care merită atenţia: a fost oare ascensiunea 
Statelor Unite din 1945, ca putere mondială cu puteri decisive, 
un extraordinar act machiavelic? Americanii au obţinut 
autoritate mondială la un preţ de doar 500 000 de morţi, într-un 
război în care restul pierderilor umane a fost de cincizeci şi cinci 
de milioane. A fost oare Franklin Roosevelt un geniu ticălos sau 
accederea la statutul de superputere a fost pur şi simplu unul 
dintre rezultatele respectării de către el a „celor patru libertăţi” 
şi a Cartei ONU? In final, nici nu mai contează. Consecințele 
accidentale sunt cele mai importante în geopolitică. 

Confruntarea dintre SUA şi Uniunea Sovietică - cunoscută ca 
Războiul Rece - a reprezentat un real conflict mondial. Iniţial a 
fost vorba despre o competiţie pentru moştenirea imperiul 
european destrămat. Deşi ambele părţi dispuneau de puteri 
militare vaste, Statele Unite mai aveau un avantaj. Uniunea 
Sovietică era enormă, dar îngrădită de uscat. America era 
aproape la fel de vastă, însă avea acces uşor la oceanele lumii. 
In timp ce sovieticii nu-i puteau stăpâni pe americani, americanii 
îi puteau, cu siguranţă, controla pe sovietici. Şi asta a fost 
strategia americanilor: să îi ţine în frâu pe sovietici şi să îi 
sugrume. Din nordul Norvegiei până în Turcia şi până la Insulele 
Aleutine, Statele Unite au creat o centură masivă de naţiuni 
aliate, toate mărginind Uniunea Sovietică - o centură care, după 
1970, a inclus până şi China. În fiecare punct în care sovieticii 
găseau o portiţă, se pomeneau blocaţi de poziţia lor şi de flota 
militară a Statelor Unite. 

Geopolitica are două direcţii de bază pe care se desfăşoară 
competiţiile: geografia şi puterea. Conform uneia dintre direcţii, 
definită de englezul Halford MacKinder, cine ajunge să 
controleze Eurasia, controlează lumea. Aşa cum spunea el: 
„Cine conduce Europa de Est (Europa rusă) conduce Heartlanad?. 


2 Ipoteza sa se numea Heartland Theory şi, conform acesteia, 
cel ce avea sediul puterii politice în inima Eurasiei putea câştiga 


Cine conduce Heartland, 


Componenţa URSS 


conduce World-lsland (Eurasia). Cine conduce World-lsland, 
conduce lumea.” Această teorie a dominat strategia britanicilor 
şi, într-adevăr, pe cea a Statelor Unite în timpul Războiului Rece, 
când se lupta pentru stăpânirea şi subjugarea Rusiei europene. 
Un alt punct de vedere este al amiralului american Alfred 
Thayer Mahan, considerat cel mai mare gânditor geopolitic 
american. In cartea sa The /nfluence of Sea Power on History, 
Mahan aduce un contraargument la teoria lui MacKinder, 
spunând că cine controlează apele mărilor conduce întreaga 
lume. 

Istoria a confirmat că, într-un fel, ambele puncte de vedere 
erau valabile. Mackinder a avut dreptate dacă ne gândim că 
prăbuşirea Uniunii Sovietice a lăsat drum liber Statelor Unite 


suficientă putere pentru ca, în cele din urmă, să stăpânească 
lumea (n. tr.). 


pentru a deveni unica putere mondială. Însă americanul Mahan 
a fost cel ce a înţeles doi factori cruciali. Căderea Uniunii 
Sovietice a fost determinată de puterea Americii pe mare, cea 
care a deschis, de asemenea, poarta pentru forţele navale 
americane către dominarea lumii. În plus, Mahan a avut 
dreptate când a spus că, întotdeauna, transportul mărfii pe 
mare este cel mai avantajos. Nu mai departe de secolul al V-lea 
î.Hr., atenienii erau erau mai bogaţi decât spartanii, deoarece 
Atena dispunea de un port, o flotă comercială şi una militară 
care să o protejeze. Puterile maritime sunt întotdeauna mai 
bogate decât vecinii lor fără ieşire la mare, chiar dacă în toate 
celelalte domenii sunt pe picior de egalitate. Odată cu 
globalizarea din secolul al XV-lea, acest adevăr s-a apropiat tot 
mai mult de absolut. 

Dominația SUA însemna nu numai că Statele Unite puteau să 
se implice în comerţul internaţional, dar şi să traseze liniile 
comerţului maritim internaţional. Puteau face regulile, sau cel 
puţin să blocheze regulile oricui altcuiva, trasând regulile pentru 
comerţul maritim, respingând accesul altor ţări la rutele 
comerciale internaţionale (iar când s-a ivit ocazia, au folosit 
această tactică drept sancţiune). În general, Statele Unite au 
modelat sistemul comercial internaţional mai subtil, folosindu-se 
de accesul la vasta piaţă americană ca unealtă de modelare a 
atitudinii altor ţări. La momentul respectiv nu era surprinzător 
că, în plus faţă de avantajele lor naturale, Statele Unite 
deveneau copleşitor de prospere graţie puterii maritime şi că 
Uniunea Sovietică nu avea cum să le egaleze, fiind înconjurată 
de uscat. 

Pe durata Războiului Rece, o alianţă cu Statele Unite a fost de 
departe mai avantajoasă decât o alianţă cu Uniunea Sovietică. 
Sovieticii puteau oferi armament, sprijin politic, ceva tehnologie 
şi o mulţime de alte lucruri. Însă Statele Unite puteau oferi 
acces la reţeaua lor comercială internaţională şi dreptul de 
vânzare în cadrul economiei americane. lar asta punea în umbră 
orice altceva. Excluderea din sistem însemna sărăcire; 
introducerea în sistem însemna bogăţie. Să luăm, de exemplu, 
destinele diferite ale celor două Corei, de Nord şi de Sud, sau 
ale celor două Germanii, de Vest şi de Est. 

Este interesant de menţionat că, de-a lungul Războiului Rece, 
Statele Unite au adoptat, psihologic vorbind, o poziţie defensivă. 


Coreea, Mecarthismul, Cuba, Vietnamul, Sputnik, terorismul de 
stânga din anii 70 şi '80 şi critica aspră asupra lui Reagan din 
partea aliaţilor europeni au creat cu toate o permanentă stare 
de depresie şi de nesiguranţă în America. Această atmosferă a 
dat Statelor Unite sentimentul că pierdeau teren în Războiul 
Rece. Dar sub această imagine de suprafaţă, în realitatea 
obiectivă a relaţiilor dintre puteri, ruşii nu au avut niciodată vreo 
şansă. Acest contrast între psihicul american şi realitatea 
geopolitică nu trebuie trecut cu vederea din două motive. Mai 
întâi, pentru că el arată imaturitatea puterii americane. In al 
doilea rând, subliniază o forţă extraordinară. Faptul că Statele 
Unite erau nesigure a generat un nivel copleşitor de efort şi 
energie. Nimic nu a fost întâmplător sau sigur în modul în care 
America - de la liderii politici la ingineri şi până la ofiţerii din 
marină sau din serviciile secrete - a purtat Războiul Rece. 

Acesta este unul dintre motivele principale pentru care 
Statele Unite au fost surprinse să câştige acest război. Statele 
Unite şi aliaţii lor au înconjurat Uniunea Sovietică. Sovieticii nu- 
şi puteau permite să-i înfrunte pe americani pe mare şi au 
trebuit în schimb să direcţioneze bugetul către consolidarea 
armatei şi fabricarea de rachete, din moment ce nu puteau 
concura cu rata de creştere economică a Americii şi nu aveau 
cum să-i ademenească pe aliaţi cu beneficii economice. Uniunea 
Sovietică a rămas din ce în ce mai mult în urmă. După care, s-a 
prăbuşit. 

Prăbuşirea Uniunii Sovietice în 1991, la 499 de ani după 
expediţia lui Columb, încheia o întreagă eră istorică. Pentru 
prima dată într-o jumătate de mileniu, sediul puterii nu mai era 
Europa, tot aşa cum Europa înceta să mai fie punctul central al 
disputelor internaţionale. După 1991, Statele Unite au rămas 
unica putere mondială, ele devenind totodată centrul sistemului 
internaţional. 


Am examinat felul în care Statele Unite au ajuns la putere în 
secolul XX. Ar mai fi încă ceva de adăugat - o statistică puţin 
studiată pe care am menţionat-o mai devreme şi care spune 
multe. În 1980, când duelul SUA - URSS aproape că atinsese 
apogeul, comerţul transpacific îl egala pe cel transatlantic 
pentru prima oară în istoria omenirii. După nu mai mult de zece 
ani, când Uniunea Sovietică se prăbuşea, comerţul transpacific îl 


depăşise cu 50% pe cel transatlantic. Întreaga geometrie a 
comerţului internaţional şi, prin urmare, a sistemului global, 
trecea prin schimbări fără egal. 

Cum a afectat acest lucru restul lumii? Foarte simplu: costul 
controlului rutelor maritime este enorm. Mare parte dintre ţările 
comerciante nu pot susţine aceste costuri, depinzând, prin 
urmare, de ţări care dispun de asemenea resurse. Astfel, 
puterile navale dobândesc fantastice pârghii politice, iar restul 
naţiunilor nu îşi doresc să le provoace. Costurile controlului 
asupra apelor teritoriale adiacente sunt ridicate. Costurile unor 
ape teritoriale aflate la o mie de mile depărtare sunt 
copleşitoare. De-a lungul istoriei, au existat doar o mână de 
naţiuni care au fost capabile să suporte aceste costuri - iar în 
prezent nu este nici mai uşor, nici mai ieftin. Aruncaţi o privire la 
bugetul pentru apărare al SUA şi la suma cheltuită pe flotă şi pe 
sistemul adiacent. Costurile rezultate din întreţinerea trupelor 
de luptători de elită din Golful Persic depăşesc cu mult bugetele 
pentru apărare ale multor ţări. Controlul Atlanticului sau al 
Pacificului fără o pază de coastă în ambele oceane nu este 
posibil din punct de vedere economic aproape pentru nicio altă 
ţară. 

America de Nord este singura care poate găzdui o naţiune 
capabilă să-şi exercite puterea simultan în Atlantic şi în Pacific. 
Prin urmare, America de Nord reprezintă centrul gravitațional al 
sistemului internaţional. În zorii erei americane, Statele Unite 
sunt de departe puterea dominantă în America de Nord, o ţară 
care a invadat simultan Europa şi Japonia în 1944-1945, 
preluând controlul militar asupra apelor teritoriale ale ambelor, 
control pe care îl deţine până în prezent. De aceea se află în 
poziţia de a domina noua epocă. 

Este important însă să ne amintim că Spania a condus cândva 
Europa, dominând secolul de deschidere al erei europene. Aşa 
cum mă aştept ca America de Nord să ajungă centrul 
gravitațional al sistemului global pentru următoarele câteva 
secole, tot aşa mă aştept ca Statele Unite să domine America de 
Nord pentru cel puţin un secol. Dar, la fel ca în cazul Spaniei, 
afirmaţia că America de Nord reprezintă centrul gravitațional nu 
garantează că Statele Unite vor domina mereu America de 
Nord. Se pot întâmpla multe - de la un război civil la înfrângerea 
într-o confruntare internaţională cu alte state, care ar putea să 


se declanşeze aproape de graniţele sale de-a lungul secolelor. 

Pe termen scurt, totuşi - şi cu asta vreau să spun pentru 
următorii 100 de ani - sunt de părere că puterea Statelor Unite 
este aşa de copleşitoare şi aşa de adânc înrădăcinată în 
economie, tehnologie şi cultură, încât va continua să răzbată 
prin secolul XXI, chiar dacă va fi lovită de războaie şi crize. 

Această situaţie nu este compatibilă cu îndoiala de sine tipic 
americană. Din punct de vedere psihologic, Statele Unite 
reprezintă un amestec bizar de aroganță şi de depresie 
profundă. Interesant este că aceasta este descrierea exactă a 
comportamentului unui adolescent, şi asta reprezintă exact 
condiţia Americii în secolul XXI. Puterea supremă a lumii trece 
printr-o criză de identitate adolescentină extinsă, completată de 
incredibile oscilaţii de noi forţe şi de stări iraționale. Privind 
problema din punct de vedere istoric, Statele Unite reprezintă o 
societate extrem de tânără şi, prin urmare, imatură. Aşadar, în 
acest moment, nu ne putem aştepta de la America la altceva 
decât la bravadă şi la nesiguranţă. Ce alte sentimente poate 
încerca un adolescent faţă de el însuşi şi faţă de locul lui în 
această lume? 

Dar dacă ne gândim la Statele Unite ca la un adolescent, la 
începutul istoriei sale generale, atunci mai ştim şi că, indiferent 
de părerea sa despre sine, adolescentul se îndreaptă spre 
maturitate. Adulții sunt mai stabili şi mai puternici decât 
adolescenţii. Deci, ar fi logic să tragem concluzia că America 
este în faza de început a puterii sale. Ea nu este deocamdată 
complet civilizată. America, la fel ca şi Europa secolului al XVI- 
lea, este încă barbară (aceasta este doar o descriere, nu o 
judecată morală). Cultura sa rămâne neformată. Voința sa este 
puternică. Emoţiile sale o duc în direcţii diferite şi contradictorii. 

Culturile sunt caracterizate de unul din trei stadii. Primul este 
barbaria. Barbarii cred că obiceiurile satului lor reprezintă 
tocmai legile naturii şi că oricine trăieşte în afara lor 
dispreţuieşte aceste legi şi trebuie să-şi repare greşeala sau să 
fie pedepsit. Al treilea stadiu este decadenţa. Decadenţii cred cu 
cinism că nimic este cel mai bun lucru. Ei nu suportă oamenii 
care cred în ceva. Merită să lupti pentru nimic. 

Civilizaţia este cel de-al doilea şi cel mai rar stadiu. Oamenii 
civilizaţi au capacitatea de a echilibra în minţile lor două idei 
contradictorii. Ei cred în existenţa anumitor adevăruri, iar 


cultura lor aproximează aceste adevăruri. În acelaşi timp, lasă 
deschisă în mintea lor eventualitatea că ar putea greşi. 
Combinația dintre credinţă şi scepticism este instabilă. Culturile 
trec prin barbarie către civilizaţie şi apoi spre decadenţă, căci 
scepticismul subminează certitudinea de sine. Oamenii civilizaţi 
se luptă selectiv, dar eficient. În mod evident, în orice cultură 
există oameni barbari, civilizaţi sau decadenţi, dar fiecare 
cultură este dominată, la momente diferite, de câte un principiu. 

Europa a fost barbară în secolul al XVI-lea, când certitudinea 
de sine a creştinismului a alimentat primele cuceriri. A trecut la 
civilizaţie abia în secolele al XVIII-lea şi al XIX-lea, după care s-a 
prăbuşit în decadenţă de-a lungul secolului XX. Statele Unite 
abia îşi încep călătoria culturală şi istorică. Până acum nu au 
fost destul de coerente pentru a-şi definitiva o cultură. Pe 
măsură ce devin centrul gravitațional al lumii, îşi dezvoltă acea 
cultură care, pentru început este, inevitabil, barbară. America 
este un loc în care aripa dreaptă urăşte musulmanii pentru 
credinţa lor, iar aripa stângă îi urăşte pentru felul în care îşi 
tratează femeile. Perspective aparent diferite, legate între ele 
doar prin certitudinea că propriile valori americane sunt, în mod 
evident, mai bune. Şi, aşa cum se întâmplă cu toate culturile 
barbare, americanii sunt gata să se lupte pentru adevărurile lor 
de necontestat. 

Intenţia nu este critica, căci nu poţi critica un adolescent 
pentru că este adolescent. Este un stadiu necesar şi inevitabil al 
dezvoltării. Statele Unite au o cultură tânără, prin urmare încă 
stângace, directă, uneori brutală şi adesea sfâşiată de profunde 
disensiuni interne - dizidenţii săi fiind uniţi doar în credinţa că 
valorile lor sunt cele mai bune. Statele Unite reprezintă toate 
aceste lucruri la un loc, dar, ca şi în cazul Europei secolului al 
XVI-lea, Statele Unite se vor revanşa pentru toate aparentele 
greşeli şi vor fi remarcabil de eficiente. 


CAPITOLUL DOI 


Cutremur 
Războiul SUA - Jihad 

Era americană a început în decembrie 1991, odată cu 
prăbuşirea Uniunii Sovietice, Statele Unite devenind astfel unica 
putere mondială. Însă secolul XXI a început cu adevărat zece ani 
mai târziu, la 11 septembrie 2001, odată cu avioanele care au 
intrat în World Trade Center şi Pentagon. Acesta a fost primul 
mare examen al erei americane. Rămâne o chestiune 
discutabilă dacă Statele Unite au câştigat cu adevărat războiul - 
dar ele şi-au atins cu siguranţă scopurile militare. Şi este de 
asemenea clar că războiul, la fel ca toate războaiele, se 
îndreaptă către un final. 

Oamenii vorbesc despre „un război îndelungat” şi despre 
faptul că Statele Unite şi musulmanii se vor lupta un secol 
întreg. Aşa cum este cazul de obicei, ceea ce pare permanent 
este doar o fază trecătoare. Să ne întoarcem din nou atenţia 
spre perspectiva de douăzeci de ani pe care am luat-o ca 
unitate de măsură. Conflictul poate continua, dar provocarea 
militară pentru puterea americană se apropie de final. Al-Qaeda 
nu şi-a atins scopurile. Statele Unite au reuşit nu neapărat să 
câştige războiul, ci mai ales să îi împiedice pe islamişti să 
câştige, iar din punct de vedere geopolitic, acest rezultat este 
de ajuns. Secolul XXI a debutat cu un succes american care, la 
suprafaţă, arată nu numai ca o ruşine, ci şi ca o stinghereală 
politică şi morală. 

În 2001, scopul al-Qaeda nu era să pornească pur şi simplu un 
atac împotriva Statelor Unite. Scopul său era să pornească un 
atac care să demonstreze slăbiciunea Americii şi forţa proprie. 
Dezvăluind slăbiciunea Americii, al-Qaeda credea că va submina 
guvernele din lumea islamică ce se bazau pe relaţiile lor cu 
Statele Unite pentru a-şi stabiliza regimurile, în ţări precum 
Egipt, Arabia Saudită, Pakistan şi Indonezia. Al-Qaeda dorea să 
răstoarne aceste guverne deoarece ştia că nu-şi poate atinge 
scopurile dacă nu deţinea controlul şi asupra altui stat în afară 
de Afghanistan, care oricum era prea slab şi izolat pentru a servi 
acestui scop altfel decât temporar. 

Prăbuşirea Uniunii Sovietice a avut, în mod evident, un efect 
enorm asupra sistemului internaţional. Una dintre consecinţe a 
fost cu precădere surprinzătoare. O Uniune Sovietică puternică 


şi o Americă puternică stabilizaseră de fapt sistemul, creând un 
echilibru între superputeri. Acest lucru era cu precădere valabil 
de-a lungul graniţei imperiului sovietic, unde ambele părţi erau 
pregătite de război. Europa, de exemplu, era blocată de 
Războiul Rece. 

Cel mai mărunt gest ar fi putut declanşa războiul, aşa încât 
nici sovieticii şi nici americanii nu permiteau nicio asemenea 
mişcare. Cele mai interesante caracteristici ale Războiului Rece 
au fost, de fapt, toate războaiele care nu au avut loc. Nu a 
existat nicio invazie a Germaniei de către sovietici. Nu a existat 
nicio lovitură în Golful Persic. Şi, cel mai important, nu a existat 
niciun holocaust nuclear. 


Se impune o analiză a ultimilor douăzeci de ani. Ei reprezintă 
baza a ceea ce urmează să se întâmple în următorii o sută de 
ani - şi, de aceea, voi zăbovi mai mult în acest capitol asupra 
trecutului decât asupra viitorului. Gândiţi-vă la căderea Uniunii 
Sovietice ca rezultând dintr-un joc de proporţii în care două 
echipe trag de un capăt şi de altul al unei funii, un joc în care 
una dintre părţi slăbeşte funia, apoi îi dă drumul. Echipa care 
încă mai ţine funia a câştigat, dar s-a dezechilibrat, aşa că 
victoria a fost amestecată cu o confuzie şi o derută de proporţii. 
Funia, care fusese ţinută în loc de cele două echipe care trăgeau 
de ea, a scăpat şi a devenit imprevizibilă. Aşa s-a întâmplat de-a 
lungul graniţelor celor două blocuri. 

Unele schimbări au fost liniştite. Germania s-a unificat, au 
reapărut ţările baltice, la fel Ucraina sau Belarus. Cehoslovacia a 
trecut printr-o Revoluţie de Catifea, separându-se în Republica 
Cehă şi Slovacia. Alte schimbări au fost mai violente. România a 
trecut printr-o revoluție tumultuoasă, iar lugoslavia s-a 
destrămat complet. 

Adevărul este că, dintre toate ţările vecine cu fosta Uniune 
Sovietică, lugoslavia era cea mai artificială. Nu era un stat 
autonom, locuit cu precădere de oameni care să împărtăşească 
aceeaşi cultură, istorie, limbă, ci o regiune formată din mai 
multe popoare, etnii, religii diferite şi ostile. Creată de 
învingătorii din Primul Război Mondial, lugoslavia a fost ca o 
cuşcă pentru unele dintre cele mai acerbe rivalități din Europa. 
Învingătorii au fost de părere că, pentru a evita un război în 
Balcani, trebuia creată o entitate care să-i facă pe toţi parte 


dintr-o 


singură ţară. Era o teorie interesantă. Dar lugoslavia era o 
groapă arheologică plină cu naţii fosilizate, rămase de pe 
vremea vechilor cuceritori, care încă mai ţineau cu dinţii de 
identitățile lor distincte. 

Istoric vorbind, Balcanii reprezentaseră punctul fierbinte al 
Europei. Ei au fost calea romanilor către Orientul Mijlociu şi cea 
a turcilor înspre Europa. Primul Război Mondial a izbucnit în 
Balcani. Fiecare cuceritor a lăsat în urmă o nație sau o religie şi 
fiecare dintre acestea a detestat-o pe cealaltă. Fiecare grup 
beligerant  comisese atrocități de proporţii monumentale 
împotriva celorlalţi, şi fiecare dintre aceste atrocități a fost 
păstrată proaspătă în minte. Aşadar, nu trebuie să uităm 
trecutul acestei regiuni. 

lugoslavia s-a destrămat în timpul celui de-Al Doilea Război 
Mondial, croații fiind de partea germanilor, sârbii de cea a 
Aliaților. După război, liga comunistă a reunit-o sub conducerea 
lui Joseph Broz Tito. lugoslavia era marxistă, dar antisovietică. 
Ea nu şi-a dorit să devină un satelit al Uniunii Sovietice, şi chiar 
a cooperat cu americanii. Prinsă însă între NATO şi Pactul de la 
Varşovia, lugoslavia a rămas, cu precauţie, unită. 

În 1991, când această situaţie s-a năruit, elementele care 


formau lugoslavia s-au separat şi ele. A fost ca şi când o eroare 
geologică ar fi cauzat un cutremur de proporţii. Naţionalităţile 
care până atunci nu mişcaseră în front erau deodată libere să 
acţioneze. Nume care nu mai fuseseră auzite dinaintea Primului 
Război Mondial au reînviat deodată: Serbia, Croaţia, 
Muntenegru, Bosnia-Herţegovina, Macedonia, Slovenia. In cadrul 
fiecăreia dintre aceste naţiuni, alte minorităţi etnice din ţările 
vecine s-au trezit de asemenea la viaţă, cerând şi ele secesiune. 
S-a dezlănţuit iadul - şi acest moment a fost unul marcant 
pentru începuturile secolului XXI. 

Războiul din lugoslavia a fost greşit perceput drept conflict 
local, un eveniment idiosincratic. El a fost mult mai mult decât 
atât. Mai întâi şi mai întâi, acest război a reprezentat un răspuns 
la prăbuşirea Uniunii Sovietice. Pasiuni care fuseseră ţinute în 
frâu timp de aproape cincizeci de ani au răbufnit deodată. 
Graniţe îngheţate s-au topit. A fost un fenomen local făcut 
posibil - şi inevitabil - de către o schimbare la nivel mondial. 

Mai mult, războiul din lugoslavia nu a fost un fenomen 
singular. A fost prima linie de falie creată - expansiunea spre 
nord a unei falii care se prelungea până la Hindu Kush, munţii ce 
domină nordul Afghanistanului şi al Pakistanului. Explozia 
iugoslavă a fost preludiul unui cutremur şi mai mare, care s-a 
declanşat odată cu prăbuşirea Uniunii Sovietice. 


Cutremurul islamic 


Confruntarea SUA - URSS a depăşit cu mult graniţele Uniunii 
Sovietice. La sfârşitul Războiului Rece, existau trei secţiuni ale 
acestor graniţe. Exista secţiunea europeană, care ţinea din 
Norvegia până la graniţa germano-cehă. Apoi cea asiatică, de la 
Insulele Aleutine, prin Japonia, până în China. Şi mai exista şi o a 
treia secţiune, din nordul Afghanistanului şi până în lugoslavia. 
Când Uniunea Sovietică s-a prăbuşit, această ultimă secţiune a 
fost cel mai grav afectată. lugoslavia a căzut prima, dar haosul 
a atins în cele din urmă întreaga lungime a sectorului şi a 
înghiţit chiar şi ţări care nu erau adiacente liniei de front. 

Regiunea cuprinsă între Iugoslavia, Afghanistan şi Pakistan 
rămăsese cumva neatinsă în timpul Războiului Rece. Au existat 
mişcări izolate, ca atunci când Iranul a devenit din proamerican 
antiamerican dar şi antisovietic, când ruşii au invadat 
Afghanistanul, sau în timpul războiului dintre Iran şi Irak. Dar, 


oricât de ciudat ar părea, Războiul Rece a păstrat o oarecare 
stabilitate în regiune. Indiferent câte conflicte interne au existat, 
ele nu s-au amplificat niciodată într-atât încât să depăşească 
graniţele. i 

Odată plecați sovieticii, regiunea s-a destabilizat dramatic. In 
mare parte musulmană, ea reprezintă una dintre cele trei 
regiuni musulmane importante ale lumii. Mai avem Africa de 
Nord, regiunea musulmană din sud-estul Asiei şi vasta, 
multinaţionala şi tulburata regiune care se întinde din lugoslavia 
şi până în Afghanistan şi mai departe, spre sud, până în 
Peninsula Arabei. Din multe puncte de vedere, aceasta nu este 
o singură regiune, ci doar interpretată ca atare întrucât a 
reprezentat frontul de sud al spaţiului sovietic. 

Este important să ne amintim că linia de demarcaţie a 
Războiului Rece trecea tocmai prin această regiune musulmană. 
Azerbaidjan, Uzbekistan, Turkmenistan, Kirgizstan şi Kazahstan 
erau toate ţări predominant musulmane, componente ale 
Uniunii Sovietice. Existau şi părţi musulmane ale Federaţiei 
Ruse, cum ar fi Cecenia. 

Toată această regiune a fost dintotdeauna instabilă, fiind 
traversată de marile rute 

comerciale şi militare folosite de către cuceritori, de la 
Alexandru cel Mare la britanici. Regiunea a fost dintotdeauna o 
torţă geopolitică, dar sfârşitul Războiului Rece a fost cel care a 
aruncat în aer butoiul cu pulbere. Odată cu prăbuşirea Uniunii 
Sovietice, cele şase republici musulmane ale sale au devenit 
dintr-odată independente. Ţările arabe din sud fie şi-au pierdut 
protectorul (Irak şi Siria), fie şi-au pierdut inamicul (saudiţii şi 
alte state din Golf). India şi-a pierdut protectorul, iar Pakistanul 
s-a văzut deodată scăpat de ameninţarea indiană - cel puţin 
temporar. Intregul sistem al relaţiilor internaţionale a fost 
aruncat în aer. Ceea ce oricum nu era prea solid s-a dizolvat. 
Sovieticii s-au retras din Caucaz şi din Asia Centrală în 1992. 
Asemenea unui reflux, această retragere a scos la lumină 
naţiuni care nu mai fuseseră libere de peste un secol şi care nu 
aveau tradiţii, o guvernare proprie şi, în unele cazuri, nici măcar 
o economie funcţională. In acelaşi timp, interesul Americii în 
regiune a scăzut. După operaţiunea „Furtună în deşert” din 
1991, preocuparea Americii pentru ţări precum Afghanistanul 
părea fără rost. Războiul Rece se terminase. Regiunea nu mai 
reprezenta o ameninţare strategică pentru interesele Americii, 


fiind liberă să evolueze pe cont propriu. 

O descriere detaliată a destabilizării acestei regiuni, cu 
precădere a Afghanistanului, nu este necesară aici, aşa cum nu 
este necesară nici analiza cadru cu cadru a evenimentelor 
petrecute în lugoslavia. Totul se poate rezuma astfel: de la 
sfârşitul anilor 70 şi până la căderea Uniunii Sovietice, Statele 
Unite au ajutat la crearea unor forţe în Afghanistan care să 
poată opune rezistenţă Uniunii Sovietice - iar aceste forţe s-au 
întors împotriva Statelor Unite, odată cu prăbuşirea Uniunii 
Sovietice. Pregătiţi în spionaj, cunoscând procedurile serviciilor 
secrete americane, aceşti oameni au pus la punct o operaţiune 
împotriva Statelor Unite care a cuprins nenumărate etape şi a 
culminat cu 11 septembrie 2001. Statele Unite au răspuns 
invadând ţinutul, mai întâi Afghanistanul, apoi Irakul şi, foarte 
curând, întreaga regiune s-a destrămat. 

Aşa cum fusese cazul Uniunii Sovietice după cel de-Al Doilea 
Război Mondial, Statele Unite s-au folosit de jihadişti pentru 
propriile scopuri, după care au trebuit să facă faţă monstrului pe 
care îl creaseră. Dar asta era cea mai mică problemă. Dilema şi 
mai periculoasă era că destrămarea Uniunii Sovietice distrusese 
sistemul de relaţii care păstrase în regiune o oarecare ordine. 
Cu sau fără al-Qaeda, entităţile musulmane din cadrul fostei 
Uniuni Sovietice şi din sudul acesteia urmau să devină instabile, 
şi, la fel ca şi în lugoslavia, această instabilitate urma să atragă, 
într-un fel sau altul, singura putere mondială, Statele Unite. Era 
furtuna perfectă. De la graniţa austriacă până la Hindu Kush, 
regiunea s-a înfiorat, iar Statele Unite s-au grăbit să 
restabilească liniştea, acţiunea lor având rezultate amestecate, 
ca să nu spunem mai mult. 

Mai există un aspect al acestei situaţii care merită remarcat, 
în special în lumina tendinţelor demografice pe care le vom 
analiza în capitolul următor. În lumea musulmană existau 
nelinişti interne extraordinare. Rezistenţa  tradiţionaliştilor 
islamici la schimbările obiceiurilor lor, cu precădere în ceea ce 
privea statutul femeilor, şi schimbările demografice au constituit 
forţele motrice din spatele instabilității regionale. Lupta dintre 
tradiţionalişti şi secularişti a distrus societăţile din regiune, iar 
Statele Unite au fost considerate răspunzătoare pentru 
secularizarea crescândă. Tot ceea ce am scris aici pare o 
interpretare evidentă şi superficială a situaţiei, dar, aşa cum se 


va vedea, semnificaţiile sunt vaste şi profunde. Schimbările din 
structura familiilor, rezistenţa la schimbări şi 11 septembrie au 
legături foarte strânse. 

Din cea mai largă perspectivă geopolitică, 11 septembrie a 
pus capăt perioadei dintre sfârşitul Războiului Rece şi începutul 
următoarei ere, cea a războiului dintre SUA şi Jihad. Jihadiştii nu 
au avut cum să câştige, dacă prin „a câştiga” se înţelege 
restabilirea Califatului, un imperiu islamist. Învrăjbirile din lumea 
islamică au fost prea puternice pentru a putea fi învinse, iar 
Statele Unite erau prea puternice pentru a fi înfrânte cu 
uşurinţă. Haosul nu avea cum să se încheie cu o victorie 
jihadistă. 

Această eră reprezintă mai degrabă un spasm regional decât 
o mişcare coerentă. Disensiunile etnice şi religioase din lumea 
islamică ne dau de înţeles că, până şi în eventualitatea alungării 
Statelor Unite din regiune, crearea unei zone stabile politic nu 
este cu putinţă. Lumea islamică a fost divizată şi instabilă de 
peste o mie de ani încoace, şi sunt slabe şanse să devină unită 
într-un viitor apropiat. În acelaşi timp, chiar şi o înfrângere a 
Americii în zonă nu ar submina puterea sa mondială. Ca şi în 
cazul Războiului din Vietnam, ar fi doar un eveniment trecător. 

In acest moment, conflictul americano-jihadist pare atât de 
puternic, iar importanţa sa atât de copleşitoare, încât este dificil 
să ni-l imaginăm stingându-se pur şi simplu. Analiştii vorbesc 
despre un secol de conflict care va domina lumea, dar, cu 
perspectiva de douăzeci de ani propusă în deschiderea acestei 
cărţi, o lume încă terorizată de un război americano-jihadist 
chiar şi în anul 2020 este greu de imaginat. De fapt, ceea ce se 
întâmplă în lumea islamică nici nu va conta foarte mult în cele 
din urmă. Presupunând că traiectoria ascendentă a puterii 
Statelor Unite va rămâne intactă, anul 2020 ar trebui să 
găsească Statele Unite răspunzând unor altfel de provocări. 

Strategia militară americană 
şi războaiele islamice 

Mai există un element al dinamicii americane despre care 
trebuie să vorbim: strategia militară pe care se bazează politica 
externă americană. Replica Americii la atentatele de la 11 
septembrie părea lipsită de logică şi, privită superficial, chiar 
era. Părea haotică şi aleatorie, dar, în spatele aparenţelor, era 
ceea ce trebuia. Dacă ne dăm un pas înapoi şi privim imaginea 


în ansamblu, acţiunile aparent haotice ale Statelor Unite ne 
apar, în realitate, absolut fascinante. 

Statele Unite nu erau pregătite psihologic pentru ceea ce s-a 
întâmplat la 11 septembrie sau pentru ceea ce a urmat. 
Pregătite sau nu, un adevărat cutremur s-a declanşat, iar 
Statele Unite au răspuns din reflex, într-o manieră adecvată 
„strategiei militare americane”. Din Balcani şi până în Irak, 
Statele Unite au răspuns automat, de multe ori fără o examinare 
a propriilor acţiuni, aproape pe pilot automat, lucru real atât în 
timpul mandatului Clinton cât şi în cel al lui Bush. 

Strategia militară începe acolo unde se sfârşeşte politica. Să 
presupunem pentru o clipă că Franklin Roosevelt nu ar fi 
candidat pentru un al treilea mandat în 1940. S-ar fi comportat 
oare altfel Japonia şi Germania? Ar fi putut Statele Unite să 
consimtă la dominaţia japoneză în Pacificul de Vest? Ar fi 
acceptat Statele Unite înfrângerea Marii Britanii şi flotei sale 
predarea Germaniei? Detaliile poate s-ar fi schimbat, dar este 
greu de imaginat că Statele Unite nu ar fi intrat în război sau că 
războiul nu s-ar fi terminat cu o victorie a Aliaților. O mie de 
detalii poate că s-ar fi schimbat, dar contururile generale ale 
acestui conflict, aşa cum au fost ele impuse de strategia 
americană, ar fi rămas aceleaşi. 

Ar fi putut exista o strategie militară americană în timpul 
Războiului Rece, alta decât ţinerea în loc a Uniunii Sovietice? 
Statele Unite nu puteau invada Europa de Est. Armata sovietică 
era prea mare şi prea puternică. Pe de altă parte, Statele Unite 
nu puteau permite Uniunii Sovietice să pună stăpânire pe 
Europa de Vest pentru că, dacă ar fi controlat industria Europei 
de Vest, în cele din urmă ar fi supus Statele Unite. Ţinerea în loc 
nu a fost o politică opţională; a fost singura atitudine posibilă a 
americanilor faţă de Uniunea Sovietică. 

Toate ţările au strategii militare, deşi asta nu înseamnă că îşi 
şi ating scopurile strategice. Scopul Lituaniei este să fie liberă 
de ocupaţie străină, mai ales de cea a Rusiei. Dar economia, 
demografia şi geografia ei fac puţin probabil ca Lituania să-şi 
atingă vreodată scopul mai mult decât ocazional sau temporar. 
Scopurile Spaniei au fost susţinute de poziţia ei economică din 
secolul al XVI-lea, dar subminate de poziţia sa militară. Statele 
Unite, spre deosebire de alte naţiuni, şi-au atins majoritatea 
scopurilor strategice, pe care le voi evidenția imediat. Economia 


şi societatea americane sunt amândouă angrenate în acest 
efort. 

Strategia militară a unei ţări este tatuată atât de adânc în 
ADN-ul naţiunii, şi pare aşa de naturală şi de evidentă, încât 
politicienii şi generalii nu sunt totdeauna conştienţi de ea. 
Logica lor este atât de constrânsă de ea, încât strategia militară 
aproape că devine o realitate pe care nu o mai conştientizezi. 
Dar dintr-o perspectivă geopolitică sau dintr-o 
macroperspectivă, atât strategia militară a unei ţări, cât şi 
logica pe care se bazează liderii ei devin clare. 

Strategia militară nu are întotdeauna legătură cu războiul. Are 
de-a face cu toate procesele care constituie puterea naţională. 
Dar, în cazul Statelor Unite, mai mult poate decât în cazul altor 
ţări, strategia militară are legătură cu războiul şi cu 
interacţiunea dintre război şi economie. Statele Unite sunt o 
naţiune războinică. 

Statele Unite s-au aflat în război cam 10% din existenţa lor. 
Această statistică include doar războaiele majore - Războiul din 
1812, Războiul Mexicano-American, Războiul Civil, Primul şi Al 
Doilea Război Mondial, Războiul din Coreea, Războiul din 
Vietnam. Statistica nu include şi conflictele minore precum 
Războiul Hispano-American sau operaţiunea „Furtună în deşert”. 
În secolul XX, Statele Unite au fost în război 15% din timp. În a 
doua jumătate a secolului XX, au fost în război 22% din timp. De 
când a început secolul XXI, Statele Unite au fost în permanenţă 
în război. Războiul ocupă un loc central în experienţa 
americană, iar frecvenţa lui creşte în mod constant. El face 
parte din cultura şi are rădăcini adânci în geopolitica americană. 
Scopul său trebuie înţeles temeinic. 

America s-a născut din război şi a continuat să lupte până în 
ziua de azi din ce în ce mai intens. Strategia militară a Norvegiei 
are mai degrabă legătură cu economia decât cu războiul, însă 
scopurile strategice ale SUA şi strategia sa militară îşi au 
originile în teamă. Aceasta este şi situaţia altor ţări. Roma nu a 
intenţionat să cucerească lumea. A început prin a se apăra şi, în 
cursul acelui efort, a devenit un imperiu. Statele Unite ar fi fost 
destul de mulţumite la începuturi să nu fi fost atacate şi cucerite 
de britanici, aşa cum s-a întâmplat în 1812. Fiecare teamă, 
totuşi, odată ivită, creează noi vulnerabilităţi şi noi temeri. 
Naţiunile sunt dominate de teama că ar putea pierde ceea ce 


deţin. Luaţi în considerare cele ce urmează, pornind de la 
această teamă. 

Statele Unite au cinci scopuri geopolitice care le domină 
strategia militară. Notaţi că aceste scopuri cresc în importanţă, 
ambiţie şi dificultate pe măsură ce înaintați în listă: 

1. Dominarea totală a Americii de Nord 
de către armata Statelor Unite 

Dacă Statele Unite ar fi rămas o naţiune formată din state 
distincte, întinse între ocean şi munţi, supraviețuirea lor ar fi 
fost puţin probabilă. Ele trebuiau nu numai să se unească, dar 
să se şi extindă în vastul spaţiu dintre Munţii Allegheny şi Munţii 

Stâncoşi. Acest fapt nu numai că le-a conferit siguranţă 
strategică, dar le-a pus la dispoziţie şi unele dintre cele mai 

bogate terenuri agricole din lume. Mai important de-atât, acesta 
era un teritoriu cu o superbă rețea de râuri navigabile, care 
permitea ca surplusul din agricultură să fie transportat către 
piețele lumii, creând o clasă a fermierilor unică în istorie. 


Louisiana Purchase: a fost actul care a făcut din Statele Unite 
proprietarul acestui teritoriu. Dar abia bătălia de la New 
Orleans, din 1814, în care Andrew Jackson i-a înfrânt pe 
britanici, a conferit, într-adevăr naţiunii controlul asupra acestei 
regiuni, de vreme ce New Orleans era singura strâmtoare din 
întreaga reţea de râuri. Dacă Yorktown a fondat o naţiune, 
bătălia de la New Orleans a fondat o economie. Şi ceea cea 
consolidat şi mai mult totul a fost bătălia de la San Jacinto, la 
câteva mile depărtare vest de New Orleans, unde armata 
mexicană a fost înfrântă, încetând să mai fie o ameninţare pe 
fluviul Mississippi. Înfrângerea armatei mexicane nu a fost 
inevitabilă. Din multe puncte de vedere, Mexicul era mai 
dezvoltat şi mai puternic decât Statele Unite. Infrângerea sa a 
făcut din armata SUA puterea dominantă în America de Nord şi 
le-a asigurat Statelor Unite continentul - o naţiune mare şi 
bogată, cu care nimeni nu se putea măsura. 


2. Eliminarea oricărei ameninţări pentru Statele Unite din partea 
puterilor din emisfera vestică 


Având asigurată America de Nord, singura ameninţare 
imediată venea dinspre America Latină. În realitate, America de 
Nord şi cea de Sud sunt insule, care nu sunt cu adevărat legate: 
Panama şi America Centrală sunt practic imposibil de trecut de 
armate mari. Unificarea Americii de Sud într-o entitate unică 
este greu de imaginat. Dacă ne uităm la o hartă a Americii de 
Sud, lăsând la o parte teritoriile de netrecut, ea arată ca cea de 
pe pagina alăturată: 

În America de Sud nu au cum să existe puteri 
transcontinentale: continentul este tăiat în două. Aşadar, nu 
există niciun pericol de ameninţare locală pentru Statele Unite 
din partea Americii de Sud. 

Ameninţările majore din emisferă vin de la puterile europene 
care dispun de baze navale în America de Sud şi Centrală şi de 
forţe terestre în Mexic. La asta se referea doctrina Monroe - cu 
mult înainte ca Statele Unite să aibă capacitatea de a-i opri pe 
europeni să ridice acolo baze militare, doctrina a făcut din 
oprirea europenilor o obligaţie. De fapt, lucrul acesta s-a 


3 Tratatul prin care Statele Unite achiziţionau, în 1803, de la 
Franţa, o suprafaţă de teren de 2.100.000 km? (n. trad.). 


întâmplat abia începând cu cel de-Al Doilea Război Mondial. 
Până în 1940 au existat baze militare navale britanice de-a 
lungul întregii coaste de est a Statelor Unite, când Statele Unite 
le-au împrumutat britanicilor distrugătoare şi alte 

echipamente în schimbul închirierii bazelor. Singurul moment în 
care Statele Unite chiar şi-au făcut griji în privinţa Americii 
Latine a fost când o putere străină şi-a amplasat acolo baze 
militare. 


3. Controlul total al căilor maritime de acces înspre Statele Unite 
de către flotă pentru a preîntâmpina orice posibilitate de invazie 


În 1812, flota britanică a navigat către Chesapeake şi a dat 
foc Washingtonului. De-a lungul secolului al XIX-lea, Statele 
Unite s-au temut că britanicii, folosindu-se de copleşitorul lor 
control asupra Atlanticului de Nord, le vor închide accesul către 
ocean. Această teamă nu a fost întotdeauna lipsită de temei: 
britanicii chiar s-au gândit la asta, şi nu o dată. Într-un context 
diferit, această problemă generală a fost la originea obsesiei 
americane cu privire la Cuba, de la Războiul Hispano-American 
până la Războiul Rece. 

După ce şi-au asigurat emisfera la sfârşitul secolului al XIX- 
lea, Statele Unite au tot interesul să-şi menţină rutele maritime 
de-a lungul graniţelor libere de puteri navale străine. Statele 
Unite şi-au asigurat mai întâi căile din Pacific. În timpul 
războiului civil îşi asiguraseră Alaska. În 1898 şi-au anexat 
Hawaii. Aceste două acţiuni au eliminat orice ameninţare din 
partea oricărei flote inamice capabile să se apropie de continent 
dinspre vest, prin înlăturarea oricărei posibilităţi de ancorare 
pentru aprovizionarea flotelor. Mai târziu şi-au asigurat 
Atlanticul, folosindu-se de cel de-Al Doilea Război Mondial, 
profitând de slăbiciunea britanicilor, îndepărtându-i pe aceştia 
de lângă ţărmul american, iar la finalul războiului creaseră o 
flotă cu o putere aşa de mare, încât britanicii au fost incapabili 
să opereze în Atlantic fără aprobarea SUA. Ceea ce a făcut ca 
Statele Unite să ajungă aproape invulnerabile la invazii. 


4. Dominația completă a oceanelor lumii pentru asigurarea 
siguranţei fizice a SUA şi pentru garantarea controlului asupra 
reţelei comerciale internaţionale 


Faptul că Statele Unite au devenit, după cel de-Al Doilea 
Război Mondial, cea mai mare flotă mondială, cu baze navale 
răspândite pe tot globul, a schimbat modul de funcţionare a 
lumii. Aşa cum am menţionat mai sus, orice vas care iese pe 
mare - fie el comercial sau militar, din Golful Persic până în 


Marea Chinei de Sud - ar putea fi monitorizat de flota Statelor 
Unite, care ar putea alege să îl ţină sub observaţie, să îl 
oprească sau să îl scufunde. Incepând cu finalul celui de-Al 
Doilea Război Mondial, toate flotele existente pe acest pământ 
la un loc sunt insignifiante pe lângă puterea navală a Americii. 
Această situaţie evidenţiază realitatea geopolitică cea mai 
importantă din lume: Statele Unite deţin controlul asupra tuturor 
oceanelor lumii. Nicio altă putere din istorie nu a fost capabilă 
de o asemenea performanţă. lar acest control reprezintă nu 
numai temelia securităţii americane, ci şi fundamentul 
capacităţii SUA de a modela sistemul internaţional. Nimeni nu se 
mişcă pe mare fără aprobarea Statelor Unite. In final, 
menţinerea controlului asupra oceanelor lumii este cel mai 
important scop al Statelor Unite din punct de vedere geopolitic. 


5. Împiedicarea oricărei confruntări maritime cu un alt stat 


Reuşind performanţa fără precedent de a domina toate 
oceanele lumii, Statele Unite au dorit, desigur, să le şi deţină. 
Cel mai simplu mod era împiedicarea altor ţări de a-şi forma 
flote, iar asta se putea face asigurându-se că nimeni nu este 
motivat să întreprindă asemenea măsuri - sau să nu dispună de 
resursele necesare. O strategie este să te asiguri că oricine are 
acces la mare fără a trebui să-şi construiască o flotă. Cealaltă 
strategie este să-ţi blochezi potenţialii inamicii în confruntări pe 
uscat, astfel încât să fie obligaţi să-şi epuizeze bugetul militar 
pe trupe de uscat şi pe tancuri, şi să nu le mai rămână mai 
nimic pentru flote. 

Statele Unite au ieşit din Războiul Rece atât cu un interes 
neîntrerupt, cât şi cu o strategie stabilă. Interesul neîntrerupt 
împiedica orice forţă eurasiatică să devină suficient de sigură 
pentru a-şi construi o flotă. Din moment ce nu mai exista o 
ameninţare singulară de la o hegemonie eurasiatică, Statele 
Unite şi-au concentrat atenţia asupra împiedicării apariţiei de 
hegemoni regionali secundari care ar fi putut acumula destulă 
siguranţă locală pentru a ieşi pe mare. Statele Unite au lucrat 
prin urmare pentru a crea serii, mereu altele, de alianţe menite 
să împiedice apariţia oricărui potenţial hegemon local. 

Statele Unite trebuiau să se pregătească pentru intervenţii 
regulate şi neprevăzute de-a lungul teritoriului Eurasiei. După 
căderea Uniunii Sovietice, SUA s-a angajat într-o serie de 


operaţiuni menite să menţină echilibrul regional şi să împiedice 
apariţia unei puteri locale. Prima intervenţie importantă a fost în 
Kuweit, unde Statele Unite au oprit ambițiile Irakului. 
Următoarea a fost în Iugoslavia, cu scopul de a împiedica 
apariţia hegemoniei sârbe asupra Balcanilor. A treia serie de 
intervenţii a fost în regiunea islamică, cu scopul de a împiedica 
dorinţa al-Qaeda (sau a oricui altcuiva) de a crea un imperiu 
islamic sigur. Intervenţiile din Afghanistan şi lrak au făcut 
amândouă parte din acest plan. 

Aceste acţiuni au fost doar mult zgomot pentru nimic, cu alte 
cuvinte afaceri minore. În Irak, în cadrul operaţiunii de cea mai 
mare amploare, Statele Unite au folosit mai puţin de 200 000 de 
militari şi au suferit mai puţin de 5 000 de pierderi de veţi 
omeneşti. Asta reprezenta cam 6-8% din pierderile suferite în 
Vietnam, şi aproape 1% din pierderile din cel de-Al Doilea 
Război Mondial. Pentru o ţară cu peste un sfert de miliard de 
locuitori, o forţă de ocupaţie de asemenea proporţii este o 
glumă. Tendinţa Statelor Unite de a exagera dramatizarea unor 
intervenţii minore derivă din etapele de început ale istoriei lor. 

Cele de mai sus ne ajută să înţelegem replica americanilor la 
atacurile islamiste şi nu numai. Atingându-şi în mod sistematic 
scopurile propuse, Statele Unite au dorit să împiedice apariţia 
oricărei puteri majore în Eurasia, putere care să amenințe 
interesele americane. Paradoxul însă este următorul: scopurile 
acestor intervenţii nu au fost niciodată de a obţine - indiferent 
ce a susţinut retorica politică ci de a împiedica ceva. Statele 
Unite au vrut să împiedice stabilitatea în regiunile în care ar fi 
fost posibilă apariţia unei noi puteri. Scopul nu era de a 
stabiliza, ci de a destabiliza. Şi asta explică răspunsul Statelor 
Unite la cutremurul islamic - s-a dorit împiedicarea apariţiei unui 
stat islamic mare şi puternic. 

Lăsând deoparte retorica, Statele Unite nu au niciun interes 
să susţină pacea în Eurasia. Statele Unite nu au de asemenea 
niciun interes să câştige vreun război pe de-a-ntregul. Ca şi în 
Vietnam sau în Coreea, scopul acestor conflicte este pur şi 
simplu de a bloca puterea sau de a destabiliza regiunea, şi nu 
de a impune ordinea. La momentul potrivit, chiar şi înfrângerea 
totală este acceptabilă. Totuşi, principiul folosirii forţei minime, 
când este absolut necesar, pentru a menţine echilibrul puterii în 
Eurasia este - şi va rămâne - forţa motrice a politicii externe a 


SUA de-a lungul secolului XXI. Vor fi nenumărate Kosovo-uri şi 
lrak-uri în locuri de nebănuit, la momente greu de anticipat. 
Acţiunile SUA vor părea iraționale, şi aşa vor şi fi dacă scopul 
principal va fi de a stabiliza Balcanii sau Orientul Mijlociu. Dar 
din moment ce scopul principal va fi mai degrabă să blocheze 
sau să destabilizeze Serbia sau al-Qaeda, intervenţiile vor fi de-a 
dreptul raţionale. Ele nu vor părea niciodată că vor cere cu 
adevărat o „soluţie”, şi vor fi întreprinse mereu cu insuficientă 
forţă pentru a fi decisive. 


După replicile cutremurului 


Sistemul internaţional este în momentul de faţă foarte 
dezechilibrat. Statele Unite sunt aşa de puternice, încât este 
aproape imposibil pentru restul lumii să le controleze acţiunile. 
Tendinţa naturală a sistemului internaţional este să echilibreze. 
Într-o lume dezechilibrată, puterile mai mici sunt puse în pericol 
de cele mai mari, ce nu pot fi controlate. În această situaţie, 
puterile mai mici au tendinţa să formeze coaliţii cu alte ţări 
pentru a egala forţa puterii mai mari. După ce Statele Unite au 
fost înfrânte în Vietnam, ele s-au aliat cu China pentru a ţine sub 
control Uniunea Sovietică, ce părea că devine prea puternică. 

Va fi foarte greu, în secolul XXI, să se creeze coaliţii pentru a 
face faţă Statelor Unite. Ţări mai slabe găsesc că e mai uşor să 
ajungă la o înţelegere cu Statele Unite decât să se alăture unei 
coaliţii antiamericane - formarea unei coaliţii şi menţinerea ei 
reprezintă o sarcină apăsătoare. lar când coaliția se destramă, 
aşa cum se întâmplă adesea, Statele Unite devin uriaşul de 
neînduplecat. 

În concluzie, avem următoarea contradicţie: pe de-o parte, 
Statele Unite sunt temute şi antipatizate. Pe de altă parte, multe 
state independente încă mai încearcă să găsească modalităţi de 
a se înţelege cu SUA. Acest dezechilibru va domina secolul XXI, 
la fel ca şi eforturile de a ţine pe loc Statele Unite. Va fi un secol 
periculos, cu precădere pentru restul lumii. 

Există în geopolitică o măsură-cheie cunoscută ca „marjă de 
eroare”. Ea stabileşte care e marja în limitele căreia îi este 
permis unei ţări să greşească. 

Marjele de eroare constau din două părţi: tipurile de pericole 
cărora o naţiune trebuie să le facă faţă şi cantitatea de putere 
pe care națiunea o posedă. Unele ţări au marje de eroare foarte 


mici. Ele au tendinţa să fie obsedate de detaliile politicii externe, 
conştiente fiind că cel mai mic pas greşit făcut poate fi 
catastrofal. Israel şi Palestina nu au marje de eroare mari, date 
fiind suprafeţele lor mici şi plasarea lor geografică. Islanda, pe 
de altă parte, are o marjă de eroare foarte mare. Este o ţară 
mică, dar bine plasată. 

Statele Unite au o marjă de eroare uriaşă. Sunt amplasate 
sigur în America de Nord şi au o putere fantastică. Prin urmare, 
Statele Unite tind să fie neglijente în exercitarea puterii la nivel 
mondial. Nu din neglijenţă, ci pentru că pur şi simplu nu au 
nevoie să fie mai atente - de fapt, a fi mai atente ar însemna să- 
şi reducă din eficienţă. La fel ca un bancher pregătit să acorde 
împrumuturi dezavantajoase în speranţa că va rectifica lucrurile 
pe parcurs, Statele Unite au o politică de a face mişcări pe care 
alte ţări le consideră îndrăzneţe. Rezultatele ar fi dureroase sau 
chiar devastatoare pentru alte ţări. Statele Unite merg însă mai 
departe şi înfloresc. 

Am văzut asta după Vietnam şi vedem asta şi în cazul 
Irakului. Aceste conflicte sunt mai degrabă episoade izolate din 
istoria SUA, de importanţă efemeră - desigur, nu şi pentru 
vietnamezi sau irakieni. Statele Unite sunt o ţară tânără şi 
barbară, care se aprinde repede şi căreia îi lipseşte sensul 
perspectivei istorice. Asta se adaugă la puterea americană care 
dă ţării resursele emoţionale pentru a face faţă adversităţii. 
Statele Unite exagerează mereu. Ceea ce la un moment dat 
pare colosal de catastrofal îi motivează pe americani să rezolve 
problemele în mod decisiv. O putere în devenire exagerează în 
reacţii. O putere matură găseşte echilibrul. O putere în declin îşi 
pierde abilitatea de a-şi recăpăta echilibrul. 

Statele Unite sunt o naţiune foarte tânără, încă şi mai tânără 
ca putere mondială dominantă. La fel ca un adolescent tânăr şi 
neliniştit, au şi ele tendinţa de a fi disproporționat de 
emoţionale faţă de evenimente care abia dacă mai rămân în 
amintire după câţiva ani. Liban, Panama, Kuweit, Somalia, Haiti, 
Bosnia şi Kosovo, toate evenimentele au părut la momentul 
declanşării lor extraordinar de importante şi chiar decisive. 
Realitatea este că abia dacă-şi mai aminteşte cineva de ele, şi 
când asta se întâmplă, nimeni nu poate spune exact ce a 
determinat Statele Unite să se implice în conflict. Emoţia 
momentului se spulberă rapid. 


Reversul crucial al acestui fenomen este că libanezii, 
panamezii, kuweitienii, somalezii, haitienii, bosniacii şi kosovarii, 
toţi îşi aduc aminte foarte amănunţit disputele lor cu americanii. 
Ceea ce pentru Statele Unite a fost un eveniment trecător a 
devenit un moment definitoriu în istoriile celorlalte ţări. Aici 
descoperim prima asimetrie crucială a secolului XXI. Statele 
Unite au interese la nivel mondial şi se implică în multe conflicte 
internaţionale. Niciuna din implicări nu este crucială. Pentru 
ţările care sunt obiectul interesului american însă, orice 
intervenţie este un eveniment ce aduce cu sine transformări. De 
multe ori, ţinta este neajutorată în faţa acţiunilor americane şi 
această neajutorare naşte furie, chiar şi în cele mai avantajoase 
circumstanţe. Furia creşte cu atât mai mult cu cât declanşatorul 
ei, Statele Unite, este şi invulnerabil şi indiferent. Secolul XXI va 
cunoaşte atât indiferența americană faţă de consecinţele 
acţiunilor Statelor Unite, cât şi rezistenţa restului lumii şi furia 
îndreptate împotriva Americii. 


Concluzii 


Pe măsură ce războiul dintre SUA şi Jihad se apropie de final, 
prima linie de rezistenţă împotriva radicalilor islamişti vor fi 
înseşi statele musulmane. Ele sunt ţintele principale ale al- 
Qaeda, şi indiferent ce cred ele despre Islam sau despre 
Occident, statele musulmane nu vor ceda puterea grupării al- 
Qaeda. Mai degrabă se vor folosi de puterea lor naţională - de 
inteligenţa lor şi de siguranţa şi inteligenţa militară - pentru a 
strivi al-Qaeda. 

Statele Unite câştigă atâta vreme cât al-Qaeda pierde. O lume 
islamică în haos, incapabilă de a se uni, înseamnă că Statele 
Unite şi-au atins scopul strategic propus. Un lucru pe care 
Statele Unite l-au făcut fără discuţie din 2001 încoace este 
instaurarea haosului din lumea islamică, generând animozitate 
faţă de America - şi poate chiar terorişti care o vor ataca în 
viitor. Dar cutremurul local nu va conduce la apariţia unei 
supraputeri regionale. De fapt, regiunea este mai divizată ca 
oricând, şi se pare că aici se va şi încheia această poveste în 
această epocă. Infrângerea SUA în Irak şi Afghanistan sunt 
rezultatele posibile, iar aceste războaie vor părea că s-au sfârşit 
prost pentru Statele Unite. Nu este nicio îndoială că felul cum au 
purtat americanii războiul în Irak a fost stângaci, grosier şi, în 


multe privinţe, simplist. Războiul american a fost într-adevăr 
adolescentin prin simplificarea anumitor aspecte şi prin folosirea 
puterii. Dar la un nivel mai amplu şi mai strategic, asta nu a 
contat. Atâta vreme cât musulmanii se luptă între ei, Statele 
Unite au câştigat războiul. 

Asta nu înseamnă că ar fi imposibil pentru un stat-naţiune să 
apară în lumea islamică la un anumit moment din viitor şi să 
poată evolua într-o putere regională care să atace interesele 
americane. Turcia este puterea istorică din lumea musulmană, 
şi aşa cum se va vedea în capitolele ce urmează, ea se ridică 
din nou. Această reînviere nu va fi rezultatul vreunui haos 
provocat de căderea Uniunii Sovietice, ci de o nouă dinamică. 
Furia nu construieşte istorie. Puterea, da. lar puterea poate fi 
alimentată de furie, dar derivată din realităţi mult mai 
fundamentale: geografia, demografia, tehnologia şi cultura. 
Toate acestea vor marca puterea americană, la fel cum aceasta 
va marca secolul XXI. 


CAPITOLUL TREI 


Războaiele culturale, 
explozia demografică şi computerele 

În 2002, osama bin laden scria în a sa „Scrisoare către 
America”: „Sunteţi o naţiune care exploatează femeile ca pe 
nişte bunuri de consum sau mijloace publicitare, ademenindu-i 
pe clienţi să le cumpere. Folosiţi femeile pentru a deservi 
pasageri, turişti şi străini, pentru a vă creşte marja de profit. Și 
vă mai făliţi că susţineţi libertatea femeilor.” 

Aşa cum arată acest citat, al-Qaeda se luptă pentru 
impunerea unei percepții tradiţionaliste a familiei. Acest punct 
nu este unul neînsemnat al programului lor: este chiar miezul 
programului. Familia tradiţională este clădită în jurul unor 
principii clar definite. În primul rând, căminul este teritoriul 
femeii, iar viaţa din afara căminului este cel al bărbatului. In al 
doilea rând, sexualitatea este limitată strict între graniţele 
familiei şi ale căminului, iar sexualitatea extraconjugală este 
inacceptabilă. Femeile care se mişcă în afara căminului invită la 
relaţii sexuale în afara familiei prin simplul fapt al prezenţei lor 
în afara căminului. În al treilea rând, sarcina principală a 
femeilor este reproducerea şi creşterea următoarei generaţii. 
Prin urmare, este necesar controlul strict asupra femeilor pentru 


a menţine integritatea familiei şi a societăţii. Interesant este că 
totul se reduce la femei, iar scrisoarea lui bin Laden subliniază 
exact acest aspect important. Ceea ce urăşte el cel mai mult la 
America este că aceasta promovează o cu totul altă perspectivă 
asupra femeii şi a familiei. 

Perspectiva al-Qaeda nu este proprie doar lui Osama bin 
Laden sau doar Islamului. Unic poate fi punctul până unde este 
pregătit să întindă coarda acest grup, dar tema femeilor şi a 
familiei este definitorie pentru majoritatea religiilor. Catolicismul 
tradiţional, protestantismul fundamentalist, iudaismul ortodox şi 
diferite ramuri ale budismului, toate au atitudini similare. Toate 
aceste religii sunt scindate în interiorul lor, la fel ca şi 
societăţile. In Statele Unite, unde se vorbeşte despre „războaie 
culturale”, câmpul de bătălie este familia şi definirea ei. Toate 
societăţile sunt împărţite între tradiţionalişti şi cei care încearcă 
să redefinească familia, femeile şi sexualitatea. 

Acest conflict se va intensifica în secolul XXI, însă 
tradiţionaliştii duc o bătălie de apărare pe care o vor pierde, în 
cele din urmă. Motivul este că, în ultimii 100 de ani, însăşi 
structura vieţii umane - şi a vieţii femeilor cu precădere - s-a 
transformat, şi, odată cu ea, structura familiei. Ceea ce s-a 
întâmplat deja în Europa, în Statele Unite şi în Japonia se 
propagă şi în restul lumii. Aceste lucruri vor destrăma multe 
societăţi, dar, în final, transformarea familiei nu poate fi oprită. 

Asta nu înseamnă că această transformare a familiei 
tradiţionale este o idee bună sau proastă. Dar este o tendinţă de 
neoprit, deoarece însăşi realităţile demografice ale lumii se 
transformă. Singura schimbare demografică majoră din lume în 
acest moment este declinul dramatic al ratei naşterilor la nivel 
mondial. Femeile au, cu fiecare an, din ce în ce mai puţini copii. 
Asta nu înseamnă doar că explozia demografică din ultimele 
două secole va lua sfârşit, ci şi că femeile vor petrece din ce în 
ce mai puţin timp născând şi crescând copii, chiar dacă durata 
lor medie de viaţă este în creştere. 

Acesta pare un fapt divers, şi, într-un fel, chiar aşa şi este, dar 
ceea ce doresc să vă arăt este felul în care o asemenea realitate 
poate duce la apariţia unor grupuri gen al-Qaeda, să vă 
demonstrez de ce grupurile de tipul acesta se vor înmulţi din ce 
în ce mai mult şi de ce aceste grupuri nu au cum să învingă. Voi 
demonstra, de asemenea, de ce era europeană, care s-a clădit 


pe expansiunea perpetuă a populaţiei (fie prin cucerirea altor 
popoare, fie printr-o generaţie tânără şi numeroasă), este 
înlocuită de era americană - o ţară în care subpopularea este la 
ordinea zilei. Să începem cu sfârşitul erei exploziei demografice. 


Explozia demografică 


În ultimele decenii a devenit din ce în ce mai clar că lumea se 
va confrunta cu o explozie demografică severă. Creşterea 
necontrolată a populaţiei va aduce cu sine epuizarea resurselor 
şi distrugerea mediului. Numărul mare de oameni va necesita 
tot mai multe resurse sub formă de hrană, energie şi bunuri, 
care, la rândul lor, vor duce la creşterea încălzirii globale şi la 
nenumărate alte catastrofe ecologice. Premisa privind creşterea 
populaţiei a fost acceptată de comun acord. 

Această situaţie nu mai este însă de actualitate. Observăm 
deja o schimbare în ţările avansate economic. Oamenii trăiesc 
mai mult, iar din pricina scăderii ratei naşterilor, există din ce în 
ce mai puţini muncitori tineri care să ia locul pensionarilor din ce 
în ce mai numeroşi. Europa şi Japonia se confruntă deja cu 
această situaţie, iar Statele Unite vor urma şi ele foarte curând. 
Şi totuşi îmbătrânirea populaţiei nu este decât începutul. 

Oamenii presupun că, în timp ce creşterea populaţiei se va 
diminua în Europa, populaţia totală a lumii va continua să 
crească necontrolat, dată fiind natalitatea mare din ţările mai 
puţin dezvoltate. În realitate, adevărul este cu totul altul. Rata 
natalității scade cu repeziciune peste tot în lume. Ţările 
avansate economic sunt pe marginea prăpastiei, însă restul 
lumii le urmează îndeaproape. lar aceste schimbări demografice 
vor fi definitorii pentru secolul XXI. 

Unele dintre cele mai importante şi mai dezvoltate ţări din 
lume, cum ar fi Germania şi Rusia, vor pierde un mare procent 
din populaţie. În prezent, populaţia Europei, luată în ansamblu, 
este de 728 de milioane de cetăţeni. Naţiunile Unite 
pronostichează că, în 2050, cifra va scădea la o valoare cuprinsă 
între 557 şi 653 de milioane, un declin remarcabil. Aceste cifre 
arată că femeile vor avea în medie 1,6 copii fiecare, în prezent, 
media fiind de 2,2 copii. În Europa de azi, rata fertilităţii per 
femeie este de 1,4 copii. De aceea ne vom concentra atenţia pe 
continuarea scăderilor. 

În mod tradiţional, scăderea populaţiei aduce cu sine 


diminuarea puterii. Pentru Europa, exact aşa vor sta lucrurile. 
Pentru alte ţări, cum ar fi Statele Unite, menţinerea nivelului 
populaţiei, sau descoperirea de căi de creştere a unei populaţii 
în declin, vor fi esenţiale, dacă de acest lucru va depinde 
puterea politică în următorii o sută de ani. 

O declaraţie atât de extremă trebuie argumentată, prin 
urmare trebuie să ne oprim puţin şi să analizăm cifrele, înainte 
de a studia consecinţele. Aceasta este o etapă marcantă în 
istoria omenirii şi trebuie să înţelegem motivele care stau la 
baza ei. 

Să începem simplu. Între 1750 şi 1950, populaţia lumii a 
crescut de la aproape un miliard de locuitori la circa trei 
miliarde. Intre 1950 şi 2000, s-a dublat, de la trei miliarde la 
şase. Populaţia lumii nu numai că a crescut, dar rata creşterii a 
avansat cu o viteză uimitoare. Dacă această tendinţă ar fi 
continuat, rezultatul ar fi fost o catastrofă mondială. 

Dar rata creşterii nu a mai avansat. Dimpotrivă, chiar a 
încetinit dramatic. Conform Naţiunilor Unite, între 2000 şi 2050 
populaţia va continua să crească, dar numai cu aproximativ 
50%, o rată de creştere echivalentă cu cea a celor cincizeci de 
ani anteriori la un loc. In a doua jumătate a secolului, situaţia va 
deveni şi mai interesantă. Populaţia va continua să crească, de 
data aceasta cu numai 10%, conform statisticilor. Este ca şi cum 
s-ar apăsa la maxim pedala de acceleraţie. De fapt, unele 
pronosticuri (neaparţinând ONU) au indicat că numărul total al 
populaţiei umane va scădea până în 2100. 

Efectul cel mai dramatic se va vedea în ţările dezvoltate 
industrial, multe dintre ele urmând să se confrunte cu o scădere 
severă a populaţiei. Ţările cu un nivel mediu de dezvoltare, cum 
ar fi Brazilia şi Coreea de Sud, vor cunoaşte o stabilizare a 
populaţiei pe la mijlocul secolului, urmată de o descreştere lentă 
până în 2100. Doar în ţările cel mai puţin dezvoltate, precum 
Congo şi Bangladesh, populaţia va continua să crească până în 
2100, dar nicidecum în acelaşi ritm ca în ultimii o sută de ani. 
Din orice perspectivă am privi situaţia, cert este că explozia 
demografică se va opri. 

să analizăm o cifră critică: 2,1. Acesta este numărul de copii 
pe care fiecare femeie ar trebui să-l aibă, în medie, pentru a 
menţine o populaţie mondială stabilă. Orice depăşeşte această 
cifră înseamnă o creştere a populaţiei; orice sub această cifră 


înseamnă  descreşterea populaţiei; orice altceva nu mai 
contează. Conform Naţiunilor Unite, în 1970, femeile năşteau în 
medie 4,1 copii. În 2000, cifra a scăzut la 2,1. Nu uitaţi că este 
vorba despre media la scară mondială. Aceasta este o scădere 
dramatică ce explică de ce numărul populaţiei a continuat să 
crească, dar mult mai încet decât înainte. 

Naţiunile Unite preconizează că, în 2050, rata fertilităţii la 
nivel mondial va scădea la o medie de 2,05 naşteri pentru 
fiecare femeie. O cifră aflată sub nivelul de 2,1 necesar pentru 
ca populaţia să fie stabilă. ONU mai are un pronostic, bazat pe 
diferite presupuneri, şi anume cel de 1,6 copii per femeie. 
Aşadar, Naţiunile Unite, care dispun de cele mai bune informaţii 
posibile, pronostichează că, până în 2050, populaţia fie se va 
stabiliza, fie va scădea dramatic. Personal, consider că cea de-a 
doua variantă este mai aproape de adevăr. 

Situaţia devine şi mai interesantă dacă ne uităm la regiunile 
dezvoltate ale lumii, cele mai avansate patruzeci şi patru de 
ţări. În aceste ţări, femeile au în medie 1,6 copii fiecare, ceea ce 
înseamnă că populaţia din aceste zone este deja în scădere. 
Rata natalității în ţările cu un ritm mediu de dezvoltare a scăzut 
şi ea la 2,9, şi continuă să scadă. Chiar şi în ţările cel mai puţin 
dezvoltate aceasta a scăzut în prezent de la 6,6 copii la 5,0, şi 
se aşteaptă o scădere de până la 3,0 în 2050. Nu există nicio 
îndoială că rata natalității este într-o continuă scădere. 
Întrebarea este: de ce? Răspunsul poate fi găsit în primul rând 
în motivele care au dus la explozia demografică. Dintr-un 
anumit punct de vedere, explozia demografică a început să se 
atenueze singură. 

Au existat două cauze clare ale exploziei demografice, 
ambele la fel de importante. În primul rând, a scăzut rata 
mortalităţii infantile; în al doilea rând, a crescut speranţa de 
viaţă. Ambele au fost rezultatul medicinei moderne, al hranei tot 
mai îndestulătoare şi al introducerii sistemului de sănătate 
publică la sfârşitul secolului al XVIII-lea. 

Nu există statistici foarte exacte ale ratei fertilităţii pentru 
anul 1800, dar estimările cele mai aproape de adevăr oferă 
medii cuprinse între 6,5 şi 8 copii per femeie. Femeile din 
Europa anilor 1800 aveau acelaşi număr de copii pe care îl au 
femeile din Bangladesh în ziua de azi, şi totuşi populaţia nu 
creştea. Majoritatea copiilor născuţi în 1800 nu trăiau destul de 


mult pentru a se reproduce. Considerând că regula 2,1 era 
aplicabilă şi atunci, ca şi acum, înseamnă că, din opt copii 
născuţi, şase mureau înainte de împlinirea vârstei de 
doisprezece ani. 

Medicina, hrana şi igiena au redus semnificativ numărul 
deceselor infantile, până la sfârşitul secolului al XIX-lea 
majoritatea copiilor supraviețuind destul pentru a avea copii la 
rândul lor. Deşi mortalitatea infantilă a scăzut, tiparele din sânul 
familiilor nu s-au modificat. Oamenii aveau acelaşi număr de 
copii ca şi înainte. 

Motivul nu este greu de înţeles. În primul rând, să luăm în 
considerare faptul că oamenilor le place să facă sex, iar sexul 
fără contracepţie duce la sarcini - iar la acea vreme nu existau 
metode contraceptive. Dar pe oameni nu-i deranja să aibă mulţi 
copii, întrucât copiii deveniseră baza bunăstării lor. Într-o 
societate agrară, orice ajutor în plus ducea la sporirea averii; nu 
trebuie să ştii să citeşti sau să programezi computere pentru a 
prăşi, sădi sau recolta. Copiii erau, de asemenea, un sprijin la 
bătrâneţe, dacă cineva trăia destul de mult pentru a atinge o 
vârstă de aur. Nu exista un sistem de pensii, dar te bazai pe 
faptul că propriii tăi copii vor avea grijă de tine. În parte aşa 
erau obiceiurile, dar era vorba şi despre o gândire economică 
raţională. Tatăl avea pământ în proprietate sau avea dreptul să 
lucreze un teren. Copilul avea nevoie să aibă acces la pământ 
pentru a trăi, aşa că tatăl putea întocmi o poliţă. 

De vreme ce copiii aduceau prosperitate familiilor şi sprijin la 
bătrâneţe, sarcina principală a femeilor era să aducă pe lume 
cât mai mulţi copii posibil. Dacă femeile aveau copii, şi dacă 
atât mama, cât şi copilul supravieţuiau naşterii, întreaga familie 
o ducea mai bine. Era o chestiune de noroc, dar şi un risc pe 
care merita să ţi-l asumi atât din perspectiva familiilor, cât şi a 
bărbaţilor care le conduceau. Între pasiune şi lăcomie, nu prea 
existau motive să nu aduci pe lume cât mai mulţi copii. 

Obiceiurile sunt greu de schimbat. Când familiile au început 
să se mute în masă la oraş, copiii încă erau bunuri de valoare. 
Părinţii îi puteau trimite la muncă în fabrici primitive încă de la 
vârsta de şase ani şi puteau încasa ei înşişi veniturile. La 
începuturile industrializării, fabricile nu aveau nevoie de o 
calificare mai mare decât cea necesară pentru muncile agricole. 
Dar, pe măsură ce fabricile au devenit tot mai complexe, ele au 


început să aibă tot mai puţin nevoie de copii de şase ani. 
Curând, solicitau muncitori tot mai pregătiţi. Mai târziu, au ajuns 
să aibă nevoie de manageri cu diplome. 

Pe măsură ce industria devenea tot mai sofisticată, valoarea 
economică a copiilor a început să scadă. Pentru a continua să fie 
utili economic, copiii trebuiau să meargă la şcoală pentru a 
învăţa. Astfel, în loc să continue să contribuie la veniturile 
familiilor, ei au început să consume din ele. Copiii trebuiau 
îmbrăcaţi, hrăniţi şi găzduiţi, iar, cu timpul, volumul educaţiei pe 
care trebuiau să o primească a crescut semnificativ, până în 
zilele noastre, când „copiii” merg la şcoală până la vârste 
trecute bine de douăzeci de ani, fără să câştige vreun ban în 
acest timp. Conform Naţiunilor Unite, media anilor de 
şcolarizare în cele mai dezvoltate douăzeci de ţări din lume 
variază între cincisprezece şi şaptesprezece ani. 

Tendinţa de a avea cât mai mulţi copii posibil a continuat atât 
în a doua jumătate a secolului al XIX-lea, cât şi în prima 
jumătate a secolului XX. Mulţi dintre bunicii sau străbunicii 
noştri provin din familii cu câte zece copii. Câteva generaţii mai 
înainte, familiile în care trei din zece copii supravieţuiau erau 
norocoase. Mai apoi însă, aproape toţi copiii născuţi rămâneau 
în viaţă. Totuşi, în economia anilor 1900, mai toţi îşi puteau găsi 
de lucru odată ajunşi la vârsta pubertăţii. Şi cei mai mulţi dintre 
ei chiar asta făceau. 

Pentru o familie, zece copii în Franţa secolului al XVIII-lea erau 
o adevărată mană cerească. Zece copii în Franţa sfârşitului de 
secol XIX erau o povară. Zece copii în Franţa sfârşitului de secol 
XX ar fi fost o catastrofă. A durat o vreme până când, în cele din 
urmă, a devenit foarte clar că majoritatea copiilor nu mai 
mureau, iar creşterea unui număr mare de copii devenise 
extrem de costisitoare. Prin urmare, oamenii au început să aibă 
tot mai puţini copii, pe care îi aveau mai mult din pura plăcere 
de a avea copii, decât din considerente economice. Dezvoltarea 
medicinei în direcţii precum contracepţia a ajutat mult în acest 
sens, dar costurile implicate de aducerea pe lume a copiilor şi 
de întreţinerea lor au dus la declinul ratei natalității. Copiii s-au 
transformat din producători în cea mai acută formă de 
consumatori. Părinţii au început să-şi satisfacă nevoia de 
procreare doar cu unul-doi urmaşi. 

să luăm acum în discuţie speranţa de viaţă. La urma urmei, 


cu cât oamenii trăiesc mai mult, cu atât vor exista mai mulţi 
oameni la un moment dat. Speranţa de viaţă a crescut în 
aceeaşi perioadă în care a scăzut mortalitatea infantilă. În 1800, 
speranţa de viaţă estimată pentru Europa şi Statele Unite era de 
aproximativ 40 de ani. În 2000 se apropia de 80. Speranţa de 
viaţă s-a dublat, aşadar, în ultimii 200 de ani. 

Este probabil ca speranţa de viaţă să continue să crească, dar 
puţini sunt cei ce anticipează o nouă dublare. În lumea avansată 
industrial, ONU preconizează o creştere de la 76 de ani în 2000 
la 82 de ani în 2050. In cele mai sărace ţări, speranţa de viaţă 
va creşte de la 51 la 66 de ani. Deşi este vorba despre o 
creştere, nu este una geometrică, şi, chiar şi aşa, se simte o 
descreştere graduală. Acest lucru va contribui, de asemenea, la 
reducerea creşterii populaţiei. 

Procesul de reducere care a avut loc decenii în urmă în ţările 
dezvoltate industrial se simte acum în cele mai puţin dezvoltate. 
In Sao Paolo, o familie numeroasă este calea sigură spre 
sinucidere economică. Poate dura câteva generaţii până ce 
oamenii se vor dezbăra de vechile obiceiuri, dar o vor face cu 
siguranţă. Şi istoria nu se va repeta atâta vreme cât durata şi 
costurile educării unui copil pentru timpurile moderne continuă 
să crească. Intre scăderea ratei natalității şi încetinirea creşterii 
speranţei de viaţă, creşterea demografică trebuie să se 
oprească. 


Explozia demografică şi modul nostru de viaţă 


Ce legătură au toate acestea cu puterea mondială în secolul 
XXI? Explozia demografică afectează toate naţiunile, aşa cum se 
va vedea din capitolele care urmează. Dar afectează şi ciclurile 
de viaţă ale oamenilor din cadrul acestor naţiuni. O populaţie 
redusă afectează totul, de la numărul trupelor armate care pot 
lupta într-un război la numărul oamenilor angajaţi în câmpul 
muncii şi până la conflictele politice interne. Procesul despre 
care vorbim nu va afecta doar numărul cetăţenilor dintr-o ţară 
sau alta. Va schimba felul în care acei oameni trăiesc şi, prin 
urmare, atitudinea ţărilor în cauză. 

să începem cu trei factori-cheie. Speranţa de viaţă se apropie 
de 80 de ani în ţările dezvoltate ale lumii; numărul copiilor pe 
care îi are o femeie scade; procesul educaţional durează din ce 
în ce mai mult. Facultatea este considerată acum minimum de 


educaţie necesar pentru a avea parte de succes social şi 
economic în ţările dezvoltate. Majoritatea oamenilor termină 
facultatea la 22 de ani. Adăugaţi masterate sau doctorate şi 
oamenii intră în câmpul muncii abia după 25 de ani. Nu toţi 
urmează acest tipar, desigur, dar un segment considerabil al 
populaţiei o face şi acest segment include mulţi dintre cei care 
vor ajunge să reprezinte conducerea politică şi economică a 
acestor ţări. 

Drept rezultat, tiparele matrimoniale s-au modificat dramatic. 
Oamenii amână pentru mult mai târziu căsătoria şi copiii. Să 
analizăm acest efect asupra femeilor. Acum 200 de ani, femeile 
începeau să aibă copii încă din adolescenţă. Continuau să aibă 
copii, să îi crească şi adesea să-i şi îngroape până când mureau 
şi ele. Acest lucru era necesar pentru binele familiei şi al 
societăţii. Naşterea şi creşterea copiilor reprezenta o parte 
semnificativă din viaţa femeilor. 

În secolul XXI, acest tablou s-a schimbat. Presupunând că o 
femeie ajunge la pubertate la vârsta de treisprezece ani şi la 
menopauză la cincizeci, ea va trăi de două ori mai mult decât 
strămoşii ei şi, peste jumătate din viaţa ei, va fi incapabilă de 
reproducere. Să presupunem că o femeie are doi copii. Ea va fi 
însărcinată în jur de 18 luni, ceea ce înseamnă, în mare, 2% din 
viaţa ei. Presupunând în continuare că această femeie va avea 
copiii la distanţă de trei ani unul de altul, fiecare copil intră la 
grădiniţă la vârsta de 5 ani, iar ea revine la muncă atunci când 
copilul cel mare începe şcoala. 

Timpul total în care femeia este ocupată cu naşterea şi 
creşterea copiilor este de 8 ani din viaţa ei. Dacă luăm în 
considerare o speranţă de viaţă de 80 de ani, timpul dedicat 
exclusiv naşterii şi creşterii copiilor este redus la uimitorul 
procent de 10% din viaţa ei. Naşterea copiilor devine, din 
ocupaţia principală a femeii, o activitate ca oricare alta. 
Adăugaţi la această analiză faptul că multe femei au un singur 
copil, şi că unele dintre ele îşi duc copiii la creşă sau apelează la 
bone pentru copiii până la vârsta de 5 ani, şi iată cum întreaga 
structură a vieţii unei femei este total schimbată. 

Aici se pot vedea rădăcinile demografice ale feminismului. Din 
moment ce femeile petrec tot mai puţin timp născând şi 
crescând copii, ele sunt tot mai puţin dependente de bărbaţi, 
comparativ chiar cu felul în care stăteau lucrurile în urmă cu 50 


de ani. În trecut, sarcinile în afara căsătoriei ar fi creat un 
dezastru economic pentru o femeie. Nu mai este cazul, în 
special pentru femeile de carieră. Căsătoria nu mai este impusă 
de necesităţi economice. 

Asta ne aduce într-un punct în care căsniciile nu mai sunt 

menținute doar din necesitate, ci şi din dragoste. Problema cu 
dragostea este că poate fi nestatornică. Vine şi trece. Dacă 
oamenii ar sta căsătoriţi doar din motive emoţionale, în mod 
inevitabil ar exista tot mai multe divorţuri. Scăderea nevoilor 
economice elimină o importantă şi puternică forţă stabilizatoare 
din căsnicie. Dragostea poate dura, şi uneori chiar durează, dar 
de una singură este mai puţin puternică decât atunci când este 
dublată de necesităţi economice. 
__Căsniciile erau garantate „până ce moartea ne va despărţi”. 
In trecut, această despărţire venea, adesea, devreme. Au 
existat multe căsătorii care au durat 50 de ani în timpul 
perioadei de tranziţie, când oamenii aveau 10 copii care 
supravieţuiau. Dar înainte de această perioadă, căsătoriile se 
sfârşeau mai devreme, prin decesul unuia dintre parteneri, iar 
supravieţuitorul se recăsătorea, pentru a evita ruina economică. 
In Europa se practica ceea ce se poate numi poligamie în serie, 
prin care văduwvii (care erau cei mai frecvenți, dat fiind că multe 
femei se prăpădeau la naşterea copiilor) se recăsătoreau de 
nenumărate ori de-a lungul vieţii lor. La sfârşitul secolului al XIX- 
lea şi începutul secolului XX, obişnuinţa ţinea o căsnicie unită 
perioade de timp extraordinar de lungi. Totuşi, la sfârşitul 
secolului XX a apărut un nou model prin care poligamia în serie 
s-a reafirmat, de data aceasta, trendul fiind susţinut mai 
degrabă de divorţuri decât de decese. 

Să mai adăugăm un model. Dacă multe căsătorii aveau loc 
atunci când unul sau ambii parteneri erau încă adolescenţi, în 
prezent oamenii se căsătoresc după 25 de ani sau chiar până în 
35. Era tipic pentru femei şi bărbaţi să rămână inactivi sexual 
înainte de căsătoria care avea loc când aceştia aveau 14 ani, 
dar este, să zicem, ireal să mai aştepţi de la cineva să se 
căsătorească la 30 de ani fiind încă virgin. Ar fi vorba despre 17 
ani peste vârsta pubertăţii fără activitate sexuală. Acest lucru 
nu se va întâmpla. 

In tiparul vieţii există o perioadă în care oamenii sunt activi 
sexual, dar nu sunt încă pregătiţi să fie pe picioarele lor din 


punct de vedere financiar. Există, de asemenea, o perioadă în 
care se pot susţine financiar şi sunt şi activi sexual, dar aleg să 
nu se reproducă. Intreaga schemă a vieţii tradiţionale este dată 
peste cap, şi nu se întrevăd încă modele alternative mai clare. 
Coabitarea obişnuia să fie legată de o căsătorie legală, dar, în 
ziua de azi, aceste două elemente nu mai au neapărat legătură. 
Nici chiar reproducerea nu mai este legată de căsătorie şi poate 
nici chiar de coabitare. O viaţă mai lungă, scăderea ratei 
fertilităţii şi anii adăugaţi la timpul alocat educaţiei, toate au 
contribuit la dizolvarea vechilor tipare sociale şi de viaţă. 

Această tendinţă nu poate fi întoarsă din drum. Femeile au tot 
mai puţini copii întrucât într-o societate industrială, urbană, 
întreţinerea unui număr mare de copii poate distruge o familie 
din punct de vedere economic. Acest lucru nu se va schimba 
prea curând. Costurile necesare pentru creşterea copiilor nu vor 
scădea, şi nici nu vor mai exista modalităţi de a pune un copil 
de 6 ani la muncă. Rata mortalităţii infantile nu va creşte nici 
ea; dimpotrivă, ea scade pe măsură ce medicina avansează. 
Astfel încât, în secolul XXI, tendinţa de a avea cât mai puţini 
copii va continua. 


Consecințe politice 


Segmentele de populaţie cele mai educate sunt cele în care 
tiparele stilului s-au modificat cel mai mult. Cei foarte săraci, pe 
de altă parte, au trăit într-o lume a familiilor disfuncţionale încă 
de la începuturile revoluţiei industriale. Pentru ei, tiparele 
haotice ale reproducerii au fost dintotdeauna la ordinea zilei. 
Totuşi, între clasele de profesionişti şi de afacerişti cu facultate, 
pe de o parte, şi populaţia fără educaţie, pe de altă parte, există 
o pătură socială semnificativă care a experimentat doar parţial 
transformările demografice. 

Printre lucrătorii manuali şi cei care prestează munci uşoare, 
mai degrabă adecvate femeilor, au mai existat şi alte tendinţe, 
cea mai importantă dintre ele fiind cea a unei educaţii de scurtă 
durată. Rezultatul este o prăpastie mai puţin vizibilă între 
pubertate şi reproducere. Membrii acestor grupuri tind să se 
căsătorească de tineri şi să aibă devreme copii. Sunt mult mai 
dependenţi unii de alţii din punct de vedere economic, iar 
consecinţele financiare ale divorţului pot fi mult mai 
devastatoare. Există elemente non-emoţionale care le menţin 


căsnicia, iar divorţul apare mai degrabă ca urmare a unor 
evenimente precum sexul premarital sau extraconjugal. 

Acest grup cuprinde multe aspecte sociale conservatoare, o 
cohortă socială puternică, dar restrânsă. Sunt puternici 
deoarece susţin valorile tradiţionale. Haosul claselor mai 
educate nu poate fi încă numit valoare; acest lucru se va 
întâmpla cu un secol înainte ca stilurile lor de viaţă să fuzioneze 
într-un sistem moral coerent. Prin urmare, conservatorii sociali 
au un avantaj inerent, căci ei vorbesc coerent despre poziţia 
autorizată a tradiţiei. 

Totuşi, aşa cum am văzut, vechile diferenţe dintre bărbaţi şi 
femei se şterg. Pe măsură ce femeile trăiesc mai mult şi au tot 
mai puţini copii, ele nu mai sunt forţate de împrejurări să 
respecte rolul tradiţional pe care îl ocupau înainte de explozia 
demografică. lar familia nu mai este instrumentul economic 
esenţial de pe vremuri. Divorțul nu mai este catastrofal din 
punct de vedere economic, iar sexul premarital este inevitabil. 
Homosexualitatea - plăcere sexuală fără reproducere - devine o 
alternativă rezonabilă. Dacă la baza căsătoriei stau 
sentimentele, atunci de ce nu ar fi căsătoria homosexuală la fel 
de valabilă ca cea heterosexuală? Căsătoria nemaifiind neapărat 
legată de reproducere, atunci vom fi martori, logic, la multe 
căsătorii homosexuale. Toate aceste schimbări derivă din 
schimbările radicale ale tiparelor de viaţă care au legătură cu 
sfârşitul exploziei demografice. 

Nu este nicio întâmplare, aşadar, că tradiţionaliştii din cadrul 
tuturor grupurilor religioase - catolici, evrei, musulmani - insistă 
asupra întoarcerii la tiparele tradiţionale de reproducere. Cu toţii 
susţin - iar unii chiar au - familiile numeroase. Menţinerea 
rolului tradiţional al femeii în acest context are sens, la fel ca şi 
perspectiva căsătoriilor timpurii, a castităţii şi a eternității 
căsniciei. Cheia stă în a avea cât mai mulţi copii, acesta fiind un 
principiu tradiţionalist. Restul rămâne pe locul doi. 

Această problemă nu apare brusc în societăţile dezvoltate 
industrial. Unul dintre fundamentele antiamericanismului, de 
exemplu, este argumentul care spune că societatea americană 
dă naştere imoralităţii, glorifică lipsa de modestie a femeilor şi 
distruge familia. Dacă citiţi discursurile lui Osama bin Laden, 
această temă este repetată constant. Lumea se schimbă, spune 
el, iar noi ne îndepărtăm de normele de comportament care au 


fost mereu considerate morale. El doreşte să oprească acest 
proces. 

Aceste probleme au devenit un câmp de bătălie internaţional, 
dar şi o sursă de tulburări politice interne în majoritatea ţărilor 
dezvoltate, cu precădere în Statele Unite. Pe o parte a baricadei 
se află un set structurat de forţe politice care-şi au rădăcinile în 
organizaţiile religioase existente. De cealaltă parte se află 
normele de comportament, mai puţin puternice politic, dar 
copleşitoare şi indiferente la consecinţele politice ale acţiunilor 
pe care le declanşează. Aceste norme de comportament sunt 
determinate de necesităţi demografice. Există, desigur, mişcări 
de apărare a diverselor aspecte ale acestei evoluţii, cum ar fi 
drepturile homosexualilor, dar transformarea nu este 
planificată. Ea se întâmplă, pur şi simplu. 


Computerul şi cultura americană 


Acum că era americană a început, Statele Unite sunt 
interesate să distrugă tiparele sociale tradiţionale, ceea ce 
creează destul de multă instabilitate şi conferă naţiunii 
maximum de spaţiu pentru manevre. Cultura americană este un 
melanj jenant de Biblie şi computer, de valori tradiţionale şi 
inovaţii radicale. Dar alături de demografie, computerul va 
remodela la rândul lui cultura americană, devenind adevăratul 
fundament al hegemoniei culturale americane. Acest lucru se va 
dovedi extrem de important în următorii 100 de ani. 

Computerul reprezintă atât o desprindere radicală de 
tehnologia de până acum, cât şi un nou mod de a percepe 
raţiunea. Scopul unui computer este manipularea de date 
cantitative, adică de numere. În calitate de maşină de manipulat 
date, computerul reprezintă o tehnologie unică. Dar, din 
moment ce reduce orice informaţie - muzică, film şi cuvinte 
scrise - la numere, acesta este, de asemenea, o metodă unică 
de a percepe raţiunea. 

Computerul este bazat pe logica binară. Ceea ce înseamnă că 
citeşte impulsuri electrice, care sunt fie negative, fie pozitive, şi 
sunt interpretate ca serii de O şi 1. Computerul foloseşte şiruri 
din aceste numere binare pentru a reprezenta lucruri pe care 
noi le percepem ca fiind foarte simple. Aşadar, majuscula A este 
reprezentată de combinaţia 01000001. Litera mică a reprezintă 
combinaţia 01100001. Aceste şiruri de numere sunt 


reorganizate într-un limbaj, care, la rândul lui, este prelucrat în 
coduri ale computerului, scrise într-o serie de limbaje, de la 
Basic, la C++ sau Java. Aceste limbaje sunt folosite de 
programatori pentru a scrie coduri care, când sunt compilate, 
exprimă hexazecimale, şi care, la rândul lor, manipulează date 
la nivel binar, deci fizic. 

Dacă cele de mai sus vă par complicate, atunci ţineţi minte 
următorul lucru. Pentru un computer, totul se reduce la numere, 
fie că este vorba despre o literă sau despre un crâmpei de 
melodie. Totul este redus la combinaţii de zerouri şi de cifra 
unu. Pentru a putea lucra cu computere, s-au inventat limbaje 
complet artificiale. Scopul acestor limbaje este de a face 
computerele apte să interpreteze datele introduse. 

Cu toate acestea, computerul poate fi folosit doar în cazul 
lucrurilor care pot fi exprimate prin coduri binare. Poate reda 
muzică, dar nu o poate compune (cel puţin nu foarte bine), şi 
nici nu poate explica frumuseţea ei. Poate stoca poezie, dar nu-i 
poate explica sensurile. Ne poate permite să căutăm orice carte 
ne-ar trece prin minte, totuşi nu poate face distincţia între 
corect şi greşit gramatical, cel puţin nu foarte uşor. Computerul 
este minunat prin ceea ce poate face, dar elimină foarte mult 
din ceea ce este capabilă să facă mintea omenească. Este, pur 
şi simplu, o unealtă. 

O unealtă puternică şi cuceritoare care însă funcţionează 
folosind o logică care nu se bazează pe alte elemente ale 
raţiunii, mult mai complexe. Computerul se concentrează doar 
asupra lucrurilor care pot fi reprezentate prin numere. Astfel, 
cucereşte oamenii, făcându-i să creadă că alte aspecte ale 
cunoaşterii sunt fie ireale, fie lipsite de importanţă. Computerul 
tratează raţiunea ca pe un instrument pentru obţinerea 
anumitor lucruri şi nu pentru contemplarea lor. Limitează 
dramatic ceea ce raţiunea noastră vrea să exprime sau 
intenţionează să facă. Insă, în spaţiul acesta restrâns, 
computerul poate face lucruri extraordinare. Datele sale devin 
mai importante decât înțelesurile lor. 

Oricine a învăţat un limbaj de programare înţelege rigoarea 
logică şi artificialitatea sa. Nu seamănă câtuşi de puţin cu 
limbajul natural. De fapt, chiar este antiteza limbajului natural. 
Acesta din urmă este încărcat de subtilităţi, nuanţe, înţelesuri 
complexe determinate de context sau de raţionament. Unealta 


logică trebuie să excludă toate aceste lucruri, căci logica binară 
a computerului este incapabilă să le interpreteze. 

Cultura americană a precedat computerizarea americană. 
Conceptul filosofic al pragmatismului a fost clădit în jurul unor 
enunţuri precum cel ce urmează, al lui Charles Peirce, unul 
dintre fondatorii pragmatismului: „Pentru a stabili înţelesul unei 
concepţii intelectuale, trebuie să se stabilească ce consecinţe 
practice pot rezulta în mod necesar din adevărul acelei 
concepţii; iar suma acestor consecinţe va constitui întregul 
înţeles al concepţiei.” Cu alte cuvinte, semnificaţia unei idei stă 
în consecinţele ei practice. O idee fără consecinţe practice este 
lipsită de sens. Întreaga noţiune de rațiune contemplativă ca 
scop în sine se exclude. 

Pragmatismul american a reprezentat un atac la metafizica 
europeană, considerată nepractică. Cultura americană a fost 
obsedată de utilitatea practică şi de sfidarea metafizicii. 
Computerul şi limbajul lui sunt manifestările perfecte ale 
noţiunii de pragmatism al raţiunii. Fiecare şir de coduri trebuie 
să aibă un rezultat practic. Singurul standard este 
funcţionalitatea. Ideea că un şir de coduri ar putea fi apreciat nu 
pentru utilitatea, ci pentru frumuseţea sa, este de neconceput. 

Ideea de pragmatism, aşa cum a fost ea dezvoltată prin 
limbaje gen C++, este o simplificare şi o restrângere radicală a 
sferei raţiunii. În America zilelor noastre, raţiunea mai are 
legătură doar cu câteva lucruri, toate fiind măsurate prin prisma 
rezultatelor lor practice. Orice nu are rezultate practice este 
exclus din sfera raţională şi trimis într-o altă sferă, inferioară. Cu 
alte cuvinte, cultura americană nu este axată pe noţiuni ca 
adevăr sau frumos. În schimb, valorifică treaba făcută până la 
capăt, fără să se intereseze prea mult în ce constă importanţa 
ei. 

Astfel, ajungem la adevărul central al culturii americane şi la 
enorma sa forţă motrice. Cultura americană poate fi acuzată că 
a ridicat practicul deasupra tuturor celorlalte forme de adevăr. 
Acuzaţia este valabilă, dar nu evaluează puterea acestei 
simplificări a lucrurilor. Istoria însăşi s-a născut din valoarea 
practică. 

Dacă încercăm să descoperim esenţa culturii americane, ea 
constă nu numai în pragmatism ca filosofie, ci şi în computer ca 
întruchipare a pragmatismului. Nimic nu reprezintă cultura 


americană mai bine decât computerul şi nimic nu a transformat 
lumea mai repede şi mai profund decât inventarea acestuia. 
Computerul, mai mult decât automobilul sau decât coca-cola, 
reprezintă manifestarea unică a conceptului american de 
rațiune şi realitate. 

Cultura computerului este, prin definiţie, barbară. Esenţa 
barbariei reprezintă reducerea culturii la o forţă motrice simplă, 
care nu tolerează diversiune sau concurenţă. Modul în care este 
proiectat computerul, maniera în care este programat şi felul în 
care a evoluat reprezintă o forţă intensă şi reducţionistă. 
Computerul nu creează rațiune contemplându-şi complexitatea, 
ci reducându-se la forma sa cea mai simplă de exprimare şi 
justificându-se prin realizări practice. 

Pragmatismul, computerele şi Microsoft (sau oricare altă 
corporație americană) sunt nemilos de concentrate, extrem de 
folositoare, extraordinar de eficiente. Fragmentarea culturii 
americane este reală, însă se transformă uşor în barbaria 
computerelor şi în instrumentul care foloseşte şi modelează 
fundamental computerele, corporaţia. Corporaţiile sunt la fel de 
fragmentate precum restul culturii americane. Dar, prin 
diversitatea lor, ele exprimă aceeaşi siguranţă de sine ca orice 
ideologie americană. 


Concluzii 


Statele Unite sunt imitate din punct de vedere social şi 
condamnate din punct de vedere politic. Ele sunt plasate pe 
falia ideologică a sistemului internaţional. Pe măsură ce 
populaţia scade, urmare a schimbărilor tiparelor reproductive, 
Statele Unite devin centrul modului de viaţă socială radical 
redefinit. Nu poţi avea o economie modernă fără computere şi 
corporaţii, iar dacă urmează să programezi computere, trebuie 
să ştii limba engleză, limba computerelor. Cei care doresc să se 
opună trendului liberalizării trebuie să evite cu stoicism modelul 
american de viaţă şi de gândire. Cei ce nu adoptă modelul 
american nu pot avea parte de o economie modernă. Acest 
lucru îi conferă putere Americii şi îi frustrează permanent pe 
criticii săi. Descreşterea populaţiei are consecinţele ei, care vor 
trebui analizate. Rezistența la dezintegrarea  tiparelor 
tradiționale de reproducere are legătură cu 11 septembrie şi cu 
afirmarea culturii americane în general. 


Instituţii vechi s-au destrămat, iar cele noi nu au apărut încă. 
Secolul XXI va fi o perioadă în care vor apărea primele tentative 
de creare a unor noi instituţii, sisteme morale şi practici. Prima 
jumătate a secolului XXI va fi marcată de conflicte religioase 
intense. Va fi interesant de observat apariţia spontană a 
modelelor sociale stabile, non-monogamice. Numărul indivizilor 
care au avut un singur partener sexual de-a lungul vieţii a 
scăzut deja dramatic. Ca în oricare epocă nouă, provocarea cea 
mare va fi domolirea haosului şi stabilirea ordinii - iar în era 
americană, modelul SUA va predomina. Haosul familiei 
americane şi logica computerului vor învinge. lar toate aceste 
elemente trebuie încorporate în restul poveştii, despre 
geopolitică, la care ne întoarcem acum. 


CAPITOLUL PATRU 


Noile linii de demarcaţie 


Unde va lovi următorul cutremur şi prin ce anume se va 
caracteriza? Pentru a răspunde la această întrebare trebuie să 
analizăm  faliile geopolitice ale secolului XXI. Ca şi în cazul 
geologiei, există nenumărate astfel de falii. Fără a împinge 
această analogie prea departe, trebuie să identificăm faliile 
active pentru a identifica regiunile unde fricţiunile pot da 
naştere conflictelor. Cum atenţia acordată lumii islamice scade 
în intensitate, care va fi următorul punct de instabilitate din 
lume în perioada care urmează? 

În lume există în prezent cinci zone percepute ca potenţiali 
candidaţi. În primul rând, bazinul foarte important al Pacificului. 
Flota Statelor Unite domină Pacificul. Aria asiatică a Pacificului 
este compusă în întregime din ţări comerciale dependente de 
accesul la ocean, aşadar dependente de Statele Unite. Două 
dintre ele - China şi Japonia - sunt mari puteri care ar putea, 
teoretic, să se opună hegemoniei SUA. Statele Unite şi Japonia 
s-au luptat, între 1941 şi 1945, pentru bazinul Pacificului, şi 
problema nu pare să se fi rezolvat nici până în prezent. 

În al doilea rând, nu trebuie să uităm viitorul Eurasiei după 
căderea Uniunii Sovietice. Încă din 1991, regiunea s-a 
fragmentat şi a decăzut. Succesoarea Uniunii Sovietice, Rusia, a 
ieşit din această perioadă cu o nouă încredere în sine. Totuşi, 
Rusia se află într-o poziţie geopolitică uşor de atacat. Dacă ea 


nu va reuşi să-şi creeze o sferă de influenţă, Federaţia Rusă 
însăşi s-ar putea fragmenta. Pe de altă parte, crearea unei astfel 
de sfere de influenţă poate genera conflicte cu Statele Unite şi 
cu Europa. 

În al treilea rând, există încă îndoieli cu privire la spaţiul 
european. Timp de cinci secole la rând, Europa a constituit 
scena nenumăratelor războaie. În ultimii 60 de ani fie a fost 
ocupată, fie a încercat să încropească o uniune care să 
împiedice un nou război. Şi totuşi, Europa mai poate fi pusă în 
situaţia de a trebui să facă faţă renaşterii Rusiei, îndrăznelii 
Statelor Unite sau propriilor tensiuni interne. Cutia Pandorei încă 
nu este închisă. 

În al patrulea rând, să nu uităm de lumea islamică. Nu 
instabilitatea este cea care ne îngrijorează aici, ci posibilitatea 
apariţiei unui stat care, indiferent de ideologie, ar putea forma 
temelia unei coaliţii. Dacă privim problema din punct de vedere 
istoric, Turcia a fost cel mai de succes centru al puterii în lumea 
musulmană. Care este viitorul ei şi cel al restului statelor 
musulmane? 

În ultimul rând, trebuie să luăm în considerare problema 
relaţiilor mexicano-americane. În mod normal, statutul Mexicului 
nu ar trebui să se ridice la nivelul unei forţe care să zguduie 
lumea, însă plasarea sa în America de Nord ar putea face acest 
lucru posibil, indiferent de puterea sa propriu-zisă a Mexicului. 
Ca ţară cu al cincisprezecelea PIB ca mărime din lume, Mexicul 
nu ar trebui subestimat nici pentru propriile-i merite. Mexicul 
are probleme vechi, istorice, de reglat cu Statele Unite, iar de-a 
lungul acestui secol se pot ivi forţe sociale care să nu poată fi 
controlate de niciun guvern. 

Pentru a indica evenimentele care vor avea loc în viitor, 
trebuie să analizăm, în cele ce urmează, care dintre aceste 
evenimente au şanse să se producă şi în ce ordine. O falie nu 
aduce neapărat cu sine un cutremur. Faliile pot exista milenii la 
rândul, provocând doar mişcări uşoare, ocazionale. Insă, cu 
atâtea falii profunde, un conflict în secolul XXI pare aproape 
inevitabil. 


Bazinul Pacificului 


În ultima jumătate a secolului trecut, ţărmul de vest al 
Pacificului a fost regiunea cu cea mai rapidă dezvoltare din 


lume, găzduind două dintre cele mai mari economii ale lumii, 
Japonia şi China. Alături de alte economii din Asia de Est, 
acestea depind în mare măsură de comerţul naval pentru 
transportarea bunurilor către Statele Unite şi Europa şi pentru 
importul de materii prime din Golful Persic şi din restul bazinului 
Pacificului. Orice întrerupere a circuitului mărfurilor ar provoca 
daune considerabile. O întrerupere de durată s-ar dovedi 
catastrofală. 

Să ne întoarcem privirea către Japonia, cea de-a doua 
economie a lumii şi singura putere industrială majoră lipsită de 
resurse proprii de materii prime. Japonia trebuie să importe 
mare parte din cele mai importante minerale, de la petrol la 
aluminiu. Fără aceste importuri - mai ales fără petrol - Japonia 
ar înceta să mai fie o putere industrială în câteva luni. Pentru a 
măsura exact importanţa acestui flux, nu uitaţi că Japonia a 
atacat Pearl Harbor în 1941, pentru că Statele Unite 
interveniseră în accesul său la materiile prime. 

China a devenit şi ea o putere industrială semnificativă de-a 
lungul ultimei generaţii, cu o creştere ce o depăşeşte pe cea a 
oricărei alte economii importante din lume, deşi este încă foarte 
mică în comparaţie cu cea a Japoniei sau a Statelor Unite. 
Totuşi, China este acum un jucător-cheie în bazinul Pacificului. 
Cândva, era mult mai independentă decât Japonia în ceea ce 
priveşte materiile prime. Dar, pe măsură ce a crescut, propriile 
resurse nu au mai fost de ajuns, astfel încât a devenit un 
semnificativ importator de materii prime. 

Pacificul dispune în prezent de două puteri asiatice majore, 
dependente în mare măsură de importuri, pentru a-şi alimenta 
economia, şi de exporturi, pentru a-şi creşte economia. Japonia 
şi China, alături de Coreea de Sud şi de Taiwan, depind de 
accesul la Pacific pentru a-şi transporta bunurile şi mărfurile. 
Cum flota SUA controlează Oceanul Pacific, aceste ţări se 
bazează pe Statele Unite pentru bunăstarea economiei lor. Un 
pariu uriaş pentru orice naţiune. 

Materii prime 


Mai există un aspect al acestei situaţii. Statele Unite consumă 
cantităţi imense de produse asiatice, un beneficiu pentru 
locuitori, care au în acest fel acces la mărfuri cu preţuri mici. În 
acelaşi timp, această situaţie dăunează anumitor sectoare şi 
zone ale economiei americane, căci subminează economia 
internă. Ceea ce este benefic pentru consumatori poate 
declanşa simultan creşterea ratei şomajului şi scăderea 
salariilor, provocând astfel turbulenţe politice complexe în 
Statele Unite. Una dintre caracteristicile Statelor Unite este 
tendinţa de a fi hipersensibile la problemele politicii interne, 
întrucât dispun de un spaţiu enorm pentru manevre în politica 
externă. Prin urmare, indiferent de beneficiile generale ale 
comerţului cu Asia, Statele Unite îşi pot schimba total atitudinea 
faţă de importurile din această zona, dacă anumite considerente 
de politică internă le forţează în această direcţie. Această 
posibilitate, oricât de improbabilă, reprezintă o ameninţare 
serioasă la adresa intereselor Asiei de Est. 

China direcţionează aproape un sfert din totalul exporturilor 
sale către Statele Unite. Dacă Statele Unite ar pune embargo pe 
produsele chinezeşti necompetitive, China s-ar afla în faţa unei 
serioase crize economice. Acelaşi lucru este valabil şi pentru 


Japonia, şi pentru alte ţări asiatice. Ţările care sunt puse în faţa 
unor dezastre economice devin imprevizibile. Pot deveni chiar 
agresive în încercarea de a deschide noi pieţe, uneori prin 
presiuni politice sau militare. 

Totuşi, din punct de vedere militar, Statele Unite ar putea 
închide în orice clipă accesul la Oceanul Pacific. Economic 
vorbind însă, sunt dependente de comerţul cu Asia, dar nu la fel 
de dependente pe cât este Asia de comerţul cu Statele Unite. 
Statele Unite ar putea, teoretic, să fie ţinta presiunilor politice 
interne venite din partea grupurilor afectate de importurile din 
Asia. Mai există şi posibilitatea ca Statele Unite, drept răspuns la 
presiunile interne, să încerce să modifice relaţiile economice din 
bazinul Pacificului. Unul dintre mijloacele pe care le pot folosi 
este legislaţia protecţionistă, susţinută de puterea lor militară. 
Prin urmare, Asia de Est nu are cum să contrabalanseze o 
mişcare militară sau economică a Americii. 

Subiectiv vorbind, ultimul lucru pe care o naţiune l-ar dori în 
zonă ar fi un conflict. Insă, dacă încercăm să privim situaţia 
obiectiv, există totuşi un dezechilibru imens de putere. Orice 
schimbare în politica Americii poate devasta Asia de Est, iar o 
astfel de atitudine din partea Americii este uşor de imaginat. 
Amenințarea sancţiunilor Americii aplicate Chinei, de exemplu, 
sancţiuni prin care Statele Unite să încerce să limiteze importul 
chinezesc de petrol, loveşte direct în inima interesului naţional 
al Chinei. Aşadar, chinezii trebuie să-şi folosească puterea 
economică în creştere pentru a dezvolta opţiuni militare 
împotriva Americii. Nu ar face decât să acţioneze în concordanţă 
cu principiul fundamental al strategiei militare: să spere la ce-i 
mai bun, dar să se aştepte la ce-i mai rău. 

In cursul ultimilor 50 de ani, Pacificul de Vest şi-a sporit 
dramatic puterea economică, dar nu şi pe cea militară - iar 
acest dezechilibru a lăsat Asia de Est vulnerabilă. China şi 
Japonia nu vor avea, aşadar, altă variantă decât să-şi mărească 
puterea militară în secolul următor, acţiune pe care Statele 
Unite ar putea-o interpreta ca pe o posibilă ameninţare la 
adresa controlului SUA asupra Pacificului de Vest. Ele vor 
interpreta o mişcare defensivă ca pe o agresiune, ceea ce, 
privind obiectiv, chiar este, indiferent care sunt intenţiile 
subiective ale Chinei. Adăugaţi la toate acestea Coreea de Sud 
şi Taiwanul, care sunt într-o ascensiune continuă, şi regiunea 


are toate şansele să devină un butoi cu pulbere în secolul XXI. 

Mai mult, orice ţară asiatică ce consideră creşterea preţului 
petrolului drept o reală posibilitate nu poate să nu ţină cont de 
ameninţarea unui control al furnizării de energie din partea 
americanilor. Nu peste foarte mult timp, în următorii 20 până la 
50 de ani, acesta s-ar putea să fie un scenariu cât se poate de 
real. Orice putere asiatică raţională trebuie să se pregătească 
pentru acest lucru. Singurele două naţiuni care dispun de 
resursele necesare pentru a face faţă Statelor Unite pe mare 
sunt China şi Japonia, fiecare antagonistă celeilalte, împărtăşind 
cu toate acestea o teamă comună faţă de atitudinea Americii în 
cazul unei explozii a preţurilor la energie. 

Controlul Pacificului se intersectează cu un subiect şi mai 
specific - controlul asupra culoarelor maritime folosite pentru 
transportul de energie. Cu cât creşte preţul petrolului şi cu cât 
mai departe de realitate sunt sursele de energie 
neconvenţională, cu atât este mai mare probabilitatea unei 
confruntări pentru culoarele maritime. Dezechilibrul puterilor din 
această regiune este foarte mare. Acest lucru, alături de 
subiectul specific al transportului de energie, conferă bazinului 
Pacificului statutul de falie geopolitică masivă. 


Eurasia 


Mare parte din a doua jumătate a secolului XX, Uniunea 
Sovietică a controlat Eurasia - de la Germania centrală la Pacific 
şi până în sudul îndepărtat, la Caucaz şi Hindu 
Kush/Afghanistan. Când Uniunea Sovietică a decăzut, frontiera 
ei vestică s-a deplasat înspre est cu aproximativ 1 610 km, de la 
graniţa Germaniei de Vest până la graniţa rusă cu Belarus. De la 
Hindu Kush, graniţele s-au mutat înspre nord cu 1 600 km, spre 
graniţa rusă cu Kazahstan. Rusia a fost împinsă de la graniţa cu 
Turcia spre nord, înspre Caucazul de nord, unde mai duce şi 
până-n ziua de azi război cu rebelii ceceni pentru a-şi păstra 
influenţa în regiune. Puterea rusească se află în prezent mai la 
est ca niciodată. În deceniile care vor urma, ea se va stabili 
cumva între acele două linii. 

După dizolvarea Uniunii Sovietice la sfârşitul secolului XX, 
puterile străine s-au stabilit în zonă pentru a se folosi de 
economia rusească, creând o eră a haosului şi a sărăciei. S-au 
mişcat rapid, pentru a putea acapara cât mai mult din Imperiul 


Rus, pe care să îl aducă în sfera lor de influenţă. Europa de Esta 
fost cooptată în NATO şi UE, iar statele baltice au fost primite, la 
rândul lor, în NATO. Statele Unite au consolidat relaţii foarte 
strânse atât cu Georgia şi cu 


KAZAHSTAN 


Statele foste membre ale Uniunii Sovietice 


celelalte ţări din Caucaz, cât şi cu multe dintre ţările Asiei 
Centrale, mai ales după 11 septembrie, când Rusia a permis 
forţelor 

Importanța strategică a Ucrainei 


americane să intervină în conflictul din Afghanistan. Un fapt 
semnificativ, Ucraina a trecut de partea Statelor Unite, 
îndepărtându-se de Rusia - un moment critic în istoria acesteia 
din urmă. 

Revoluţia Portocalie din Ucraina, care a durat din decembrie 
2004 până în ianuarie 2005, a constituit momentul în care 
lumea de după Războiul Rece s-a sfârşit cu adevărat pentru 
Rusia. Ruşii au privit evenimentele din Ucraina ca pe o tentativă 
a Statelor Unite de a atrage Ucraina în NATO şi de a pregăti 
astfel scena pentru dezintegrarea Rusiei. Ca să fim sinceri, 
presupunerea aceasta nu a fost prea departe de adevăr. 

Dacă Occidentul ar fi reuşit să domine Ucraina, Rusia ar fi 


rămas fără apărare. Granița de sud cu Belarus, ca şi frontiera de 
sud-vest a Rusiei, ar fi rămas larg deschise. In plus, distanţa 
dintre Ucraina şi vestul Kazakhstanului este de aproape 650 km, 
întocmai regiunea graţie căreia Rusia a reuşit să-şi exercite 
puterea asupra Caucazului. Am putea presupune că, date fiind 
aceste circumstanţe, Rusia şi-ar fi pierdut abilitatea de a 
controla Caucazul şi ar fi trebuit să se retragă şi mai mult la 
nord de Cecenia. Ruşii ar fi abandonat chiar şi anumite zone din 
Federaţia Rusă, iar frontul rus din sud ar fi devenit, la rândul 
său, vulnerabil. Rusia ar fi continuat să se fragmenteze până s- 
ar fi întors la frontierele ei medievale. 

Dacă acest lucru s-ar fi întâmplat, ar fi creat un haos în 
Eurasia - haos la care Statele Unite nu ar fi avut nimic de 
obiectat, de vreme ce strategia militară a SUA a avut mereu ca 
scop fragmentarea Eurasiei ca prima linie de apărare pentru 
controlul apelor mărilor, aşa cum am explicat mai înainte. 
Statele Unite aveau, aşadar, toate motivele să încurajeze acest 
proces; Rusia, la rândul ei, avea toate motivele să-l împiedice. 

Interpretând această situaţie drept intenţia Americii de a 
distruge Rusia şi mai mult, Moscova a apelat la strategia de a-şi 
reimpune sfera de influenţă în regiunile fostei Uniuni Sovietice. 
Marea retragere a puterii ruse s-a încheiat în Ucraina. Influenţa 
rusă creşte în prezent în trei direcţii: spre Asia Centrală, spre 
Caucaz şi, inevitabil, spre vest, respectiv spre ţările baltice şi 
Europa de Est. Până spre 2020, grija primordială a Rusiei va fi să 
reconstruiască statul rus şi să reimpună puterea rusă în regiune. 

Interesant este faptul că schimbarea geopolitică este însoţită 
economic. Mai degrabă decât ca o putere economică, Vladimir 
Puțin vede Rusia ca pe un exportator de materie primă, cea mai 
importantă fiind energia (mai ales gazul natural). Aducând 
industria energetică sub supravegherea statului, dacă nu chiar 
sub propriul control, Puțin forţează interesele internaţionale şi 
reorientează industria spre exporturi, mai ales către Europa. 
Preţurile mari la energie au ajutat la stabilizarea internă a 
economiei ruse. Cu toate acestea, Puțin nu-şi va îndrepta 
eforturile doar spre energie, căutând să capitalizeze agricultura 
Rusiei, cheresteaua, aurul, diamantele şi alte bunuri. Puțin 
transformă Rusia dintr-un dezastru economic într-o ţară săracă, 
dar mult mai productivă, punându-i la dispoziţie şi mijlocul prin 
care să poată intimida Europa: controlul robinetului de la 


conducta cu gaz natural. 

Rusia îşi exercită forţa de-a lungul propriilor frontiere, 
concentrându-se asupra Asiei Centrale unde, în timp, se va 
bucura de succes. Ruşii nu intenţionează să permită nici unei 
regiuni din Federaţia Rusă să se desprindă. Acest lucru va 
genera fricţiuni, mai ales în următorul deceniu, cu Statele Unite 
şi cu alte ţări din regiune, acum că Rusia încearcă să se 
reimpună pe plan mondial. 

Însă, după toate aparențele, adevăratul punct fierbinte va fi la 
frontiera de vest a Rusiei. Dintre toate ţările fostei Uniuni 
Sovietice, Belarus a avut parte de cele mai puţine reforme 
politice şi a fost cea mai interesată în crearea unui fel de 
succesor al Uniunii Sovietice. Legată într-un fel de Rusia, 
Belarus va readuce puterea rusă între graniţele fostei Uniuni 
Sovietice. 

De la ţările baltice şi până la graniţa cu România se întinde o 
regiune caracterizată de frontiere nesigure şi conflicte 
frecvente. În nord se află o câmpie lungă şi îngustă, care se 
întinde de la Pirinei şi până la St. Petersburg. Aici s-au dat cele 
mai mari războaie ale Europei. Aceasta este calea pe care au 
urmat-o atât Napoleon, cât şi Hitler când au invadat Rusia. 
Există puţine bariere naturale. Aşadar, ruşii trebuie să-şi 
împingă graniţele cât mai departe înspre vest pentru a crea o 
zonă tampon. După Al Doilea Război Mondial, pe această cale 
au mers ruşii până în centrul Germaniei de Vest. Azi, s-au retras 
spre est, dar trebuie să se întoarcă şi să se instaleze cât mai 
înspre vest. Asta înseamnă că statele baltice şi Polonia 
reprezintă, ca şi odinioară, probleme cu care Rusia trebuie să se 
confrunte. 

Definirea limitelor de influenţă ale Rusiei se va dovedi o 
chestiune controversată. Statele Unite - şi ţările din fosta sferă 
sovietică - nu vor dori să meargă prea departe. Ultimul lucru pe 
care statele baltice îl doresc este să între din nou sub dominație 
rusă. Nici statele aflate la sud de Câmpia Nord-Europeană, în 
Carpaţi, nu doresc acest lucru. Foştii sateliți sovietici - mai ales 
Polonia, Ungaria şi România - ştiu că întoarcerea puterilor ruse 
la graniţele lor ar însemna o ameninţare la adresa securităţii 
naţionale. Cum aceste ţări sunt acum membre NATO, interesele 
lor sunt şi interesele europenilor şi ale Statelor Unite. Rămâne 
deschisă întrebarea: unde se va trage linia de demarcaţie în 


vest? O întrebare care s-a pus întotdeauna de-a lungul istoriei şi 
care a fost provocarea-cheie în Europa, de-a lungul ultimilor 100 
de ani. 

Rusia nu va deveni o putere mondială în următorul deceniu, 
dar nu are de ales decât să devină o putere regională majoră. 
Asta înseamnă că va intra în conflict cu Europa. Frontiera ruso- 
europeană rămâne una dintre falii. 


Europa 


Europa este şi în prezent în plin proces de reorganizare după 
pierderea imperiului şi după două războaie mondiale 
devastatoare, şi rămâne de văzut dacă această reorganizare se 
va face într-un mod paşnic. Europa nu-şi va recăpăta imperiul, 
dar rămâne să analizăm dacă ne putem complace în 
certitudinea că războaiele  intraeuropene s-au sfârşit. 
Chestiunea centrală a acestei probleme rămâne întrebarea dacă 
Europa este un vulcan stins, sau doar unul latent. Uniunea 
Europeană are un PIB total de peste 14 trilioane de dolari, cu un 
trilion mai mult decât Statele Unite. Este posibil ca o regiune 
atât de bogată - cu o diversitate atât de mare de bogății - să 
rămână imună la conflict, dar nimeni nu poate garanta acest 
lucru. 

Nici nu se pune problema să vorbim despre Europa ca despre 
o singură entitate. Pentru că nu este, în ciuda existenţei Uniunii 
Europene. Europa este alcătuită dintr-o serie de state suverane 
şi dominate de orgolii proprii. Există o entitate generală numită 
Europa, dar este mai rezonabil să nu ne gândim la ea ca lao 
Europă, ci ca la trei Europe (excludem Rusia şi statele fostei 
Uniuni Sovietice din această listă - deşi ele sunt europene din 
punct de vedere geografic, au o dinamică diferită de cea a 
Europei): 

- Europa Atlantică: statele care au acces direct la Atlantic şi 
la mările nordice, fostele mari puteri imperiale de-a lungul 
ultimilor 500 de ani. 

- Europa Centrală: în esenţă, Germania şi Italia, care nu au 
existat până la sfârşitul secolului al XIX-lea ca state 
moderne. Dorinţa lor de afirmare a intereselor naţionale a 
declanşat cele două războaie mondiale din secolul XX. 

- Europa de Est: statele existente între regiunea baltică şi 
Marea Neagră, care au fost ocupate de trupe sovietice în cel 


de-Al Doilea Război Mondial şi care şi-au dezvoltat identități 
naţionale recente, după această experienţă. 

În prima jumătate a secolului XX, Europa Atlantică era centrul 
imperial al lumii. Europenii din zona centrală s-au afirmat mai 
târziu. Cei din Europa de Est au fost victimele. Sfâşiată de două 
războaie mondiale, Europa a fost pusă în faţa unei probleme 
fundamentale: statutul Germaniei în sistemul european. 
Germania, eliminată din sistemul imperial creat de Europa 
Atlantică, a încercat să răstoarne acel sistem şi să-şi impună 
propria dominație. Incheierea celui de-Al Doilea Război Mondial 
a găsit Germania destrămată, divizată şi ocupată, controlată de 
Uniunea Sovietică, Anglia, Franţa şi Statele Unite în vest. 

Cele trei Europe 


Germania de Vest era indispensabilă Statelor Unite şi alianţei 
NATO, dată fiind confruntarea cu sovieticii. Crearea unei armate 
germane punea, în mod evident, o problemă. Dacă originile 
celor două războaie mondiale se regăseau în creşterea puterii 
germane, iar Germania era încurajată să fie puternică din nou, 
ce putea împiedica un al treilea război mondial? Răspunsul era 
integrarea armatei germane în NATO - mai ales punerea ei sub 
control american pe teren. Dar soluţia cu un efect şi mai eficient 
era integrarea Germaniei în Europa ca un întreg. 

În anii '50, la crearea NATO, s-au pus şi bazele Comunităţii 
Economice Europene. Uniunea Europeană, care s-a născut din 
CEE, este o entitate schizoidă. Scopul ei principal este crearea 
unei economii europene globale, lăsând suveranitatea în mâinile 
fiecărei naţiuni în parte. In acelaşi timp, ea este văzută ca 
prefaţă la o federaţie a statelor europene, în care un guvern 
european central, cu un parlament şi o administraţie 
profesioniste, vor guverna o Europă federală în care 
suveranitatea naţională va fi limitată la probleme locale, iar 
apărarea şi politica externă rămân în mâinile puterii centrale. 

Europa nu a atins acest ţel. A creat o zonă liberă şi o monedă 
proprie, pe care unii membri ai zonei libere o folosesc, iar alţii 
nu. Nu a reuşit să pună bazele unei constituţii politice, lăsând 
fiecare naţiune în parte să fie propria-i suverană - aşadar, nu a 
creat niciodată o politică de apărare unică. Aceasta, atât cât 
este coordonată, se află în mâna NATO, şi nu toţi membrii NATO 
sunt şi membri UE (cum ar fi Statele Unite). După căderea 
Uniunii Sovietice, doar anumite state independente din Europa 
de Est au fost admise în UE şi NATO. 

Pe scurt, Europa de după Războiul Rece este caracterizată de 
un adevărat haos. Relaţiile instituţionale extraordinar de 
complexe şi de ambigue care s-au creat par imposibil de 
explicitat. Dată fiind istoria Europei, astfel de confuzii ar duce, în 
mod normal, la război. Insă Europa, cu excepţia fostei lugoslavii, 
nu mai are energia necesară pentru un nou război, nici apetit 
pentru instabilitate şi, cu siguranţă, nicio dorinţă de noi 
conflicte. Transformarea psihologică a Europei a fost 
extraordinară. Dacă, înainte de 1945, secole de-a rândul, 
ocupaţia preferată erau măcelurile şi războaiele, după 1945 nici 
măcar haosul conceptual al instituţiilor europene nu a mai putut 


genera conflicte, afară de cele pur retorice. 

Sub învelişul UE, vechiul naționalism european continuă să se 
afirme, deşi lent. Acest lucru poate fi văzut în negocierile din 
cadrul UE. Francezii, de exemplu, invocă dreptul de a-şi proteja 
fermierii de competiţia excesivă, sau dreptul de a nu onora 
acorduri ce le controlează deficitul. Prin urmare, într-un context 
geopolitic, Europa nu a devenit o entitate transnaţională unită. 

Din aceste motive, ar fi naiv din partea noastră să vorbim 
despre Europa ca despre o entitate unică, asemenea Statelor 
Unite sau Chinei. Europa este un mănunchi de state, încă 
nerefăcute după şocul celui de-Al Doilea Război Mondial, al 
Războiului Rece şi al pierderii imperiilor. Aceste state sunt 
extrem de închise, organizându-şi acţiunile geopolitice din 
perspectiva intereselor individuale. Interacțiunile de bază ce au 
loc nu sunt cele între Europa şi restul lumii, ci cele între 
naţiunile europene. In acest sens, Europa se comportă mai 
degrabă precum America Latină, decât asemenea unei mari 
puteri. In America Latină, Brazilia şi Argentina investesc foarte 
mult în relaţiile dintre ele, conştiente că influenţa lor asupra 
lumii este limitată. 

Rusia este cea mai apropiată ameninţare militară pentru 
Europa. Aceasta nu este interesată de cucerirea Europei, ci de 
reinstaurarea controlului ei asupra fostei Uniuni Sovietice. Din 
punctul de vedere al Rusiei, ar fi vorba atât despre o tentativă 
rezonabilă de a stabili sfere minime de influenţă, cât şi, mai 
ales, de o măsură esenţială de apărare. Totuşi, asemenea 
măsură este defensivă, afectând fără întârziere cele trei state 
baltice care sunt în prezent membre ale instituţiilor europene. 

Este clar că Europa de Est doreşte să împiedice o reafirmare a 
Rusiei. Adevărata problemă este ce ar face restul Europei - şi 
mai ales, ce ar face Germania. Germanii se află în prezent într-o 
poziţie deosebit de confortabilă cu zona tampon plasată între ei 
şi ruşi, liberi să se poată concentra asupra propriilor probleme 
economice şi sociale. In plus, moştenirea celui de-Al Doilea 
Război Mondial atârnă greu pe umerii germanilor. Ei nu şi-ar dori 
să acţioneze de unii singuri, ci ca parte a Europei unite. 

Atitudinea Germaniei este imprevizibilă. Dată fiind poziţia sa 
geopolitică, Germania a înţeles că este extrem de periculos să-şi 
afirme propriul interes naţional. În 1914 şi 1939, Germania a 
încercat să acţioneze în mod decisiv, ca răspuns la amenințările 


geopolitice şi, de fiecare dată, eforturile sale s-au sfârşit 
catastrofal. Drept urmare, a ajuns la concluzia că s-ar fi supus la 
un pericol extraordinar dacă s-ar fi angajat în manevre politico- 
militare în afara unei coaliţii vaste. Europa Atlantică vede 
Germania ca pe o ţară tampon între ea şi Rusia şi va interpreta 
orice ameninţare din zona baltică drept irelevantă pentru 
interesele sale. Prin urmare, statele Europei Atlantice nu ar intra 
într-o coaliţie de care Germania ar avea nevoie în eventualitatea 
unui conflict cu ruşii. Aşa încât rezultatul cel mai probabil ar fi o 
neputinţă a Germaniei, o implicare limitată a Americii şi 
întoarcerea treptată a puterii ruse în spaţiul dintre Europa şi 
Rusia. i 

Mai există încă un scenariu posibil. In acest scenariu, 
Germania va recunoaşte iminentul pericol ce ar plana asupra 
Poloniei dacă spaţiul baltic ar fi dominat de ruşi. Considerând 
Polonia drept parte necesară din sistemul său de securitate, 
Germania îşi va schimba politica, cu intenţia de a apăra Polonia 
prin protejarea spaţiului baltic. Acţiunile Germaniei vor urmări 
dominarea bazinului baltic. Din moment ce ruşii nu vor 
abandona teritoriul, germanii se vor afla în faţa unei confruntări 
extinse cu Rusia pentru obţinerea influenţei în Polonia şi în 
regiunea carpatică. 

Germania se va găsi desprinsă şi de trecutul ei agresiv şi de 
restul Europei. În timp ce restul Europei va încerca să evite 
implicarea, germanii vor fi angrenaţi în politici tradiţionale 
legate de putere. În consecinţă, puterea lor, atât efectivă, cât şi 
potenţială, se va altera, iar psihologia lor va suferi transformări. 
Brusc, vom fi martori la relansarea unei Germanii unite. Ceea ce 
va începe defensiv va evolua în moduri neaşteptate. 

Acesta nu este cel mai probabil scenariu. Totuşi, situaţia ar 
putea-o face pe Germania să o trateze încă o dată pe Rusia ca 
pe o ameninţare majoră, iar pe Polonia şi restul Europei de Est 
ca pe părţi din sfera ei de influenţă şi ca scut împotriva Rusiei. 
Acest lucru depinde parţial de cât de agresivi vor fi ruşii, de cât 
de tenace vor rezista balticii, de cât sunt de dispuşi polonezii să 
rişte şi de cât de distante vor rămâne Statele Unite. In final, 
depinde de politica internă a Germaniei. 

Intern, Europa este inertă, amorţită încă de şocul pierderilor 
suferite. Însă forţele externe, precum imigrația islamică sau 
încercările Rusiei de a-şi reclădi imperiul, ar putea readuce la 


viaţă vechea falie, în nenumărate feluri. 


Lumea musulmană 


Am discutat deja, la modul general, despre lumea musulmană 
ca falie geopolitică. Criza din momentul de faţă este ţinută sub 
control, dar lumea islamică, per total, rămâne instabilă. Deşi 
această instabilitate nu va degenera într-o revoltă islamistă 
generală, se naşte totuşi posibilitatea ca un stat musulman să 
profite de ea, prin urmare şi de slăbiciunea altor naţiuni, pentru 
a se afirma ca putere regională. Indonezia, cel mai mare stat 
musulman din lume, nu are nicio şansă să se afirme. Cel de-al 
doilea este Pakistanul. Este, de asemenea, o putere nucleară. 
Dar este aşa de scindat intern, încât pare imposibil de prevăzut 
cum ar putea el evolua într-o putere majoră sau, geografic 
vorbind, cum ar putea să-şi exercite puterea, de vreme ce este 
flancat de Afghanistan la vest, China şi Rusia la nord şi India la 
est. Prins între poziţionarea geografică şi propria instabilitate, 
Pakistanul nu va deveni un stat musulman de frunte. 

După Indonezia şi Pakistan, mai sunt încă trei state 
musulmane importante. Cel mai mare este Egiptul, cu 80 de 
milioane de locuitori, urmat de Turcia cu 71 de milioane, şi de 
Iran, cu 65 de milioane de locuitori. 

Dacă privim aceste trei state din punct de vedere economic, 
Turcia ocupă locul 17 pe plan mondial, cu un PIB de aproape 
660 de miliarde de dolari. Iran este pe locul 29, cu un PIB puţin 
sub 300 de miliarde de dolari. Egipt ocupă locul 52, cu un PIB de 
aproximativ 125 de miliarde de dolari pe an. În ultimii cinci ani, 
economia Turciei a crescut cu 5 până la 8 procente pe an, una 
dintre cele mai mari şi mai stabile rate de creştere dintr-o ţară 
importantă. Cu excepţia a doi ani de recesiune, Iranul avut şi el 
o creştere constantă a PIB-ului, de peste 6% în ultimii cinci ani, 
la fel ca şi Egiptul. Aceste două ţări se dezvoltă rapid, dar 
pornesc de la o bază mai modestă decât Turcia. Comparativ cu 
ţările europene, economia Turciei este deja pe locul 7 pe plan 
mondial, crescând mai rapid decât a multor ţări. 

Este foarte adevărat că nivelul economiei nu este totul. Iranul 
pare a fi cel mai agresiv dintre toate trei din punct de vedere 
geopolitic - dar tocmai acesta este, de fapt, punctul său slab. În 
încercarea sa de a-şi proteja regimul de Statele Unite, de 
musulmanii Sunni şi de arabii antiiranieni (Iran nu este o ţară 


arabă), lranul este permanent forţat să se afirme prematur. 
Acest lucru atrage atenţia Statelor Unite, care nu-l scapă din 
ochi, privindu-l drept o putere periculoasă. 

Date fiind interesele din Golful Persic şi din Irak, intenţiile 
Iranului se lovesc de cele ale Statelor Unite. Prin urmare, Iranul 
se va vedea nevoit să creeze surse de protecţie împotriva unui 
posibil atac american, într-un moment în care economia sa 
trebuie să se dezvolte foarte rapid pentru a urca pe primele 
locuri în regiune. Concluzia este că lranul se dovedeşte o 
problemă atât de sâcâitoare pentru Statele Unite, încât acestea 
l-ar putea devasta. Iranul pur şi simplu nu este pregătit pentru 
statutul de putere regională. El a fost întotdeauna forţat să-şi 
spulbere puterea prematur. Nu poate fi uşor să încerci să devii o 
putere regională majoră, în timp ce puterea supremă a lumii 
este cu ochii pe tine, urmărindu-ţi fiecare mişcare. 

Mai există şi problema poziţiei geografice. lranul este 
înconjurat din toate părţile. La est se află Afghanistanul, de 
unde are puţin de câştigat. Orice încercare de expansiune a 
influenţei spre nord ar însemna că Iranul s-ar afla faţă în faţă cu 
Rusia. Irakul ar fi o direcţie posibilă în care să se deplaseze, dar 
acesta constituie atât un teren periculos, cât şi un punct 
fierbinte, echipele adverse fiind arabii şi americanii. Nu este 
prea uşor să concentrezi puterea iraniană în regiune. Orice 
mişcare i-ar costa prea mult. 

Egiptul este cel mai mare stat din lumea arabă şi a fost 
dintotdeauna o putere. Sub Gamal Abdel Nasser, Egiptul s-a 
străduit din răsputeri să devină liderul lumii arabe. Totuşi, lumea 
arabă a fost extrem de scindată, iar Egiptul a reuşit să se opună 
unor jucători-cheie, precum Arabia Saudită. După Acordurile de 
la Camp David cu Israelul, din 1978, Egiptul nu a mai încercat 
să-şi extindă puterea. Oricum, eşuase. Dată fiind economia şi 
relativa sa izolare şi insularizare, este greu să vezi Egiptul 
devenind o putere locală, indiferent de cât mult timp i-ar lua 
acest proces. Mai probabil ar fi să între sub sfera de influenţă a 
unei alte naţiuni, fie că ar fi vorba despre Turcia, America sau 
Rusia, aşa cum i-a fost, de altfel, soarta secole de-a rândul. 

Turcia reprezintă un caz total aparte. Nu numai că dispune de 
o economie modernă, dar aceasta este, de departe, cea mai 
dezvoltată economie din 


regiune - depăşind-o cu mult pe cea a Iranului - şi, poate, 
singura economie modernă din întreaga lume musulmană. Şi, 
mai important, Turcia este plasată între Europa, Orientul Mijlociu 
şi Rusia. 

Turcia nu este izolată şi imobilizată. Este localizată strategic, 
având o mare libertate de mişcare. Foarte important, ea nu 
reprezintă o ameninţare pentru interesele Statelor Unite, fiind 
astfel scutită de ameninţarea americană. În consecinţă, nu 
trebuie să-şi dedice toate resursele descoperirii de noi strategii 
de parare a Statelor Unite. Cu o economie în plină dezvoltare, 
Turcia va ajunge foarte curând la vechiul ei rol de forţă 
dominantă în regiune. 

Nu trebuie să uităm că, până la Primul Război Mondial, Turcia 
era sediul unui imperiu deosebit de important. După ce a rămas 
fără imperiu, Turcia a devenit un stat laic, guvernând peste o 
populaţie musulmană. Până în 1918, a fost cea mai puternică 
ţară musulmană din lume. Având apogeul gloriei sale între 
secolele al XIV-lea şi al XVI-lea, Imperiul Otoman a stăpânit un 
teritoriu vast şi a fost extrem de puternic. 

Turcia reprezintă o societate cu o structură internă complexă 


şi un regim secular, protejat de o armată cu putere asigurată de 
constituţie şi cu o mişcare islamistă în creştere. Este greu de 
prevăzut ce fel de guvernare internă va avea Turcia în cele din 
urmă. Dar, aruncând o privire atentă asupra lumii islamice după 
invaziile 


americane şi încercăm să ne dăm seama care naţiune îşi va 
afirma puterea în regiune, pare evident că acea ţară trebuie să 
fie Turcia, aliat al Statelor Unite şi având cea mai puternică 
economie din zonă. 


Mexicul 


Dacă în anii '50 cineva ar fi spus că, o jumătate de secol mai 
târziu, cele mai mari puteri economice ale lumii vor fi Japonia şi 
Germania, plasate pe locul doi, respectiv trei, ar fi fost 
ridiculizat. Dacă în anii '70 ar fi susţinut că, în 2007, China va 
ajunge a patra putere economică a lumii, ar fi stârnit hohote de 
râs. Dar aceste afirmaţii n-ar fi fost la fel de hazlii ca ipoteza, 
susţinută în 1800, că Statele Unite vor deveni putere mondială 
în 1900. Lucrurile se schimbă şi trebuie să ne aşteptăm la 
neprevăzut. 


Este important de reţinut, aşadar, că, în 2007, Mexicul ocupa 
locul 15 ca economie pe plan mondial, fiind cu puţin în urma 
Australiei. Fireşte, ocupă, un loc inferior la venitul mediu pe cap 
de locuitor, şi anume locul 16, cu un venit mediu pe cap de 
locuitor de 12 000 de dolari pe an, conform statisticilor Fondului 
Monetar Internaţional, plasându-se pe acelaşi loc cu Turcia şi 
mult înaintea Chinei, care reprezintă, fără îndoială, o putere 
importantă. 

Venitul mediu pe cap de locuitor constituie o chestiune 
majoră. Insă valoarea totală a economiei este şi mai importantă 
pentru o putere mondială. Sărăcia este o problemă, dar 
capacitatea economică determină ce procentaj din resursele 
tale poţi aloca armatei şi celor aferente ei. Uniunea Sovietică şi 
China au amândouă un venit mediu scăzut pe cap de locuitor. 
Totuşi, dacă luăm în calcul doar capacitatea economiilor lor, 
avem deja de-a face cu două mari puteri. De fapt, o economie 
substanţială şi o populaţie numeroasă au constituit 
dintotdeauna ingredientele pentru o naţiune remarcabilă, 
indiferent de gradul acesteia de sărăcie. 

Populaţia Mexicului număra 27 de milioane de locuitori în 
1950. Ea a crescut la aproape 100 de milioane în următorii 50 
de ani şi la 107 milioane în 2005. ONU preconizează că, în 2050, 
aceasta va ajunge la o cifră între 114 milioane şi 139 de 
milioane de locuitori, mizând mai degrabă pe cea din urmă. 
Aşadar, crescând de aproape patru ori în ultimii cincizeci de ani, 
va rămâne relativ stabilă în următorii cincizeci. Dar Mexicul nu 
va pierde din populaţie (asemenea ţărilor dezvoltate industrial), 
beneficiind astfel de propria forţă de muncă necesară 
dezvoltării. Acesta este un mare avantaj. Prin urmare, din punct 
de vedere al populaţiei sau al dimensiunii, Mexicul nu este o 
ţară mică. Este, desigur, o ţară instabilă, răvăşită de droguri şi 
de carteluri, dar şi China se afla într-un adevărat haos în anii 
'70. Din haos se poate ieşi. 

Există o mulţime de alte ţări pe care, asemenea Mexicului, nu 
am înclina să le etichetăm ca falii geopolitice semnificative. Însă 
Mexicul este diferit de oricare dintre acestea, cum ar fi Brazilia 
sau India. Mexicul se află în America de Nord, care, aşa cum am 
arătat, reprezintă în prezent centrul gravitațional al sistemului 
internaţional. In plus, Mexicul are ieşire atât la Pacific, cât şi la 
Atlantic, şi împarte cu Statele Unite o graniţă lungă şi 


controversată. Localizarea strategică şi importanţa crescândă ca 
naţiune fac din Mexic o potenţială falie. 

Pentru a înţelege natura faliei, daţi-mi voie să abordez pe 
scurt conceptul de zonă de frontieră. Intre două ţări vecine 
există adesea o fâşie de pământ care, de-a lungul timpului, 
ajunge să aparţină când uneia, când alteia. Aceasta este o zonă 
cu un amestec de naţionalităţi şi culturi. De exemplu, Alsacia şi 
Lorena se află între Franţa şi Germania, având un amestec 
cultural unic şi persoane cu afinități naţionale diferite. In 
această zonă se vorbesc franceza, germana şi un argou 
regional. În prezent, regiunea se află sub controlul Franţei. Însă, 
indiferent cine o controlează la un moment sau altul, ea rămâne 
o regiune de frontieră, cu două culturi şi o tensiune ce mocneşte 
permanent. Lumea este plină de astfel de regiuni de frontieră. 
Gândiţi-vă la Irlanda de Nord, ca regiune de frontieră între 
Marea Britanie şi Irlanda. Kashmir este regiunea de frontieră 
dintre India şi Pakistan. Gândiţi-vă la frontiera dintre Rusia şi 
Polonia, sau la Kosovo, regiune de frontieră între Serbia şi 
Albania. Gândiţi-vă la graniţa dintre Canada franceză şi SUA. 
Acestea sunt toate regiuni de frontieră cu diferite grade de 
intensitate a tensiunii. 

Există o regiune de frontieră între Statele Unite şi Mexic, unde 
mexicanii şi americanii împart o cultură mixtă. Se întinde pe 
ambele părţi ale graniţei oficiale. Partea americană nu seamănă 
câtuşi de puţin cu restul Statelor Unite, iar partea mexicană nu 
seamănă deloc cu restul Mexicului. Asemenea altor regiuni de 
frontieră, şi acesta este un loc aparte, cu o singură excepţie: 
mexicanii de pe ambele părţi au legături foarte strânse cu 
Mexicul, iar americanii au legături la fel de strânse cu Statele 
Unite. Sub faţada amestecului economic şi cultural, există o 
tensiune politică evidentă. Acest lucru se aplică cu precădere 
aici, dat fiind traficul permanent al mexicanilor prin regiunea de 
frontieră, peste graniţă şi-apoi prin Statele Unite. Nu acelaşi 
lucru este valabil şi pentru americani, care nu migrează înspre 
sud, în Mexic. 

Majoritatea regiunilor de frontieră trec de multe ori când sub 
o conducere, când sub alta. În cazul regiunii dintre Mexic şi SUA, 
acest lucru s-a întâmplat o singură dată până acum. 

Mexicul de Nord a fost, încet-încet, încorporat în Statele Unite, 
începând cu Revoluţia din Texas şi culminând cu Războiul 


Mexicano-American din 1846-1848. Această regiune reprezenta 
sud-vestul Statelor Unite de azi. Granița o constituia Rio Grande, 
iar mai târziu aceasta a fost modificată la vest, pentru a include 
şi sudul Arizonei. Populaţia mexicană indigenă nu a fost 
strămutată cu forţa. 

A continuat să trăiască în zonă, care a fost apoi ocupată de un 
număr mult mai mare de colonişti americani din est. În timpul 
celei de-a doua jumătăţi a secolului XX, a avut loc o altă mutare 
a populaţiei din Mexic în regiunea de frontieră şi mai departe de 
aceasta, fapt care a complicat şi 

mai mult tabloul demografic. 

Se poate face o distincţie între imigrarea convenţională şi 
mişcările populaţiei într-o regiune de frontieră. Când într-o ţară 
sosesc grupuri de imigranţi, aceştia sunt separați fizic de patria 
lor natală şi sunt înconjurați de forţe puternice care le atrag 


copiii în cultura şi economia ţării gazdă. Altfel stau lucrurile în 
regiunea de frontieră. Aceasta este o extensie a ţării natale, nu 
o zonă separată. Frontiera reprezintă un hotar politic şi nu unul 
cultural sau economic, iar imigranții nu sunt la mare distanţă de 
casă. Ei rămân fizic conectaţi, iar loialitatea lor se dovedeşte 
adesea complexă şi variabilă. 

Mexicanii care se mută în regiunea de frontieră se comportă 
diferit faţă de cei ce locuiesc în Chicago. Aceştia din urmă se 
poartă mai degrabă ca nişte imigranţi convenţionali. Mexicanii 
din regiunea de frontieră pot avea impresia că trăiesc într-un 
teritoriu aflat sub ocupaţie, şi nu într-o ţară străină. Această 
situaţie nu este departe de felul în care îşi vedeau poziţia 
coloniştii americani din Texas înainte de revoluţie. Erau cetăţeni 
mexicani, dar se considerau americani; în consecinţă, au creat o 
mişcare secesionistă prin care Texasul a fost luat Mexicului. 

La un moment dat, statutul regiunii de frontieră devine, pur şi 
simplu, o chestiune de putere militară şi politică. Regiunea de 
frontieră aparţine părţii mai puternice, iar acest lucru se 
stabileşte pe front. In cazul de faţă, încă din 1848, frontiera 
politică a fost fixată de către puterea copleşitoare a Statelor 
Unite. Populaţiile se pot schimba. Contrabandă va mai exista. 
Insă hotarele politice sunt determinate de realitatea militară. 

Curând, se vor împlini două secole de când graniţa va fi fost 
în acelaşi loc. Poate că puterea naţională mexicană va reînvia, 
iar demografia din partea americană a regiunii de frontieră se 
va modifica poate atât de dramatic încât hotarele politice nu vor 
mai rezista. Cândva în acest secol, este foarte posibil ca Mexicul 
să nu mai ocupe locul 15 din punct de vedere economic, ci să 
urce printre primele zece. S-au întâmplat deja lucruri stranii, iar 
comerţul liber cu Statele Unite sprijină această situaţie. Multe 
ţări plasate înaintea Mexicului în clasament sunt ţări europene 
cu probleme demografice serioase. 

Dat fiind impactul pe care l-ar avea un potenţial conflict 
americano-mexican la graniţă, nu mai există nicio îndoială că 
problema acestei falii trebuie tratată cu foarte multă seriozitate. 


Concluzii 
Dacă suntem în căutare de noi conflicte, după încheierea 
războiului dintre SUA şi Jihad, există două locuri foarte clare 
unde trebuie să căutăm. Mexicul şi Turcia nu sunt, în mod 


evident, gata încă pentru un rol mondial semnificativ, iar Europa 
va rămâne insulară şi separată (va reacţiona la evenimente, dar 
nu le va iniţia). Ne mai rămân două falii, Pacificul şi Eurasia şi, în 
contextul anului 2020, asta înseamnă două ţări cu posibilităţi 
reale de ascensiune: China sau Rusia. O a treia posibilitate, ceva 
mai îndepărtată în contextul anului 2020, este Japonia, dar 
atitudinea acesteia va depinde în mare măsură de cea a Chinei. 
Aşadar, trebuie să analizăm cu grijă poziţia geopolitică a Chinei 
şi a Rusiei pentru a prevedea care dintre cele două se va ridica 
prima, cu alte cuvinte, care va fi cel mai puternic adversar 
pentru Statele Unite în următorul deceniu. 

Vorbim aici despre ceea ce noi numim conflicte „sistemice”. 
Războiul Rece a fost un conflict sistemic. A ridicat cele două 
puteri una împotriva celeilalte, într-un mod definitoriu pentru 
întregul sistem internaţional. Au mai existat şi alte conflicte, dar 
majoritatea au fost aspirate de vârtejul conflictului major. Astfel, 
totul, de la războaiele arabo-israeliene, la politica internă din 
Chile şi până la independenţa statului Congo, a fost atras în 
Războiul Rece şi modelat de acesta. Cele două războaie 
mondiale au fost, la rândul lor, conflicte sistemice. 

Un astfel de conflict trebuie, prin definiţie, să implice puterea 
geopolitică dominantă a momentului. Trebuie, aşadar, să 
implice Statele Unite. Şi, din nou prin definiţie, Statele Unite se 
vor amesteca în orice confruntare majoră. Dacă ar exista un 
conflict major între Rusia şi China, este puţin probabil să 
asistăm la indiferenţă sau neutralitate din partea SUA. Ar fi prea 
mult de câştigat dintr-o astfel de confruntare pentru ca Statele 
Unite să stea deoparte. Mai mult, Rusia şi China nu s-ar putea 
război fără garanţii absolute în privinţa implicării Statelor Unite. 
Puterea lor este atât de mare, încât alierea cu una dintre cele 
două ţări ar însemna automat înfrângerea celeilalte. 

Care dintre cele două, China sau Rusia, va intra în conflict cu 
Statele Unite? Dacă ar fi să luăm în considerare exemplele de 
până acum privind strategia militară a Statelor Unite, acestea 
nu au tendinţa să iniţieze conflictul, decât dacă sunt puse în faţa 
unei puteri regionale agresive care caută să-şi amplifice 
securitatea până la punctul în care să poată constitui o 
ameninţare vizavi de interesele americane în teritoriul 
fragmentat al Eurasiei. Deci, privind înspre deceniile următoare, 
trebuie să fim atenţi la mişcările Chinei şi ale Rusiei. Propun să 


începem cu puterea pe care toată lumea o ia cel mai în serios - 
China. 


CAPITOLUL CINCI 


China 2020 - Tigrul de hârtie 


Orice discuţie despre viitor trebuie să înceapă cu o discuţie 
despre China. Un sfert din populaţia lumii trăieşte în China, şi au 
existat tot felul de polemici pe tema Chinei ca viitoare putere 
mondială. Economia sa a avut un avânt impresionant în ultimii 
30 de ani, aceasta reprezentând, fără îndoială, o forţă 
semnificativă. Însă 30 de ani de creştere nu înseamnă o 
creştere la infinit. Înseamnă că probabilitatea ca această ţară să 
continue să se dezvolte în acest ritm este în scădere. In cazul 
Chinei, o dezvoltare mai lentă presupune probleme sociale şi 
politice substanţiale. Eu nu împărtăşesc punctul de vedere 
conform căruia China va fi o putere mondială remarcabilă. Nici 
măcar nu cred că unitatea ei va rezista. Dar sunt de acord că nu 
putem analiza viitorul fără a discuta mai întâi despre China. 

Geografia Chinei face puţin probabil ca această ţară să devină 
o falie activă. Dacă ar fi să devină o zonă de conflict, asta s-ar 
întâmpla mai puţin probabil ca urmare a atacului din partea 
Chinei, cât mai degrabă ca urmare a atacului altora asupra 
Chinei, cu scopul de a profita de slăbiciunea ei. China nu este 
atât de robustă economic pe cât pare, iar stabilitatea sa politică, 
dependentă serios de continuarea creşterii economice, este şi 
mai precară. Totuşi, China este importantă pentru că este cel 
mai probabil adversar mondial în viitorul apropiat - cel puţin în 
minţile celorlalţi. 

Folosindu-ne din nou de geopolitică drept bază a discuţiei, 
vom începe prin a discuta chestiuni de bază. 

Mai întâi, China este o insulă. Evident că nu este înconjurată 
de ape, dar este înconjurată de teritorii de netrecut şi de 
terenuri pustii, care o izolează efectiv de restul lumii. 

În nordul Chinei se află Siberia şi stepa mongolă - ostile, nu 
prea statornice şi dificil de traversat. La sud-vest se află munţii 
Himalaya - imposibil de trecut. Granita de sud cu Myanmar, 
Laos şi Vietnam este o alternanță de munţi şi junglă, iar la est 
sunt oceanele. Doar prin graniţa de vest, cu Kazahstan, s-ar 
putea călători masiv, dar şi acolo se presupune un oarecare 


efort, nejustificat întotdeauna, de-a lungul istoriei Chinei. 

Marea majoritate a populaţiei Chinei locuieşte de-a lungul 
celor 1600 de kilometri de coastă, populând treimea din 
suprafaţa ţării aflată în est, celelalte două treimi fiind aproape 
nepopulate. 

China a fost complet cucerită doar o dată de către mongoli în 
secolul al XII-lea - şi rareori şi-a extins puterea dincolo de 
graniţele actuale. China 


„N MONGOLIA 


n-a fost şi nu este agresivă şi s-a implicat cu intermitențe în 
problemele mondiale. Nu trebuie uitat că această ţară nu s-a 
implicat permanent în comerţul internaţional, închizându-şi 
porţile periodic şi evitând orice contact cu străinătatea. Când se 
implică în comerţ, o face folosindu-se de rutele terestre, cum ar 
fi Drumul Mătăsii ce traversează Asia Centrală, şi de vasele 
comerciale ce navighează dinspre porturile sale din est. 
Europenii i-au cunoscut pe chinezi pe la mijlocul secolului al XIX- 
lea, când China trecea printr-una dintre perioadele sale 
izolaţioniste. Era o ţară unită, dar relativ săracă. Europenii şi-au 
forţat intrarea în China, angajând regiunea chineză de coastă în 


comerţ intens. Acest fenomen a avut două urmări. Prima a fost 
creşterea dramatică a bunăstării regiunilor de coastă care erau 
implicate în comerţ. A doua a fost amplificarea dezechilibrului 
dintre regiunile chineze de coastă şi cele sărace din interiorul 
țării. Această discrepanţă a dus la slăbirea controlului 
guvernului central asupra regiunilor de coastă, şi la creşterea 
instabilității şi a haosului. Regiunile de coastă au preferat 
relaţiile strânse cu europenii (şi chiar dominaţia lor), care le-au 
adus bunăstare, lucru pe care guvernul central nu îl putea oferi. 

Perioada de haos a durat de la mijlocul secolului al XIX-lea 
până în 1949, când comuniştii au preluat puterea. Mao a 
încercat să organizeze o revoluţie în oraşele de coastă, cum ar fi 
Shanghaiul. Eşuând, el şi-a pornit faimosul marş către interiorul 
tării, unde a adunat o armată de ţărani săraci, a dus un război 
civil, după care a repus stăpânire pe zona de coastă. Apoi a 
readus China la 

China: densitatea populației 


izolarea de dinaintea perioadei europene. Din 1949 şi până la 
moartea lui Mao, China a fost unită şi dominată de un guvern 


puternic, cu toate că a suferit de sărăcie şi izolare. 


Jocul la risc al Chinei 


Moartea lui Mao le-a permis succesorilor lui să mai încerce o 
dată să împlinească visul chinezilor. Dorinţa lor era o Chină 
îmbogăţită de pe urma comerţului internaţional, dar unită sub 
un singur guvern puternic. Deng Xiaoping, succesorul lui Mao, 
era conştient că ţara nu putea rămâne permanent izolată fără 
să-i fie ameninţată securitatea. Cineva tot avea să profite de 
slăbiciunea economică a Chinei. Aşa că Deng a riscat. A pariat 
pe faptul că, de data aceasta, China şi-ar putea deschide 
graniţele, s-ar putea implica în comerțul internaţional, evitând în 
acelaşi timp să fie sfâşiată de conflicte interne. 

Regiunile de coastă au devenit din nou prospere şi întreţineau 
strânse legături cu puteri din exteriorul ţării. Produsele şi 
comerţul ieftine îmbogăţeau marile oraşe de coastă precum 
Shanghai, dar interiorul ţării rămânea în sărăcie. Tensiunile între 
regiuni s-au accentuat, dar guvernul chinez, extrem de represiv, 
şi-a păstrat echilibrul, iar Beijingul a continuat să conducă fără a 
pierde controlul vreuneia dintre regiuni şi fără a risca generarea 
unei revolte. Această situaţie a durat aproximativ 30 de ani, 
ceea ce, după niciun standard (şi cu atât mai puţin după 
standardele chineze), nu este o perioadă lungă de timp. 
Problema care se pune este dacă forţele interne ce se formează 
în China pot fi controlate. Şi aici începe analiza noastră asupra 
Chinei şi a efectului ei asupra sistemului internaţional în secolul 
XXI. Va rămâne China parte a sistemului comercial 
internaţional? Şi dacă da, se va dezintegra din nou? 

China pariază acum, la începutul secolului XXI, pe faptul că 
poate păstra echilibrul la nesfârşit. Mizează pe posibilitatea de a 
putea transfera treptat resursele dinspre regiunile de coastă 
înspre interiorul ţării, fără să întâmpine rezistenţă din partea 
zonei de coastă şi fără să se confrunte cu nelinişti în interior. 
Beijingul doreşte să mulţumească anumite regiuni ale Chinei şi 
face tot ce-i stă în putinţă să atingă acest ţel. 

Mai există însă o problemă serioasă şi mult mai 
amenințătoare. China pare a fi o ţară capitalistă cu proprietăţi 
private, bănci şi tot ceea ce presupune capitalismul. Dar nu este 
un capitalism real, în sensul că pieţele nu determină distribuirea 
de capital. Ceea ce contează sunt relaţiile şi nu neapărat 


planurile bune de afaceri. Sub umbrela sistemului asiatic al 
familiei, relaţiilor sociale şi a politicii sistemului comunist, 
împrumuturile s-au acordat în masă, ceea nu avea aproape 
nimic de-a face cu adevăratele merite ale unei afaceri. Drept 
urmare, deloc surprinzător, un număr remarcabil de mare dintre 
acestea s-au dovedit inutile - „neperformante”, se numesc ele 
în jargonul bancar. Suma este estimată undeva între 600 şi 900 
de miliarde de dolari, sau între un sfert şi o treime din PIB-ul 
Chinei, o sumă exorbitantă. 

Aceste datorii se acoperă prin rate de creştere foarte mari, 
determinate de exporturi la prețuri mici. Lumea are un apetit 
grozav pentru produse de export ieftine, iar banii care vin de pe 
urma lor ţin pe linia de plutire o afacere înglodată în datorii. Dar, 
cu cât China scade mai mult preţurile, cu atât mai mic este 
profitul de pe urma lor. Exporturile fără profit pun în mişcare 
maşinăria economiei, dar cu toate acestea, nu se ajunge 
nicăieri. Gândiţi-vă la asta ca la o afacere care face bani 
vânzând produsele la sau sub preţul de producţie. Vistieria 
afacerii se umple pe o parte şi se goleşte, la fel de repede, pe 
alta. 

Aceasta a fost o problemă permanentă în Asia de Est, iar 


exemplul Japoniei este este cel mai grăitor în acest sens. În anii 
'80, Japonia era văzută ca o superputere economică. Era 
devastatoare pentru afacerile americane - absolvenţii cu MBA 
erau îndrumați să înveţe de la japonezi şi să le copieze practicile 
în afaceri. Desigur, Japonia se dezvolta într-un ritm ameţitor, dar 
motivul nu era atât managementul, cât sistemul bancar 
japonez. 

Băncile japoneze, sprijinite de reglementările 
guvernamentale, plăteau dobânzi extrem de mici la banii depuşi 
de cetăţenii de rând. Prin diverse reglementări ale legii, singura 
opţiune pentru majoritatea japonezilor era să-şi depună banii la 
poşta de stat, care funcţiona şi ca bancă. Poşta plătea rate 
minime ale dobânzii. De partea cealaltă, guvernul dădea cu 
împrumut aceşti bani celor mai mari bănci ale Japoniei, tot cu 
dobânzi cu mult sub nivelul internaţional. Aceste bănci, la rândul 
lor, ofereau banii cu împrumut, tot avantajos, unor companii cu 
care aveau legătură, de exemplu Sumimoto Bank împrumuta 
bani lui Sumimoto Chemical. În timp ce, în anii '70, companiile 
americane luau bani cu împrumut, cu dobânzi care ajungeau 
până la cote duble faţă de cele din Japonia, companiile japoneze 
împrumutau bani cu dobânzi minime. 

Deloc surprinzător, aşadar, că firmele japoneze o duceau mai 
bine decât cele americane. Costul banilor era mult mai mic. Nu 
este surprinzător nici că japonezii aveau rate ale economiilor 
extrem de mari. Japonia aproape că nu avea un sistem public de 
pensii în acel moment, iar pensiile acordate de corporaţii erau 
foarte mici. Japonezii se puneau la adăpost pentru pensie 
economisind bani. Nu trăiau mai prost, erau doar mai disperaţi. 
lar această mare de deponenţi disperaţi nu avea altă alternativă 
decât să depună bani cu rate ale dobânzilor foarte scăzute. 

In vreme ce ratele mari ale dobânzilor impuneau disciplina în 
economiile din Occident, cernând astfel companiile mai slabe şi 
limitând expansiunile de orice fel, băncile japoneze dădeau bani 
cu împrumut la rate scăzute artificial către anumite corporaţii. 
Nu exista, prin urmare, o piaţă reală. Banii curgeau, iar cheia 
erau relaţiile. Drept rezultat, s-au făcut multe împrumuturi 
greşite. 

Mijlocul principal de finanţare din Japonia, împrumuturile de la 
bănci, nu ducea la echitate pe piaţa de capital. Consiliile de 
administraţie erau formate din angajaţi ai companiilor şi din 


bancheri, care erau interesaţi de profituri aproape la fel de puţin 
pe cât de mult erau interesaţi de cash flow-ul care să le ţină 
companiile pe linia de plutire şi să le achite datoriile. Astfel, 
Japonia avea una dintre cele mai mici rate de rambursare a 
capitalului din lume. Dar aveau o rată a creşterii fabuloasă din 
punct de vedere al mărimii, dat fiind modul în care japonezii îşi 
structurau economia. De trăit, se trăia din exporturi. 

Trebuiau să facă acest lucru. Cu un sistem ce funcţiona pe 
baza unui imens nivel al economiilor personale, cetăţenii 
japonezi de rând nu cheltuiau bani, aşa încât Japonia nu-şi putea 
clădi economia pe cererile interne. Din moment ce companiile 
japoneze nu erau controlate de investitori, ci de oameni din 
interior şi de bancheri, aceştia doreau să crească sumele de 
bani care intrau. Cât profit se realiza, dacă se realiza, conta mai 
puţin. Prin urmare, au sporit exporturile la preţuri joase. Se 
dădeau cu împrumut şi mai mulţi bani, era nevoie de şi mai 
mulţi bani şi se înmulţeau, pe zi ce trecea, exporturile. 
Economia creştea. Dar, sub această poleială, mocnea criza. 

Metodele neobişnuite prin care băncile japoneze acordau 
împrumuturi au crescut numărul împrumuturilor neperformante 
- împrumuturi care nu mai erau înapoiate. De aici au rezultat o 
serie de alte idei proaste. In loc ca aceste datorii să fie şterse şi 
afacerile implicate să fie lăsate să între în faliment, băncile 
japoneze au acordat alte împrumuturi pentru acoperirea 
datoriilor şi menţinerea companiilor pe linia de plutire. Cota 
împrumuturilor a crescut, şi, cum pentru menţinerea acestui 
sistem se foloseau finanţele deponenţilor, erau vitale exporturile 
care să aducă în ţară tot mai mulţi bani. Sistemul înota în bani, 
însă în profunzime o liotă de companii menținute în viaţă 
artificial - şi companii care se luptau să câştige bani fără să le 
intereseze profitul - subminau tot acest sistem financiar. 
Exporturile masive produceau, în realitate, foarte puţin profit. 
Intregul sistem se zbătea doar ca să se menţină pe linia de 
plutire. 

Din afară, Japonia părea că se descurcă de minune, cucerind 
pieţele cu produse incredibile la preţuri mici. Nu se gândeau 
numai la profit, aşa cum era cazul firmelor americane, şi, astfel, 
japonezii păreau să fi pus stăpânire pe viitor. De fapt, adevărul 
era cu totul altul. Japonia supravieţuia de pe urma banilor fără 
valoare, controlaţi de guvern, iar preţurile mici erau o încercare 


disperată de a menţine intrarea banilor pe piaţă, astfel încât 
sistemul bancar să nu cedeze. 

In cele din urmă, structura datoriilor a crescut atât de mult, 
încât a devenit imposibil de controlat cu ajutorul exporturilor. 
Băncile japoneze au început să cedeze şi au fost scoase din 
impas de către guvern. In loc să permită o recesiune de 
proporţii pentru a impune disciplina, Japonia a folosit diverse 
metode de salvare pentru a reduce proporţiile catastrofei, 
rămânând însă cu o suferinţă de lungă durată, care se mai simte 
şi în ziua de azi. A început descreşterea, iar pieţele au intrat în 
declin. Interesant este că, în vreme ce criza a lovit la începutul 
anilor '90, mulţi vestici nu au observat multă vreme că 
economia japoneză eşuase. La mijlocul anilor '90, ei încă mai 
vorbeau despre miracolul economic japonez. 

De ce este acest caz relevant pentru China? China este un fel 
de Japonie supusă unui tratament de steroizi. Nu numai că este 
tot o ţară asiatică care pune relaţiile sociale înaintea disciplinei 
economice, dar este şi un stat comunist care alocă bani politic şi 
manipulează date economice. Este, de asemenea, un stat în 
care apărătorii echităţii - care pun preţ pe profit - sunt mai 
puţin importanţi decât bancherii şi oficialii guvernamentali, care 
cer cash. Ambele economii se bazează în mare măsură pe 
exporturi, amândouă au rate ale creşterii năucitor de mari şi 
ambele s-ar prăbuşi dacă rata creşterii ar începe să 
încetinească, fie şi extrem de puţin. Rata datoriilor în Japonia în 
jurul anului 1990 era, din estimările mele, undeva la 20% din 
PIB. In China, după cele mai conservatoare estimări, este de 
aproape 25% - personal cred că cifra se apropie de fapt de 40%. 
Dar chiar şi 25% este foarte mult. 

Economia Chinei pare sănătoasă şi vioaie, iar dacă ne uităm 
doar la cât de repede se dezvoltă, aproape că ni se taie 
răsuflarea. Totuşi, creşterea este doar unul dintre factorii care 
trebuie analizaţi. Chestiunea mai importantă ar fi dacă o astfel 
de creştere este profitabilă. Mare parte din dezvoltarea Chinei 
este foarte reală şi generează banii necesari pentru a ţine 
băncile mulţumite. Dar aceşti bani nu dezvoltă cu adevărat 
economia, iar dacă, sau în momentul în care aceasta va încetini, 
de exemplu din cauza unei recesiuni în Statele Unite, întreaga 
structură s-ar putea prăbuşi în timp record. 

Acest lucru nu este ceva nou în Asia. Japonia era o maşinărie 


de creştere economică în anii '80. Se spunea că avea să 
îngroape Statele Unite. În realitate însă, în timp ce economia 
Japoniei se dezvolta rapid, ratele sale de creştere nu erau 
durabile. Când rata a scăzut brusc, Japonia s-a confruntat cu o 
criză bancară de proporţii, din care încă nu şi-a revenit complet, 
după aproape 20 de ani. La fel, când economia Asiei de Esta 
făcut implozie în 1997, mulţi au fost surprinşi, căci economiile 
crescuseră foarte rapid. 

China s-a dezvoltat extraordinar în ultimii 30 de ani. Ideea că 
o astfel de rată a creşterii poate dura la infinit violează 
principiile de bază ale economiei. La un moment dat, ciclurile 
afacerilor, lăsând la o parte afacerile slabe, se vor da peste cap. 
Atunci, cea mai mică lipsă de performanţă va stopa avântul 
creşterii. Există limite structurale ale creşterii, iar China se 
apropie de ele. 


Criza politică a Chinei 

Japonia şi-a rezolvat problema traversând o generaţie de 
creştere scăzută. A dispus de disciplina politică şi socială 
necesară pentru a face acest lucru fără nicio tulburare. Asia de 
Est a rezolvat problema în două moduri. Unele ţări, cum ar fi 
Coreea de Sud şi Taiwanul, au impus măsuri drastice şi au ieşit 
din această perioadă mai puternice ca niciodată, dar acest lucru 
a fost posibil doar pentru că au fost state puternice, capabile să- 
şi impună politica. Alte ţări, precum Indonezia, nu şi-au revenit 
cu adevărat nici până în ziua de azi. 

Problema Chinei este de ordin politic. China este ţinută 
laolaltă cu ajutorul banilor, nu al ideologiei. Dacă s-ar confrunta 
cu o cădere economică ce ar opri circulaţia monetară, nu numai 
că sistemul bancar s-ar da peste cap, dar întreaga structură a 
societăţii chineze s-ar clătina din temelii. In China, loialitatea 
este fie cumpărată, fie impusă cu forţa. Fără banii necesari 
cumpărării, nu mai rămâne decât impunerea cu forţa. 
Încetinirea ritmului afacerilor ar putea duce la instabilitate 
pentru că acest lucru ar duce la eşecul afacerilor şi la şomaj. 
Într-o ţară în care sărăcia este endemică, iar şomajul foarte 
răspândit, un plus de stres venit dintr-o încetinire economică 
poate cauza instabilitate politică. 

Amintiţi-vă cum s-a împărţit China în regiunea de coastă şi 
cea din interiorul ţării, în perioada cuprinsă între amestecul 


britanicilor şi triumful lui Mao. Afacerile din regiunea de coastă, 
prospere datorită comerţului exterior şi investiţiilor, gravitau în 
jurul intereselor lor externe, încercând să se desprindă de 
conducerea centrală. Au fost atraşi imperialişti europeni - şi 
americani - care erau interesaţi financiar de China. Astăzi, 
lucrurile stau cam la fel. Un afacerist din Shanghai are relaţii de 
afaceri la Los Angeles, New York şi Londra. De fapt, el face mult 
mai mulţi bani din aceste relaţii decât face din relaţiile cu 
Beijingul. Dacă Beijingul va încerca să-i impună limite, el nu 
numai că va dori să scape de sub controlul acestuia din urmă, 
dar va încerca şi să atragă puteri străine pentru a-şi proteja 
interesele. Între timp, oamenii mult mai săraci din interiorul ţării 
fie vor încerca să se mute în oraşele de coastă, fie vor face 
presiuni asupra Beijingului să impună taxe regiunilor de coastă 
şi să le ofere lor banii rezultați din acestea. Prins la mijloc, 
Beijingul fie se va dovedi slab şi va pierde controlul, fie va 
impune limite atât de drastice, încât va cufunda ţara într-o 
izolare de tip maoist. Întrebarea critică este: care dintre 
fenomene are mai multe şanse să se producă? 

Regimul chinez se sprijină pe doi piloni. Unul este vasta 
birocraţie care operează în China. Al doilea este complexul 
securităţii militare care sprijină voinţa statului şi a Partidului 
Comunist. Un al treilea pilon, principiile ideologice ale Partidului 
Comunist, a dispărut în zilele noastre. Egalitarismul, 
dezinteresul şi sprijinirea oamenilor au ajuns în prezent valori 
arhaice, invocate, dar neacceptate şi neaplicate de chinezi. 

Statul, partidul şi securitatea sunt la fel de afectate de 
declinul ideologic ca şi restul societăţii. Oficialii Partidului 
Comunist au fost beneficiarii personali ai noii ordini. Dacă 
regimul ar încerca să aducă sub controlul său regiunea de 
coastă, este greu de imaginat că aparatul de stat va da dovadă 
de agresivitate, din moment ce el însuşi face parte din sistemul 
care a ajutat la îmbogățirea regiunilor respective. In secolul al 
XIX-lea a fost întâlnită aceeaşi problemă, când oficialii 
guvernamentali din regiunile de coastă au refuzat să aplice 
decretele Beijingului, dorind să facă afaceri cu străinii. 

Dacă va fi într-adevăr o criză economică, atunci conducerea 
centrală va trebui să găsească o nouă ideologie care să o 
înlocuiască pe cea comunistă. Dacă oamenii trebuie să se 
sacrifice, măcar s-o facă pentru ceva în care cred - şi dacă 


chinezii nu mai pot crede în comunism, încă mai pot crede în 
China. Guvernul chinez va încerca să limiteze dezintegrarea 
sporind naționalismul şi xenofobia, tovarăşul de nedespărţit al 
naţionalismului. China este deja cunoscută pentru neîncrederea 
sa în străini, iar partidul va trebui să dea vina pe cineva pentru 
dezastrul economic. Cum Mao i-a învinovăţit pe străini pentru 
slăbiciunea şi sărăcia Chinei, partidul va da şi el vina tot pe 
străini pentru problemele economice ale statului. 

Din moment ce vor exista confruntări serioase cu statele 
străine, pe probleme economice - străinii îşi vor apăra 
investiţiile din China -, va fi uşor să mizezi pe naționalism. Ideea 
Chinei ca mare putere va înlocui ideologia comunistă de mult 
pierdută. Disputele vor susţine poziţia guvernului chinez. Dând 
vina pe străini pentru probleme şi confruntându-se cu guvernele 
străine, atât diplomatic cât şi cu sporită forţă militară, chinezii 
vor acorda sprijin public regimului. Acest lucru se va întâmpla, 
cel mai probabil, în jurul anului 2020. 

Cea mai probabilă confruntare va fi cu Japonia şi/sau cu 
Statele Unite, ambii inamici istorici cu care China are deja 
conflicte latente. Este puţin probabil ca Rusia să fie considerată 
un potenţial inamic. Totuşi, probabilitatea unei confruntări 
militare cu japonezii sau cu americanii este limitată. Ar fi dificil 
pentru China să fie agresivă faţă de vreuna dintre cele două 
ţări. Chinezii dispun de o flotă slabă, care nu ar supravieţui unei 
confruntări cu Statele Unite. Prin urmare, invadarea Taiwanului 
pare, teoretic, tentantă, dar este puţin probabil că se va 
întâmpla. China nu are puterea navală pentru a-şi croi drum prin 
strâmtoarea Taiwan, şi, cu certitudine, nu are capacitatea de a- 
şi proteja convoaiele trimițând provizii către frontul taiwanez. 
China nu va dezvolta o flotă care să se poată măsura cu Statele 
Unite în următorul deceniu. Crearea unei flote necesită mult 
timp. 

China are trei căi posibile de urmat în viitor. Prima îi permite 
să continue să crească într-un ritm astronomic, la infinit. Nicio 
ţară nu a mai făcut aşa ceva, iar China nu va fi o excepţie. 
Creşterea extraordinară din ultimii 30 de ani a creat dezechilibre 
şi ineficiente imense în economia Chinei, care vor trebui 
corectate. La un moment dat, China va trebui să treacă prin 
aceeaşi dureroasă reajustare prin care a trecut deja restul Asiei. 

O a doua cale posibilă ar fi recentralizarea Chinei, astfel 


putând fi controlate conflictele de interese care s-ar putea ivi ca 
urmare a unei încetiniri a dezvoltării economice, control 
exercitat de o conducere guvernamentală centrală puternică, 
care ar impune ordinea şi ar restricționa spaţiul de manevră al 
diferitelor regiuni. Acest scenariu este mai aproape de adevăr 
decât primul, însă faptul că aparatul guvernamental este 
populat de persoane ale căror interese se opun centralizării îl 
face dificil de pus în aplicare. Guvernul nu se poate baza pe 
propriii săi oameni pentru a aplica regulile. Naționalismul este 
singura unealtă pe care o au la dispoziţie pentru a ţine lucrurile 
în frâu. 

O a treia posibilitate ar fi ca, sub stresul unei căderi 
economice, China să se fragmenteze după vechile linii regionale 
de demarcaţie, în timp ce guvernul central ar slăbi şi ar deveni 
tot mai şubred. Dacă luăm în considerare istoria Chinei, acesta 
este un scenariu mai plauzibil - şi unul care ar aduce beneficii 
atât claselor mai bogate, cât şi investitorilor străini. China ar 
rămâne pe poziţia pe care era înainte de Mao, cu competiţii 
locale, poate chiar cu conflicte, şi cu un guvern central 
zbătându-se să menţină controlul. Dacă acceptăm faptul că 
economia Chinei va trebui să treacă printr-o schimbare majoră 
la un moment dat, şi că aceasta va genera tensiuni serioase 
aici, la fel cum ar fi cazul în oricare altă ţară, atunci acest al 
treilea scenariu se potriveşte cel mai bine cu realitatea şi cu 
istoria Chinei. 


O variantă japoneză 


Lumea avansată industrial va experimenta o restrângere a 
populaţiei în jurul anului 2020, iar forţa de muncă va fi la mare 
preţ. Pentru unele ţări, date fiind vechile valori culturale, 
imigrarea nu este o opţiune, sau ar putea fi, dar una foarte 
dificilă. Japonia, de exemplu, care are o aversiune exagerată 
faţă de imigranţi, trebuie, cu toate acestea, să găsească o sursă 
de forţă de muncă pe care să o ţină sub control şi care să poată 
fi taxată pentru a susţine muncitorii japonezi mai în vârstă. 
Majoritatea muncitorilor care pot alege unde să muncească nu 
ar opta pentru Japonia, pentru că aceasta este destul de 
neospitalieră faţă de străinii care doresc să devină cetăţeni 
japonezi. Coreenii din Japonia nu obţin cetăţenie nicăieri în 
Japonia. Chiar dacă au trăit şi au muncit acolo întreaga viaţă, 


poliţia japoneză le eliberează acte pe care este menţionat 
statutul de „coreean” (nu contează dacă este vorba despre 
nord-coreean sau sud-coreean), neputând astfel să primească 
cetăţenia japoneză. 

Insă, dacă stăm să ne gândim, China este o sursă imensă de 
forţă de muncă relativ ieftină. Dacă nu se duc chinezii în 
Japonia, poate veni Japonia în China, aşa cum a mai făcut-o. 
Folosirea forţei de muncă chineze în întreprinderile construite de 
japonezi în China poate fi o alternativă la imigrare - şi Japonia 
nu este singura care va face acest lucru. 

Nu uitaţi că Beijingul va încerca simultan să ţină mai strâns 
frâiele ţării. Tradiţia ne arată că, atunci când guvernul devine 
mai restrictiv cu China, se pregăteşte să accepte o creştere mai 
lentă a economiei. O prezenţă concentrată, la scară largă, a 
japonezilor, aspirând forţa de muncă locală, nu prea are logică, 
din punct de vedere politic, dar are foarte mult sens din punct 
de vedere economic, pentru întreprinzătorii locali, pentru 
guverne şi chiar şi pentru Beijing. Ar fi o atitudine la polul total 
opus intereselor politice ale Beijingului. Dar Japonia nu va fi de 
acord ca guvernul chinez să direcţioneze banii spre propriile 
interese. Acest lucru ar fi împotriva întregului scop al acţiunii. 

Prin 2020, Japonia va avea aliaţi chinezi în lupta sa de 
introducere în China a investiţiilor japoneze favorabile Japoniei. 
Regiunile de coastă se vor întrece în atragerea investiţiilor 
japoneze, încercând să reziste presiunii Beijingului şi ideologiei 
sale naţionaliste. China este posibil să nu beneficieze de pe 
urma prezenţei Japoniei, dar afacerile şi oficialităţile din 
regiunile de coastă sigur vor profita. Japonezii, cu sume mari de 
bani, vor recruta aliaţi din oraşele de coastă care nu vor dori să 
plătească preţul necesar respectării cerinţelor venite din 
interior. O alianţă între una sau mai multe regiuni de coastă şi 
Japonia va fi mai mult ca sigură, sfidând Beijingul. Suma de bani 
pe care Japonia o va aduce va destrăma partidul central şi va 
slăbi capacitatea guvernului central de a-şi exercita controlul 
asupra oraşelor de coastă. 

China va fi văzută ca parte din soluţie pentru ţări precum 
Japonia, care se simt amenințate serios de problemele 
demografice, dar care nu pot face faţă unei imigrări de proporţii. 
Din păcate, momentul nu va fi potrivit. O inevitabilă scădere a 
ritmului de creştere economică în China va face guvernul 


central mai categoric şi mai naţionalist. Însă, chiar şi guvernul 
central va fi slăbit de efectul coroziv al banilor. Formal, China va 
rămâne unită, însă puterea va tinde să transfere controlul 
regiunilor. 

Un viitor foarte realist pentru China anului 2020 este 
întruchiparea vechiului său coşmar - o ţară împărţită între lideri 
locali care se întrec între ei, puteri străine care profită de 
situaţie pentru a crea regiuni în care să implementeze reguli 
economice în avantajul lor şi guvernul central, care încearcă să 
ţină lucrurile în frâu, dar eşuează. O a doua posibilitate ar fi o 
Chină neomaoistă, centralizată, în detrimentul progresului 
economic. Ca întotdeauna, cel mai puţin probabil scenariu este 
continuarea situaţiei curente la infinit. 

Totul se reduce la următoarele aspecte: China nu reprezintă o 
falie geopolitică pentru următorii 20 de ani. Geografia ei face 
acest lucru puţin probabil, indiferent de circumstanţe, iar nivelul 
de dezvoltare militară a Chinei are nevoie de mai mult de un 
deceniu pentru a se ridica deasupra neajunsurilor geografice. 
Stresul intern asupra economiei şi societăţii chineze va provoca 
în China probleme interne atât de mari, încât aceasta va avea 
prea puţin timp pentru campanii politice externe. China se va 
implica în relaţii cu puterile străine doar pentru a se apăra 
împotriva cotropirii, şi nu pentru a-şi impune propria putere. 


CAPITOLUL ŞASE 


Rusia 2020 - Meciul revanşă 


Conflictele majore se repetă în geopolitică. Franţa şi 
Germania, de pildă, au dus nenumărate războaie, aşa cum a 
fost şi cazul Poloniei şi Rusiei. Când un singur război nu rezolvă 
o problemă geopolitică, el se tot reia, până se ajunge la un 
rezultat. Când nu mai rămâne nimic de făcut, chiar şi fără un 
nou război, tensiunea şi confruntarea continuă. Conflictele 
semnificative au rădăcini adânci - şi nu dispar prea uşor. Nu 
uitaţi cât de repede a dus geopolitica Balcanilor la repetarea 
războaielor în secolul trecut. 

Rusia ocupă partea de est a Europei şi s-a confruntat cu restul 
teritoriilor în diverse ocazii. Războaiele napoleoniene, cele două 
războaie mondiale şi Războiul Rece, toate s-au purtat, cel puţin 
în parte, pe tema statutului Rusiei şi a relaţiilor sale cu restul 


Europei. Niciunul dintre aceste războaie nu au reuşit să rezolve 
definitiv această chestiune, căci, la final, o Rusie unită şi 
independentă a supravieţuit. Problema este că însăşi existenţa 
unei Rusii unite reprezintă o potenţială provocare pentru 
Europa. 

Rusia este o regiune vastă, cu o populaţie extrem de 
numeroasă. Este mult mai săracă decât restul Europei, dar 
dispune de două mari bogății - teritoriul şi resursele naturale. 
Ambele sunt o tentaţie permanentă pentru puterile europene, 
care văd în ele o ocazie de a-şi spori atât dimensiunile, către 
est, cât şi bogăţia. Istoric privind problema însă, europenii care 
au invadat Rusia au sfârşit dezastruos. Dacă nu sunt învinşi de 
ruşi, sunt atât de extenuaţi de lupta cu ei, încât, până la urmă, îi 
învinge altcineva. Ocazional, Rusia îşi împinge puterea către 
vest, amenințând Europa. Alteori, când este pasivă şi ignorată, 
se profită de ea. Dar, la momentul potrivit, cei care o 
subestimează plătesc pentru greşeala lor. 

Războiul Rece se pare că doar a ridicat problema Rusiei. Dacă 
Federaţia Rusă ar fi căzut în anii '90, şi regiunea s-ar fi 
fragmentat în multiple state mai mici, puterea rusă ar fi dispărut 
şi, odată cu ea, provocarea pe care o reprezintă pentru Europa. 
Dacă americanii, europenii şi chinezii s-ar fi mobilizat urmărind 
anihilarea, problema rusă s-ar fi rezolvat odată pentru 
totdeauna. Dar europenii erau prea slabi şi scindaţi la sfârşitul 
secolului XX, chinezii prea izolaţi şi preocupaţi de problemele 
interne, iar, după 11 septembrie 2001, americanii au fost prea 
distraşi de războiul împotriva islamiştilor pentru a acţiona 
decisiv. Acţiunile întreprinse de Statele Unite nu au fost 
suficiente şi destul de concentrate. De fapt, aceste acţiuni nu au 
făcut decât să pună în gardă Rusia faţă de marele pericol 
reprezentat de Statele Unite, asigurând lumea întreagă că ruşii 
nu ar rămâne impasibili. 

Simplul fapt că Rusia nu s-a dezintegrat ne indică faptul că 
problema geopolitică rusă va reapărea. Dat fiind că, în prezent, 
Rusia îşi reîncarcă bateriile, se pare că reapariţia problemei se 
va produce foarte curând. Conflictul nu va fi o repetare a 
Războiului Rece, aşa cum Primul Război Mondial nu a fost o 
repetare a războaielor napoleoniene. Dar va fi o reafirmare a 
problemei ruse fundamentale: dacă Rusia va deveni un stat 
unit, care vor fi graniţele lui şi care vor fi relaţiile dintre Rusia şi 


vecinii săi? Această întrebare va reprezenta următoarea fază 
majoră din istoria lumii - în 2020 şi în anii de dinainte. 


Dinamica rusă 


Dacă vrem să înţelegem comportamentul şi intenţiile Rusiei, 
trebuie să începem cu slăbiciunile sale fundamentale - 
graniţele, mai ales cele din nord-vest. Chiar şi atunci când 
Ucraina este controlată de Rusia, aşa cum a fost cazul secole 
de-a rândul, iar Belarus făcea, şi ea, parte din Rusia, tot nu 
existau graniţe naturale în nord. Centrul şi sudul ţin de Munţii 
Carpaţi, până departe în nord, la graniţa dintre Slovacia şi 
Polonia, iar la est de ele se întind teritoriile mlăştinoase de pe 
Pripet, de netrecut. Dar în nord şi în sud nu există bariere 
puternice care să protejeze Rusia - sau care să-i protejeze 
vecinii. 

Câmpia Nord-Europeană, oriunde s-ar trasa graniţele Rusiei, 
ar fi expusă atacurilor. Există puţine bariere naturale pe această 
câmpie. Chiar dacă-şi împinge graniţele vestice până în 
Germania, aşa cum a făcut în 1945, Rusia tot rămâne cu 
frontierele descoperite. Singurul avantaj fizic pe care îl poate 
avea Rusia ar fi propriile dimensiuni. Cu cât se extinde mai 
departe înspre vest, cu atât vor trebui cuceritorii să străbată 
mai mult teritoriu până să ajungă la Moscova. Prin urmare, 
Rusia va continuă sa facă presiuni înspre vest, prin Câmpia 
Nord-Europeană, în vreme ce Europa îşi va forţa constant 
graniţele spre est. 

Nu la fel stau lucrurile şi cu celelalte graniţe ale Rusiei - mă 
refer aici şi la fosta Uniune Sovietică, adică Rusia în forma ei 
încă de la sfârşitul secolului XIX. În sud, exista un sigur hotar 
natural. Marea Neagră duce spre Caucaz, separând Rusia de 
Turcia şi de lran. De lran este chiar mai apărată prin Marea 
Caspică şi prin deşertul Kara Kum, din sudul Turkmenistanului, 
deşert care se desfăşoară de-a lungul graniţei afghane, 
terminându-se la munţii Himalaya. Ruşii sunt îngrijoraţi de 
segmentul iraniano-afghan, şi s-ar putea să facă presiuni înspre 
sud, aşa cum au mai făcut-o şi pe vremuri. Dar nu prin acele 
graniţe vor fi ruşii invadaţi. Frontiera lor cu China este lungă şi 
vulnerabilă, dar asta doar pe hartă. Invadarea Siberiei nu este 
posibilă în practică. Siberia este o sălbăticie vastă. Un potenţial 
punct slab s-ar putea afla de-a lungul graniţei de vest cu China, 


dar nici acesta nu este semnificativ. Prin urmare, Imperiul Rus, 
orice formă ar lua, este destul de sigur, cu excepţia nordului 
Europei, de unde vin cele mai mari pericole - poziţia geografică 
şi puternicele naţiuni europene. 

Curajul Rusiei a fost oarecum  ştirbit de căderea 
comunismului. St. Petersburg, bijuteria sa, se afla la circa 1 609 
km depărtare de trupele NATO în 1989. In 2008, distanţa s-a 
scurtat la vreo 113 km. În 1989, Moscova se afla la 1 930 km 
depărtare de graniţele puterii ruse. In prezent, distanţa este de 
doar 322 km. În sud, cu o Ucraină independentă, controlul 
ruşilor asupra Mării Negre este foarte fragil, şi a fost forţat spre 
nordul extrem al Caucazului. Afghanistanul este ocupat de către 
americani, iar ancora ruşilor în Himalaya a scăpat şi ea. Dacă ar 
exista o armată interesată de invadare, Federaţia Rusă este de- 
a dreptul fără apărare. 

Problema strategică a Rusiei vine din faptul că ţara este vastă 
şi cu mijloace de transport relativ modeste. Dacă Rusia ar fi 
atacată simultan de-a lungul întregii sale periferii, ar fi 
incapabilă, în ciuda dimensiunii şi forţelor ei, să se apere cu 
uşurinţă. Ar avea dificultăţi în mobilizarea forţelor şi în 
desfăşurarea lor pe fronturi multiple, trebuind astfel să menţină 
o armată extrem de mare, pregătită tot timpul de acţiune. 
Această presiune determină o grea povară economică pe umerii 
Rusiei, subminează economia şi o face să cedeze din interior. 
Asta s-a întâmplat cu statul sovietic. Desigur, nu este prima 
oară când Rusia este în pericol. 

Protejarea frontierelor nu este, în prezent, singura problemă a 
Rusiei. Ruşii sunt conştienţi de faptul că se confruntă cu o criză 
demografică de proporţii. Populaţia actuală a Rusiei numără 
aproximativ 45 de milioane de locuitori, iar previziunile pentru 
2050 oferă o cifră cuprinsă între 90 de milioane şi 125 de 
milioane. Timpul trece în defavoarea Rusiei. Curând, problema 
ţării va fi să poată trimite în teren o armată destul de mare 
pentru a-i susţine strategiile. Din punct de vedere intern, 
numărul ruşilor, în comparaţie cu cel al altor grupuri etnice, 
scade, forțând astfel Rusia să ia măsuri cât mai grabnice. Din 
actuala sa poziţie geografică, este ca şi cum un accident ar fi pe 
cale să se producă. Dată fiind traiectoria demografică a Rusiei, 
peste 20 de ani s-ar putea să fie prea târziu să se mai poată 
face ceva, iar liderii ruşi ştiu lucrul acesta. Nu este necesară 


cucerirea lumii, ci recucerirea şi menţinerea zonelor tampon - în 
special a graniţelor fostei Uniuni Sovietice. 

Cu toate problemele lor geopolitice, economice şi 
demografice, ruşii trebuie să facă o schimbare fundamentală. 
Timp de 100 de ani, ruşii s-au străduit să-şi modernizeze ţara 
prin industrializare, încercând să ajungă din urmă restul Europei. 
Nu le-a reuşit niciodată. In jurul anului 2000, Rusia şi-a schimbat 
strategia. In loc să se concentreze pe dezvoltarea industrială, 
aşa cum făcuse de-a lungul secolului precedent, ruşii s-au 
reinventat ca exportatori de resurse naturale, în principal 
energie, dar şi minerale, produse agricole, cherestea şi metale 
preţioase. 

Lăsând pe locul doi dezvoltarea industrială şi punând accent 
pe materiile prime, ruşii au luat-o pe un alt drum, unul cu care 
ţările din lumea dezvoltată sunt mai obişnuite. Dar, dată fiind 
creşterea neaşteptată a preţurilor energiei şi ale bunurilor, 
această mişcare nu numai că a salvat economia Rusiei, ci a şi 
întărit-o până la punctul în care Rusia îşi poate permite să-şi 
conducă propria reindustrializare selectivă. Mai important de- 
atât, din moment ce producţia de resurse naturale cere mai 
puţină forţă de muncă decât producţia industrială, Rusia are şi o 
bază economică ce poate fi susţinută chiar şi în situaţia 
declinului populaţiei. 

Această situaţie a oferit Rusiei şi pârghiile sistemului 
internaţional. Europa este flămândă după energie. Construind 
conducte care să alimenteze cu gaz natural Europa, Rusia are 
grijă de nevoile de energie ale întregului continent şi de propriile 
probleme economice, punând Europa în situaţia de a fi 
dependentă de ea. Intr-o lume veşnic înfometată de energie, 
exporturile de energie ale Rusiei sunt precum heroina. Odată 
folosite, dau ţărilor dependenţă. Rusia s-a folosit deja de 
resursele ei de gaze naturale pentru a forţa ţările vecine să se 
supună voinţei sale. Această putere loveşte Europa direct în 
inima ei, unde germanii şi sateliții est-europeni ai fostei Uniuni 
Sovietice depind cu toţii de gazul natural de la ruşi. Dacă 
adăugăm la asta şi celelalte resurse, Rusia poate exercita 
presiuni serioase asupra Europei. 

Dependenţa se poate dovedi o sabie cu două tăişuri. O Rusie 
slabă din punct de vedere militar nu poate pune presiune pe 
vecinii săi, deoarece vecinii ar putea lua decizia de a o 


deposeda de bogății. Astfel, Rusia trebuie să-şi refacă puterea 
militară. Bogată dar slăbită, o stare nevaforabilă pentru orice 
naţiune. Dacă Rusia este bogată în resurse naturale şi poate să 
le exporte către Europa, trebuie să ajungă în poziţia de a-şi 
putea apăra posesiunile şi de a modela mediul internaţional în 
care trăieşte. 

În următorul deceniu, Rusia va deveni din ce în ce mai bogată 
(comparativ, cel puţin, cu starea ei din trecut), dar nesigură din 
punct de vedere geografic. Prin urmare, se va folosi de o parte 
din averea sa pentru a crea o forţă militară potrivită pentru a-i 
proteja interesele, zone tampon pentru a o apăra de restul lumii 
- şi apoi zone tampon pentru zonele tampon. Strategia militară 
a Rusiei cuprinde crearea de zone tampon pe suprafeţe întinse 
de-a lungul Câmpiei Nord-Europene, divizând şi manipulând 
ţările învecinate, creând un nou echilibru regional de putere în 
Europa. Ceea ce Rusia nu poate tolera sunt graniţele stricte, 
fără zone tampon şi ţările învecinate unite împotriva sa. De 
aceea, viitoarele acţiuni ale Rusiei vor părea agresive, ele fiind, 
în realitate, defensive. 

Acţiunile Rusiei se vor desfăşura în trei etape. În prima, grija 
Rusiei va fi să-şi refacă influenţa şi controlul efectiv în fosta 
Uniune Sovietică, recreând sistemul de zone tampon pe care i le 
oferea Uniunea Sovietică. În cea de-a doua etapă, Rusia va 
căuta să creeze un al doilea strat de zone tampon dincolo de 
graniţele fostei Uniuni Sovietice. Va încerca să facă asta fără să 
creeze un zid periculos de opoziţie, de genul celui care a 
sufocat-o în timpul Războiului Rece. In cea de-a treia etapă - 
care se va desfăşura, de fapt, de la bun început Rusia va încerca 
să prevină formarea de coaliţii antiruseşti. 

În acest punct, este important să ne dăm un pas înapoi şi să 
analizăm motivele care au păstrat fosta Uniune Sovietică intactă 
în ultima parte a secolului XX. 

Uniunea Sovietică nu a rămas unită pur şi simplu prin forţă, ci 
printr-un sistem de relaţii economice care o susțineau. Fosta 
Uniune Sovietică împărtăşeşte o geografie comună - respectiv, 
una vastă şi în mare parte înconjurată de uscat, în inima 
Eurasiei. Dispune de un sistem de transport intern extrem de 
modest, aşa cum este de obicei cazul în regiuni înconjurate de 
uscat, unde reţeaua hidrografică nu este pe măsura sistemului 
agricol. Prin urmare, este dificil să transporţi hrană - iar, după 


industrializare, dificil să transporţi şi bunurile fabricate. 

Gândiţi-vă la fosta Uniune Sovietică ca la acea parte de uscat 
a Eurasiei care se întindea spre vest de la Oceanul Pacific, de-a 
lungul pustiurilor la nord de China populată, la nord de lanţuri 
lungi de munţi care încep în nord-vestul Chinei, şi continua de-a 
lungul graniţei cu Asia Centrală de sud, până la Marea Caspică şi 
apoi mai departe până la Caucaz. Era apărată de Marea Neagră 
şi de munţii Carpaţi. În nord, se întindea doar ţinutul arctic. În 
tot acest spaţiu, exista un teritoriu vast, marcat de economii 
slabe. 

Dacă ne gândim la Uniunea Sovietică ca la o grupare naturală 
de ţări izolate geografic şi împotmolite din punct de vedere 
economic, ne putem imagina ce le ţinea unite. [Ţările care 
compuneau Uniunea Sovietică erau unite prin necesităţile 
comune. Din punct de vedere economic, ele nu puteau concura 
cu celelalte naţiuni ale lumii însă, izolate de competiţia 
internaţională, se puteau completa şi sprijini una pe alta. 
Aceasta era o grupare naturală gata dominată de ruşi. Ţările de 
dincolo de Carpaţi (pe care Rusia le-a ocupat după cel de-Al 
Doilea Război Mondial şi le-a transformat în propriii sateliți) nu 
făceau parte din această grupare naturală. Dacă nu ar fi existat 
forţa militară rusească, ele s-ar fi orientat către restul Europei, şi 
nu spre Rusia. 

Fosta Uniune Sovietică era alcătuită din membri care pur şi 
simplu nu aveau către cine altcineva să se îndrepte. Aceste 
vechi legături economice încă domină regiunea, cu excepţia 
faptului că noul model al Rusiei, exportul de energie, le-a făcut 
şi mai dependente decât înainte. Dacă această regiune ar fi, 
asemenea Ucrainei, atrasă de restul Europei, nu ar putea 
concura cu sau participa alături de Europa. Relaţiile ei 
economice naturale sunt cu Rusia; ea se bazează pe Rusia 
pentru energie şi este, la urma urmei, dominată şi militar de 
Rusia. 

Aceasta este dinamica de care Rusia se va folosi pentru a-şi 
reimpune sfera de influenţă. Ea nu va recrea neapărat o 
structură politică formală cu sediul la Moscova - deşi acest lucru 
nu ar fi chiar de neimaginat. Mult mai importantă va fi influenţa 
rusă în regiune în următorii cinci ani, influenţă care se va 
intensifica. Ca să înţelegem mai bine, să fragmentăm zona în 
trei teatre de operaţiuni: Caucazul, Asia Centrală şi Teatrul 


european, acesta incluzând şi statele baltice. 


Caucazul 


Caucazul reprezintă graniţa dintre puterea rusă şi cea turcă şi 
a fost, de-a lungul istoriei, punctul fierbinte dintre cele două 
imperii. A constituit un punct fierbinte şi în timpul Războiului 
Rece. Granița turco-sovietică trecea prin Caucaz, pe partea 
sovietică aflându-se trei republici diferite: Armenia, Georgia şi 
Azerbaidjan, toate independente în prezent. Caucazul se 
întindea, de asemenea, înspre nord, în Federaţia Rusă, inclusiv 
în regiunea musulmană Daghestan şi, foarte important, în 
Cecenia, unde continuă să se desfăşoare un război de gherilă 
împotriva dominaţiei ruse, încă de la căderea comunismului. 

Dintr-un punct de vedere pur defensiv, graniţele exacte ale 
influenţei ruse şi turce nu contează, atâta vreme cât ambele îşi 
au bazele undeva în Caucaz. Terenul accidentat face apărarea 
relativ uşoară. Totuşi, dacă ruşii şi-ar pierde total poziţia din 
Caucaz şi ar fi împinşi către nord, înspre şes, Rusia s-ar pomeni 
într-o situaţie dificilă. Cu „prăpastia” de doar câteva sute de 
kilometri dintre Ucraina şi Kazahstan, Rusia s-ar afla în 
dificultate strategică. 

Acesta este motivul pentru care ruşii sunt atât de dispuşi la 
compromisuri în problema Ceceniei. Sudul Ceceniei se află în cel 
mai îndepărtat punct nordic al Caucazului. Dacă ar pierde 
această regiune, întreaga poziţie a Rusiei ar fi destabilizată. 
Dacă ar avea de ales, ruşii ar prefera să-şi înfigă ancora şi mai 
departe în sud, în Georgia. Armenia este aliatul Rusiei. Dacă 
Georgia ar deveni teritoriu rusesc, întreaga poziţie a Rusiei ar fi 
mult mai stabilă. Controlul 

Ceceniei este indispensabil.  Reintegrarea Georgiei este 
dezirabilă. Păstrarea Azerbaidjanului nu reprezintă un avantaj 
din punct de vedere strategic - dar nu e rău să fie păstrat ca 
zonă tampon împotriva iranienilor. Poziția ruşilor acolo este 
tolerabilă, dar Georgia, care nu s-a aliat din întâmplare cu 
Statele Unite, este o țintă tentantă. 

Rivalităţi acerbe continuă să răvăşească regiunea, aşa cum se 
întâmplă mereu în regiunile muntoase unde predomină 
naţionalităţi de mici proporţii. Armenii, de exemplu, îi urăsc pe 
turci, pe care îi acuză de genocidul asupra poporului armean din 
secolul XX. Armenia se bazează pe protecţia ruşilor. Rivalitatea 
armeano-georgiană este intensă şi, în ciuda faptului că Stalin 
era georgian, georgienii sunt ostili faţă de armeni şi extrem de 
circumspecţi faţă de ruşi. Ruşii cred că georgienii se fac că 
plouă atunci când prin ţara lor trec transporturile de armament 
către Cecenia, şi faptul că georgienii sunt foarte apropiaţi de 


americani face situaţia şi mai delicată. Azerbaidjanul este ostil 
faţă de Armenia - aşadar, apropiat Iranului şi Turciei. 

Situaţia din Caucaz este nu numai dificil de înţeles, dar şi 
dificil de rezolvat. Uniunea Sovietică reuşise, de fapt, să o 
rezolve, incluzând toate aceste trei ţări în uniune după Primul 
Război Mondial şi suprimându-le fără milă autonomia. Rusia nu 
poate să rămână indiferentă faţă de această regiune, acum sau 
pe viitor, decât dacă este pregătită să-şi piardă poziţia din 
Caucaz. Prin urmare, ruşii chiar îşi vor reinstaura poziţia, 
începând cu Georgia. Din moment ce Statele Unite văd Georgia 
ca pe un bun punct strategic, reinstaurarea Rusiei în regiune va 
duce la confruntare cu Statele Unite. Dacă rebeliunea cecenă nu 
încetează complet, ruşii vor trebui să se mişte înspre sud, apoi 
să înăbuşe rebeliunea, după care să-şi fixeze poziţia în munţi. 

Există două puteri care nu văd cu ochi buni acest lucru: 
Statele Unite şi Turcia. Americanii vor vedea dominarea Georgiei 
de către ruşi ca pe o subminare a poziţiei lor în regiune. Uncii 
vor vedea acest lucru ca pe un impuls dat armenilor şi ca pe 
întoarcerea armatei ruse la graniţele lor. Ruşii vor deveni şi mai 
convinşi de necesitatea acţiunii în urma acestei rezistenţe. 
Rezultatul va fi un duel în Caucaz. 


Asia Centrală 


Asia Centrală este o regiune vastă, cuprinsă între Marea 
Caspică şi graniţa chineză. Este, în primul rând, o regiune 
musulmană şi a suferit, prin urmare, la rândul ei, aşa cum am 
văzut deja, de pe urma marii destabilizări care a avut loc în 
lumea musulmană după prăbuşirea Uniunii Sovietice. Fiind o 
regiune cu unele rezerve de energie, are o oarecare valoare 
economică. Dar pentru ruşi are valoare strategică modestă - 
asta dacă nu ar fi preluată şi dominată de o altă putere care să 
o folosească drept scut împotriva ruşilor. Intr-o asemenea 
situaţie, Asia Centrală ar deveni extrem de importantă. Oricine 
ar controla Kazahstanul ar fi la doar 160 km depărtare de Volga, 
o sursă vitală de apă pentru agricultura Rusiei. 

În anii '90, companiile energetice occidentale au năvălit în 
regiune. Rusia nu a avut nimic împotrivă. Nu era competitivă şi 
nici în poziţia de a controla militar regiunea. Asia Centrală era o 
zonă neutră, faţă de care Rusia era relativ indiferentă. Toată 
această situaţie s-a schimbat după 11 septembrie 2001, dată 


care a redefinit geopolitica în regiune. 11 septembrie a făcut 
absolut urgentă invadarea Afghanistanului. incapabile să 
organizeze de unele singure o invazie rapidă, Statele Unite au 
cerut sprijinul ruşilor. 

Au cerut ajutorul ruşilor pentru a determina Alianţa Nordică, o 
grupare antitalibană din Afghanistan, să joace rolul principal în 
teren. Ruşii sponsorizaseră Alianţa Nordică şi, în mare măsură, o 
controlau. Un alt lucru pe care americanii l-au solicitat a fost 
sprijinul ruşilor în asigurarea de baze militare pentru Statele 
Unite în câteva ţări din Asia Centrală. Teoretic, acestea erau ţări 
neutre, însă Statele Unite aveau nevoie de ajutor în problema 
Alianţei Nordice şi nu-şi puteau permite să îi supere pe ruşi. În 
plus, ţările din Asia Centrală nu doreau nici ele probleme cu 
Rusia - iar avioanele americane trebuiau să zboare peste fosta 
Uniune Sovietică pentru a ajunge la ele. 

Asia Centrală 


Ruşii au fost de acord cu o prezenţă militară americană în 


regiune, în credinţa că înţelegerea cu Statele Unite era o 
chestiune temporară. Însă, pe măsură ce războiul din 
Afghanistan se prelungea, Statele Unite tot nu părăseau 
regiunea, şi, rămânând pe poziţii, au devenit tot mai influente în 
diferite republici din regiune. Rusia şi-a dat seama că ceea ce 
fusese o zonă tampon inofensivă devenea tot mai dominată de 
marea putere mondială - o putere care făcea presiuni asupra 
Rusiei în Ucraina, Caucaz şi în ţările baltice. În plus, cum preţul 
energiei crescuse, iar ruşii adoptaseră noua lor strategie 
economică, energia Asiei Centrale devenea tot mai importantă. 

Rusia nu-şi dorea forţe americane la doar 160 km depărtare 
de Volga, aşa că s-a văzut nevoită să ia atitudine. Nu a acţionat 
direct, ci a început să manipuleze situaţia politică din regiune, 
diminuând puterea americană. A fost o mişcare menită să 
întoarcă Asia Centrală sub propria sfera de influenţă. lar 
americanii, la celălalt capăt al lumii, izolaţi de haosul din 
Afghanistan, Iran şi Pakistan, nu au putut rezista. Ruşii şi-au 
recăpătat poziţia. A fost unul dintre puţinele locuri unde flota 
SUA nu a putut ajunge. 

Asia Centrală este o zonă în care Statele Unite nu pot rămâne 
sub presiunea ruşilor. Este un loc unde chinezii ar putea provoca 
probleme, dar, aşa cum am spus mai devreme, acest lucru este 
puţin probabil. China are influenţă economică acolo, dar, în final, 
ruşii au posibilităţi şi economice şi militare cu care să-i facă faţă. 
Ruşii ar putea oferi Chinei acces la Asia Centrală, dar 
aranjamentele făcute în secolul al XIX-lea şi menținute de 
Uniunea Sovietică se vor impune din nou. Prin urmare, sunt de 
părere că Asia Centrală va reveni în sfera de influenţă a Rusiei 
în 2010, cu mult înaintea începerii confruntării majore din vest, 
din Europa. 


Teatrul european 


Teatrul european reprezintă, desigur, zona aflată imediat la 
vest de Rusia. În această regiune, graniţele de vest ale Rusiei se 
împart cu trei ţări baltice, respectiv Estonia, Letonia şi Lituania, 
şi cu două republici independente, Belarus şi Ucraina. Toate 
aceste ţări au fost cândva membre ale Uniunii Sovietice. Dincolo 
de aceste ţări se află centura de foşti sateliți ai Uniunii 
Sovietice: Polonia, Slovacia, Ungaria, România şi Bulgaria. Ruşii 
trebuie să domine Belarusul şi Ucraina pentru securitatea lor 


naţională de bază. Ţările baltice vin pe locul doi, dar sunt şi ele 
importante. Europa de Est nu este o zonă critică, atâta timp cât 
ruşii sunt ancoraţi în Carpaţi la sud şi dispun de forţe puternice 
în Câmpia Nord-Europeană. Dar totul se poate, desigur, 
complica. 

Ucraina şi Belarusul sunt de mare importanţă pentru ruşi. 
Dacă aceste două ţări ar cădea în mâinile inamicilor - de 
exemplu, prin aderare la NATO - Rusia ar fi în pericol de moarte. 
Moscova se află la circa 320 km de graniţa rusă cu Belarus, iar 
Ucraina la mai puţin de 320 km de Volgograd, fostul Stalingrad. 

Rusia s-a apărat împotriva lui Napoleon şi a lui Hitler prin 
distanţele mari care despărţeau graniţele de centrul ţării. Fără 
Belarus şi Ucraina, acest element-cheie se pierde, căci nu mai 
există destul teren care să împiedice înaintarea inamicilor. 
Desigur că este absurd să ne imaginăm că NATO ar reprezenta 
o ameninţare pentru Rusia. Dar ruşii gândesc în etape de câte 
20 de ani şi ştiu cât de repede devine absurdul posibil. 

Ruşii mai ştiu că Statele Unite şi NATO s-au extins sistematic 
cu noi membri din statele Europei de Est şi din ţările baltice. De 
îndată ce NATO a început să curteze Ucraina, ruşii şi-au 
schimbat punctul de vedere atât asupra intenţiilor americane, 
cât şi asupra Ucrainei. Din punctul lor de vedere, extinderea 
NATO în Ucraina reprezintă o ameninţare de proporţii asupra 
intereselor ruseşti. Când o revoluţie pro-Occident - cum a fost 
Revoluţia Portocalie - a dat semne că va sprijini Ucraina să 
adere la NATO, ruşii au acuzat Statele Unite că încearcă să 
înconjoare şi să distrugă Rusia. Intenţiile americanilor rămân 
încă deschise pentru dezbateri. Dar faptul că Ucraina, ca 
membră NATO, ar reprezenta un potenţial mijloc de devastare a 
securităţii naţionale ruse, este deja un subiect închis. 

Ruşii nu şi-au mobilizat armata. Au preferat să mobilizeze 
serviciile secrete, care aveau conexiuni în Ucraina mai mult 
decât cele ale FBl-ului în Texas. Ruşii au subminat Revoluţia 
Portocalie, mizând pe o ruptură între estul Ucrainei, de orientare 
prorusă, şi vestul Ucrainei, de orientare proeuropeană. Acţiunea 
nu s-a dovedit deloc dificilă, iar politica ucraineană rămâne în 
impas. Este doar o chestiune de timp până ce influenţa rusă va 
copleşi Kievul. 

Belarusul este un subiect mai uşor. Aşa cum menţionam mai 
devreme, Belarusul este cel mai puţin reformat dintre toate 


statele fostei Uniuni Sovietice. El rămâne un stat centralizat, 
autoritar. Foarte important, conducerea sa a tânjit în mod 
repetat după fosta Uniune Sovietică şi a propus o variantă de 
uniune cu Rusia. O astfel de uniune se va face, aşa cum, 
desigur, trebuie să fie, adică în condiţiile impuse de Rusia, ceea 
ce a creat tensiuni, dar sub nicio formă Belarus nu va adera la 
NATO. 

Reintroducerea Ucrainei şi a Belarusului sub sfera de influenţă 
a Rusiei se va petrece în următorii cinci ani. Când acest lucru se 
va întâmpla, Rusia îşi va reface vechile graniţe cu Europa, aşa 
cum erau ele între cele două războaie mondiale. Se va întinde 
spre Caucaz, la sud, cu Ucraina protejată, iar din nord graniţele 
sale în Câmpia Nord-Europeană se vor învecina cu Polonia şi cu 
ţările baltice. Asta va ridica întrebarea: care este cea mai 
puternică ţară din nord şi care vor fi graniţele exacte? 
Adevăratul punct fierbinte va fi zona baltică. 

Calea tradiţională de invadare a Rusiei o reprezintă acea aşa- 
zisă prăpastie de 480 km lăţime, între Carpaţii nordici şi Marea 
Baltică. Este un teren plat, uşor de străbătut, cu doar câteva 
râuri care ar putea constitui stavile. Această Câmpie Nord- 
Europeană este uşor de traversat de către invadatori, care se 
pot deplasa spre est, către Moscova, sau spre nord-vest, către 
St. Petersburg. În timpul Războiului Rece, distanţa de la St. 
Petersburg la linia de front a NATO era mai mare de 1600 km. 
Astăzi, distanţa este de numai 110 km. De aici, coşmarul 
strategic al Rusiei în zona baltică - şi ceea ce ar trebui să facă 
pentru a rezolva problema. 

Cele trei ţări baltice au fost cândva membre ale Uniunii 
Sovietice. Fiecare dintre ele a devenit independentă după 
căderea comunismului. Apoi, rând pe rând, au devenit membre 
NATO. Aşa cum am văzut, europenii sunt prea adânciţi în ciclul 
lor decadent de existenţă pentru a mai avea energia să profite 
de situaţie. Totuşi, ruşii nu-şi vor risca propria securitate 
naţională bazându-se pe acest lucru. Ei au văzut Germania 
transformându-se dintr-o ruină, în 1932, într-o forţă care, în 
1941, a ajuns până la porţile Moscovei. Includerea ţărilor baltice, 
alături de Polonia, în NATO a mutat graniţele NATO extrem de 
aproape de inima Rusiei. Pentru o ţară care a fost invadată de 
trei ori în ultimii 200 de ani, nici nu se pune problema ca Rusia 
să se mulţumească cu presupunerea că NATO şi membrii săi nu 


reprezintă o ameninţare. 

Din punctul de vedere al ruşilor, calea principală de invazie a 
ţării lor este nu numai larg deschisă, dar se şi află în mâinile 
ţărilor foarte ostile ei. Ţările baltice nu i-au iertat niciodată pe 
ruşi pentru că le-au ocupat. Polonezii sunt la fel de supăraţi şi nu 
au nici cea mai mică urmă de încredere în intenţiile Rusiei. 
Acum că sunt membre NATO, aceste ţări formează linia de front. 
În spatele lor se află Germania, o ţară în care Rusia nu are 
încredere la fel de mult cum Polonia şi ţările baltice nu au 
încredere în Rusia. Desigur că ruşii sunt paranoici - dar asta nu 
înseamnă că nu au inamici. 

De aici poate porni orice confruntare. Ruşii pot trăi cu o 
regiune baltică neutră. Trăind însă alături de o regiune baltică 
membră NATO şi apropiată americanilor, se confruntă pur şi 
simplu cu un risc pe care nu şi-l pot asuma. Pe de altă parte, 
americanii, după ce au lăsat-o mai moale în Asia Centrală şi 
nevoiţi să fie mai precauţi în Caucaz, nu se pot retrage şi din 
regiunea baltică. Orice compromis legat de cei trei membri 
NATO ar crea panică în Europa de Est. Atitudinea Europei de Est 
ar deveni imprevizibilă, iar posibilitatea ca influenţa rusă să se 
extindă înspre vest ar spori. Rusia este cea mai interesată, dar 
poziţia americană nu este una neînsemnată. 

Este foarte posibil ca următoarea mişcare a Rusiei să fie o 
înţelegere cu Belarus în vederea unui sistem de apărare comun. 
Între Rusia şi Belarus a existat mult timp o legătură, aşa că 
acest lucru ar însemna o revenire naturală la acel stadiu. Pe de 
altă parte, ar aduce armata rusă la graniţa cu ţările baltice şi, de 
asemenea, la graniţa polonă - iar acest lucru ar însemna 
declanşarea confruntării la intensitate maximă. 

Polonezii se tem de ruşi şi de germani. Prinşi între cele două 
puteri, fără apărare naturală, se tem de națiunea care s-ar 
dovedi mai puternică. Spre deosebire de restul Europei de Est, 
care, cel puţin, dispune de stavila munţilor Carpaţi - şi de 
graniţa comună cu Ucraina, nu cu Rusia - polonezii se află pe 
primejdioasa Câmpie Nord-Europeană. Când ruşii se vor întoarce 
în forţă la graniţele lor în procesul de confruntare cu ţările 
baltice, polonezii vor reacţiona. Polonia are aproape patruzeci 
de milioane de locuitori. Nu este o ţară mică şi, din moment ce 
va fi sprijinită de Statele Unite, nu va fi niciuna uşor de trecut cu 
vederea. 


Polonezii vor sprijini ţările baltice. Ruşii vor atrage Ucraina în 
alianţa lor cu Belarusul şi vor comasa forţe de-a lungul întregii 
graniţe poloneze şi înspre sud, până la Marea Neagră. In acel 
moment, ruşii vor încerca să-i neutralizeze pe baltici. Preconizez 
că aceste evenimente se vor petrece în jurul anului 2010. 

Ruşii vor avea la îndemână trei mijloace pentru exercitarea 
influenţei lor asupra ţărilor baltice. Primul, operaţiuni sub 
acoperire. În acelaşi mod în care Statele Unite au finanţat şi au 
impulsionat organizaţii nonguvernamentale din întreaga lume, 
ruşii vor finanța şi vor impulsiona minoritățile ruseşti din aceste 
ţări şi oricare alte elemente proruseşti care există sau care pot 
fi cumpărate. Dacă balticii le vor reprima, atunci ruşii vor avea 
un pretext pentru a folosi cel de-al doilea mijloc, sancţiunile 
economice, îndeosebi tăierea alimentării cu gaz natural. În final, 
vor apela la presiune militară pentru a face faţă prezenţei 
forţelor masive din apropierea graniţelor. Deloc surprinzător, 
polonezii şi balticii ştiu cu toţii cât de imprevizibili sunt ruşii. 
Presiunea psihologică va fi enormă. 

În ultimii ani s-a tot discutat despre slăbiciunea armatei ruse, 
discuţii care, în deceniul de după căderea Uniunii Sovietice, nu 
erau departe de adevăr. Dar iată cum stau lucrurile mai nou - 
acea slăbiciune nu prea mai este de actualitate încă din anul 
2000, iar prin 2015 va fi chiar de domeniul trecutului. Viitoarea 
confruntare din nord-estul Europei nu se va petrece brusc, dar 
va fi o confruntare extinsă. Puterea militară rasă va avea timp 
să se dezvolte. Domeniul în care Rusia a continuat cercetarea şi 
dezvoltarea în anii '90 a fost tocmai cel al tehnologiilor militare 
avansate. În 2010, ruşii vor avea, cu certitudine, cea mai 
eficientă armată din regiune. Între 2010 şi 2020, forţa lor va fi o 
provocare serioasă pentru oricare altă putere care va încerca să 
se impună cu forţa în regiune, chiar şi pentru cei din afara 
acesteia. Chiar şi pentru Statele Unite. 

Rusia se va afla faţă în faţă cu ţări care nu se pot apăra şi cu 
o alianţă NATO care este eficientă doar dacă Statele Unite decid 
să folosească forţa. După cum am văzut, Statele Unite au o 
singură politică de bază pentru Eurasia - să împiedice orice 
putere să domine Eurasia. În cazul în care China devine slabă 
sau se scindează, iar europenii sunt slabi şi divizați, Statele 
Unite vor avea un interes fundamental: să evite războiul 
general, menţinând atenţia Rusiei concentrată pe baltici şi pe 


polonezi, astfel încât să nu mai poată gândi global. 

Statele Unite vor folosi metoda tradiţională de a sprijini 
aceste ţări: transfer de tehnologie. Pe măsură ce ne apropiem 
de 2020, această putere va fi mult mai eficientă. Noile tehnici 
de război vor necesita forţe militare mai reduse, dar mai 
eficiente, ceea ce înseamnă că tot mai puţine ţări vor putea 
mânui puterea militară, în mod disproporționat, dacă vor avea 
acces la tehnologie avansată. Statele Unite vor fi nerăbdătoare 
să sporească puterea Poloniei şi a ţărilor baltice şi să le 
impulsioneze să-i răpună pe raşi. Când vine vorba despre 
răspunderea Rusiei, aceasta ar fi cea mai bună metodă de-a o 
face. Georgia, plasată în Caucaz, reprezintă un al doilea punct 
fierbinte iritant pentru ruşi, ceva ce deviază forţele din Europa 
şi, prin urmare, va fi o zonă în care Statele Unite vor interveni. 
Cu toate acestea, importantă va fi Europa, şi nu Caucazul. 

Dată fiind puterea americană, nu va exista un atac direct al 
ruşilor, iar americanii nu vor permite vreo aventură de-a aliaţilor 
lor. Ruşii vor încerca, mai degrabă, să creeze presiune asupra 
Statelor Unite altundeva în Europa şi în alte părţi ale lumii. De 
exemplu, vor urmări să destabilizeze ţări cu care au graniţă 
comună, cum ar fi Slovacia şi Bulgaria. Confruntarea se va 
întinde de-a lungul întregii graniţe dintre Rusia şi restul Europei. 

Strategia de bază a Rusiei va consta în încercarea de a 
destrăma NATO şi de a izola Europa de Est. Cheia reuşitei vor fi 
germanii, urmaţi de francezi. Nici unii, nici alţii nu-şi doresc o 
nouă confruntare cu Rusia. Sunt naţiuni izolate, iar Germania 
este dependentă de Rusia pentru gazul natural. Germanii 
încearcă să reducă această dependenţă şi poate chiar vor reuşi, 
într-o oarecare măsură, dar vor continua să depindă de livrarea 
unei cantităţi substanţiale de gaz natural, fără de care nu se vor 
putea descurca. Ruşii le vor reproşa germanilor că le permit 
americanilor să îi folosească pentru a asupri Rusia, dar că ei, 
ruşii, departe de a fi o ameninţare la adresa Germaniei, au un 
interes comun - o zonă tampon stabilă şi neutră între ei, 
formată dintr-o Polonie independentă. Chestiunea ţărilor baltice 
nu ar trebui, vor spune ruşii, să aibă vreo legătură aici. Singurul 
motiv pentru care americanilor le-ar păsa de baltici ar fi 
agresiunea împotriva Rusiei. Rusia va fi pregătită să garanteze 
ţărilor baltice autonomie în contextul unei confederaţii extinse, 
iar Poloniei securitate, în schimbul reducerii înarmării şi al 


neutralității. Alternativa - războiul - nu ar fi în interesul 
germanilor şi nici al francezilor. 

Argumentul probabil că va funcţiona, dar cred că va da 
rezultate neaşteptate. Statele Unite, întotdeauna excesiv de 
agresive din punct de vedere european, vor stârni probleme 
inutile în Europa de Est, ca ameninţare la adresa Rusiei. Dacă 
Germania va permite NATO să facă acest lucru, va fi atrasă într- 
un conflict pe care nu şi-l doreşte. Prin urmare, consider că va 
bloca sprijinul NATO către Polonia, ţările baltice şi restul Europei 
de Est - pentru a funcţiona, NATO are nevoie de unanimitate, iar 
Germania este o putere importantă. Rusia va spera ca şocul 
retragerii sprijinului NATO să-i determine pe polonezi şi pe 
ceilalţi să cedeze. 

Lucrurile se vor întâmpla cu totul altfel: Polonia, prinsă între 
Rusia şi Germania, va deveni şi mai dependentă de Statele 
Unite. Statele Unite, simțind ocazia de a răpune Rusia şi de a 
scinda Europa în două, slăbind astfel Uniunea Europeană, îşi va 
spori sprijinul acordat Europei de Est. In jurul anului 2015, se va 
forma un nou bloc de naţiuni, în principal din vechii sateliți ai 
fostei Uniuni Sovietice cuplaţi cu ţările baltice. Acest bloc, mult 
mai energic decât Europa Occidentală, cu mult mai multe de 
pierdut, şi sprijinit de Statele Unite, va dezvolta un dinamism 
surprinzător. 

Ruşii vor răspunde acestei maniere americane subtile de a 
acapara puterea, încercând să crească presiunea asupra 
Statelor Unite altundeva în lume. În Orientul Mijlociu, de 
exemplu, unde interminabilele confruntări dintre israelieni şi 
palestinieni vor continua, ruşii vor întări sprijinul militar acordat 
arabilor. În general, oriunde există regimuri antiamericane, va 
apărea şi sprijinul militar rus. O confruntare mondială de 
intensitate medie se va declanşa în jurul anului 2015, 
intensificându-se în 2020. Niciuna dintre părţi nu va risca un 
război, dar ambele vor face manevre. 

În 2020, această confruntare va constitui tema mondială 
dominantă - şi toţi o vor privi ca pe o problemă permanentă. 
Confruntarea nu va avea proporţiile Războiului Rece. Ruşii nu 
vor mai fi în poziţia de a recuceri Eurasia, şi nici nu vor mai 
constitui o ameninţare mondială. Totuşi, ruşii vor reprezenta o 
ameninţare regională, şi acesta este contextul în care Statele 
Unite vor reacţiona. Vor exista tensiuni de-a lungul întregii 


frontiere ruse, dar Statele Unite nu vor putea (sau nu vor trebui 
să) creeze un cordon de apărare în jurul Rusiei, aşa cum au 
făcut pe vremea Uniunii Sovietice. 

Dată fiind confruntarea, dependența europenilor de 
hidrocarburi, provenite în mare măsură din Rusia, va deveni o 
chestiune de strategie. Situaţia va fi mult mai dureroasă decât 
în trecut. Strategia americană va fi de întărire a concentrării lor 
asupra surselor de energie. Acest lucru va da un impuls 
extraordinar interesului americanilor de a dezvolta surse de 
energie alternativă. Rusia se va concentra, ca şi până acum, mai 
degrabă pe industriile deja existente decât pe dezvoltarea 
altora noi. Asta va însemna producţie sporită de petrol şi gaze 
naturale şi nu noi surse de energie. Drept rezultat, Rusia nu va fi 
fruntaşă în dezvoltarea de noi tehnologii, care vor domina 
ultima parte a secolului. 

În schimb, Rusia va trebui să-şi dezvolte capacitatea militară. 
Astfel, aşa cum a făcut-o în ultimele două secole, ea va dedica 
cea mai mare parte a banilor pentru cercetare şi dezvoltare 
descoperirii de noi tehnologii în scopuri militare şi dezvoltării 
industriilor existente, ceea ce o va face să rămână în urma 
Statelor Unite şi a restului lumii în ceea ce priveşte tehnologiile 
nonmilitare valoroase. În mod paradoxal, Rusia va suferi cel mai 
mult exact de pe urma bogățiilor ei de hidrocarburi - întrucât nu 
va fi motivată să dezvolte noi tehnologii, ajungând să fie 
copleşită de cheltuieli în scopuri militare. 

În primă fază a relansării puterii ruse, aproximativ până în 
anul 2010, Rusia va fi subestimată. Va fi percepută drept o ţară 
scindată, cu o economie care bate pasul pe loc, şi slabă din 
punct de vedere militar. În jurul anului 2020, când confruntarea 
se va intensifica la graniţele ei, iar vecinii ei imediaţi se vor 
alarma, marile puteri vor continua să o trateze la fel. 

Statele Unite, în special, au tendinţa ca, mai întâi, să-şi 
subestimeze adversarii, pentru ca, mai apoi, să şi-i 
supraestimeze. Pe la mijlocul anilor 2010, Statele Unite vor 
ajunge din nou obsedate de Rusia. Avem aici un fenomen foarte 
interesant de observat. Statele Unite oscilează între stările de 
spirit, când, în realitate, aşa cum am văzut deja, au o politică 
externă foarte consistentă şi raţională. În acest caz, Statele 
Unite vor intra în starea lor maniacală, dar îşi vor concentra 
atenţia asupra paralizării Rusiei, fără să între în război. 


Va conta foarte mult unde se va stabili falia. Dacă 
resuscitarea Rusiei se va dovedi o criză de proporţii minime, 
ruşii vor domina Asia Centrală şi Caucazul şi vor absorbi, 
probabil, Republica Moldova, dar nu vor putea să absoarbă şi 
statele baltice, nici să domine vreo naţiune aflată la vest de 
Caucaz. Dacă, totuşi, ruşii reuşesc să absoarbă statele baltice şi 
să câştige aliaţi importanţi în Balcani, cum ar fi Serbia, Bulgaria 
şi Grecia - sau ţări din Europa Centrală, cum ar fi Slovacia - 
competiţia dintre Statele Unite şi Rusia va fi mult mai intensă şi 
mai înspăimântătoare. 

Totuşi, în final, nu prea va mai conta cu adevărat ce se va 
întâmpla. Puterea militară rusă va fi drastic epuizată după 
confruntarea cu segmentul puterii americane pe care Statele 
Unite vor decide să îl implice în acţiunile de răspuns la mişcările 
Rusiei. Indiferent de ce face restul Europei, Polonia, Cehia, 
Ungaria şi România vor rezista avansurilor Rusiei şi vor fi gata 
să accepte orice înţelegere cu Statele Unite pentru a câştiga 
sprijinul acestora. Astfel, de data aceasta, falia o vor reprezenta 
mai degrabă munţii Carpaţi decât Germania, aşa cum s-a 
întâmplat în timpul Războiului Rece. Câmpiile poloneze de nord 
vor fi principala zonă a confruntărilor, dar ruşii nu vor interveni 
cu trupe. 

Cauzele ce au aprins această confruntare - şi Războiul Rece 
de dinaintea ei - vor determina aceleaşi rezultate ca şi Războiul 
Rece, de data aceasta cu mai puţin efort pentru Statele Unite. 
Ultima confruntare a avut loc în Europa Centrală. De data 
aceasta, va avea loc mult mai în est. În ultima confruntare, 
China a fost aliatul Rusiei, cel puţin la început. De data aceasta, 
China nu va intra în joc. Ultima oară, Rusia avea control total 
asupra Caucazului, acum însă nu mai este aşa, şi va trebui să 
facă faţă presiunii venite dinspre nord, din partea americanilor 
şi a turcilor. În ultima confruntare, Rusia avea o populaţie 
numeroasă, de data aceasta, are o populaţie mai mică şi în 
scădere. Presiunile interne, mai ales în sud, vor distrage atenţia 
Rusiei de la Occident şi, în cele din urmă, aceasta va claca. 
Rusia a clacat în 1917 şi, din nou, în 1991. Armata ţării va ceda, 
o dată în plus, imediat după 2020. 


CAPITOLUL ŞAPTE 


Puterea americană şi criza din 2030 


De-a lungul graniţei de sud a Statelor Unite se înalţă un zid. 
Scopul lui: să împiedice pătrunderea imigranţilor ilegali. Statele 
Unite şi-au clădit puterea economică pe spinarea imigranţilor, 
însă, încă din anii '20, s-a ajuns la părerea unanimă că afluenţa 
imigranţilor trebuie limitată, pentru ca economia să îi poată 
absorbi, fără să ajungă să le ia locurile de muncă cetăţenilor 
americani. Zidul de-a lungul graniţei cu Mexic este rezultatul 
logic al acestei politici. 

In anii '20, lumea se confrunta cu o explozie demografică 
intensă. Problema principală, atât pentru Statele Unite, cât şi 
pentru restul lumii era cum să abordeze forţa de muncă mereu 
crescândă. Mâna de lucru era ieftină şi tindea să se orienteze 
spre ţări mai bogate. Statele Unite, în faţa unui val de nestăvilit 
de potenţiali imigranţi, au decis să limiteze accesul acestora 
pentru a împiedica prăbuşirea preţului mâinii de lucru - şi al 
nivelului salariilor. 

Presupunerile pe care s-a clădit politica SUA referitoare la 
imigrare nu se vor adeveri în secolul XXI. Populaţia nu va mai 
creşte alarmant, iar oamenii vor trăi mai mult. Rezultatul va fi o 
populaţie mai bătrână, cu tot mai puţini muncitori tineri. Prin 
urmare, Statele Unite vor duce lipsă de forţă de muncă 
începând cu 2020, fenomenul accelerându-se de-a lungul 
deceniului, ajungând să aibă nevoie de imigranţi pentru a umple 
golul. Dar această situaţie se va manifesta la nivel global, iar 
aceştia vor deveni din ce în ce mai puţini. În secolul XX, 
problema era limitarea imigrărilor. În secolul XXI, problema va fi 
atragerea unui număr suficient de imigranţi. 

A doua cădere a Rusiei se pare că va deschide poarta către o 
epocă de aur pentru Statele Unite. Însă o criză economică de 
proporţii cauzată de lipsa forţei de lucru va apărea exact în 
momentul în care confruntarea cu Rusia va lua sfârşit. 

Contururile acestei crize se pot deja întrevedea în 
îmbătrânirea populaţiei ţărilor avansate industrial. O parte din 
criză va fi de natură socială - structurile familiale, care au fost 
aceleaşi de secole, vor continua să se deterioreze, lăsând loc 
unui număr tot mai mare de cetăţeni în vârstă de care nu va 
avea cine să se îngrijească, şi vor exista, aşa cum am spus mai 


devreme, tot mai mulţi bătrâni care vor avea nevoie de îngrijire. 
Această situaţie va crea o luptă strânsă între conservatorismul 
social şi realitatea socială mereu în schimbare. Acest fenomen 
se observă deja în cultura populară - de la talk show-uri la 
politicieni -, dar se va intensifica dramatic până la un punct de 
criză ce va fi atins pe la mijlocul anilor 2020 şi după. 

Criza va culmina, dacă ne putem ghida după istorie, cu ocazia 
alegerilor prezidenţiale fie din 2028, fie din 2032. Spun acest 
lucru întrucât există un tipar ciudat - şi nu pe de-a-ntregul 
explicabil - creat în istoria americană. La fiecare 50 de ani, mai 
mult sau mai puţin, Statele Unite s-au confruntat cu crize 
economice şi sociale definitorii. Problema apare în deceniul 
dinainte ca o criză să devină evidentă. Are loc un moment 
crucial al alegerilor prezidenţiale, care schimbă peisajul politic al 
ţării pentru următorul deceniu. Criza este rezolvată, ţara 
înfloreşte. Pentru următoarea generaţie, soluţia la vechea 
problemă generează una nouă, care ia amploare până ce o nouă 
criză apare, şi procesul se repetă. Uneori, momentul definitoriu 
apare ceva mai târziu, iar alteori poate fi chiar ratat. Dar el 
există de fiecare dată. 

Pentru a înţelege motivele care m-au condus la concluzia că 
vom avea parte de o criză în jurul anului 2020, este important 
să înţelegem acest tipar în detaliu. Aşa cum nu puteţi investi în 
acţiuni fără a înţelege tiparele istorice, nu-mi puteţi înţelege 
previziunile fără să înţelegeţi ciclurile politice şi economice ale 
Americii. 

De-a lungul istoriei lor de până acum, Statele Unite au trecut 
prin patru astfel de cicluri complete şi se află în momentul de 
faţă pe la mijlocul celui de-al cincilea. Aceste cicluri încep de 
obicei cu o preşedinţie reuşită şi sfârşesc cu una eşuată. Astfel, 
ciclul Washington se sfârşeşte cu John Quincy Adams, Jackson 
se sfârşeşte cu Ulysses S. Grant, Hayes cu Herbert Hoover, iar 
F.D. Roosevelt (pe scurt FDR) cu Jimmy Carter. In substraturile 
politicii, crizele sunt definite de lupta între o clasă dominantă în 
declin, un model economic stabilit şi apariţia unei noi clase şi a 
unui nou model economic. Fiecare grup reprezintă un mod 
absolut diferit de a vedea lumea şi o definiţie diferită a ceea ce 
înseamnă să fii un bun cetăţean. 


Primul ciclu: de la fondatori la pionieri 


America a fost fondată în 1776, odată cu Declaraţia de 
Independenţă. Din acel moment a avut o identitate naţională, o 
armată naţională şi un congres naţional. Iniţial, fondatorii au 
constituit un singur grup etnic - englezi, şi ceva scoțieni. Aceşti 
cetăţeni prosperi s-au considerat apărătorii noului regim 
guvernamental, cu un caracter diferit de cel al maselor de 
oameni lipsiţi de pământ şi de bani - şi diferit, desigur, de cel al 
sclavilor africani. 

Cu toate acestea, ei nu puteau clădi ţara de unii singuri. 
Aveau nevoie de pionieri, care să ducă graniţele ţării dincolo de 
munţii Allegheny. Aceşti pionieri erau oameni complet diferiţi de 
Jefferson sau Washington. De obicei erau imigranţi săraci, fără 
educaţie, majoritatea protestanți originari din Irlanda, în căutare 
de mici parcele de pământ pe care să le lucreze. Erau oameni 
precum Daniel Boone. 

În jurul anului 1820, s-a iscat o bătălie politică între aceste 
două grupări, ideile fondatorilor ciocnindu-se cu interesele 
coloniştilor. Tensiunea socială s-a transformat în criză 
economică şi a culminat cu alegerea campionului noii generaţii, 
Andrew Jackson, în 1828, după preşedinţia eşuată a lui John 
Quincy Adams, ultimul din generaţia fondatorilor. 

Al doilea ciclu: 
de la pionieri la America micilor oraşe 

În timpul mandatului lui Jackson, clasa cea mai dinamică din 
America a fost cea a fermierilor-pionieri, dintre care mulţi se 
stabiliseră în centrul continentului. Vechea clasă a fondatorilor 
nu dispăruse, dar balanţa puterii politice se înclinase înspre 
coloniştii mai săraci (dar mult mai numeroşi), care se îndreptau 
spre Vest. Predecesorii lui Jackson susţinuseră o monedă stabilă, 
care să îi protejeze pe investitori. Jackson sprijinea moneda 
slabă, pentru a-i proteja pe datornici, oamenii care votaseră 
pentru el. În vreme ce Washington, fermierul, soldatul şi omul 
de stat, fusese un erou emblematic al primului ciclu, Abraham 
Lincoln, născut într-o colibă de lemn din Kentucky, a fost eroul 
emblematic al celui de-al doilea. 

La sfârşitul acestui ciclu, după Războiul Civil, Vestul nu a mai 
fost caracterizat de existenţa dusă de pe o zi pe alta din 
cultivatul pământului primei generaţii de pionieri. In 1876, 
fermierii nu numai că deveniseră proprietarii pământurilor, dar 


începuseră şi să facă bani din agricultură. Peisajul s-a schimbat 
şi el, micile aşezări rurale transformându-se în orăşele, care se 
dezvoltaseră pentru a servi fermierilor tot mai prosperi. Băncile 
micilor oraşe preluau economiile fermierilor şi investeau banii 
pe Wall Street, iar, de acolo, banii erau investiţi în căi ferate şi în 
industrie. 

Exista însă o problemă. Politica monedei slabe, care fusese 
aplicată timp de 50 de ani, ajutase, poate, pionierii, însă aceeaşi 
politică dădea bătăi de cap copiilor lor, care transformaseră 
fermele din Vest în adevărate afaceri. În jurul anului 1870, criza 
monedei slabe devenise de nesuportat. Ratele mici ale 
dobânzilor făceau imposibilă investirea profiturilor fermelor - 
sau al afacerilor care le serveau. 

O monedă puternică şi stabilă era esenţială dacă America 
intenţiona să se dezvolte. In 1876, Rutherford B. Hayes - sau 
mai exact John Sherman, secretarul Trezoreriei - a instaurat 
acoperirea masei monetare în aur, ceea ce limita inflaţia, ridica 
rata dobânzilor şi făcea investiţiile mult mai atractive. Fermierii 
mai săraci au fost afectaţi, dar pentru cei mai bogaţi şi pentru 
proprietarii fermelor, precum şi pentru bancherii lor, această 
mişcare s-a dovedit benefică. Această politică financiară a 
alimentat industrializarea rapidă a Statelor Unite. Timp de 50 de 
ani, ea a adus o expansiune extraordinară a economiei 
americane, până ce s-a înecat în propriul succes, la fel cum o 
păţiseră şi celelalte două cicluri de dinainte. 

Al treilea ciclu: 
de la micile oraşe la oraşele industriale 

Aşa cum Daniel Boone încă mai era sărbătorit, la mult timp 
după ce steaua lui apusese, tot aşa se întâmpla şi cu virtuțile 
vieţii din America micilor oraşe. Milioane de muncitori imigranţi 
fuseseră aduşi pentru a munci în mine şi în uzine, stabilindu-se 
îndeosebi în marile oraşe. Majoritatea erau irlandezi, italieni şi 
est-europeni. Aceşti imigranţi erau complet diferiţi de tot ce 
văzuseră până atunci Statele Unite. Gândiţi-vă: o naţiune în 
mare parte protestantă şi albă se trezea deodată alături de 
imigranţi care arătau, vorbeau şi se comportau total diferit. Din 
acest motiv, erau priviţi cu suspiciune şi ostilitate de America 
micilor oraşe. Marile oraşe, în care se stabiliseră aceşti noi 
imigranţi pentru a munci în fabrici, ajunseseră să fie percepute 
drept centrul unei culturi străine şi corupte. 


Totuşi, valorile micilor-oraşe începuseră să lucreze împotriva 
Americii. Sistemul financiar era la ananghie încă din anii 1870. 
Acest lucru încurajase economiile şi investiţiile, dar limitase 
consumul şi nivelul de încredere. Cum populaţia care trăia la 
oraş crescuse exploziv - atât ca urmare a ratei crescute a 
naşterilor, dar şi din imigrare - salariile scăzute făceau viaţa 
grea pentru noii imigranţi. Cum investiţiile creşteau, capacitatea 
noilor muncitori de a cumpăra produsele pe care le fabricau a 
devenit extrem de restrânsă. Rezultatul a fost Marea Criză din 
anii '30, în timpul căreia consumatorii nu aveau bani să 
cumpere produsele de care aveau nevoie, astfel încât fabricile 
care le produceau au început să concedieze muncitorii, un cerc 
vicios fără sfârşit. Munca grea şi austeritatea, noile valori etice 
ale Americii micilor oraşe, abia dacă erau suficiente pentru a 
face faţă unor forţe macroeconomice atât de puternice. 

În 1932, Franklin Roosevelt a urmat preşedinţiei eşuate a lui 
Herbert Hoover. Roosevelt a trecut la răsturnarea politicilor 
generaţiei politice precedente, căutând modalităţi de a creşte 
consumul prin transferul bogăției din mâinile investitorilor în 
cele ale consumatorilor. El a luptat pentru afirmarea 
muncitorilor industriali, urbani, preţul fiind declinul micilor oraşe 
şi al valorilor lor. Această politică a lui Roosevelt, numită New 
Deal, nu a pus capăt crizei - în schimb, a făcut-o Al Doilea 
Război Mondial, permiţând guvernului să cheltuiască sume 
enorme de bani pentru a construi fabrici şi pentru a angaja 
muncitori. Rezultatele celui de-Al Doilea Război Mondial au fost 
şi mai decisive în încheierea crizei. După terminarea războiului, 
au fost create o serie de legi care au permis soldaţilor reveniţi 
de pe front să cumpere case pe credit, să finanţeze cu uşurinţă 
studii superioare şi să devină birocraţi profesionişti. Guvernul 
federal a construit un sistem de autostrăzi interstatale, 
deschizând calea spre zonele din jurul oraşelor pentru 
construcţii rezidenţiale. Aceste măsuri au determinat un 
important transfer de bogăţie, o creştere plină de impuls a 
muncii din fabrici şi birouri, precum şi păstrarea câştigurilor 
economice de pe urma războiului. A apărut clasa de mijloc a 
Americii. Reformele lui Roosevelt - impuse de cel de-Al Doilea 
Război Mondial - urmăreau sprijinirea clasei muncitoare de la 
oraşe. Ele au transformat copiii clasei muncitoare etnice în clasa 
de mijloc suburbană. 


Al patrulea ciclu: 
de la oraşele industriale la suburbii 

Ca de fiecare dată, o soluţie provoacă o nouă problemă. 
Marea Criză a fost depăşită sporind cererea, creând locuri de 
muncă şi sprijin social şi apoi transferând banii către 
consumatori. Bogaţilor li s-au impus taxe mărite, se ofereau 
dobânzi relativ mici pentru a facilita cumpărarea de imobile şi a 
fost introdus creditul pentru nevoi personale pentru o întreagă 
gamă de achiziţii, politică ce a ţinut economia în mişcare. 

Însă, în anii 70, formula nu a mai funcţionat. Taxele mari i-au 
izolat pe antreprenori în afara pieţei monetare şi au favorizat 
corporaţiile mari şi tot mai ineficiente. Taxele pe profit - cele 
mai mari taxe plătite - erau de 70% pentru cei bogaţi şi pentru 
corporaţii. Penalizând succcesul, această politică fiscală a 
descurajat investiţiile. Fabricile au îmbătrânit şi s-au perimat, 
deşi consumul a rămas crescut datorită creditului pentru nevoi 
personale. Fără investiţii, industria, şi economia ca întreg, au 
devenit din ce în ce mai ineficiente şi mai puţin competitive pe 
plan mondial. 

La sfârşitul anilor 70, generaţia baby boom atinsese vârsta 
formării propriilor familii, iar cererea de credite atinsese cote 
maxime. Toţi aceşti factori, combinaţi cu criza energetică, au 
adus situaţia într-un punct critic. Sub conducerea preşedintelui 
Jimmy Carter, întreaga economie se  clătina. Ratele 
împrumuturilor pe termen lung ajunseseră cu plata abia la 
începutul termenului. Inflaţia era de peste 10%, la fel şi şomajul. 
Soluţia lui Carter a fost reducerea taxelor pentru clasele mici şi 
mijlocii, ceea ce nu a făcut decât să amplifice consumul şi să 
pună şi mai multă presiune pe sistem. Toţi stimulii economici 
care funcţionaseră în cei 50 de ani anteriori nu numai că nu mai 
dădeau rezultate, dar agravau şi mai mult situaţia. 

În 1980, Ronald Reagan a fost ales preşedinte. Reagan se afla 
în fruntea unei ţări în care se investea puţin şi se consuma mult. 
Soluţia lui Reagan a fost menţinerea consumului şi creşterea 
simultană a capitalului pentru investiţii. Metoda: reducerea 
taxelor pentru a stimula investiţiile. Reagan nu dorea să sufoce 
cererea, făcându-i pe consumatori incapabili de a mai 
achiziţiona produse. Scopul lui era să-i facă pe cei din clasa 
superioară şi corporaţiile capabili să modernizeze economia prin 
investiţii. Asta a reprezentat o restructurare radicală a 


economiei americane în timpul anilor '80, pregătind terenul 
pentru boom-ul din deceniul următor. 

Politica lui Reagan a transferat puterea politică şi economică 
departe de oraşe, în suburbii. Date fiind inovațiile erei Roosevelt 
- Carter, o migrare masivă a populaţiei înspre suburbii a 
transformat peisajul ţării. Sistemul de autostrăzi interstatale şi 
de alte şosele a oferit cetăţenilor accesul la terenuri mai puţin 
dezvoltate şi mai ieftine, permițându-le, în acelaşi timp, 
deplasarea uşoară spre oraş. Aceşti locuitori ai suburbiilor au 
devenit din ce în ce mai bogaţi în cursul celei de-a doua jumătăţi 
a secolului, iar în anii '80, ei au fost primii care au beneficiat de 
politicile economice ale lui Reagan. 

Reagan a încheiat astfel reorientarea economiei americane 
departe de principiile New Deal, care favoriza, dincolo de orice 
considerente, consumul efectuat de clasa muncitoare 
orăşenească, spre clasele suburbane profesioniste și 
antreprenoriale. Prin această atitudine, Reagan a fost consider 
de mulţi drept un trădător al sufletului societăţii americane, 
oraşele, şi al sufletului forţei de muncă americane, muncitorii 
sindicalişti. La fel cum fuseseră denigraţi Roosevelt, Hayes şi 
Jackson, aşa era denigrat şi Reagan ca trădător al cetăţeanului 
american de rând. Dar Reagan nu a avut, în cele din urmă, mai 
multe alternative decât avuseseră Roosevelt, Hayes sau 
Jackson. Realitatea era cea care-şi dicta propria-i evoluţie. 

Al cincilea ciclu: 
de la suburbii la o clasă în permanentă migraţie 

Şi acum, înapoi în viitor. 

Dacă modelul de împărţire a istoriei în perioade de câte 50 de 
ani funcţionează - şi se pare că o serie de cicluri care au durat 
220 de ani poate fi luată în consideraţie - ne găsim acum exact 
în mijlocul celui de-al cincilea ciclu, cel declanşat de alegerea lui 
Ronald Reagan în 1980. Modelul ne arată că actuala structură a 
societăţii americane va rămâne valabilă până aproximativ în 
2030 şi că niciun preşedinte, indiferent de ideologie, nu va 
putea modifica tendinţele economice şi sociale de bază. 

Dwight Eisenhower a fost ales în 1952, la 20 de ani după 
Roosevelt, dar a fost incapabil să schimbe tiparele de bază care 
fuseseră stabilite de politica New Deal. Teddy Roosevelt nu a 
putut să schimbe în mod semnificativ cursul stabilit de 
Rutherford Hayes. Lincoln a confirmat principiile lui Jackson. 


Jefferson, departe de a sparge sistemul lui Washington, a 
acţionat pentru a-l consolida. În fiecare ciclu, partidul de 
opoziţie câştigă alegerile, uneori alegând mari preşedinţi. Dar 
principiile de bază rămân la locul lor. Bill Clinton nu a putut 
schimba realităţile fundamentale împământenite încă din 1980, 
şi niciun alt preşedinte, indiferent din ce partid este el, nu le va 
schimba acum. Tiparele sunt prea solide, cu rădăcini prea 
adânci în forţele fundamentale. 

Dar avem de-a face cu cicluri, şi fiecare ciclu se şi sfârşeşte. 
Dacă tiparele se menţin, în jurul anului 2020 vom fi martorii 
unor tensiuni sociale şi economice sporite, urmate de o 
schimbare decisivă la alegeri, foarte probabil prin 2028 sau 
2032. Intrebarea care se pune este: ce anume va declanşa criza 
din anii 2020? Şi care va fi soluţia? Un lucra ştim deja: soluţia la 
criza din ultimul ciclu va genera problema următorului, iar 
următoarea soluţie va schimba dramatic Statele Unite. 

Economia SUA este în prezent clădită pe un sistem de credite 
deja existente, atât pentru nevoi personale, cât şi pentru 
dezvoltarea afacerilor - ratele dobânzilor au fost dintotdeauna 
mici. Mare parte din bani provin din înmulţirea investiţiilor - 
case, sistemul de pensii private 401 (k), terenuri - şi mai puţin 
din metode tradiţionale de economisire. Rata economiilor este 
redusă, dar bunăstarea creşte. 

Nu este nimic artificial în această creştere. Restructurarea din 
anii '80 a declanşat o explozie masivă a productivităţii sprijinită 
de activitate antreprenorială. Introducerea nu numai de 
tehnologii noi, dar şi de modele noi de a face afaceri, a crescut 
dramatic productivitatea muncii şi valoarea reală a afacerilor. 
Gândiţi-vă la Microsoft şi Apple ca la exemple de industrie 
modernă, în stilul anilor '80. Dacă, în timpul ciclului anterior, 
corporaţii precum General Motors sau U.S. Steel dominaseră 
peisajul economic, în acest ciclu, creşterea numărului locurilor 
de muncă s-a produs cu precădere în cadrul companiilor mai 
degrabă antreprenoriale decât consumatoare de capital. 

Echilibrai dintre cererea consumatorilor şi preţurile bunurilor 
în care să investească este foarte precar. Dacă cererea 
consumatorilor scade, dintr-un motiv sau altul, valoarea 
bunurilor, de la case la afaceri, va scădea şi ea. Valoarea 
acestor lucruri ajută la funcţionarea economiei, prin linii de 
credit pentru consumatori şi împrumuturi pentru afaceri. Ea 


defineşte valoarea netă a unui individ sau a unei afaceri. Scad 
investiţiile, scade şi cererea, creându-se astfel o spirală 
descendentă. Până în prezent, problema era ca economia să 
crească în acelaşi ritm cu populaţia. În momentul de faţă, 
adevărata provocare este cum să opreşti economia să nu între 
în declin mai repede decât populaţia. Ideal ar fi ca economia să 
continue să crească în ciuda reducerii populaţiei. 

La distanţă de puţin peste un deceniu de debutul inerent al 
primei crize a secolului XXI, ar trebui să fim deja capabili să îi 
întrezărim începuturile. La orizont pândesc trei furtuni. Prima 
este cea demografică. Pe la sfârşitul anilor 2020, cea mai mare 
parte a generaţiei baby boom va atinge vârsta de 70 de ani, îşi 
va încasa dividendele şi-şi va vinde proprietatea pentru a trăi 
din acest venit. A doua furtună este cea energetică. Creşterile 
recente ale preţului petrolului pot fi urmarea logică a unei 
perioade de 25 de ani de preţuri mici la energie. Aceste creşteri 
pot fi, de asemenea, primele semne ale sfârşitului economiei 
resurselor de hidrocarburi. 

In final, creşterea productivităţii ultimei generaţii a inovaţiilor 
va atinge punctul maxim. Marile companii antreprenoriale ale 
anilor '80 şi '90, cum ar fi Microsoft, Oracle şi Google, au 
devenit corporaţii importante, cu marje ale profitului în scădere, 
ceea ce reflectă scăderea creşterii productivităţii. În general, 
inovațiile ultimului sfert al secolului XX se reflectă deja în 
valoarea dividendelor. Menţinerea pasului alert din ultimii 20 de 
ani se va dovedi extrem de dificilă. 

Toată această situaţie va pune presiune pe preţurile 
investiţiilor - imobiliare şi de acţiuni. Nu există mijloace 
economice pentru controlul preţurilor. În ultimii 100 de ani au 
fost create mijloacele de control ale ratelor dobânzilor şi ale 
resurselor financiare - controlul creditelor. Însă uneltele pentru 
controlul prețurilor investițiilor (imobiliare şi acțiuni, de 
exemplu) pur şi simplu nu există, aşa cum a arătat-o dispariţia 
ipotecii în 2008. Au existat deja discuții despre o perioadă de 
speculaţii cu imobile şi acțiuni; încă nu este cazul, şi eu cred că 
aşa vor sta lucrurile pentru încă 15 sau 20 de ani de acum 
încolo. Când acest ciclu va atinge punctul său culminant, va fi 
răpus de demografie, energie şi de criza inovaţiilor. 

Când vorbim despre criza economică, ne ducem de fiecare 
dată cu gândul la Marea Criză din anii '30. De fapt, de-a lungul 


istoriei, criza terminală a unui ciclu a semănat întotdeauna mai 
degrabă cu un disconfort de proporţii decât cu agonia profundă 
a Marii Crize. Trebuie să ne aşteptăm la ceva care va semăna cu 
stagflaţia din anii '70, sau cu scurta şi intensa criză din 1870, şi 
nu cu eşecul prelungit şi sistematic din anii '30. Aşa cum se va 
vedea şi la criza din 2020, nu va trebui să trecem printr-o Mare 
Criză pentru a ne confrunta cu un moment de cotitură al istoriei. 


În primul secol de existenţă a Statelor Unite, problema 
principală a fost structura proprietăţii asupra terenurilor. In 
următorii 150 de ani, subiectul principal a fost controlul relaţiei 
dintre formarea de capital şi consum. Soluţia oscila între 
favorizarea formării de capital şi favorizarea consumului, uneori 
fixându-se pe echilibrarea celor două. Dar, în 250 de ani de 
istorie americană, forţa de muncă nu a fost niciodată o 
problemă. Populaţia a crescut întotdeauna, iar tinerii cu putere 
de muncă au fost mereu mai numeroşi decât vârstnicii. 

La baza crizei din 2030 va sta faptul că forţa de muncă nu va 
mai constitui componenta de încredere a economiei. Apogeul 
ratei naşterilor de după cel de-Al Doilea Război Mondial şi 
creşterea speranţei de viaţă vor crea o numeroasă populaţie 
vârstnică, care va părăsi în număr mare câmpul muncii, dar va 
continua să consume. lată un lucru care ar trebui să ne pună pe 
gânduri: când vârsta pensionării a fost stabilită la 65 de ani, 
speranţa medie de viaţă la bărbaţi era de 61 de ani. Acest lucru 
ne face să ne dăm seama cât de scurtă era perioada de timp 
preconizată pentru plata pensiilor. Creşterea speranţei de viaţă 
până la peste 70 de ani a dat deja peste cap matematica 
sistemului de pensii. 

Scăderea ratei naşterilor încă din anii '70, combinată cu 
intrarea tot mai târzie în câmpul muncii, reduce numărul 
muncitorilor cu fiecare generaţie de pensionari. În jurul anului 
2020, această tendinţă se va amplifica. Gravitatea problemei nu 
va consta neapărat în faptul că cei ce muncesc îi vor susţine pe 
pensionari, deşi şi acesta va fi un factor important. Problema va 
fi că pensionarii, investind în case şi în fonduri de pensii, vor 
continua să consume într-un ritm susţinut. Prin urmare, va fi 
nevoie de muncitori pentru a le acoperi nevoile. Cu o forţă de 
muncă în declin şi o cerere constantă de bunuri şi servicii, 
inflaţia va lua avânt, întrucât costul mâinii de lucru va exploda. 


Ritmul în care pensionarii îşi vor consuma averile se va accelera 
şi el. 

Pensionarii se vor împărţi în două grupe. Cei norocoşi sau 
prevăzători, care au investiţii de rezervă în case şi în fonduri de 
pensii, vor trebui să vândă aceste bunuri. A doua grupă va fi cea 
a pensionarilor care au puţine bunuri, sau nu au nimic. Sistemul 
naţional de pensii lasă oamenii, în cel mai fericit caz, într-o 
sărăcie abjectă. Presiunea pentru menţinerea unor standarde de 
viaţă şi de sănătate rezonabile pentru generaţia baby boom va 
fi foarte mare şi va veni de la un grup de cetăţeni care vor 
continua să deţină puterea politică disproporționat faţă de alţii, 
dat fiind numărul lor. Pensionarii votanţi sunt în număr 
disproporționat faţă de cel al altor grupuri de oameni, iar 
voturile celor din generaţia baby boom vor fi extrem de multe. 
lar ei vor vota pentru binele lor. 

Guvernele din lumea întreagă - căci această situaţie nu se va 
întâlni doar în Statele Unite - vor fi forţate fie să crească taxele, 
fie să facă împrumuturi uriaşe. Dacă aleg prima opţiune, ei vor 
taxa exact grupul care va beneficia de salarii mărite, necesare 
dată fiind împuţinarea forţei de muncă. Dacă se apelează la 
împrumuturi, guvernul va intra într-o piaţă de capital ce se 
micşorează în acelaşi timp în care pensionarii îşi vor retrage 
capitalul de pe piaţă, crescând şi mai mult ratele dobânzilor şi, 
ca o reluare a celor întâmplate în anii 70, sporind inflaţia din 
cauza unei rezerve crescânde de bani. Şomajul va fi singura 
excepţie de la regula anilor 70. Oricine va putea munci va avea 
o slujbă - pe un salariu mare -, dar acele salarii vor fi stoarse la 
maximum de taxe sau de inflaţie. 

Generaţia baby boom va începe să iasă la pensie prin anul 
2013. Dacă presupunem că vârsta medie a pensionării va fi de 
70 de ani (iar sănătatea şi nevoile financiare o vor împinge până 
acolo), anii de după vor fi martorii creşterii populaţiei care se 
pensionează. O scădere a numărului lor nu se va petrece decât 
mult după anul 2025, iar repercusiunile economice vor continua 
să se simtă mult timp după aceea. Cei născuţi în 1980 se vor 
confrunta cu această problemă între vârstele de 30 şi 40 de ani. 
Ei îşi vor trăi o mare parte din viaţa lor de angajaţi într-o 
economie tot mai disfuncţională. Dintr-o amplă perspectivă 
istorică, aceasta este doar o problemă trecătoare. Pentru cei 
născuţi între 1970 şi 1990, situaţia nu numai că va fi dureroasă, 


dar le va marca generaţia. Poate că nu va fi chiar ca în timpul 
Marii Crize, dar cei ce îşi amintesc stagflaţia din anii 70 vor avea 
un punct de referinţă. 

Generaţia baby boom a apărut într-o epocă a marilor 
diferenţe între generaţii şi va sfârşi într-o epocă a marilor 
diferenţe între generaţii. 

Indiferent cine este ales preşedinte în 2024 şi 2028, el se va 
confrunta cu mari probleme. La fel ca Adams, Grant, Hoover şi 
Carter, acest preşedinte se va folosi de soluţiile ultimei perioade 
pentru a rezolva probleme noi. La fel cum Carter a încercat să 
folosească principiile lui Roosevelt pentru a rezolva stagflaţia, 
înrăutăţind şi mai mult situaţia, ultimul preşedinte al acestei 
perioade se va folosi de soluţiile lui Reagan, aruncând în joc 
reduceri de taxe pentru cei bogaţi ca să genereze investiţii. 
Reducerile de taxe vor spori investiţiile într-un moment în care 
criza forţei de muncă va atinge cote maxime, mărind şi mai 
mult preţul muncii şi exacerbând ciclul. 

Aşa cum problemele care au dus la crizele anterioare au fost 
fără precedent, tot aşa şi problemele care vor apărea în jurul 
anului 2020 vor fi fără precedent. Cum putem creşte cantitatea 
de forţă de muncă existentă? Criza forţei de muncă va avea 
două rezolvări. Una este creşterea productivităţii per angajat, 
cealaltă, creşterea numărului de muncitori. Date fiind proporţiile 
şi plasarea în timp a acestei probleme, singura soluţie imediată 
este creşterea numărului de oameni din câmpul muncii - prin 
amplificarea imigrărilor. Din 2015 încolo, imigrarea va lua 
amploare, dar nu destul de rapid pentru a calma situaţia. 

Încă din 1932, cultura politică americană a fost terifiată de un 
surplus de forţă de muncă - cu alte cuvinte, de şomaj. Timp de 
un secol, problema imigrării a fost privită drept principalul motiv 
al scăderii veniturilor. Imigrarea a fost interpretată prin prisma 
exploziei demografice. Ideea că ea ar putea rezolva o problemă 
- respectiv criza forţei de muncă - ar fi fost un concept la fel de 
straniu precum ideea, în 1930, că şomajul nu era rezultatul 
lenei. 

În 2020, acest concept se va schimba din nou. O schimbare 
fabuloasă în gândirea politică americană va avea loc la 
momentul alegerilor din 2028 sau din 2032. Multă lume va fi de 
părere că există destui oameni în câmpul muncii, dar că ei nu 
sunt motivaţi să muncească pentru că taxele sunt prea mari. 


Preşedintele va încerca să rezolve problema reducând taxele 
pentru a motiva potenţialii angajaţi inexistenţi să între în 
câmpul muncii, stimulând investiţiile. 

Creşterea rapidă şi dramatică a forţei de muncă prin imigrări 
va fi adevărata soluţie. leşirea la liman o va reprezenta 
înţelegerea faptului că viziunea istorică asupra crizei forţei de 
muncă nu mai este de actualitate. Pentru viitorul previzibil, forţa 
de muncă nu va fi o cantitate ce va creşte constant, cu 
concentrare pe sporirea capitalului. Problema va fi găsirea forţei 
de muncă de care are nevoie capitalul. lar aceasta nu va fi doar 
o criză a americanilor. Fiecare ţară dezvoltată industrial se va 
confrunta cu aceeaşi problemă - şi mare parte dintre ele vor 
avea probleme mult mai mari. Vor căuta cu disperare noi 
muncitori, plătitori de taxe. Între timp, ţările cu un nivel mediu 
de dezvoltare, care au fost sursa imigrărilor, îşi vor îmbunătăţi 
economiile substanţial, pe măsură ce populaţiile lor se vor 
stabiliza. Orice nevoie de emigrare spre alte ţări se va domoli. 

Aceste lucruri par greu de imaginat acum, în 2009, dar în 
2030 ţările avansate se vor bate pe imigranţi. Politica 
imigranţilor nu va mai căuta metode de a-i ţine la distanţă, ci 
metode de a-i face să vină mai degrabă în Statele Unite decât în 
Europa. Statele Unite vor avea, cu toate acestea, unele 
avantaje. În prezent, este mai uşor să fii imigrant în Statele 
Unite decât în Franţa, şi situaţia se va menţine astfel. Mai mult, 
Statele Unite au mai multe oportunităţi pe termen lung decât 
ţările europene, dacă nu pentru alte motive, măcar pentru că au 
o densitate mai scăzută a populaţiei. Dar adevărul este că 
Statele Unite vor trebui să facă ceva fără precedent - să-i 
motiveze pe imigranţi să li se alăture. 

Pensionarii vor favoriza soluţia imigranţilor din motive 
evidente. Dar forţa de muncă va fi împărţită. Cei care se tem că 
veniturile lor vor fi reduse din cauza competiţiei se vor opune cu 
vehemenţă. Ceilalţi muncitori, din poziţii mai puţin precare, vor 
accepta imigrarea, mai ales în zone în care se vor reduce 
costurile serviciilor de care au ei nevoie. In final, politica se va 
face nu atât de mult pe principiile imigrării, cât pe identificarea 
zonelor în care imigrarea va fi folositoare din punct de vedere 
economic, a abilităţilor de care imigranții vor trebui să dispună 
şi pe controlul distribuirii teritoriale a imigranţilor, astfel încât să 
nu aglomereze doar anumite regiuni. 


Acum să vorbim despre motivații. Statele Unite vor trebui să 
ofere imigranţilor o gamă de beneficii atrăgătoare, de la 
permise de muncă extrem de dinamice la vize specializate, care 
să satisfacă nevoile forţei de muncă imigrante, şi, foarte posibil, 
la bonusuri - plătite direct prin guvern sau prin firmele care îi 
angajează - alături de garantarea angajării. lar imigranții vor 
compara, desigur, ofertele înainte să aleagă. 

Acest proces va determina o creştere substanţială a puterii 
guvernului federal. Incă din 1980 s-a înregistrat o eroziune 
constantă a puterii guvernului. Reforma imigrării, care va deveni 
necesară în jurul anului 2030, va cere controlul direct al 
guvernului. Dacă afacerile private vor face faţă singure 
procesului, guvernul federal va legaliza cel puţin garanţii prin 
care imigranții să fie ajutaţi să nu fie înşelaţi, iar companiile, să- 
şi ţină promisiunile. Altfel, imigranții neangajaţi vor deveni o 
povară. A deschide pur şi simplu graniţele nu va fi opţiunea 
ideală. Administrarea noii forţe de muncă - copia administrării 
pieţelor de capital şi de credit - va intensifica dramatic puterea 
federală, răsturnând tiparele perioadei Reagan. 

Forţa de muncă importată va fi de două categorii. Prima va fi 
reprezentată de categoria celor capabili să sprijine populaţia în 
vârstă, cum ar fi medicii şi menajerele. Din cealaltă vor face 
parte cei care pot dezvolta tehnologii, care să sporească 
productivitatea în scopul rezolvării crizei forţei de muncă pe 
termen lung. Prin urmare, profesioniştii din fizică, inginerie şi 
sănătate, alături de muncitorii de toate genurile, vor constitui 
categoriile de bază ale celor recrutaţi. 

Această afluenţă de imigranţi nu va fi de ordinul celei din 
perioada 1880-1920, dar va fi cu siguranţă mai substanţială 
decât orice astfel de fenomen de atunci încoace. Acest fenomen 
va schimba, de asemenea, caracterul cultural al Statelor Unite. 
Insă, întrucât SUA este o naţiune barbară, nu are o cultură 
anume. Diversitatea este marele avantaj, şi acesta va fi crucial 
în atragerea imigranţilor. 

Ne putem aştepta şi la fricţiuni internaţionale, iscate de 
procesul de recrutare a imigranţilor. Statele Unite îşi urmează 
scopurile fără menajamente, şi vor face tot posibilul pentru a 
atrage forţă de muncă, şi-aşa puţină, şi muncitori educați, atâţi 
câţi mai sunt, din ţările dezvoltate. Aşa cum vom vedea, aceste 
manevre vor afecta politica externă a acestor ţări. 


Pe de altă parte, pentru Statele Unite, acesta va fi doar un alt 
ciclu de 50 de ani din istoria sa, trecut cu succes, doar un alt val 
de imigranţi, seduşi de tărâmul tuturor posibilităţilor. Indiferent 
dacă aceştia vin din India sau Brazilia, copiii lor vor fi la fel de 
americani după o generaţie, precum au fost şi cei ale celorlalte 
cohorte de imigranţi de-a lungul istoriei americane. 

Toate acestea se aplică pentru absolut toţi, cu o singură 
excepţie - mexicanii. Statele Unite ocupă un teritoriu care 
aparţinea cândva Mexicului, iar graniţele de aici sunt destul de 
fragile. Pendularea populaţiei între Mexic şi Statele Unite diferă 
de felul în care stau lucrurile de obicei în alte contexte, mai ales 
în zona de frontieră. Această regiune va fi sursa principală de 
muncitori în 2030, dar şi sursa unor probleme strategice 
serioase pe care Statele Unite le va avea mai târziu. 

Una peste alta, în jurul anului 2030, se va face un pas 
inevitabil. O criză a forţei de muncă ce va destabiliza economia 
americană va forţa Statele Unite să pună la punct un proces 
care va fi implementat începând cu 2015, şi anume acela de 
intensificare a imigrărilor în Statele Unite. Odată făcut acest 
lucru, Statele Unite vor relua cursul dezvoltării lor economice, 
ritmul  accelerându-se începând cu 2040, pe măsură ce 
generaţia baby boom se va stinge, iar structura populaţiei va 
începe să reintre în normal. Anii 2040 ar trebui să fie martorii 
unei creşteri a dezvoltării economice similare cu cele din anii 
1950 sau 1990. Această perioadă va pregăti terenul pentru criza 
din 2080. Dar, până atunci, omenirea se va confrunta cu mult 
mai multe probleme. 


CAPITOLUL OPT 


Timpul pentru braconaj 


Căderea rusiei de la începutul anilor 2020 va lăsa Eurasia în 
haos. Federaţia Rusă însăşi se va destrăma odată ce Moscova 
va începe să-şi piardă puterea. Regiunile, chiar şi cele mai puţin 
populate, din zona Pacificului, se vor desprinde, interesele 
Federaţiei Ruse în bazinul Pacificului cântărind mult mai greu 
decât interesele legate strict de Rusia. Cecenia şi celelalte 
regiuni musulmane se vor elibera şi ele. Carelia, care are 
legături strânse cu Scandinavia, se va retrage. O astfel de 
dezintegrare nu se va limita la Rusia. Şi alte ţări ale fostei Uniuni 
Sovietice se vor fragmenta. Presiunile impuse de Moscova nu 
vor mai putea fi suportate. Dacă prăbuşirea anterioară a Uniunii 
Sovietice a dus la controlul economiei Rusiei de către oligarhi, 
de data aceasta, destrămarea va face ca liderii locali să o apuce 
fiecare pe drumul său. 

Această dezintegrare va avea loc în timpul regionalismului 
chinez. Criza economică din China va duce la o fază regională în 
istoria sa, fază care se va intensifica în timpul anilor 2020. 
Teritoriile Eurasiei aflate la est de Carpaţi vor deveni 
dezorganizate şi haotice pe măsură ce regiunile se vor lupta 
pentru avantaje politice şi economice locale, teritorii cu graniţe 
temporare şi alianţe schimbătoare. Mai mult, destrămările de pe 
ambele părţi ale frontierei chineze, din Kazahstan până la 
Pacific, vor duce în timp la ştergerea graniţelor. 

Din punctul de vedere al Statelor Unite, aceasta va fi o 
situaţie excelentă. Al cincilea imperativ al geopoliticii americane 
era ca nicio putere să nu fie în poziţia de a domina Eurasia. Cu 
China şi Rusia în plin haos, posibilitatea apariţiei unei astfel de 
puteri este mai departe ca oricând. De fapt, nici nu prea este 
nevoie ca Statele Unite să se implice în menţinerea echilibrului 
puterilor în această regiune. În deceniile ce vor veni, echilibrul 
se va menţine de la sine prin instabilitatea internă a regiunii. 

Eurasia va deveni un fel de „paradis al braconierilor”. Pentru 
ţările situate de-a lungul marginilor regiunii, vor exista 
oportunităţi extraordinare de „braconaj”. Regiunea vastă este 
foarte bogată în zăcăminte şi forţă de muncă. Prăbuşirea 
autorităţii centrale va fi o oportunitate pentru ţările de la 
periferia regiunii să profite de situaţie. Teama, nevoile şi avariţia 


sunt combinaţia perfectă de factori care să permită periferiei să 
încerce exploatarea regiunii centrale. 

Trei naţiuni se vor găsi în poziţii deosebit de oportune pentru 
a profita de situaţie. Prima este Japonia, care va putea exploata 
oportunităţile din regiunea maritimă a Rusiei şi din estul Chinei. 
A doua va fi Turcia, care va face presiuni în nord, înspre Caucaz, 
şi poate chiar dincolo de această regiune. In cele din urmă, o 
alianţă a ţărilor est-europene, condusă de Polonia şi incluzând 
ţările baltice, Ungaria şi România, va privi situaţia ca pe o 
oportunitate pentru revenirea la vechile graniţe, dar şi ca un 
mijloc de apărare împotriva oricărui viitor stat rus. Un puternic 

Paradisul „braconierilor” 


avantaj secundar pentru aceste ţări este acesta: sporindu-şi 
puterea, ele se vor proteja tot mai bine împotriva inamicului lor 
occidental tradiţional, Germania. Aceste ţări est-europene vor 
privi situaţia ca pe o oportunitate - şi necesitate - de a redefini 
echilibrul de puteri din regiune. India, în ciuda suprafeţei sale, 
nu va intra în acest joc. Izolată geografic de munţii Himalaya, 
India nu va putea să profite de situaţie. 

Atitudinea Statelor Unite faţă de aceste acţiuni din anii 2020 
va fi una de susţinere. Aliaţii lor vor fi Europa de Est, Turcia şi 
Japonia. Deja la vremea aceea, Turcia şi Japonia vor fi fost aliaţii 


SUA de 75 de ani, iar Europa de Est de 30 de ani. În timpul 
confruntării cu Rusia, fiecare va colabora, mai mult sau mai 
puţin, şi fiecare din motive personale, cu Statele Unite, care le 
vor considera, aşa cum au făcut-o şi cu alţi aliaţi, extensii ale 
voinţei americane. 

Implicaţiile evenimentelor din anii 2020 vor depăşi graniţele 
Rusiei şi Chinei. Prima dintre ele va fi schimbarea statutului 
Asiei în raport cu Pacificul, prin urmare şi în raport cu Statele 
Unite. A doua va fi starea lumii musulmane după războiul 
americano-jihadist. A treia va fi ordinea internă a Europei într-o 
epocă a declinului franco-german şi a avântului Europei de Est. 
Fragmentarea NATO este o certitudine, odată ce germanii şi 
francezii vor evita să participe la apărarea ţărilor baltice. NATO 
se bazează în totalitate pe o apărare colectivă, de unde şi ideea 
că un atac asupra unuia dintre statele membre este considerat 
atac la adresa tuturor membrilor. Astfel se explică faptul că 
NATO este pregătit să sprijine apărarea oricărui stat membru 
aflat în pericol. Cum ţările baltice vor fi în pericol, va fi necesară 
crearea unei forţe atât în regiune, cât şi în Polonia. Refuzul 
unora dintre membri de a participa la apărarea colectivă va 
însemna că vor trebui să fie întreprinse acţiuni în afara 
contextului NATO. Prin urmare, NATO va înceta să mai existe. 

Toate aceste puncte se vor afla pe agenda anului 2010, când 
va începe confruntarea cu Rusia. Ele vor fi amânate - sau cel 
puţin nu vor fi de maximă importanţă mondială - în timpul 
conflictului. Dar, în cele din urmă, aceste probleme vor 
reapărea. Odată pericolul rus îndepărtat, fiecare dintre aceste 
regiuni va trebui să se împace cu propria geopolitică. 


Asia 

Intervenţiile Japoniei în China au început în secolul al XIX-lea. 
În timpul perioadei tumultuoase cuprinse între intervenţiile 
Europei în China, la mijlocul secolului al XIX-lea, şi sfârşitul celui 
de-Al Doilea Război Mondial, Japonia şi-a exercitat permanent 
influenţa asupra Chinei, de obicei în căutarea unui oarecare 
avantaj economic. Chinezii au amintiri amare despre 
comportamentul japonezilor în China în anii '30 şi '40, dar nu 
atât de amare încât să-i împiedice pe japonezi să se întoarcă şi 
să investească în China postmaoistă. 

În anii '30, Japonia era interesată de China pentru pieţe şi, 


într-o mai mică măsură, pentru forţă de muncă. În anii 2020, 
aşa cum am arătat deja, accentul se va pune pe forţa de muncă. 
De vreme ce China se va diviza pe regiuni şi se va fragmenta 
într-o oarecare măsură, Japonia va fi interesată din nou de ea în 
jurul anilor 2010 şi 2020. Stabilirea unei oarecare forme de 
dominație asupra Chinei ar putea contribui rapid la rezolvarea 
problemei demografice a Japoniei, fără a-i forţa pe japonezi să 
plătească preţul social şi cultural al imigrării. Dar Japonia va 
trebui să dezvolte legături strânse cu toate regiunile chineze pe 
care doreşte să le domine. 

Diverse regiuni chineze vor căuta protecţia guvernului 
central, dar şi investiţii de capital şi de tehnologie. Astfel, relaţia 
simbiotică de la sfârşitul secolului al XIX-lea şi începutul 
secolului XX, bazată pe nevoia Chinei de investiţii şi tehnologie, 
şi nevoia Japoniei de forţă de muncă, se va relua. 

În afara nevoii de forţă de muncă, Japonia mai are un interes - 
accesul la materii prime. După cum am spus, Japonia este a 
doua putere economică a lumii, dar trebuie să importe toate 
materiile prime de care are nevoie. Acest lucru a constituit 
dintotdeauna o provocare şi motivul principal pentru conflictul 
cu Statele Unite din 1941. Mulţi uită că, în Japonia, părerile au 
fost împărţite înainte de a fi luată decizia finală de a ataca Pearl 
Harbor. Unii lideri japonezi au fost de părere că o invadare a 
Siberiei ar fi furnizat Japoniei materiile prime de care avea 
nevoie şi ar fi fost mai puţin riscantă decât un atac asupra 
Statelor Unite. În orice caz, îndârjirea cu care japonezii au căutat 
(şi vor continua să caute) materii prime nu este de trecut cu 
vederea. 

Rusia pacifică este extrem de bogată în diverse minerale, 
inclusiv hidrocarburi. În anii 2020, Japonia se va confrunta cu 
probleme energetice şi cu dependenţa de Golful Persic, ceea ce 
va presupune o anumită legătură cu Statele Unite. Dat fiind 
orgoliul nemăsurat al Statelor Unite după căderea Rusiei, 
Japonia, la fel ca tot restul lumii, va fi foarte sceptică faţă de 
următoarea mişcare a Americii. Prin urmare, odată cu 
fragmentarea Rusiei, următoarea mişcare logică pentru japonezi 
ar fi să caute să deţină controlul dinamic asupra Rusiei pacifice. 
Când vorbim despre a doua putere economică a lumii, Japonia, 
trebuie să ne amintim că ea importă o parte copleşitoare a 
materiilor prime, deci va profita de orice breşă în securitatea 


regiunii. 

Japonia va fi interesată direct atât de nord-estul Chinei, cât şi 
de Rusia pacifică, dar nu va căută să se implice în acţiuni 
militare. În acelaşi timp, pe la mijlocul secolului, Japonia se va 
confrunta cu un dezastru economic, asta dacă nu va începe să 
facă nişte mişcări decisive în anii 2020. In 2050, populaţia 
Japoniei ar putea să scadă până la 107 milioane de locuitori, de 
la cei 128 de milioane din prezent, 40 de milioane dintre ei 
urmând să aibă vârste de peste 65 de ani, iar 15 milioane sub 
14 ani. Cu 55 de milioane de oameni mai puţin în câmpul 
muncii, Japonia va avea mari probleme în a-şi menţine 
economia la un nivel stabil. Între grijile legate de forţa de muncă 
şi cele legate de energie, Japonia nu va avea de ales decât să 
încerce să devină o putere regională. 


Să aruncăm o privire şi mai detaliată asupra Japoniei şi a 
istoriei sale. În momentul de faţă, Japonia ocupă locul al doilea 
pe plan mondial ca dezvoltare economică, şi-şi va continua 
progresul mare parte a secolului XXI. Este singura ţară care a 
trecut printr-o revoluţie industrială fără să sufere şi o revoluţie 
socială, care să-i transforme fundamental ordinea socială. Din 
multe puncte de vedere, structura socială a Japoniei, care a 
persistat în timpul industrializării, în cursul celui de-Al Doilea 
Război Mondial şi al miracolului economic din anii '80, a rămas 
aceeaşi. 

Japonia este remarcabilă pentru stabilitatea internă care 


supravieţuieşte schimbărilor economice şi politice majore. După 
întâlnirea inițială cu Occidentul, inconştientă că puterile 
industriale ar putea-o strivi, Japonia a demarat industrializarea 
într-un ritm ameţitor. După cel de-Al Doilea Război Mondial, 
Japonia şi-a încălcat vechea tradiţie militară şi a devenit, 
deodată, una dintre cele mai pacifiste naţiuni din lume. Apoi a 
început să se dezvolte într-un ritm uimitor până în 1990, când 
expansiunea ei economică s-a oprit din pricina crizei 
macroeconomice, moment în care japonezii au acceptat cu 
multă stăpânire de sine răsturnarea de situaţie. 

Amestecul de continuitate în cultură şi în disciplina socială i-a 
permis Japoniei să-şi păstreze valorile fundamentale, în timp ce 
şi-a schimbat modul de acţiune. Alte societăţi nu pot schimba 
brusc mersul lucrurilor. Japonia poate, şi o face. Izolarea sa 
geografică o protejează de forţe sociale şi politice scindante. In 
plus, Japonia dispune de o elită conducătoare capabilă, care 
recrutează noi membri în funcţie de merit, şi de o populaţie 
extrem de disciplinată, gata oricând să urmeze această elită. 
Aceasta este puterea care face Japonia nu neapărat 
imprevizibilă, ci pur şi simplu capabilă să execute schimbări 
politice care ar bulversa alte ţări. 

Nu putem presupune că Japonia îşi va continua atitudinea 
retrasă şi pacifistă şi în anii 2020. Va ţine de ele cât de mult va 
putea; japonezii nu-şi doresc conflicte militare, date fiind 
amintirile încă vii ale ororilor celui de-Al Doilea Război Mondial. 
În acelaşi timp, pacifismul din acest moment este o modalitate 
însuşită de japonezi şi nu un principiu de bază. Dacă luăm în 
considerare fundamentul lor industrial şi tehnologic, trecerea la 
un stadiu militar mai avansat este doar o schimbare de politică. 
Dacă ne gândim şi la problemele de ordin demografic şi 
economic prin care va trece în anii următori, o astfel de 
schimbare este aproape inevitabilă. 

Mai întâi, Japonia va încerca să obţină ceea ce-i trebuie prin 
mijloace economice. Dar Japonia nu va fi singura naţiune care 
va avea nevoie să-şi sporească forţa de muncă fără imigrări, şi 
nici nu va fi singura care va căuta să controleze surse străine de 
energie. lar europenii vor fi interesaţi să creeze relaţii 
economice regionale, în timp ce diversele regiuni autonome noi 
din Asia de Est vor încerca să stârnească diverse ţări împotriva 
celorlalte. 


Japonia nu-şi poate permite să piardă acest meci. Pentru ea, 
date fiind nevoile sale şi localizarea geografică, singurul meci în 
care s-ar implica ar fi extinderea sferei de influenţă în Asia de 
Est. Puterea japoneză din regiune va întâlni rezistenţă în multe 
feluri. Mai întâi, guvernul central chinez, care a dus campanii 
împotriva Japoniei ani la rândul, va interpreta situaţia drept 
încercarea deliberată a Japoniei de a submina integritatea 
naţiunii chineze. Regiunile chineze, aliate cu alte puteri străine, 
vor căuta să-şi domine opozanţii, posibil prin îndepărtarea 
Japoniei, forţând-o astfel să intervină. Ultima soluţie a Japoniei 
va fi un militarism amplificat, care, chiar dacă nu se va întâmpla 
prea curând, tot va avea loc până la urmă. In anii 2020 şi 2030, 
pe măsură ce instabilitatea se va amplifica în China, iar 
prezenţa străină va creşte, japonezii vor trebui să îşi apere 
interesele. 

În jurul anului 2030, Statele Unite vor trebui să-şi reevalueze 
percepţia asupra Japoniei, întrucât această ţară va deveni tot 
mai importantă pe plan mondial. Japonia, ca şi Statele Unite, 
este o putere navală. Supravieţuieşte importând materii prime 
şi exportând produse finite. Pentru a supravieţui, accesul la 
rutele maritime este vital. Pe măsură ce Japonia trece de la 
implicare economică la scară largă la prezenţă militară la scară 
mică în Asia de Est în scopul propriilor interese, ea va fi în mod 
deosebit interesată să îşi apere propriile rute maritime 
regionale. 

Sudul Japoniei se află la aproximativ 800 de kilometri 
depărtare de Shanghai. In celelalte direcţii, aceeaşi distanţă o 
desparte de o rută câtre Vladivostok, insulele Sahalin şi coasta 
chineză la sud de Shanghai. Aceasta va fi zona cu cel mai mare 
interes militar pentru Japonia. Dar chiar şi pentru protecţia unei 
regiuni atât de restrânse, Japonia va avea nevoie de o flotă 
capabilă, de forţe aeriene pregătite şi de un sistem de 
supraveghere radar. Adevărul este că Japonia dispune deja de 
toate aceste lucruri, însă, în 2030, ele vor fi orientate către 
respingerea intruşilor nedoriți din sfera sa de influenţă. 

Exact în acest punct va începe noua Japonie să devină o 
ameninţare pentru interesele strategice ale Americii. Statele 
Unite doresc să domine toate oceanele lumii. Reafirmarea 
puterii regionale a Japoniei nu numai că ameninţă aceste 
interese, dar şi pregăteşte terenul pentru puterea crescândă a 


Japoniei la nivel mondial. Pe măsură ce Japonia va deveni tot 
mai interesată de Asia continentală, capacităţile sale aeriene şi 
navale vor trebui, de asemenea, să se îmbunătăţească. Pe 
măsură ce acestea vor deveni mai performante, nu există nicio 
garanţie că acţiunile sale nu se vor amplifica la rândul lor. Din 
punctul de vedere al Americii, acesta este un curs periculos al 
evenimentelor. 

Este foarte posibil ca situaţia să se dezvolte astfel: dacă 
Statele Unite reacţionează la amplificarea puterii Japoniei, 
japonezii vor deveni foarte nesiguri, ceea ce va duce la o 
alterare a relaţiilor între SUA şi Japonia. Urmându-şi interesele 
naţionale fundamentale în Asia, Japonia trebuie să-şi menţină 
controlul asupra rutelor maritime. Americanii, percepând 
controlul tuturor rutelor maritime drept o cerinţă imperativă a 
propriei siguranţe naţionale, vor răspunde presiunilor Japoniei 
cu aceeaşi monedă, încercând să anihileze ceea ce ei vor 
percepe drept agresivitate crescândă a japonezilor. 

In centrul sferei de influenţă în extindere a Japoniei se află 
Coreea, care preconizez că va fi mult mai unită în 2030. O Coree 
unită va avea o populaţie de aproximativ 70 de milioane de 
locuitori, nu cu mult mai puţin decât Japonia. În momentul de 
faţă, economia Coreei de Sud se află pe locul al doisprezecelea 
şi va avansa în clasament după unificare. Coreea s-a temut 
dintotdeauna de dominaţia japoneză. Pe măsură ce Japonia îşi 
va amplifica dominaţia în China şi în Rusia, Coreea va fi prinsă la 
mijloc. Aceasta nu va fi o putere neînsemnată, dar va deveni cu 
adevărat importantă când Statele Unite vor vedea în ea 
contragreutatea pentru puterea japoneză şi baza pe care se vor 
putea sprijini pentru reafirmarea propriei puteri în Marea 
Japoniei. Coreea va dori sprijinul SUA împotriva unei Japonii tot 
mai puternice, formându-se astfel o coaliţie antijaponeză. 

Între timp, vor avea loc schimbări în interiorul Chinei. În 
secolele din urmă, China a funcţionat în cicluri de câte 30-40 de 
ani. China a cedat Hong Kongul britanicilor în 1842. Prin 1875, 
europenii au început să controleze statele tributare ale Chinei. 
În 1911, dinastia Manchu a fost răsturnată de Sun Yat-sen. În 
1949, comuniştii au preluat controlul Chinei. Mao a murit în 
1976, când a început perioada expansiunii economice. În 2010, 
China se va lupta cu dificultăţi interne şi declin economic. Acest 
lucru presupune că o altă răsturnare de situaţie s-ar putea 


petrece cândva în jurul anului 2040. 

Această răsturnare va însemna relansarea controlului politic 
de către Beijing şi o campanie de limitare a prezenţei străine în 
China. Desigur că acest proces nu va începe în anii 2040. Atunci 
va fi punctul culminant. Fenomenul va apărea prin anii 2030, pe 
măsură ce invazia străină, cu precădere cea japoneză, va 
deveni tot mai intensă. Aceasta va fi o altă pârghie pe care 
Statele Unite o vor folosi pentru a controla situaţia. Vor susţine 
eforturile Beijingului de a reunifica China şi de a controla 
Japonia, o revenire a politicii SUA la modelul de dinainte de Al 
Doilea Război Mondial. 

În anii 2040, Statele Unite şi Japonia vor fi atins un profund 
conflict de interese. Statele Unite vor fi aliate cu Seul şi Beijing, 
cu care vor împărtăşi grija faţă de puterea crescândă a Japoniei. 
Japonezii, temându-se de amestecul americanilor în sfera lor de 
influenţă, se vor vedea nevoiţi să-şi sporească puterea militară. 
Dar Japonia va fi extrem de izolată, faţă în faţă cu o coaliţie 
regională creată de Statele Unite, cu forţe militare americane. 
Japonia nu va avea cum să facă faţă singură acestei situaţii, dar 
nu va avea pe nimeni care să o ajute. Totuşi, schimbările 
tehnologice vor determina modificări geopolitice şi oportunităţi 
pentru Japonia, permițându-i să-şi formeze propria coaliţie la 
celălalt capăt al Asiei. 


Turcia 


În timpul confruntării ruso-americane din Europa, care se va 
prelungi până în 2020, va mai exista o confruntare paralelă în 
Caucaz. Ruşii vor face presiuni în regiune înspre sud, 
reabsorbind Georgia şi refăcând legăturile cu aliaţii lor armeni. 
Intoarcerea armatei ruse la graniţele turceşti va declanşa o criză 
masivă în Turcia. La un secol de la căderea Imperiului Otoman şi 
de la naşterea Turciei moderne, turcii vor trebui să facă faţă din 
nou aceleiaşi ameninţări din timpul Războiului Rece. 

După prăbuşirea Rusiei, în jurul anului 2020, turcii vor trebui 
să ia o decizie inevitabilă. Nu vor risca din nou să se bazeze pe o 
zonă tampon haotică pentru a se proteja de raşi. De data 
aceasta, se vor deplasa înspre nord, în Caucaz, atât de departe 
cât va fi nevoie pentru a-şi asigura securitatea naţională. 

Se ridică o problemă serioasă. In 2020, Turcia va fi printre 
primele zece puteri economice din lume. Fiind deja pe locul 18 


în 2006 şi crescând constant, TUrcia nu este numai o ţară 
viabilă economic, ci şi una importantă din punct de vedere 
strategic. De fapt, Turcia se bucură de una dintre cele mai 
avantajoase poziţii geografice din Eurasia. Are acces uşor la 
lumea arabă, la lran, Europa, fosta Uniune Sovietică şi, mai 
presus de toate, la Mediterana. Economia turcă creşte în mare 
parte datorită faptului că TUrcia a devenit, graţie propriilor sale 
eforturi, central unei zone comerciale, transformându-se într-o 
putere economică productivă. 

În 2020, Turcia va fi o putere militară şi economică destul de 
stabilă, în plin avânt, într-o mare de haos. În afară de 
instabilitatea din nordul ei, Turcia se va confrunta cu provocări 
venite din toate celelalte direcţii. lranul, care nu a fost o forţă 
militară sau economică semnificativă secole de-a rândul, dar ale 
cărui afaceri interne sunt dintotdeauna imprevizibile, se întinde 
la sud-est. La sud se află lumea arabă, permanent instabilă şi 
lipsită de dezvoltare economică. La nord-vest se află haosul 
perpetuu din Peninsula Balcanică, ce include şi inamicul istoric 
al Turciei, Grecia. 

Niciuna dintre aceste regiuni nu o va duce deosebit de bine în 
anii 2020, din diferite motive. Peninsula Arabiei, aflată la sud de 
TUrcia, se va confrunta cu o criză existenţială. Cu excepţia 
petrolului, Peninsula Arabiei are foarte puţine zăcăminte, o 
industrie neînsemnată şi o populaţie redusă. Importanţa ei s-a 
bazat pe petrol şi, de-a lungul istoriei, bogăţia rezultată astfel a 
ajutat la menţinerea stabilităţii în regiune. Dar, în 2020, 
Peninsula Arabiei va suferi un declin. Deşi petrolul nu se va 
termina, iar peninsula va fi departe de a sărăci, destinul îi este 
deja pecetluit, iar criza va lovi. Luptele între facțiunile din 
familia regală din Regatul Arabiei Saudite vor avea caracter 
endemic, alături de instabilitatea din alte emirate din Golful 
Persic. 

Problema mai importantă va fi însă fragmentarea extremă a 
întregii lumi islamice, fenomen care va fi amplificat de războiul 
SUA - Jihad. În timpul confruntării americano-ruse din anii 2020, 
Orientul Mijlociu va fi şi mai destabilizat de încercările Rusiei de 
a crea probleme pentru Statele Unite la sud de Turcia. In anii 
2020, lumea islamică în general, şi lumea arabă în parţial, vor fi 
divizate de-a lungul oricărei linii imaginabile. 

Balcanii, la nord-vest de Turcia, vor constitui, la rândul lor, o 


zonă instabilă. Spre deosebire de Războiul Rece din secolul XX, 
când SUA şi puterile sovietice au ţinut în frâu Iugoslavia, a doua 
rundă a confruntării americano-ruse va destabiliza regiunea. 
Rusia va fi mult mai slabă decât înainte şi se va confrunta cu o 
Ungarie, o Românie şi o Bulgarie ostile. Aşa cum se vor lupta să 
cotropească Turcia (prin ţările arabe din sud), ruşii vor încerca 
să cotropească şi Ungaria, România şi Bulgaria, urmărind să 
întoarcă Serbia şi Croaţia împotriva lor. Ruşii vor lansa o acţiune 
de amploare, conştienţi că este posibil să eşueze în anumite 
contexte, dar sperând să reuşească măcar atât cât să distragă 
atenţia Turciei. Cum Grecia, Macedonia, Bosnia şi Muntenegru 
sunt implicate în conflicte din Balcani, regiunea va deveni din 
nou teatrul unui măcel. Zonele de graniţă ale Turciei vor fi 
instabile, ca să nu spunem mai mult. 

Lumea islamică este incapabilă să se unească voluntar. Şi 
totuşi este capabilă să fie dominată de o putere musulmană. 
De-a lungul istoriei, Turcia a fost puterea musulmană cea mai 
aptă în formarea imperiilor din părţi ale lumii islamice - cel puţin 
de la invazia mongolilor din secolul al XIII-lea încoace. Secolul 
cuprins între 1917 şi 2020 a fost o anomalie, deoarece Turcia a 
dominat doar Asia Mică. Dar puterea turcă - Imperiul Otoman 
sau o putere turcă ce conduce din lran - este o realitate 
evidentă în lumea islamică. De fapt, privind harta zonei, se 
poate vedea că Turcia a dominat cândva Balcanii, Caucazul, 
Peninsula Arabiei şi Africa de Nord. 

În timpul perioadei din jurul anului 2020, această putere va 
începe să reînvie. Turcia se va dovedi de temut în confruntarea 
cu Rusia, chiar mai mult decât Japonia. Bosforul, strâmtoarea 
care leagă Marea Egee şi Marea Neagră, blochează accesul 
Rusiei la Mediterana. Turcii au controlat dintotdeauna Bosforul, 
prin urmare, ruşii au considerat din cele mai vechi timpuri 
Turcia puterea care le bloca interesele. În anii 2010, sau la 
începutul anilor 2020, lucrurile vor sta exact la fel. Ruşii vor 
avea nevoie de acces la Bosfor pentru a contracara poziţia 
americanilor în Balcani. Turcii ştiu că, dacă li se permite ruşilor 
acest acces, iar ei reuşesc să îşi atingă scopurile geopolitice, 
autonomia turcă va fi ameninţată. Aşadar, vor rămâne dedicați 
alianţei lor cu Statele Unite împotriva Rusiei. 

Drept rezultat, turcii vor fi pioni importanţi în strategia 
americană antirusă. Statele Unite vor încuraja Turcia să facă 


presiuni înspre nord, în Caucaz, şi vor dori ca influenţa turcă în 
zonele musulmane din Balcani şi în statele arabe din sud să se 
amplifice. Ele vor ajuta Turcia să-şi întărească flota - naval, 
aerian şi spaţial - pentru a putea face faţă ruşilor pe Marea 
Neagră. Vor cere flotei turceşti să împartă cu ele sarcinile din 
Mediterana şi se vor folosi de puterea ei pentru a bloca intenţiile 
Rusiei cu privire la Africa de Nord. Statele Unite vor face, de 
asemenea, tot ce este posibil pentru a încuraja dezvoltarea 
economică a Turciei, ceea ce-i va stimula şi mai mult economia, 
deja în plin avânt. 

Când, în cele din urmă, ruşii vor ceda, turcii se vor afla într-o 
poziţie pe care nu au mai avut-o de un secol. Inconjurată de 
haos şi de slăbiciune, Turcia va fi o putere economică şi militară 
în întreaga regiune. Când Rusia se va prăbuşi, geopolitica 
regională se va reorganiza în jurul turcilor - fără vreun efort 
substanţial din partea acestora -, iar turcii vor deveni puterea 
dominantă din regiune, proiectându-şi influenţa în toate 
direcţiile. Turcia nu va fi încă un imperiu, în adevăratul sens al 
cuvântului, dar va deveni, fără nicio îndoială, centrul 
gravitațional al lumii islamice. 

Desigur că lumea arabă va avea probleme serioase cu noua 
putere dobândită de Turcia. Tratamentul abuziv aplicat arabilor 
de către turci pe vremea Imperiului Otoman nu a fost niciodată 
uitat. Insă ceilalţi jucători din zonă care ar putea avea la fel de 
multă putere precum turcii vor fi Israelul şi Iranul, aşa că Turcia 
va constitui o problemă mai mică pentru arabi. Odată cu 
decăderea Peninsulei Arabiei, securitatea şi dezvoltarea 
economică a ţărilor arabe vor depinde de legăturile strânse cu 
Turcia. 

Americanii vor vedea această dezvoltare ca pe o etapă 
pozitivă. Mai întâi, aşa vor recompensa un aliat apropiat. Apoi 
vor stabiliza o regiune instabilă. În al treilea rând, vor aduce 
rezervele de hidrocarburi, încă semnificative, din Golful Persic 
sub influența turcilor. În cele din urmă, turcii vor bloca ambițiile 
Iranului în regiune. 

Însă, în vreme ce rezultatul imediat va fi pozitiv, cel 
geopolitic, pe termen lung, se va opune strategiei militare 
americane. Aşa cum am văzut, Statele Unite creează puteri 
regionale pentru a bloca amenințări mai mari din Eurasia. 
Totuşi, Statele Unite se tem, în acelaşi timp, de hegemonii 


regionali. Aceştia vor deveni nu numai adversari regionali, dar şi 
potenţiali adversari mondiali. Exact aşa vor începe Statele Unite 
să perceapă Turcia. Pe măsură ce anii 2020 se vor apropia de 
final, relaţiile dintre SUA şi Turcia vor deveni din ce în ce mai 
tensionate. Ă 

Percepția turcilor asupra Statelor Unite se va schimba şi ea. In 
anii 2030, Statele Unite vor fi considerate o ameninţare la 
adresa intereselor regionale ale Turciei. În plus, este posibil să 
fim martori la o schimbare de ideologie în Turcia, care a fost, de 
fapt, o stare permanentă încă de la căderea Imperiului Otoman. 
Turcii au fost întotdeauna flexibili în ceea ce priveşte abordarea 
religiei, folosind-o ca pe un mijloc, dar şi ca pe un sistem de 
credinţă. Când se va confrunta cu opoziţia Statelor Unite faţă de 
răspândirea influenţei sale, Turcia ar putea să găsească 
folositoare dezlănţuirea energiilor islamiste, transformându-se 
nu doar într-o ţară musulmană, ci într-o putere islamică 
(aproximativ de genul al-Qaeda) a cărei intenţie va fi să creeze 
un superstat islamic. Arabii musulmani din regiune ar trece de la 
o atitudine ezitantă la o participare energică la expansiunea 
Turciei, indiferent de istoricul şi cinismul situaţiei. Vom vedea, 
drept rezultat, cum Statele Unite se vor confrunta cu un 
potenţial stat islamic puternic, care va face ordine în lumea 
arabă şi estul Mediteranei. Statele Unite vor fi amenințate de 
combinaţia dintre puterea politică a Turciei şi vivacitatea 
economiei sale, exact când şi alte provocări vor apărea pe 
celelalte fronturi. 


Polonia 


Cei mai entuziaşti participanţi la confruntarea americanilor cu 
ruşii vor fi foştii sateliți sovietici, cu precădere Polonia. Intr-un 
anumit sens, ei îi vor conduce pe americani la fel de mult pe cât 
vor fi conduşi de aceştia. Polonia ar avea numai de pierdut dacă 
Rusia ar renaşte şi s-ar bucura de prea puţină protecţie 
împotriva ruşilor. Dacă ruşii ar reveni la graniţele ei, Polonia și- 
ar întoarce privirea către restul Europei, pentru a cere ajutor 
prin NATO. Germania şi Franţa nu vor privi cu ochi buni o 
confruntare cu ruşii, aşa că Polonia va face ce a făcut în fiecare 
situaţie când a fost ameninţată de Germania sau de Rusia - va 
căuta protecţia unei puteri din afară. Garanţiile promise de 
Franţa şi de Marea Britanie în 1939 nu au ajutat deloc Polonia 


împotriva Germaniei sau Rusiei. Cu Statele Unite, lucrurile vor 
sta altfel. Ele nu sunt o putere în declin, ci una tânără, 
viguroasă, gata să-şi asume riscuri. Spre surprinderea plăcută a 
Poloniei, Statele Unite vor fi destul de puternice pentru a-i stopa 
pe ruşi. 

Restul Europei, îndeosebi Franţa şi Germania, vor avea un 
cuvânt de spus privind superioritatea Americii asupra ruşilor. 
Având deja experienţa unui Război Rece în secolul XX, ele nu 
vor mai dori să experimenteze încă unul. La momentul la care 
populaţia tuturor acestor ţări va fi în scădere, germanii şi 
francezii ar putea să se simtă uşuraţi să vadă Rusia - de 
asemenea cu o populaţie în scădere, dar încă enormă - 
destrămată. Totuşi, nu vor fi fericiţi să vadă Statele Unite într-o 
poziţie puternică în Europa, în afara unor instituţii precum 
NATO, de care europenii s-au folosit tocmai pentru a controla şi 
a ţine pe loc Statele Unite. 

Germania, Franţa şi restul Europei Occidentale nu se vor 
obişnui nici cu brusca încredere de sine a Poloniei sau a 
Republicii Cehe, a Slovaciei, Ungariei şi României. În mod 
paradoxal, confruntarea cu Rusia va face aceste ţări să se simtă 
mult mai în siguranţă datorită strânselor legături bilaterale cu 
Statele Unite, prin care vor încerca să blocheze puterea rusă. 
Eliberate de teama lor primordială de Rusia şi din ce în ce mai 
lipsite de griji privind Germania slăbită, aceste ţări se vor vedea 
relativ în siguranţă, pentru prima oară după câteva secole. Într- 
adevăr, declinul franco-german se va resimţi în toată periferia 
europeană, declanşat parţial de scăderea populaţiei, parţial de 
economiile muribunde şi parţial de greşeli de calcul geopolitic, 
care au dus la confruntarea cu Rusia (şi prin urmare la 
dezmembrarea NATO). Rezultatul net va fi o intensificare a 
lipsei de încredere, care a subminat Franţa şi Germania încă de 
la Primul Război Mondial. 

Drept rezultat, structura puterii europene va fi total 
modificată. Prăbuşirea Rusiei va da Europei de Est atât 
posibilitatea, cât şi nevoia de a adopta o politică externă mai 
agresivă în est. Europa de Est va deveni cea mai dinamică 
regiune a Europei. După căderea Rusiei, ţările est-europene îşi 
vor extinde influenţa şi puterea către est. Slovacii, ungurii şi 
românii au fost cel mai puţin vulnerabili faţă de ruşi, mulţumită 
Carpaţilor, care formează o barieră naturală. Polonezii, în 


Câmpia Nord-Europeană, vor fi cei mai vulnerabili, şi totuşi, 
națiunea cu cel mai mare potenţial de a deveni cea mai 
importantă din Europa de Est. 

Rusia se va destrăma, iar polonezii vor fi primii care vor dori 
să facă presiuni spre est, încercând să creeze o zonă tampon în 
Belarus şi Ucraina. Pe măsură ce polonezii se vor afirma ca 
putere, naţiunile de lângă Carpaţi îşi vor exercita şi ele puterea 
la est de lanţul muntos, în Ucraina. Timp de 500 de ani, Europa 
de Est a fost prinsă între marile puteri ale Europei Atlantice şi 
Germania, pe de o parte, şi Rusia, de cealaltă parte. In zorii 
căderii puterii ruse, ordinea europeană se va schimba către est, 
către o Europă de Est cu legături vechi cu Statele Unite. 

O confederație politică a ţărilor baltice, Poloniei, Slovaciei, 
Ungariei şi României se va dovedi imposibilă. Printre aceste ţări 
ar exista prea multe diferenţe culturale şi istorice. Dar o alianţă 
între unele dintre ele este uşor de imaginat, mai ales când ele 
împart interesul comun al deplasării către est. 

Tocmai acest lucru se va întâmpla în anii 2030. Folosindu-se 
de puterea lor economică în creştere - şi, de asemenea, de forţa 
militară rămasă din colaborarea strânsă cu americanii ele vor 
forma o alianţă şi nu vor întâmpina nicio rezistenţă 
semnificativă în deplasarea lor către est. Dimpotrivă, dat fiind 
haosul, multe dintre regiuni chiar le vor saluta ca pe nişte forţe 
stabilizatoare. Dificultatea va consta în coordonarea mişcărilor şi 
evitarea conflictelor majore în anumite teritorii. Regiunea a fost 
dintotdeauna agitată; totuşi, la sfârşitul anilor 2020 şi în 2030, 
acesta va fi ultimul lucru care va preocupa Europa de Est. 
Preocuparea principală va fi să se asigure că Rusia nu mai 
revine niciodată să-şi sporească forţa de muncă. 

Direcţiile precise ale înaintării Europei de Est sunt imposibil 
de prevăzut. Totuşi, nu este greu de imaginat ocuparea St. 
Petersburgului de către Estonia, ocuparea Minskului de către 
polonezi sau a Kievului de către unguri, aşa cum nu a fost greu 
de imaginat ocuparea Varşoviei, a Budapestei sau a Berlinului 
de către ruşi. Ce s-a întâmplat în Vest se poate întâmpla şi în 
Est, iar dacă Rusia se va prăbuşi, atunci o înaintare spre est, în 
afara graniţelor Europei de Est, este inevitabilă. In acest 
scenariu, Polonia devine o putere europeană importantă şi 
dinamică, nu de una singură, ci în fruntea unei coaliţii a ţărilor 
est-europene. 


Echilibrul puterilor în Europa anilor 2040 se va înclina, aşadar, 
înspre est. Întreaga Europă va trece printr-o criză demografică, 
însă Europa de Est va reuşi să îi facă faţă graţie relaţiei 
financiare complexe pe care Statele Unite o menţin în mod 
tradiţional cu aliaţii săi. Ţările Europei de Est poate că nu vor 
depăşi economiile ţărilor Europei Occidentale, dar vor fi, cu 
siguranţă, mai dinamice. 

Ce înseamnă toate acestea pentru Franţa şi Germania? Una e 
să trăieşti într-o Europă dezorganizată, dar cu o Franţă şi o 
Germanie ca puteri decisive, şi alta să trăieşti într-o Europă care 
se reorganizează şi le lasă în urmă pe cele două. Cu Marea 
Britanie atrasă serios pe orbita economică americană şi cu 
Peninsula Iberică de asemenea atrasă de oportunităţile oferite 
de relaţia cu America, francezii şi germanii se vor confrunta cu o 
dilemă existenţială. 

Decadenţa duce la pierderea apetitului pentru aventuri 
extraordinare, dar nu şi la lipsa instinctului de supravieţuire. In 
2040, Franţa şi Germania vor fi, istoric privind problema, nişte 
fosile. Între criza populaţiei şi redefinirea geopoliticii europene, 
francezii şi germanii vor trece printr-un moment decisiv. Dacă 
nu se relansează, viitorul lor va fi dictat de alţii şi vor trece de la 
decadenţă la slăbiciune. Şi odată cu slăbiciunea va veni şi o 
spirală geopolitică din care nu îşi vor mai reveni niciodată. 

Problema-cheie pentru Franţa şi Germania în dificultăţile lor 
existenţiale va fi reprezentată de Statele Unite. Deşi Europa de 
Est va cunoaşte un avânt pe măsură ce se va apropia de 
mijlocul secolului, acest avânt nu va fi sustenabil fără sprijinul 
Statelor Unite. Dacă Statele Unite ar putea fi forţate să renunţe 
la influenţa lor în Europa, atunci Europa de Est nu va fi capabilă 
sau destul de încrezătoare să-şi urmeze interesele strategice în 
est. Vechea ordine va putea astfel să se reinstaleze, iar Franţa şi 
Germania ar putea menţine un anumit nivel de securitate. 

Evident, francezii şi germanii nu vor fi în poziţia de a se 
confrunta direct cu americanii, sau de a-i forţa personal să 
plece. Dar, odată cu sfârşitul conflictului americano-rus, 
interesul imediat al americanilor în regiune va scădea. Având în 
vedere că puterea SUA încă va fi într-un flux continuu, şi că nu 
se poate, de fel, concentra pentru prea mult timp la ceea ce 
face, posibilitatea unei prezenţe americane reduse în Europa va 
fi reală. Mai poate exista încă o posibilitate pentru francezi şi 


germani să se impună în Europa de Est - în principal dacă 
atenţia americanilor este distrasă în altă parte a lumii, cum ar fi 
înspre Pacific. 

Interesul SUA în Europa poate slăbi imediat după căderea 
Rusiei, aparent lăsând uşa deschisă pentru ca Franţa şi 
Germania să se afirme ca puteri. Dar va fi doar un moment 
trecător. Când crizele SUA / Japonia şi SUA / Turcia vor apărea şi 
se vor intensifica, interesul SUA în Europa, aşa cum vom vedea, 
va reînvia. Statele Unite vor avea un real interes în Europa de 
Est, odată ce turcii vor începe să se mişte, în anii 2020. Şi se 
pare că asta va fi de ajuns să stopeze afirmarea puterilor 
germană şi franceză. 


Concluzii 


Fragmentarea Chinei în anii 2010 şi destrămarea Rusiei în anii 
2020 vor crea un vid, de la Pacific la Carpaţi. De-a lungul întregii 
graniţe vor fi oportunităţi pentru ţările minore să ciugulească, să 
muşte, şi apoi să înfulece. Finlanda îşi va recupera Carelia, 
România îşi va recupera Moldova, India va ajuta Tibetul să fie 
liber, iar Taiwan îşi va extinde puterea dincolo de strâmtoarea 
Taiwan, în timp ce europenii şi americanii vor crea şi ei sfere 
regionale de influenţă în China. For fi multe oportunităţi de 
braconaj. 

Trei ţări vor avea însă şi puterea şi nevoia să întreprindă ceva 
dramatic. Japonia îşi va extinde puterea atât asupra Rusiei 
maritime, cât şi asupra unor regiuni din China. Turcia îşi va 
extinde puterea nu numai în Caucaz, dar şi în regiunile din nord- 
vestul şi din sudul său. Polonia, conducând o coaliţie de puteri 
est-europene, se va deplasa spre est şi va pătrunde adânc în 
Belarus şi Ucraina. 

Statele Unite vor privi la toate acestea cu blândeţe, în primul 
deceniu, cam aşa cum au privit lumea şi în anii '90. Polonia, 
Turcia şi Japonia vor fi aliaţi SUA. Creşterea puterii lor va 
însemna automat creşterea puterii americane. Se va spune, de 
asemenea, că aceste ţări ajută, de fapt, să aducă prosperitate 
vecinilor lor. 

Pe la mijlocul anilor 2020, cum toate cele trei ţări vor continua 
să devină puternice, Statele Unite nu se vor mai simţi aşa de 
confortabil. În anii 2040, ele vor deveni de-a dreptul ostile. Al 
cincilea principiu geopolitic al Statelor Unite este să se opună 


oricărei puteri care ar încerca să controleze Eurasia. Brusc, vor 
exista trei hegemoni regionali simultan, iar doi dintre ei (Japonia 
şi Turcia) vor fi puteri maritime semnificative - una în nord- 
vestul Pacificului, cealaltă în estul Mediteranei. Ambele îşi vor fi 
dezvoltat de asemenea capacităţi importante în spaţiu, şi vom 
vedea în următorul capitol cum va deveni acest lucru relevant 
pe la mijlocul secolului. Concluzia este următoarea: în anii 2040 
Statele Unite vor face ce fac de obicei când nu se mai simt în 
largul lor. Vor acţiona. 


CAPITOLUL NOUĂ 


Anii 2040 - Preludiu la un război 


Perioada din jurul anului 2040 va fi una prosperă pentru 
Statele Unite, comparativ cu anii 1990, 1950 sau 1890. La 
aproximativ 10 sau 20 de ani după un ciclu de 50 de ani din 
istoria Statelor Unite, schimbările făcute încep să dea roade în 
economie. Schimbările economice, tehnologice şi imigrările din 
anii 2030 vor da rezultate la sfârşitul deceniului. Productivitatea 
va avea de câştigat de pe urma robotizării, iar înmulţirea 
posibilităţilor din domeniul sănătăţii, graţie geneticii, va genera 
creşteri. La fel ca în anii '90, procesele interne ale dezvoltării şi 
cercetării americane (în special cele generate de Războiul Rece) 
vor da roade din plin. 

Aşa cum am văzut de nenumărate ori în istorie, vremurile 
prospere nu sunt neapărat vremuri de pace şi de stabilitate la 
nivel mondial. Întrebarea care se va ridica în 2040 va fi 
următoarea: care vor fi relaţiile Statelor Unite cu restul lumii? Pe 
de o parte, Statele Unite vor fi atât de puternice, încât, teoretic, 
orice acţiune întreprinsă va avea consecinţe, undeva în lume. Pe 
de altă parte, Statele Unite vor dispune de o asemenea putere, 
mai ales după retragerea Rusiei şi instabilitatea Chinei, încât îşi 
vor putea permite să nu le pese. Statele Unite sunt periculoase, 
în forma cea mai benignă a pericolului, dar, dacă îşi pun ceva în 
cap, pot deveni devastator de implacabile. Întreaga lume va 
încerca să le blocheze, dar acest lucru va fi mai uşor de spus 
decât de făcut. Cei care vor putea evita o confruntare cu Statele 
Unite vor alege această cale deoarece riscurile unei confruntări 
vor fi prea mari. În acelaşi timp, răsplata pentru colaborare va fi 
substanţială. Aceste intersectări de situaţii se vor stabili în 


diferite moduri şi vor implica diferite puteri. 

În jurul anului 2040, problema cea mai litigioasă va fi viitorul 
bazinului Oceanului Pacific. Va fi mai mult problema Pacificului 
de Nord-Vest şi chiar şi mai mult problema politicii Japoniei faţă 
de China şi de Siberia. Problema de suprafaţă va fi rolul tot mai 
agresiv al Japoniei pe teritoriul Asiei, în procesul ei de a-şi urma 
propriile interese economice, amestecându-se în interesele altor 
puteri, inclusiv ale Statelor Unite. În plus, va exista chestiunea 
respectului japonezilor faţă de suveranitatea chineză şi 
chestiunea autodeterminării pentru Rusia maritimă. 

La un nivel mai profund, Statele Unite vor fi alarmate de 
puterea maritimă tot mai mare a Japoniei, aceasta însemnând 
inclusiv sisteme de supraveghere pe mare şi în spaţiu. Japonia, 
care va mai importa petrol din Golful Persic, îşi va spori puterea 
în Marea Chinei de Sud şi în strâmtoarea Malacca. La începutul 
anilor 2040, japonezii vor fi preocupaţi de stabilitatea din Golf şi 
vor începe să-şi facă simțită prezenţa în Oceanul Indian pentru 
a-şi apăra interesele. Japonia va avea legături economice bine 
stabilite şi foarte strânse cu multe dintre insulele din Pacific, şi 
va face înţelegeri pentru staţii radar de urmărire şi control. 
Serviciile secrete americane vor suspecta că aceste baze vor 
servi deopotrivă ca baze pentru rachetele hipersonice antinavă 
ale japonezilor. Rachetele hipersonice se deplasează cu o viteză 
de cinci ori mai mare decât viteza sunetului - pe la mijlocul 
secolului XXI, viteza acestora va fi de zece ori mai mare decât 
cea a sunetului, adică 12 800 de kilometri pe oră şi chiar mai 
repede de-atât. Aceste rachete pot lovi ţintele direct, sau 
aparatele de zbor telecomandate (fără echipaj uman la bord), 
lansând muniţie asupra lor şi apoi întorcându-se la bază. 

Japonezii vor împărţi apele cu Flota VII Americană, iar spaţiul, 
cu U.S. Space Command, un departament tot mai independent 
al armatei americane. Niciuna dintre părţi nu va declanşa 
incidente pe mare sau în spaţiu, şi ambele naţiuni vor păstra 
relaţii formale cordiale. Insă japonezii vor fi conştienţi de 
îngrijorarea americanilor - faptul că Pacificul nu se va mai găsi 
cu desăvârşire sub controlul lor. 

Principala preocupare a Japoniei va fi să-şi protejeze rutele 
maritime de posibilele ameninţări din sud, mai ales în apele 
Indoneziei, culoarele dintre Oceanul Pacific şi cel Indian. 
Indonezia este un arhipelag compus din multe insule şi 


nenumărate grupuri etnice. A fost dintotdeauna fragmentată şi 
a suferit întotdeauna - şi va continua să sufere - multe mişcări 
separatiste. Japonia va face un joc complex, sprijinind unele 
dintre aceste mişcări în detrimentul altora, cu scopul de a-şi 
asigura diferite strâmtori din apele indoneziene. 

Japonia va dori, de asemenea, să poată ţine flota americană 
departe de Pacificul de Vest. In acest scop, va face trei lucruri. 
Primul, va instala rachete hipersonice antinavă în insulele 
proprii, capabile să lovească până departe în Pacific. Al doilea, 
va pecetlui înţelegeri care să-i permită să instaleze senzori şi 
rachete pe insule din Pacific pe care le domină deja economic, 
cum ar fi insulele Bonin (care includ Iwo Jima), insulele Marshall 
şi Nauru. Aici strategia va fi să creeze puncte strategice prin 
care să poată sugruma transporturile comerciale şi militare 
transpacifice americane. Astfel, rutele americane vor deveni 
previzibile, devenind mai uşor pentru sateliții japonezi să 
monitorizeze mişcările navelor americane. Cel mai deranjant 
lucru pentru americani va fi, totuşi, gradul de activitate 
japoneză în spaţiu, unde se vor construi facilităţi nu numai 
militare, ci şi comerciale şi industriale. 

Politica americană va fi complexă, ca întotdeauna, şi 
influenţată de diferiţi factori. Ideea unei Chine puternice 
amenințând ariergarda rusă va deveni o adevărată obsesie în 
comunităţile militare şi cele ale serviciilor secrete americane în 
anii 2010 şi 2020. In anii 2030, această teamă va deveni un 
fixism în cadrul Departamentului de Stat, unde vechile politici 
nu se schimbă niciodată. Statele Unite vor continua, astfel, să 
sprijine o Chină sigură şi stabilă. Dar acest lucru va deveni 
deosebit de iritant pentru relaţia SUA / Japonia în 2040. În mod 
evident, comportamentul Japoniei în China va fi incompatibil cu 
ideea americană despre o Chină stabilă. În 2040, relaţia dintre 
Washington şi Beijing va deveni tot mai strânsă, ceea ce va 
constitui o adevărată problemă pentru poporul japonez. 


Turcia 


În tot acest timp, Turcia se va deplasa decisiv înspre nord, 
spre Caucaz, profitând de căderea Rusiei. Parte din această 
deplasare o vor reprezenta intervenţiile militare, restul se va 
face prin alianţe politice. La fel de important este faptul că mare 
parte din influenţa Turciei va fi de natură economică - restul 


regiunii va fi nevoită să se alinieze la noua putere economică. 
Influenţa turcă se va extinde în mod inevitabil spre nord, dincolo 
de Caucaz, în Rusia şi Ucraina, afirmându-se în zona incertă 
politic de pe Don şi de pe Volga, şi spre est, către centrul agricol 
al Rusiei. Uncia musulmană va influenţa Kazahstanul musulman, 
răspândind puterea turcă în Asia Centrală. Marea Neagră va 
aparţine Turciei, iar Crimeea şi Odessa vor desfăşura un comerţ 
intens cu Uncia. Uncii vor investi masiv în aceste regiuni. 

Înainte de a se prăbuşi, Rusia îşi va fi creat un sistem de 
alianţe la sud de Uncia, aşa cum a făcut şi în timpul Războiului 
Rece. Pe măsură ce puterea sa va slăbi, iar ea va începe să se 
retragă, va lăsa în urmă un cordon de zone instabile, începând 
din Levant şi până în Afghanistan. Turcia nu va fi interesată să 
între în conflict cu lranul şi se va mulţumi să îl lase singur şi 
izolat. Dar instabilitatea din Siria şi din lrak va afecta direct 
interesele Turciei, mai ales pentru că populaţia kurdă va avea 
libertatea de a se gândi din nou la realizarea propriului stat. 
Siria şi Irakul vor fi slabe fără sprijinul Rusiei, destrămate de 
conflictele interne tradiționale. Între pericolul extinderii 
instabilității în nord şi ameninţarea umplerii vidului de către alte 
puteri, turcii se vor deplasa spre sud. Desigur că turcii nu vor 
dori ca americanii să intervină în Irak: ceea ce s-a întâmplat în 
anii 2000 va fi de ajuns. 

Balcanii vor trece, de asemenea, printr-o perioadă de haos. 
Cum ruşii slăbesc ca putere, tot aşa se va întâmpla şi cu aliaţii 
lor din Balcani, creându-se nenumărate dezechilibre regionale. 
Ungurii şi românii vor încerca să umple o parte din aceste goluri, 
la fel vor face şi grecii (inamicii istorici ai turcilor). Ca rezultat al 
acestei instabilităţi tot mai răspândite, Turcia, noua putere 
regională, va fi atrasă către Balcani. Ea va avea deja relaţii 
strânse cu ţările musulmane din Balcani - Bosnia şi Albania - şi, 
împreună, vor încerca să-şi extindă sferele de influenţă, nu 
neapărat din dorinţa de agresivitate, ci din teama de intenţiile 
altor ţări. 

Geografic vorbind, există un singur ţel esenţial pentru oricare 
dintre puterile din această zonă: controlul estului Mediteranei şi 
al Mării Negre. Este important să ne amintim că TUrcia a fost 
întotdeauna atât o forţă terestră, cât şi una navală. Cu cât 
puterile europene se apropie mai mult de Bosfor, strâmtoarea 
care leagă Marea Neagră de Marea Egee, cu atât mai 


periculoasă devine situaţia pentru Turcia. Controlul turcilor 
asupra Bosforului este echivalent cu alungarea puterilor 
europene din Balcani, sau cel puţin ţinerea lor în şah. Prin 
urmare, este esenţială implicarea în Balcani pentru ca Turcia să 
devină o putere regională majoră. 

Pe la mijlocul anilor 2040, turcii vor deveni, într-adevăr, o 
putere regională. Vor crea reţele de relaţii departe, în Rusia, 
pentru a alimenta Turcia cu produse alimentare şi cu energie. 
Vor domina Irakul şi Siria, sfera lor de influenţă ajungând astfel 
până în Arabia Saudită, cu rezervele ei de petrol şi gaze 
naturale în scădere, care aprovizionează economia americană. 
Turcii îşi vor împinge sfera de influenţă înspre nord-vest, cât mai 
departe în Balcani, unde puterea lor se va ciocni de interesele 
aliaţilor-cheie ai SUA, cum ar fi Ungaria şi România, care, la 
rândul lor, îşi vor forţa influenţa înspre est, spre Ucraina, 
lovindu-se de influenţa turcă pe tot parcursul țărmului de nord 
al Mării Negre. Vor exista nenumărate conflicte, de la lupte de 
gherilă la războaie convenţionale locale, de jur-împrejurul sferei 
de influenţă a Turciei. 

Turcia îşi va dezvolta armata, şi-aşa numeroasă, pentru a se 
potrivi noilor nevoi ale ţării, punând la punct forţe terestre 
impresionante şi forţe navale şi aeriene formidabile. Lansându-şi 
forţa înspre Marea Neagră, pentru a-şi proteja Bosforul, şi 
înaintând spre Adriatica, pentru a-şi spune cuvântul în 
conturarea evenimentelor din Balcani, Turcia va avea mare 
nevoie de o flotă. Aceste acţiuni vor necesita şi o poziţie 
dominantă în estul Mediteranei, până în Sicilia. Bosforul nu va fi 
singura regiune care va avea nevoie de protecţie. Strâmtoarea 
Otranto, poarta către Adriatica, va trebui, la rândul ei, 
controlată. 

Turcia va ajunge să ia atitudine împotriva aliaţilor SUA din 
sud-estul Europei, intimidând Italia prin puterea ei crescândă. 
Punctul culminant va fi atins în clipa în care Egiptul, o ţară 
dintotdeauna instabilă, se va confrunta cu o criză internă, iar 
Turcia îşi va folosi statutul de ţară musulmană conducătoare 
pentru a stabiliza zona cu propriile trupe. Dintr-odată, trupele 
turceşti de menţinere a păcii vor fi prezente în Egipt, controlând 
Canalul Suez, şi în poziţia de a face ceea ce Turcia a făcut 
mereu: să împingă sfera de influenţă spre vest, înspre Africa de 
Nord. Dacă Turcia va profita de această ocazie, va deveni 


puterea absolută în Eurasia de Vest. Israelul va rămâne o forţă 
puternică, desigur, dar abilitatea Turciei de a-şi extinde puterea 
ca naţiune musulmană îl va obliga să convieţuiască alături de 
ea, o naţiune văzută deja ca o ţară puternică, dar prietenă. 

Controlul Canalului Suez va deschide noi posibilităţi pentru 
Turcia, care va fi deja prezentă în Peninsula Arabiei, luptându-se 
cu insurgenții arabi. Liniile de aprovizionare terestre vor 
cunoaşte nenumărate tensiuni, iar cu controlul asupra Canalului 
Suez, Turcia va putea să-şi aprovizioneze trupele prin Marea 
Roşie. Astfel, îşi va consolida controlul asupra Peninsulei Arabiei, 
dobândind o poziţie şi mai amenințătoare faţă de Iran, poziţie 
ce-i va permite să blocheze porturile iraniene şi să poată lovi 
dinspre vest. Turcia nu va dori să facă nimic din toate aceste 
lucruri. Dar simpla perspectivă a unei astfel de ameninţări va 
reduce lranul la tăcere, ceea ce va servi intereselor Turciei. 

Prin urmare, putem concluziona că Turcia va ajunge în 
Oceanul Indian prin Marea Roşie. Se va concentra pe Golful 
Persic, unde îşi va consolida 

Rutele maritime din Orientul Mijlociu 


controlul asupra Peninsulei Arabiei şi a rezervei sale, încă 
valoroase, de petrol. Datorită acestor acţiuni, Turcia va deveni 
un pion important pentru securitatea Japoniei. Japonia a depins 
dintotdeauna de rezervele de petrol din Golf. Dacă turcii vor 
domina această regiune, japonezii vor fi interesaţi să ajungă la o 
înţelegere cu ei. Ambele ţări vor fi puteri economice şi militare 
importante. Ambele ţări vor fi de asemenea interesate să 
menţină rutele maritime între strâmtoarea Hormuz şi 
strâmtoarea Malacca. În consecinţă, vor exista conflicte de 
interese cu câteva puncte de fricţiune. 

Desigur că impunerea Turciei ca putere în regiune va fi 
alarmantă pentru Statele Unite, mai ales că acest lucru se va 
întâmpla în acelaşi moment cu ridicarea Japoniei. Cooperarea 
restrânsă dintre Turcia şi Japonia în Oceanul Indian va fi 
deosebit de tulburătoare. Puterea turcă va fi copleşitoare în 
Golful Persic la momentul respectiv - aşa cum va fi şi cea navală 
japoneză în Pacificul de Nord-Vest. Statele Unite vor rămâne 
puterea dominantă în Oceanul Indian, dar, ca şi în cazul 
Pacificului, lucrurile nu se vor menţine pe acest curs. 

La fel de deranjant va fi şi modul în care Turcia va face apel la 
forţele islamiste din generaţia anterioară, adăugând o greutate 
ideologică şi morală superiorității sale în regiune. Pe măsură ce 
influenţa ei se va răspândi, Huria va deveni mai mult decât o 
putere militară. Acest lucru îi va nelinişti pe americani şi pe 
indieni. 

Statele Unite vor avea deja o relaţie îndelungată cu India, încă 
de pe vremea războiului americano-jihadist, de la începuturile 
secolului XXI. Deşi India, divizată intern, nu va reuşi să devină o 
putere economică mondială, ea va ajunge o putere regională 
destul de importantă. India nu va privi cu ochi buni intrarea 
turcilor musulmani în Marea Arabiei, şi se va teme de o 
expansiune şi mai mare a turcilor în Oceanul Indian. Interesele 
indienilor vor concorda cu cele ale americanilor, şi, astfel, 
Statele Unite se vor afla în aceeaşi poziţie în Oceanul Indian ca 
şi în Oceanul Pacific. Se vor alia pe uscat cu o ţară vastă şi 
populată pentru a ţine piept unor puteri maritime mai mici, dar 
mai dinamice. 

Pe măsură ce acest proces se va amplifica, puterea Japoniei şi 
a Turciei - la celelalte capete ale Asiei - va deveni substanţială. 
Fiecare îşi va extinde interesele pe continentul asiatic, 


transformându-şi bunurile maritime pentru a le susţine acţiunile. 
In plus, fiecare îşi va dezvolta operaţiunile de pe bazele spaţiale 
pentru a lansa cu regularitate sisteme controlate manual sau 
prin telecomandă. Va exista şi o colaborare de un anumit grad 
în spaţiu; Japonia va fi înaintea TUrciei ca tehnologie, dar 
accesul la bazele de lansare ale Turciei va conferi Japoniei un 
plus de securitate împotriva unui atac american. Această 
cooperare va constitui o nouă sursă de disconfort pentru Statele 
Unite. 

Pe la mijlocul secolului, influenţa TUrciei se va extinde până în 
Rusia şi în Balcani, unde se va ciocni de Polonia şi de restul 
coaliţiei est-europene. Va deveni, de asemenea, o importantă 
putere mediteraneeană, care va controla Canalul Suez şi-şi va 
proiecta influenţa în Golful Persic. Turcia le va da motive 
serioase de îngrijorare polonezilor, indienilor, israelienilor şi, mai 
presus de orice, americanilor. 


Polonia 


Coşmarul Poloniei a fost dintotdeauna un atac simultan al 
Rusiei şi al Germaniei. Confruntată cu o asemenea situaţie, aşa 
cum a fost cazul în 1939, Polonia nu va avea nicio şansă. 
Căderea Rusiei, în 2020, va crea, aşadar, o oportunitate şi o 
necesitate pentru Polonia. Aşa cum Rusia nu va avea de ales 
decât să-şi mute zonele tampon cât mai la vest posibil, tot aşa 
Polonia va dori să-şi mute graniţele cât mai la est. 

Din punct de vedere diacronic, Polonia nu a avut prea des o 
astfel de posibilitate, fiind strivită şi dominată de trei imperii - 
rus, german şi austro-ungar. Dar, în secolul al XVII-lea, Polonia a 
avut şansa de a se extinde, confruntată cu o Germanie divizată 
şi cu o Rusie care nu ajunsese încă o forţă de temut în Occident. 
Problema polonezilor fusese un front sudic nesigur. În 2040, 
aceasta nu va mai constitui o piedică, de vreme ce restul ţărilor 
Europei de Est care se vor confrunta cu ruşii vor fi, la rândul lor, 
nerăbdătoare să-şi construiască zone tampon spre est, lecţia din 
1991 fiind încă vie în amintirile lor. Acest bloc estic va avea însă 
altă dimensiune: una economică. De la reunificarea din 1871, 
Germania a fost puterea economică a Europei. Chiar şi după cel 
de-Al Doilea Război Mondial, când Germania şi-a pierdut voinţa 
şi încrederea politică, ea a rămas cea mai dinamică putere 
economică de pe continent. 


După 2020, lucrurile se vor schimba semnificativ. Economia 
germană va purta povara unei populaţii îmbătrânite. Înclinaţia 
Germaniei către megastructuri corporatiste uriaşe va duce la 
ineficienţă pe termen lung şi va menţine economia la cote 
înalte, dar lipsite de dinamism. O mulţime de probleme, comune 
marii majorităţi a Europei Centrale şi de Vest, vor copleşi ca o 
plagă Germania. 

Însă est-europenii vor fi dus un al doilea Război Rece (în 
alianţă cu cea mai mare putere tehnologică a lumii, SUA). 
Războiul Rece este cel mai puţin distructiv dintre toate 
războaiele, căci stimulează națiunea în cauză, fără să o distrugă 
însă. Multe dintre capacităţile tehnologice prin care Statele 
Unite îşi vor dobândi avantajul lor enorm vor fi determinate de 
cel de-al doilea Război Rece, iar Polonia va fi invadată de 

tehnologie şi expertiză americană. 

Rămasă de una singură, Germania nu va avea nici dorinţa, 
nici puterea de a se opune blocului polonez, aşa cum îl vom 
numi de acum încolo. Germanii vor fi însă conştienţi de 
traiectoria pe care o urmează. La momentul potrivit, blocul 
polonez va depăşi puterea Europei Centrale şi de Vest, şi va 
realiza exact ceea ce Germania a visat cândva. Va asimila şi 
dezvolta partea vestică a fostului Imperiu Rus şi, în consecinţă, 
va clădi un bloc economic de proporţii uriaşe. 

Slăbiciunea principală a blocului polonez va fi lipsa accesului 
la oceane. Va dispune de porturi în teritoriul baltic, dar acestea 
ar putea fi blocate deja de alte ţări, chiar cu capacităţi navale 


minime. Skagerrakul va fi un punct critic periculos. 

Dacă va fi singura cale de ieşire pe care o va putea avea 
Polonia, atunci ruta maritimă poloneză pentru legătură cu 
Statele Unite şi cu restul lumii va fi deosebit de vulnerabilă. A 
doua opţiune va fi găsirea unui port la Marea Adriatică. Croaţia, 
apropiată de secole ungurilor, va controla portul Rijeka. Deşi 
limitat, acesta se va dovedi cu siguranţă de folos. 

Vor exista două probleme în folosirea portului, ambele având 
legătură cu turcii. În primul rând, turcii vor fi foarte implicaţi în 
Balcani; acelaşi lucru se va întâmpla şi cu românii şi ungurii. Aşa 
cum se întâmplă cu toate situaţiile din Balcani, şi aceasta va fi 
una încâlcită, cu legături religioase complicate de ostilităţi 
naţionale. Turcii nu vor dori să vadă blocul polonez deplasându- 
se spre Mediterana, şi se vor folosi de tensiunile bosniaco-croate 
pentru a menţine insecuritatea. Dar, chiar şi dacă acest lucru nu 
va constitui o problemă, folosirea Adriaticii şi a Mediteranei nu 
va însemna că blocul polonez va dispune pur şi simplu de o flotă 
comercială în regiune. Totul va depinde de controlul strâmtorii 
Otranto. O altă alternativă va fi ca Polonia să invadeze 
Germania şi Danemarca pentru a pune stăpânire pe Skagerrak, 
dar polonezii nu vor fi în poziţia de a întreprinde asemenea 
acţiuni. 

Blocul polonez se va ciocni de turci în două puncte. Unul va fi 
în Balcani, unde problema va fi accesul la Mediterana. Celălalt 
va fi chiar în Rusia, unde influenţa turcă se va extinde înspre 
vest, prin Ucraina, în timp ce influenţa blocului se va extinde 
înspre est. Cea de-a doua problemă nu va fi la fel de explozivă 
precum prima, întrucât va exista destul loc pentru ambele 
puteri, dar va fi o problemă secundară destul de importantă. 
Nimeni nu va fi delimitat sferele de influenţă din Ucraina şi din 
sudul Rusiei. Şi, dată fiind ostilitatea Ucrainei faţă de Polonia - 
cu care are un antagonism istoric ce datează încă din secolele al 
XVI-lea, al XVII-lea - dar şi faţă de Turcia, fiecare s-ar putea să 
manipuleze situaţia până la noi divergente. 

Polonezii vor avea mare nevoie de americani în această 
situaţie. Doar americanii vor avea forţa să reziste turcilor în 
Mediterana şi o vor face din proprie iniţiativă pentru a împiedica 
ridicarea unei noi puteri din Eurasia în regiune. Deşi Turcia va fi 
departe de atingerea acestui ţel, se va mişca totuşi în această 
direcţie. Strategiile americane de zădărnicire a apariţiei 
puterilor regionale eurasiatice, înainte ca acestea să devină 
prea puternice, prevenind apariţia oricărei puteri navale, vor 
dicta blocarea Turciei. 


În acelaşi timp, politica SUA va cere, de asemenea, ca Statele 
Unite, în loc să ia atitudine directă, să delege în acest scop 
puterile regionale interesate şi ele în a se opune turcilor. Blocul 
polonez nu va fi o ameninţare imediată la adresa intereselor 
americane, aşa cum se va întâmpla cu turcii. Strategia 
americană va fi, prin urmare, nu aceea de a-şi implica toate 
forţele în bătălie, ci de a transfera tehnologie blocului polonez, 
pentru ca acesta să poată da curs strategiei pe cont propriu. 

In jurul anului 2045, blocul polonez îşi va fi asigurat Rijeka, 
absorbind atât Slovenia, cât şi Croaţia. Ambele ţări vor căuta 
protecţia blocului împotriva rivalilor din Balcani, cum ar fi Serbia 
şi Bosnia. Blocul polonez va întări serios frontierele cu acestea 
din urmă. Serbia va fi exclusă din bloc, deoarece polonezii şi 
ceilalţi membri nu vor dori ca politica Serbiei să-i ţină în loc. Cu 
ajutorul forţei tehnologice americane, Polonia va trece la 
integrarea şi dezvoltarea rapidă a capacităţii navale şi spaţiale 
necesare pentru a-i înfrunta pe turci în Adriatica şi Mediterana. 
Rata dezvoltării blocului polonez se va dovedi cutremurătoare, 
iar turcii vor începe să-şi dea seama că se confruntă cu o 
provocare nu numai din partea blocului polonez, ci chiar din 
partea Statelor Unite. 

De la graniţele lor apropiate, germanii vor privi această criză 
cu îngrijorare, susţinându-i, desigur, pe turci. Nu vor face nicio 
mişcare de unii singuri, dar germanii vor fi destul de conştienţi 
de consecinţe, în caz că blocul polonez înfrânge Turcia. În acest 
caz, dacă se menţine unit, blocul polonez va fi practic 
reîncarnarea fostei Uniuni Sovietice, cu mare parte din resursele 
europene - la care se va adăuga Orientul Mijlociu. Germanii îi 
vor cunoaşte pe americani destul de bine pentru a-şi da seama 
că aceştia vor lua atitudine împotriva blocului, dacă acesta ar 
repurta o victorie atât de răsunătoare, însă vor şti, de 
asemenea, că şocul noii confruntări se va răsfrânge chiar asupra 
lor. Dacă blocul polonez ar fi în această poziţie dominantă, 
Statele Unite ar trebui să îi împiedice să domine şi Europa de 
Vest, iar acest lucru ar însemna că Germania ar deveni, încă o 
dată, un potenţial câmp de bătaie. Succesul blocului polonez ar 
naşte pericole cu bătaie scurtă şi lungă pentru Germania. 

Va fi, aşadar, în interesul Germaniei să îi ajute pe turci cum 
poate mai bine să păstreze conflictul la intensitate redusă şi în 
limitele unei confruntări pacifiste. Însă ajutorul de care vor avea 


nevoie turcii va fi în scopul strangulării blocului polonez. Cheia 
va fi izolarea acestuia de Statele Unite şi de comerţul 
internaţional. Dacă turcii ar izola blocul polonez în Adriatica, iar 
germanii ar putea să născocească o cale de a obstrucţiona ţările 
baltice, blocul polonez s-ar afla la ananghie. Dar, pentru ca 
Germania să facă aşa ceva, va trebui să fie absolut sigură că 
turcii vor reuşi - iar pentru asta va trebui să fie sigură că 
americanii nu vor interveni la capacitate maximă. Cum 
Germania nu poate fi sigură de niciuna dintre aceste variante, 
va prefera să stea şi să aştepte. 

Americanii vor aştepta la rândul lor rezultatul evenimentelor 
din lume. Vor înarma blocul polonez şi-l vor încuraja să se 
confrunte cu turcii. Îi vor sprijini pe indieni în Oceanul Indian. 
Vor întări puterea chinezilor şi coreenilor şi vor dezvolta treptat 
forţe americane în Pacific şi în Mediterana. Vor face tot ce le stă 
în putinţă să stranguleze atât Japonia, cât şi Turcia, fără a 
acţiona direct împotriva lor. Şi-şi vor face treaba bine - prea 
bine chiar. Atât Turcia, cât şi Japonia, foarte conştiente de 
abilitatea istorică a Statelor Unite de a înarma şi sprijini până la 
perfecţiune aliaţii, vor ajunge la concluzia că se confruntă cu un 
dezastru, dată fiind această tactică a americanilor de a de folosi 
de terţi pentru a-şi înfrunta adversarii. lar acest lucru va face 
lucrurile să ia o întorsătură urâtă. 


Presiuni şi alianţe 

Statele Unite s-au confruntat cu criza pe multiple fronturi, cu 
un secol în urmă, când, în anii '40, Germania şi Japonia au 
atacat simultan interesele Americii. Şi atunci, Statele Unite s-au 
ghidat împotriva Germaniei, şi China împotriva Japoniei. Acum, 
un secol mai târziu, Statele Unite vor fi din nou pregătite să 
joace un meci de durată. Nu vor avea nicio intenţie de a ocupa 
sau de a distruge Turcia sau Japonia, şi cu atât mai puţin 
Germania. Statele Unite joacă un joc defensiv, blocând puterile 
ce apar. Nu aplică o strategie ofensivă, chiar dacă aşa pare. 
Strategia americană va fi să descurajeze orice ameninţări pe o 
perioadă lungă de timp, determinându-i pe potenţialii adversari 
să se implice în conflicte pe care nu vor putea nici să le încheie, 
nici să le abandoneze. În această strategie, Statele Unite vor 
invoca de fiecare dată principiile autodeterminării şi ale valorilor 
democraţiei, zugrăvindu-i pe turci şi pe japonezi drept agresori 


care subminează suveranitatea naţională, violând drepturile 
omului. 

Pe lângă diplomaţia de ordin public, vor exista şi o serie de 
confruntări ceva mai directe. 

Prima va fi de natură economică. Piaţa americană, încă 
uriaşă, se va dovedi un consumator important de produse 
japoneze şi, într-o mai mică măsură, de produse turceşti. Statele 
Unite vor rămâne, de asemenea, sursa majoră de tehnologie 
modernă. Oprirea accesului la piaţa americană şi la sursa de 
tehnologie nouă ar fi greu de suportat. Statele Unite se vor 
folosi de aceste pârghii pentru a manipula ambele ţări. Vor opri 
exporturile anumitor tehnologii, mai ales al celor cu potenţial 
militar, limitând importurile produse din aceste ţări. 

În acelaşi timp, Statele Unite vor susţine o serie de mişcări 
naţionaliste în China, Coreea şi India. Vor sprijini, de asemenea, 
prin blocul polonez, mişcările naţionaliste din Rusia şi din 
Ucraina, din sfera de influenţă a Turciei. În cadrul acestei 
strategii, americanii se vor concentra cel mai mult pe Balcani şi 
pe Africa de Nord, cu precădere pe Egipt. In Balcani, blocul 
polonez (foarte dependent de Croaţia) va evita să se alieze cu 
Serbia, vechiul inamic al Croaţiei, creând astfel un gen de zonă 
tampon cu Turcia. Statele Unite vor începe un program agresiv 
de susţinere a rezistenţei Serbiei împotriva Turciei, extinzându-i 
şi către Macedonia. Grecii, inamici istorici ai turcilor, vor deveni 
aliaţi apropiaţi ai Statelor Unite şi le vor susţine eforturile, deşi 
nu se vor alinia oficial la blocul polonez. 

Din perspectivă geopolitică, aceste alianţe şi manevre nu 
sunt, din diverse puncte de vedere, greu de prevăzut. Aşa cum 
am spus, ele urmează tipare bine stabilite, cu rădăcini adânci în 
nenumărate secole de istorie. Ceea ce fac eu este să urmăresc 
cum ies la iveală tiparele tradiţionale în contextul secolului XXI. 
În această regiune, după ce Statele Unite vor începe să susţină 
rezistenţa împotriva turcilor, Balcanii vor deveni o zonă 
periculos de încordată, iar turcii vor consuma resursele într-o 
zonă în care interesul lor principal este defensiv. Vor încerca să 
protejeze Bosforul. Dacă se retrag, credibilitatea lor (în sfera lor 
de influenţă încă incertă) va fi serios zdruncinată. 

Statele Unite vor încerca, de asemenea, să susţină 
naționalismul arab, atât în Egipt, cât şi în Peninsula Arabiei. 
Turcii vor avea grijă să nu fie excesiv de agresivi sau lacomi în 


impunerea puterii lor, şi totuşi, sentimentele antiturceşti vor 
prevala. Statele Unite vor exploata acest tip de sentimente 
naţionaliste, nu pentru că americanii şi-ar dori sincer să le dea 
vreo direcţie, ci pentru a submina puterea turcilor. Turcia va fi 
îngrijorată cu privire la ajutorul SUA acordat blocului polonez şi 
Africii de Nord. Scopul lor va fi să remodeleze şi să limiteze 
atitudinea turcilor, dar orice amestec va fi departe de ceea ce 
turcii privesc ca ameninţare la adresa intereselor naţionale 
fundamentale. 


Spaţiul cosmic şi Stelele Războinice 


Cea mai amenințătoare mişcare pe care o vor întreprinde 
Statele Unite în timpul acestei perioade va fi pe mare - iar 
aceste acţiuni nu vor avea, de fapt, loc pe apă, ci în spaţiu. In 
anii 2030, Statele Unite vor fi început un program discret de 
comercializare a spaţiului, concentrându-se, în principal, pe 
producerea de energie. Pe la mijlocul anilor 2040, această 
dezvoltare se va extinde, într-o oarecare măsură, dar va fi încă 
puternic subvenţionată şi departe de a fi economicoasă. Dar, în 
timpul comercializării spaţiului, Statele Unite îşi vor dezvolta din 
ce în ce mai mult capacitatea de a lucra cu ajutorul roboților în 
spaţiu, folosindu-se de oameni doar pentru cele mai dificile şi 
mai complexe lucrări. Va exista o infrastructură substanţială, 
ceea ce va da ţării un avantaj şi mai mare. 

Căutând să se folosească de atuurile din spaţiu pentru a-şi 
îmbunătăţi dominaţia pe pământ, Statele Unite îşi vor concentra 
întreaga atenţie asupra infrastructurii. Vor abandona treptat 
strategiile costisitoare şi ineficiente care constau în folosirea 
trupelor înarmate până în dinţi, în vehicule consumatoare de 
combustibil, la mii de kilometri depărtare, pentru a-şi exercita 
puterea. În locul acestor acţiuni, Statele Unite vor construi un 
sistem de aparate de zbor hipersonice, fără echipaje umane, cu 
baza pe teritoriul SUA, dar controlate de la centre de comandă 
instalate în spaţiu, pe orbite geosincrone deasupra regiunilor 
care ar putea constitui ţinte potenţiale - platforme pe care eu le 
voi numi „Stele Războinice”, din simplu motiv că este un 
nume... cool. Pe la mijlocul secolului, aparatele de zbor 
hipersonice şi rachetele vor atinge viteze care vor depăşi de 
zece ori viteza sunetului, adică aproximativ 13000 de kilometri 
pe oră. O rachetă lansată din Hawaii ar putea lovi o navă aflată 


pe coasta Japoniei sau un petrolier din Manciuria într-o jumătate 
de oră. 

Statele Unite vor crea, de asemenea, (în secret, din moment 
ce tratatele din secolul trecut încă vor fi în vigoare) rachete care 
vor putea fi lansate din spaţiu cu efecte devastatoare, la viteze 
foarte mari, către ţinte de pe suprafaţa solului. Dacă platformei i 
s-ar întrerupe comunicarea cu solul, va putea fi capabilă să 
conducă automat bătălia din spaţiu - dacă ar fi necesară 
lansarea unei cantităţi de explozibil către un punct precis, la o 
oră exactă, pe baza unei extraordinare inteligenţe spaţiale. 

Bătăliile din secolul XXI vor necesita o eleganţă a 
comunicaţiilor. Foarte important în evoluţia bătăliilor din spaţiu 
va fi transferul facilităţilor de bază, de control şi de comandă. 
Controlul desfăşurat de la sol este vulnerabil. Între momentul în 
care o imagine este preluată în spaţiu şi transmisă printr-o serie 
de sateliți către pământ, şi cel în care comanda este trimisă 
către sisteme de arme supersonice, vor fi trecut nenumărate 
secunde. Foarte important, cu cât există mai multe legături, cu 
atât mai mare devine numărul posibilelor puncte în care se 
poate eşua, iar inamicul poate întrerupe semnalul. Un inamic ar 
putea, de asemenea, ataca centrul de control de la sol, 
receptoarele şi transmiţătoarele. Vor exista multe variante low- 
tech de întrerupere, dar, plasate în spaţiu, centrele de comandă 
vor fi mult mai sigure şi cu şanse mai mari de supravieţuire, cu 
abilităţi nestingherite de comunicare cu armamentul şi cu 
personalul. 

In zilele noastre, mare parte din ştiinţa necesară unor astfel 
de sisteme se află încă la început. Pe la mijlocul secolului, totuşi, 
ea va funcţiona. Acum, fiţi puţin atenţi. Vă voi descrie cum va 
arăta cu adevărat lumea tehnologiei. Nu încerc să scriu un 
episod din Batt/estar Galactica. Aceste previziuni se bazează pe 
realităţi tehnologice, pe idei solide despre viitorul tehnologiei şi 
pe planuri reale de război. Platformele din spaţiu vor dispune 
atât de sisteme de senzori absolut superbe, cât şi de o 
inteligenţă extraordinară la bord, şi alte platforme orbitale de 
care să se folosească. De acolo, suprafaţa planetei se va vedea 
cu o precizie deosebită şi se vor putea comanda atacuri cu 
rachete hipersonice după necesităţi - de la lovituri direcționate 
către grupuri care vor pune explozibil pe marginea drumului, 
până la flote aflate în largul mării. Dacă o pot vedea, o vor putea 


lovi. 

Folosindu-se de lecţiile învăţate în timpul construcţiilor 
spaţiale din anii 2030, sunt de părere că planurile de viitor ale 
Statelor Unite vor necesita crearea unui sistem format din trei 
Stele Războinice. Principala Stea Războinică va fi localizată pe o 
orbită geosincronă, deasupra Ecuatorului, aproape de coasta 
peruviană. O a doua va fi plasată deasupra regiunii Papua Noua 
Guinee, iar a treia deasupra Ugandei. Cele trei stele vor fi 
aranjate la intervale aproape exacte, trisecând pământul. 

Majoritatea ţărilor nu vor privi cu ochi buni existenţa 
sistemului Stelelor Războinice, însă japonezii şi turcii vor fi cei 
mai alarmaţi. Se pare că una dintre Stelele Războinice va fi 
instalată la sud de Turcia, iar cealaltă la sud de Japonia. Fiecare 
se va putea folosi de senzorii de la bord, dar şi de senzorii aflaţi 
la distanţă, care orbitează în jurul pământului, capabili să se 
oprească şi să supravegheze un loc perioade lungi de timp, 
pentru a monitoriza aceste ţări. Şi, poate cel mai important 
lucru este că ele vor fi capabile să impună o blocadă de 
nestăvilit oricăreia dintre ţări, în orice moment. Stelele 
Războinice nu vor putea ocupa Uncia sau Japonia, dar vor putea 
să le ţină în frâu. 

Deşi se vor aloca mulţi ani pentru proiectarea noilor sisteme 
spaţiale, ele vor fi instalate cu o viteză uluitoare. Cu o rapidă 
desfăşurare de forţe, comandată în jurul anului 2040, sistemele 
vor fi operaţionale la capacitate maximă în a doua jumătate a 
deceniului... să zicem prin 2047, de dragul preciziei. Această 
desfăşurare de forţe va fi pe măsura credinţei că o Stea 
Războinică este invulnerabilă, că nicio ţară nu are cum să o 
atace sau să o distrugă. Statele Unite au mai fost în această 
situaţie, dacă ne gândim la alte superlative ale sale - nave de 
război, portavioane şi bombardiere nedetectabile prin radar. 
Există o aroganță înnăscută în planificarea militară americană, 
întemeiată pe credinţa că nicio altă naţiune nu poate egala 
tehnologia americană. Prezentarea sistemului ca invulnerabil, 
oricât de riscant ar fi acest lucru, va aduce cu sine 
implementarea sa deosebit de rapidă. 


Tensiunea creşte 


Implementarea Stelelor  Războinice, introducerea noii 
generaţii de armament controlat din spaţiu şi acțiunile politice 


agresive la sol, alături de presiunile economice, toate acestea 
vor avea ca scop stoparea Japoniei şi a Turciei. lar din punctul 
de vedere al Turciei şi al Japoniei, cerinţele americanilor vor fi 
atât de exagerate, încât vor părea de-a dreptul iraționale. 
Americanii vor cere ca ambele ţări să-şi retragă forţele în 
spatele graniţelor lor originale, şi le vor cere garantarea 
dreptului de trecere prin Marea Neagră, Marea Japoniei şi 
Bosfor. 

Dacă japonezii vor fi de acord cu aceste condiţii, întreaga lor 
structură economică ar avea de câştigat. Turcii ar putea lua şi ei 
în considerare o transformare a economiei, dar şi haosul politic 
cu care s-ar confrunta ulterior. Mai mult, Statele Unite nu vor 
cere aceleaşi lucruri şi blocului polonez. De fapt, Statele Unite 
vor cere ca Turcia să predea Balcanii şi Ucraina şi o parte din 
sudul Rusiei polonezilor, şi să lase Caucazul, din nou, pradă 
haosului. 

Statele Unite nu se vor aştepta ca Turcia sau Japonia să 
capituleze. Nu aceasta va fi intenţia americanilor. Aceste cerinţe 
vor fi, pur şi simplu, platforma de pe care americanii vor încerca 
să creeze presiune asupra acestor ţări, limitându-le dezvoltarea 
şi accentuându-le insecuritatea. Americanii nu se vor aştepta, 
cu adevărat, ca aceste naţiuni să revină la poziţiile lor din 2020, 
ci vor dori să le descurajeze expansiunea. 

Japonezii şi turcii nu vor privi lucrurile în acelaşi fel. Din 
perspectiva lor, varianta cea mai fericită ar fi ca Statele Unite să 
încerce să le distragă atenţia de la chestiunile acute, creând 
probleme internaţionale fără ieşire. Varianta cea mai nefericită 
ar fi ca Statele Unite să pregătească terenul pentru prăbuşirea 
lor geopolitică. Oricum, atât Turcia, cât şi Japonia nu vor avea 
de ales decât să se pregătească pentru ce e mai rău. 

Turcia şi Japonia nu se vor bucura de experienţa americanilor 
în spaţiu. Poate că vor fi capabile să construiască sisteme 
spaţiale asistate de echipaje umane, şi poate vor fi deja 
recunoscute pentru aceste abilităţi la momentul respectiv. Însă 
capacitatea militară de care va dispune Statele Unite va fi 
dincolo de posibilităţile lor, desigur, într-o perioadă de timp care 
ar putea face Statele Unite să-şi revizuiască politica. Nici Japonia 
şi nici Turcia nu vor fi în poziţia de a le revizui pe ale lor. 

Statele Unite nu vor plănui să ducă un război nici cu Japonia, 
şi nici cu Turcia, ci doar să le controleze până îşi vor mai domoli 


dinamismul şi vor deveni mai maleabile faţă de cerinţele SUA. 
Drept rezultat, Turcia şi Japonia vor fi interesate să limiteze 
puterea americană, formând o coaliţie. |n anii 2040, 
transformările tehnologice din industria războiului vor uşura 
foarte mult realizarea unor alianţe strânse. Spaţiul va schimba 
ecuaţia geopolitică. 

Turcii şi japonezii vor putea să se sprijine unii pe alţii. Statele 
Unite sunt o putere nord-americană. Japonia şi Turcia sunt 
ambele puteri cu o prezenţă importantă în Eurasia. 

Acest lucru creează terenul atât pentru o alianţă naturală, cât 
şi pentru un ţel comun al acestor ţări. Puterea japoneză învăluie 
coasta Pacificului, dar în 2045 se va fi extins în arhipelagul 
asiatic şi, de asemenea, pe continent. Sfera de influenţă a 
turcilor se va extinde în Asia Centrală şi chiar în vestul 
musulman al Chinei. Prin urmare, va exista posibilitatea ca, în 
cazul unei colaborări între Japonia şi Turcia, acestea să poată 
crea o putere paneurasiatică ce ar putea rivaliza cu Statele 
Unite. 

Problema, în toată această poveste, va fi, desigur, Polonia, şi 
faptul că influenţa turcă nu va putea penetra dincolo de Balcani. 
Dar acest lucru nu le va împiedica pe Turcia şi pe Japonia să 
caute alianţe. Dacă va exista măcar o putere europeană care să 
poată fi atrasă în coaliţie, atunci Polonia s-ar confrunta cu o 
problemă serioasă. Resursele şi atenţia i-ar fi concentrate în altă 
direcţie, dând Turciei mână liberă în Ucraina şi în Rusia şi 
punând la dispoziţia alianţei turco-japoneze un al treilea pilon de 
sprijin. Ţara europeană la care se vor gândi va fi Germania. Din 
perspectiva Turciei şi a Japoniei, dacă Germania ar putea fi 
convinsă că ameninţarea reprezentată de blocul polonez, 
susţinut de SUA, ar fi suficient de periculoasă, iar crearea unui 
pact tripartit ar putea fi suficient de ameninţător pentru a forţa 
Statele Unite să acţioneze cu precauţie, atunci posibilitatea de 
a-şi asigura Eurasia şi de a-i exploata resursele împreună ar fi 
viabilă. 

Germania nu va crede nicio secundă că Statele Unite ar putea 
fi intimidate. Se va teme, cu siguranţă, că o coaliţie tripartită ar 
declanşa un răspuns militar imediat din partea americanilor. 
Germania se va gândi, de asemenea, că, în cazul în care blocul 
polonez va fi eliminat, ea se va confrunta cu turcii în bazinul 
Dunării, conflict care o va face să evite orice implicare. Prin 


urmare, deşi îi consider pe germani cea mai potrivită alegere 
pentru formarea unei coaliţii cu Turcia şi cu Japonia, cred, de 
asemenea, că Germania va refuza să se implice - cu o singură 
excepţie. Dacă Statele Unite se implică într-un război cu Turcia 
şi cu Japonia şi sunt aliaţi cu Polonia, Polonia ar putea foarte 
bine să iasă serios slăbită din acest război. In acest caz, o 
intervenţie ulterioară a Germaniei va însemna un risc minim şi 
un câştig maxim. Dacă Statele Unite ar câştiga din prima, nici 
Germaniei nu-i va merge rău. Dacă Statele Unite şi Polonia ar fi 
amândouă învinse - ceea ce este foarte puţin probabil -, atunci 
Germania ar avea oportunitatea de a se mişca repede pentru a 
se impune. Pentru Germania, cea mai înţeleaptă alegere ar fi să 
aştepte să vadă ce se va întâmpla cu Polonia, şi exact acesta va 
fi jocul pe care îl va juca la mijlocul secolului XXI. 

Celălalt posibil membru al coaliţiei ar putea fi Mexicul, deşi nu 
este o posibilitate prea realistă. Să ne amintim că Mexicul a fost 
invitat să între în alianţă cu Germania în Primul Război Mondial, 
aşa că nu ar fi pentru prima oară. Mexicul se va dezvolta rapid 
timp de 50 de ani în acest nou secol şi va fi o putere economică 
majoră la sfârşitul anilor 2040, deşi va continua să trăiască în 
umbra Statelor Unite. Va trece prin migrări masive ale populaţiei 
sale către zona de frontieră din sud-vest, după lansarea noii 
politici americane cu privire la imigrări, în 2030. Acest fenomen 
va deranja Statele Unite într-o anumită măsură, dar Mexicul nu 
se va afla în poziţia de a intra într-o coaliţie antiamericană la 
sfârşitul anilor 2040. 

Serviciile secrete americane vor intercepta, desigur, discuţiile 
dintre Tokyo şi Istanbul (căci acolo se va muta capitala de la 
Ankara, adică acolo unde fusese pe vremuri) şi vor afla despre 
tatonarea terenurilor din Germania şi Mexic. Statele Unite îşi vor 
da seama de gravitatea situaţiei. Ele vor şti, de asemenea, de 
planurile strategice comune japonezo-turce, în cazul izbucnirii 
unui război. Nu va exista nicio alianţă oficială, însă Statele Unite 
nu vor mai fi sigure dacă se confruntă cu două puteri separate şi 
stăpâne pe situaţie. Vor avea senzaţia că vor avea de-a face cu 
o singură coaliţie, care ar putea, într-adevăr, să domine Eurasia 
- temerea americană primordială. Acest lucru ne duce cu gândul 
la strategiile despre care am discutat în capitolele anterioare ale 
cărţii. Dacă ar controla Eurasia, coaliția japonezo-turcă ar fi 
invulnerabilă atacurilor şi capabilă să ia în considerare o 


confruntare în spaţiu şi pe mare cu Statele Unite. 

Răspunsul americanilor va fi o politică pe care au aplicat-o de 
nenumărate ori de-a lungul istoriei - vor sugruma economic 
toate aceste puteri. Ambele ţări vor depinde, într-o oarecare 
măsură, de exporturi, dificile într-o lume în care populaţia nu va 
mai creşte foarte rapid. Statele Unite vor începe să formeze un 
bloc economic care va acorda statutul de „naţiune favorizată” 
pentru exporturi către Statele Unite acelor ţări pregătite să 
înceteze relaţiile comerciale cu Turcia şi cu Japonia şi să înceapă 
unele cu alte naţiuni - nici măcar nu neapărat cu Statele Unite - 
care ar putea să furnizeze aceleaşi bunuri. Cu alte cuvinte, 
Statele Unite vor boicota, fără prea multă subtilitate, produsele 
japoneze şi turceşti. 

Mai mult chiar, vor începe să limiteze exportul de tehnologie 
către cele două ţări. Ţinând cont de faptul că americanii 
investesc mult în robotică şi genetică, aceste acţiuni vor afecta 
semnificativ capacităţile high-tech ale Turciei şi Japoniei. Foarte 
important, ajutorul militar american către China, India şi Polonia 
se va amplifica, aşa cum se va întâmpla şi cu ajutorul militar 
către forţele care vor opune rezistenţă Turciei şi Japoniei în 
Rusia. Politica americană va fi simplă: să creeze cât mai multe 
probleme posibil pentru aceste două ţări, pentru a le împiedica 
să formeze o coaliţie. 

Cu toate acestea, activitatea intensă a Statelor Unite în spaţiu 
va fi cea care va afecta cel mai mult Japonia şi Turcia. 
Construcţia constelaţiei Stelelor Războinice le va convinge că 
Statele Unite vor fi pregătite să ducă un război agresiv în caz de 
nevoie. La sfârşitul anilor 2040, date fiind toate acţiunile 
Statelor Unite, japonezii şi turcii vor ajunge la o concluzie 
privind intenţiile americanilor şi anume că Statele Unite 
intenţionează să le distrugă pe amândouă. O altă concluzie ar fi 
că doar formarea unei alianţe le-ar putea proteja, servind drept 
mijloc de intimidare. O alianţă oficială va fi într-adevăr creată, 
şi, odată cu formarea ei, musulmanii din întreaga Asie vor 
prinde viaţă la gândul unei coaliţii care să-i plaseze la 
intersecţia dintre puteri. 

Reanimarea efervescenţei islamice clădite în jurul confruntării 
Huriei cu Statele Unite se va răspândi până în sud-estul Asiei. 
Daţi fiind termenii alianţei, acest lucru va da Japoniei acces la 
Indonezia - care, alături de prezenţa ei pe termen lung în 


insulele din Pacific, va însemna că nu va mai putea fi asigurat 
controlul SUA asupra Pacificului şi nici accesul la Oceanul Indian. 
Insă Statele Unite vor rămâne convinse de un lucru - că, deşi 
este posibil să se confrunte cu provocări din partea japonezilor 
şi turcilor din regiune şi din Eurasia, aceştia nu se vor putea 
opune niciodată puterii strategice americane, care va cuceri 
spaţiul. 

Punându-i pe japonezi şi pe turci într-o poziţie imposibilă, 
americanii vor aştepta acum cu teamă reacţia acestora, dar, în 
acelaşi timp, vor fi încurajați de capacitatea lor extraordinară de 
a face faţă situaţiei. Statele Unite nu vor percepe rezultatul ca 
pe un război adevărat, ci, mai degrabă, ca pe un Război Rece, 
ca cel pe care l-au avut cu Rusia. Superputerea va ajunge la 
concluzia că nimeni nu i-ar putea face faţă într-un război 
adevărat. 


CAPITOLUL ZECE 


Planuri de război 


Războiul de la mijlocul secolului XXI va avea origini clasice. O 
naţiune, în acest caz Statele Unite, va exercita presiuni 
deosebite asupra unei coaliţii formate din alte două ţări. Statele 
Unite nu vor avea intenţia de a declanşa un război, şi nici de a 
provoca daune importante Japoniei sau Turciei. Vor dori, pur şi 
simplu, ca aceste două ţări să-şi schimbe atitudinea. Japonezii şi 
turcii, dimpotrivă, vor avea sentimentul că Statele Unite 
încearcă să le distrugă. Nici ele nu vor dori război, dar frica le va 
determina să acţioneze. Vor încerca să negocieze cu Statele 
Unite, dar, în timp ce americanii îşi vor considera pretenţiile ca 
fiind modeste, turcii şi japonezii le vor vedea ca pe nişte 
ameninţări existenţiale. 

Lumea va fi martora ciocnirii dintre trei strategii militare. 
Americanii vor dori să împiedice puterile regionale majore să se 
dezvolte în Eurasia şi vor fi îngrijoraţi că aceste două puteri 
regionale s-ar putea contopi într-un singur hegemon eurasiatic. 
Japonia va avea nevoie de o prezenţă în Asia pentru a-şi rezolva 
problemele demografice şi pentru a obţine materii prime; de 
aceea va trebui să deţină controlul Pacificului de Nord-Vest. 
Turcia va fi punctul central a trei continente, toate aflate în 
haos, mai mult sau mai puţin; va trebui să stabilizeze regiunea, 


dacă va dori să se dezvolte. În timp ce acţiunile japonezilor şi 
turcilor vor spori grijile Statelor Unite, Japonia şi Turcia se vor 
simţi încolţite şi forţate să acţioneze. 

Adaptarea va fi imposibilă. Fiecare concesie făcută Statelor 
Unite va aduce noi pretenţii. Fiecare refuz din partea Japoniei şi 
Turciei va creşte temerile americanilor. Se va ajunge la 
supunere, sau la război, iar războiul va părea să fie alegerea cea 
mai prudentă. Japonia şi Turcia nu-şi vor face iluzii că vor putea 
distruge sau ocupa Statele Unite. Mai degrabă vor dori, pur şi 
simplu, să creeze o serie de circumstanţe prin care Statele Unite 
să găsească în interesul lor ajungerea la anumite reglementări 
negociate, care să le garanteze Japoniei şi Turciei sferele de 
influenţă, sfere care, în viziunea lor, nu vor afecta fundamental 
interesele americane. 

Cum nu vor putea să învingă Statele Unite în război, TUrcia şi 
Japonia vor căuta să facă o înţelegere cu Statele Unite, într-un 
dezavantaj temporar. Scopul ar fi generarea ideii, pentru Statele 
Unite, că demararea unui război ar fi mult mai costisitoare şi 
riscantă decât împăcarea. Turcia şi Japonia vor spera că 
americanii, bucurându-se de o perioadă de prosperitate, şi uşor 
deranjaţi de renaşterea Mexicului, vor decide să renunţe la o 
confruntare de amploare şi să accepte reglementări negociate 
rezonabil. Japonia şi Turcia vor înţelege, de asemenea, riscurile, 
în caz că Statele Unite nu sunt de acord să negocieze, şi vor 
simţi că nu au de ales. 

Va fi o repetare a celui de-Al Doilea Război Mondial, astfel: 
ţările mai slabe, care încearcă să redefinească echilibrul puterii 
în lume, vor găsi necesară declanşarea unor războaie 
preventive, înainte ca cealaltă parte să fie gata de luptă. 
Războiul va fi o combinaţie de atacuri-surpriză şi de exploatare 
a acelei surprize. Războiul de la mijlocul secolului XXI va 
semăna, sub multe aspecte, cu războiul de la mijlocul secolului 
XX. Principiile vor fi aceleaşi. Practica însă va fi cu totul alta - şi, 
tocmai de aceea, acest conflict va marca semnificativ zorii unei 
noi ere în arta războiului. 


Un nou gen de război 
Al Doilea Război Mondial a fost ultimul război de amploare al 
erei europene. Această eră a cunoscut două genuri de războaie, 
care au fost declanşate, uneori, simultan. Unul a fost războiul 


global, în care întreaga lume a constituit un câmp de bătălie. 
Europenii au dus astfel de războaie încă din secolul al XVI-lea. 
Celălalt a fost războiul total, în care societăţile au fost 
mobilizate în întregime. În cel de-Al Doilea Război Mondial, 
întreaga societate a unei naţiuni a fost mobilizată să între în 
armată sau să o aprovizioneze. Deosebirea dintre soldaţi şi 
civili, de fiecare dată foarte mică, s-a şters cu desăvârşire în 
războaiele globale din secolul XX. Războiul a devenit un 
carnagiu complet, cum nu s-a mai văzut vreodată - nici în 
războaiele globale, nici în cele totale. 

Rădăcinile războiului total se găsesc în natura conflictului 
armat, încă de la apariţia armelor balistice - arme cu gloanţe, 
obuze de artilerie şi bombe. O armă balistică este, pe scurt, una 
care, odată ce a tras sau a lansat o încărcătură, nu-şi poate 
schimba cursul. Acest detaliu face ca aceste arme să fie, în mod 
inerent, inexacte. Un glonţ tras dintr-o carabină, sau o bombă 
lansată de un bombardier, depinde de coordonarea mână-ochi a 
soldatului sau a pilotului care încearcă să se concentreze, în 
timp ce alţii urmăresc să-l lichideze. In cel de-Al Doilea Război 
Mondial, probabilitatea ca un proiectil să-şi lovească ţinta era 
înspăimântător de mică. 

Când precizia este redusă, singura soluţie este aruncarea 
asupra câmpului de luptă unei ploi de obuze şi de bombe. Asta 
înseamnă că trebuie să existe foarte multe arme şi, în 
consecinţă, mase întregi de soldaţi. Armatele de soldaţi au 
nevoie de vaste cantităţi de provizii, de la hrană până la 
muniţie. Acest lucru cere nenumărați oameni care să livreze 
proviziile şi mase de muncitori care să le producă. In cel de-Al 
Doilea Război Mondial, benzina era esenţială practic pentru 
toate sistemele de armament. Imaginaţi-vă că efortul de a fora 
pentru petrol, de a-l rafina şi de a-l livra pe câmpul de luptă - şi 
fabricile care aprovizionau câmpul de luptă - era, în sine, o 
sarcină mult mai dificilă decât efortul total investit în război în 
secolele precedente. 

În secolul XX, consecinţele războaielor cereau un efort atât de 
mare, încât doar mobilizarea totală a societăţii ar fi putut duce 
la victorie. Războiul însemna o societate care se năpustea 
asupra altei societăţi. Victoria depindea de destrămarea 
societăţii inamicului, prin deteriorarea atât de extremă a 
populaţiei acestuia şi a infrastructurii sale încât acesta nu mai 


putea produce tone de armament sau trimite mase de oameni 
pe front. 

Dar bombardarea unui oraş cu mii de bombe este o acţiune 
nu numai de amploare, cât şi costisitoare. Imaginaţi-vă că s-ar 
putea obţine acelaşi rezultat cu un singur avion şi o singură 
bombă. S-ar atinge scopul unui întreg război la doar o fracțiune 
din costul şi pericolul asupra întregii societăţi. Aceasta a fost 
logica din spatele bombei atomice. Aceasta a fost proiectată 
pentru a distruge o societate inamică atât de rapid şi de 
eficient, încât duşmanul să prefere să capituleze decât să fie 
lovit de bombă. Din punct de vedere tehnic, bomba atomică era 
o noutate absolută. Din punct de vedere militar însă, era pur şi 
simplu o continuare a unei culturi a războiului care se 
dezvoltase în Europa de secole. 

Natura brută a armelor nucleare a generat o revoluţie 
tehnologică pe scena războiului. Armele nucleare reprezentau o 
reducere la absurd a războiului global şi total. Pentru a duce 
războaie nucleare, popoarele - Statele Unite şi Uniunea 
Sovietică - trebuiau să fie capabile de o vedere globală asupra 
lumii. Singurul mod de a face acest lucru era să zboare 
deasupra teritoriului inamic, iar calea cea mai sigură şi mai 
eficientă era prin spaţiu. În timp ce, de ochii lumii, proiectele 
spaţiale erau dezvoltate în folosul oamenilor, motivul lor 
principal - şi finanţarea lor - îl reprezenta nevoia de a cunoaşte 
cu exactitate zona unde în care inamicul îşi amplasase rachetele 
nucleare.  Sateliţii-spion au evoluat, devenind sisteme ce 
transmiteau date în timp real, ce puteau repera lansatoarele 
inamicului cu o precizie de câţiva metri. Acest progres a adus cu 
sine nevoia de armament capabil să lovească aceste ţinte. 


Era americană: precizie şi sfârşitul războiului total 


Abilitatea de a vedea ţinta a dus la nevoia de arme şi mai 
precise. Muniția controlată cu precizie, care putea fi ghidată 
către ţintă după ce era lansată, s-a dezvoltat pentru prima oară 
în anii '70. Poate părea o inovaţie neînsemnată, dar impactul 
său a fost uriaş. A transformat războiul. În secolul XX, mii de 
bombardiere şi milioane de carabine au fost necesare pentru 
lupte. În secolul XXI, numărul acestora va fi redus la minimum, 
acesta fiind semnalul de final pentru războiul total. 

Această schimbare de situaţie se va dovedi de un enorm 


ajutor pentru Statele Unite, care au fost dintotdeauna în 
dezavantaj demografic când a venit vorba de războaie. Câmpul 
de luptă principal în secolul XX l-au constituit Europa şi Asia. 
Acestea erau regiuni foarte populate. Statele Unite se aflau la 
mii de kilometri depărtare. Populaţia lor mai redusă trebuia nu 
numai să se lupte, dar şi să fabrice proviziile şi să le transporte 
la mare depărtare, luând oamenii de la îndatoririle lor în acest 
scop şi limitând astfel capacitatea forţei disponibile pentru lupta 
propriu-zisă. 

Modalitatea americanilor de a purta războaiele s-a concentrat, 
astfel, pe înmulţirea îndatoririlor fiecărui soldat în câmpul de 
luptă, atât prin intermediul tehnologiei, cât şi al cantităţii de 
armament. După cel de-Al Doilea Război Mondial, accentul s-a 
pus tot mai mult pe tehnologie şi tot mai puţin pe cantitate. 
Statele Unite nu au avut de ales. Dacă aveau de gând să devină 
o putere mondială, trebuiau să maximizeze eficienţa fiecărui 
soldat, dotându-l cu armament avansat. Astfel s-a creat o 
cultură a războiului în care forţele mai mici le pot înfrânge pe 
cele mai mari. Pe măsură ce se foloseşte tot mai mult 
tehnologia, mărimea forţei necesare descreşte, până când, în 
cele din urmă, va fi nevoie doar de un număr incredibil de mic 
de luptători extrem de bine antrenați şi dotați. Este important 
de observat cum se dezvoltă cultura armelor, creată de Statele 
Unite, în paralel cu transformările demografice. Cu o populaţie 
ce îmbătrâneşte şi se împuţinează, menţinerea forţelor armate 
numeroase devine tot mai dificilă, dacă nu imposibilă. 

Cheia războaielor secolului XXI va fi precizia. Cu cât mai 
precise sunt armele, cu atât mai puţin trebuie folosite. Asta 
înseamnă mai puţini soldaţi şi mai puţini lucrători în domeniul 
apărării - dar mai mulţi oameni de ştiinţă şi tehnicieni. În 
deceniile care vin, va fi nevoie de o armă care să-şi aibă baza în 
Statele Unite, să ajungă la celălalt capăt al lumii în mai puţin de 
o oră, să facă manevre cu o agilitate incredibilă pentru a evita 
rachetele sol-aer, să lovească cu precizie absolută, apoi să 
revină la bază pentru a putea porni într-o altă misiune aproape 
instantaneu. Dacă Statele Unite ar dispune de un asemenea 
sistem, nu ar mai avea niciodată nevoie să trimită un tanc la 12 
800 de kilometri depărtare. 

O astfel de armă poartă numele de aparat de zbor hipersonic 
teleghidat. Statele Unite sunt implicate, în momentul de faţă, în 


dezvoltarea unui sistem hipersonic capabil să călătorească cu 
viteze de cinci ori mai mari decât cea a sunetului. Echipate cu 
ceea ce se numeşte motoare de tip scramjet, avionul nu are 
motoare clasice de rachetă, ci unele care folosesc aerul 
atmosferic. Bătaia lor este în prezent limitată. Dar cum 
motoarele scramjet se vor dezvolta în secolul XXI - odată cu noi 
materiale care să poată rezista la temperaturi extrem de 
ridicate cauzate de frecarea cu aerul bătaia şi viteza lor vor 
creşte din ce în ce mai mult. 

Imaginaţi-vă: călătorind cu 13 000 de kilometri pe oră, sau 
Mach 10, o rachetă lansată de pe coasta de est a Statelor Unite 
ar putea lovi o ţintă din Europa în mai puţin de o jumătate de 
oră. Măriţi această viteză la Mach 20, şi misiunea ar putea fi 
încheiată în mai puţin de cincisprezece minute. Nevoia 
geopolitică americană de a interveni rapid, cu destulă forţă 
pentru a distruge armatele inamice, ar fi rezolvată prin timpul 
câştigat, şi asta face toată diferenţa. Construirea unui număr 
destul de mare de rachete hipersonice pentru a devasta un 
potenţial inamic ar fi extrem de costisitoare. Dar luând în 
considerare economiile care s-ar face faţă de structura forţei 
curente, ar putea fi realizabil. Aş mai adăuga că acest sistem ar 
reduce nevoia de rezerve enorme de combustibil pentru tancuri, 
avioane şi vapoare, într-o vreme în care sistemul de energie pe 
bază de hidrocarburi va decădea. 

Rezultatul dezvoltării rachetelor hipersonice va fi răsturnarea 
tendinţelor în domeniul războiului care au fost în vigoare încă de 
pe vremea lui Napoleon. Armatele secolului XXI vor fi mult mai 
mici şi mai profesioniste decât forţele de odinioară, şi foarte 
dotate tehnic. Precizia va permite, de asemenea, reapariţia unei 
diferenţe între soldat şi civil: nu va trebui să devastezi oraşe 
întregi pentru a distruge o singură clădire. Soldaţii vor semăna 
foarte mult cu cavalerii medievali foarte bine antrenați, şi mai 
puţin cu binecunoscuţii soldaţi americani din cel de-Al Doilea 
Război Mondial. Încă va fi nevoie de curaj, dar cel mai mult va 
conta abilitatea de a folosi sisteme de armament extrem de 


complicate. 
Viteza, bătaia lungă şi precizia - şi multe aparate de zbor fără 
echipaj uman - vor înlocui masele de oameni care erau 


necesare pentru a duce materialul exploziv pe câmpurile de 
luptă în secolul XX. Totuşi, aceste caracteristici nu vor rezolva o 


problemă centrală a războiului, şi anume ocuparea teritoriilor 
ostile. Armatele sunt proiectate să distrugă armate, iar armele 
de precizie vor face asta mult mai eficient decât s-a văzut 
vreodată. Dar ocuparea teritoriilor încă va cere o activitate 
intensă şi solicitantă. Este, mai degrabă, muncă de poliţist decât 
de soldat. Sarcina unui soldat este să omoare inamicul, în timp 
ce a unui poliţist este să identifice un criminal şi să îl aresteze. 
Primul are nevoie de curaj, antrenament şi arme. Al doilea are 
nevoie de toate acestea plus înţelegerea unei culturi care să-i 
permită să separe inamicii de civili care încalcă legea. Această 
sarcină nu va deveni niciodată mai uşoară şi va fi întotdeauna 
un fel de călcâi al lui Ahile pentru orice mare putere. Aşa cum 
romanii şi britanicii s-au luptat ocupând Palestina în timpul 
trecut acolo, chiar şi când au învins uşor armatele inamice, tot 
aşa şi americanii vor câştiga războaie şi apoi vor suferi în timpul 
urmărilor. 


Războiul în spaţiu 

Indiferent de schimbările care vor avea loc în domeniul 
războiului, un lucru va rămâne neschimbat: comandantul unui 
câmp de luptă trebuie să cunoască acel câmp de luptă. Deşi un 
câmp de luptă global poate fi total diferit de unul tradiţional, 
principiile rămân aceleaşi. Pe un câmp de luptă global, comanda 
şi controlul trebuie să fie strâns legate de informaţii despre 
acţiunile inamicului şi despre desfăşurarea propriilor forţe. 
Singura cale de a obţine aceste informaţii pe un câmp de luptă 
global, în timp real, este prin intermediul spaţiului extraterestru. 
Un principiu esenţial al războiului a fost dintotdeauna să fii mai 
sus decât ceilalţi, această poziţie  oferinducţi, teoretic, 
vizibilitate. Aceeaşi idee este valabilă şi în cazul războiului 
global. Poziţia superioară oferă vizibilitate, iar aici această 
poziţie este spaţiul extraterestru - zona din care platformele de 
recunoaştere pot urmări în permanenţă câmpul de luptă, la 
nivel global. 

Războiul global va deveni astfel un război în spaţiu. Asta nu 
înseamnă neapărat o schimbare radicală. Spaţiul este deja plin 
de sateliți de supraveghere proiectaţi să ofere unui număr mare 
de ţări informaţii secrete despre ceea ce se întâmplă în lume. 
Pentru unele dintre ele, cu precădere pentru Statele Unite, 
sensorii amplasați în spaţiu pun deja bazele unui câmp de luptă 


global, identificând ţinte tactice şi ridicând de la sol rachete 
aeriene sau de croazieră. Sistemele de armament nu au evoluat 
încă, dar platformele sunt deja acolo, în plin studiu de 
dezvoltare. 

Spaţiul oferă vizibilitate maximă şi asigură comunicațiile. 
Oferă, de asemenea, urmărirea fără piedici a obiectelor ostile. 
Coordonarea luptelor se va muta astfel de pe sol în spaţiu. Vor 
exista staţii spaţiale - platforme de comandă - la diferite 
distanţe de suprafaţa pământului, dotate cu comenzi robotizate 
şi cu sisteme operate de oameni la sol şi pe mare, menite să 
dejoace atacurile inamice, să conducă operaţiuni şi să atace 
platformele inamice. 

Orbirea inamicului, în aceste condiţii, ar însemna distrugerea 
sistemelor amplasate în spaţiu, care-i permit acestuia să aleagă 
ţintele. In plus, există sisteme de navigaţie, de comunicaţie şi 
alte sisteme amplasate în spaţiu, care trebuie distruse, dacă 
inamicul trebuie paralizat pentru a nu putea continua lupta. Prin 
urmare, în secolul XXI, scopul esenţial va fi distrugerea 
sateliților puterilor inamice. 

Drept consecinţă, apărarea propriilor sateliți va fi imperioasă. 
Cea mai simplă modalitate de a apăra un satelit este scoaterea 
acestuia din zona periculoasă. Dar acest lucru nu este atât de 
simplu precum pare. Mai întâi, pentru ca un satelit să se poată 
deplasa are nevoie de combustibil, care este greu de trimis pe 
orbită. In al doilea rând, deplasarea lui nu-l va apăra de 
sistemele antisatelit (ASAT) care se pot şi ele deplasa, şi, cu 
siguranţă, nu cu ajutorul unei raze laser. În cele din urmă, 
acestea sunt platforme orbitale, plasate pe o anumită orbită 
pentru a acoperi suprafaţa terestră dorită. Deplasarea înseamnă 
schimbarea orbitei, degradând astfel utilitatea satelitului. 

Sateliții trebuie protejaţi, fie prin devierea atacului, fie prin 
distrugerea atacatorului. La mijlocul secolului XXI se vor 
împrumuta caracteristicile altor sisteme de arme din istorie, iar 
rezultatul vor fi formaţiuni de luptă alcătuite din sateliți. 
Asemenea unei formaţiuni de luptă alcătuite dintr-un portavion 
protejat de o escortă de alte vase, satelitul de recunoaştere va fi 
protejat de sateliți auxiliari, cu diferite capacităţi şi 
responsabilităţi, de la capacitatea de a bloca raze laser la cea 
de a ataca alţi sateliți. Problema apărării sistemelor din spaţiu 
se va extinde rapid, întrucât fiecare parte îşi va amplifica 


ameninţarea, determinând astfel şi sporirea măsurilor de 
apărare. 

Atacurile vor fi lansate, în cele din urmă, şi din spaţiu înspre 
pământ, dar acest lucru este mult mai complicat decât pare. In 
spaţiu, o armă se deplasează cu o viteză de sute sau mii de 
kilometri pe oră, în timp ce pământul se roteşte la rândul lui. 
Lovirea din spaţiu a unei ţinte de pe suprafaţa pământului 
reprezintă o abilitate care va cunoaşte o dezvoltare mai lentă 
decât cea a sistemului de supraveghere din spaţiu, dar care va 
deveni în cele din urmă, fără nicio îndoială, o realitate. 

Un satelit costă câteva miliarde de dolari. O formaţiune de 
luptă formată din sateliți va costa mult mai mult. In prezent, cu 
excepţia unor situaţii relativ rare, un satelit deteriorat sau care 
nu mai funcţionează se pierde total - nu i se mai recuperează 
nicio componentă. Cu cât spaţiul este folosit mai mult, cu atât 
vor deveni platformele mai valoroase şi cu atât mai puţin va mai 
funcţiona această metodă a pierderii sateliților. Mai ales dacă 
spaţiul va deveni un câmp de luptă, nevoia de a repara 
platformele spaţiale va deveni urgentă. Pentru a repara sisteme 
complexe deteriorate, este nevoie de oameni care să se 
deplaseze fizic în spaţiu. 

Trimiterea lor în spaţiu de fiecare dată când trebuie reparat 
ceva este ineficientă, iar lansarea unei nave spaţiale de pe 
pământ va costa mai mult decât deplasarea acelei nave pe 
orbită. La un moment dat, va fi mai avantajos să mobilizezi 
personal permanent în spaţiu pentru a face reparaţiile. Desigur, 
şi acest personal va deveni o ţintă - trebuind să dispună de 
mijloace de apărare. Vor putea şi ei să administreze şi să 
supravegheze sistemele din spaţiu. 

Sarcina administrării eficiente a războiului din spaţiu nu se 
limitează la reparația rapidă a sateliților în valoare de miliarde 
de dolari. Legăturile de comunicaţie între sol şi spaţiu sunt 
complexe şi pot fi interferate. Prin urmare, orice inamic va 
încerca mai întâi cel mai logic şi mai economicos atac - 
întreruperea comunicaţiilor dintre pământ şi spaţiu. Acest lucru 
se poate înfăptui folosind manevre nu foarte sofisticate tehnic - 
cea mai simplă metodă ar putea fi distrugerea transmiţătorilor 
amplasați pe pământ cu maşini capcană, de exemplu. Bazele de 
lansare pot fi şi ele atacate. Să presupunem că cele două baze 
majore de lansare ale SUA, Centrul Spaţial Kennedy şi baza 


Vandenberg Air Force ar fi atacate cu rachete de către inamici, 
iar atacurile ar cauza daune destul de mari pentru ca bazele să 
fie închise câteva luni. Statele Unite nu ar mai putea să lanseze 
echipament, şi ceea ce s-ar afla deja în spaţiu la momentul 
atacului va fi tot ce ar mai rămâne disponibil. Menţinerea acelor 
sisteme ar putea face diferenţa între victorie şi înfrângere. Prin 
urmare, va fi absolut necesar să existe echipe de întreţinere în 
spaţiu. 

După cum se poate vedea, războiul în spaţiu este un subiect 
delicat, greu de abordat într-o carte serioasă. Cu cât ne 
afundăm mai mult în el, cu atât este mai mare riscul ca această 
carte să pară una de science-fiction, dar nu încape nicio îndoială 
că oamenii chiar vor fi martorii tuturor acestor întâmplări în 
decursul acestui secol. Tehnologia există - aşa cum există şi 
avantajele strategice şi tactice. 

Războiul în spaţiu, ca şi cel de pe mare din secolul al XVI-lea, 
se va extinde. Orbitele geostaţionare sunt strategice, prin 
urmare, vor fi atacate. Dar orbitele vor fi doar un punct strategic 
de conflict. Un altul va fi suprafaţa lunii. Oricât de forţat ar suna, 
bazele de pe lună vor reprezenta o platformă stabilă - 
nestânjenită de atmosferă, utilizată atât pentru supravegherea 
suprafeţei pământului, cât şi a conflictelor din spaţiu. Unei arme 
de pe lună îi va trebui mult prea mult timp să ajungă pe pământ 
- probabil zile. Dar un semnal ar putea ajunge în câteva 
secunde la un satelit ucigaş care se deplasează pentru a 
distruge o bază de întreţinere şi reparaţii. Menţinerea şi 
apărarea unei baze de pe lună va fi mai uşor decât menţinerea 
şi apărarea sistemelor orbitale. 

Bătăliile se vor purta pentru controlul orbitelor de joasă 
altitudine, al spaţiului geostaţionar, al punctelor stabile între 
pământ şi lună şi al suprafeţei lunii. Scopul oricăror lupte, ca şi 
al luptelor de pe pământ care le-au precedat, va fi împiedicarea 
inamicilor de a folosi aceste zone, pentru ca o altă naţiune să 
aibă acces militar la ele. Cu tratate sau fără, războiul se 
îndreaptă în aceeaşi direcţie spre care merge şi umanitatea. Și 
cum umanitatea se îndreaptă spre spaţiul extraterestru, tot 
acolo se vor purta şi războaiele. 

Foarte important va fi controlul oceanelor lumii din spaţiu. 
Chiar şi în zilele noastre, flota americană depinde în mare 
măsură de sistemele de supraveghere spaţiale pentru a 


funcţiona eficient. Crearea unor flote care să ţină piept forţelor 
americane cere mult timp, fiind, de altfel, şi extrem de dificilă şi 
de costisitoare.  Inţelegerea tehnologiilor şi principiilor 
operaţionale ale portavioanelor americane poate dura generaţii 
întregi. Majoritatea forțelor navale au abandonat orice 
asemenea tentativă, şi puţine vor fi în poziţia de a încerca aşa 
ceva în viitor. Dar, în secolul XXI, controlul oceanelor va depinde 
mai puţin de flotele maritime cât de sistemele aflate în spaţiu 
care pot vedea şi ataca navele inamice. Prin urmare, cel care va 
controla spaţiul va controla şi oceanele. 
__Să ne îndreptăm pentru un moment atenţia către roboţi. 
Intrucât mă aştept ca oamenii să menţină şi să comande 
sistemele de război din spaţiu, acestea vor trebui sprijinite de 
sisteme robotizate. Păstrarea în viaţă a unei fiinţe umane în 
spaţiu este o sarcină complexă şi costisitoare, şi aşa va rămâne 
de-a lungul secolului. Există însă deja sisteme autonome şi 
sisteme teleghidate. Zborurile spaţiale fără echipaje umane se 
practică deja. De fapt, spaţiul este teritoriul unde s-au realizat, 
şi continuă să se realizeze, multe dintre elementele de pionierat 
ale roboticii. Tehnologia este suficient de dezvoltată pentru ca 
Departamentul Apărării SUA să aibă deja proiecte destul de 
avansate în acest domeniu. Vom vedea - sau vedem deja - 
aparate de zbor, module pentru repararea sateliților, torpile 
marine inteligente, toate robotizate. Spre sfârşitul secolului va 
apărea, foarte probabil, soldatul robot pentru misiuni relativ 
uşoare, cum ar fi intrarea în zone fortificate, pentru evitarea 
pierderilor de vieţi omeneşti. 

Toate acestea conduc la o schimbare vitală în domeniul 
războiului - de fapt, o răsturnare de situaţie. Precizia va fi 
echivalentă cu inutilitatea distrugerii. 


Planuri de război 


La mijlocul secolului, puterea americană va consta în 
capacitatea aparatelor sale de zbor hipersonice, fără echipaje 
umane, şi a rachetelor amplasate în spaţiu de a putea ajunge 
oriunde în lume. Cu aceste sisteme, Statele Unite vor putea să 
creeze blocade navale atât în jurul Turciei cât şi al Japoniei, 
dacă este necesar. Ele ar putea, de asemenea, să lovească orice 
baze terestre pe care ar dori să le distrugă. Şi ar mai putea 
lansa atacuri devastatoare asupra forţelor terestre. 


Americanii îşi vor purta luptele în trei etape. Prima va fi un 
asalt asupra avioanelor inamice, care ar putea ataca Statele 
Unite, şi asupra apărării aeriene inamice, inclusiv a sistemelor 
aflate în spaţiu. A doua va fi un atac sistematic asupra celorlalte 
capacităţi militare ale inamicului şi asupra facilităţilor 
economice cheie. Ultima etapă va fi introducerea de forţe 
terestre limitate, compuse din soldaţi purtând echipament 
blindat şi superdotat, cu o putere extraordinară de atac armat, 
supravieţuire şi mişcare, însoţiţi de o gamă de sisteme 
robotizate. 

Statele Unite vor depinde foarte mult nu numai de sateliți, dar 
şi de ceea ce eu am numit Stele Războinice. Stelele Războinice 
vor fi ochii, urechile şi pumnii Statelor Unite. Ele vor comanda 
roiuri de sateliți şi propriile sisteme de la bord, precum şi o 
escortă de sateliți mai mici, orbitând în jurul celor mari, de pe 
care se vor putea lansa rachete spre sol şi către alţi sateliți. Vor 
furniza informaţii utile către aparate de zbor hipersonice aflate 
la sol şi vor fi capabile chiar să controleze astfel de aparate de 
zbor din spaţiu. Dacă Stelele Războinice ar fi distruse sau 
izolate, întregul sistem de război al Statelor Unite ar ajunge 
paralizat. Ţara va putea să lovească ţinte fixe, cu poziţii 
cunoscute, dar nu va putea ochi nicio ţintă mobilă. 

La mijlocul secolului, oamenii se vor afla deja în spaţiu, cu 
misiuni militare, de câteva decenii. Procesul de până-n 2020 de 
lansare pe orbită a unor sateliți de miliarde de dolari doar în 
speranţa că aceştia vor funcţiona nu va mai constitui o variantă 
viabilă. Sisteme importante care se vor strica vor trebui 
reparate. Navetele spaţiale din prezent sunt capabile să 
efectueze astfel de reparaţii, dar, pe măsură ce spaţiul devine 
tot mai important, va fi necesară o armată permanentă de 
oameni care să efectueze reparaţii în spaţiu. Cea mai 
costisitoare parte a acestei poveşti este momentul lansării în 
spaţiu şi, aşa cum am mai spus, nu va fi avantajos să lansezi 
permanent oameni. De aceea, se vor crea pentru ei sedii 
permanente în spaţiu şi li se va da posibilitatea de a depista şi 
repara sistemele de pe orbită care nu funcţionează. La mijlocul 
secolului se vor împlini deja 20 de ani de când vor fi fost create 
în spaţiu, la diferite altitudini, staţii orbitale pentru reparaţii şi 
întreţinere, iar, cu timpul, acestea vor avea tot mai multe funcţii 
militare de recunoaştere şi acţiune - cum ar fi distrugerea 


sateliților inamici. 

Proiectarea Stelelor Războinice le va face indestructibile. O 
astfel de stea va arăta ca o platformă imensă, cu zeci, chiar sute 
de oameni care îndeplinesc diverse misiuni sau o întreţin. Va fi 
construită din materiale avansate, şi cu straturi multiple, astfel 
încât razele laser, sau alte genuri de raze asemănătoare, să nu 
o poată distruge. Va fi, de asemenea, încărcată cu sisteme de 
senzori care vor putea să depisteze orice obiecte 
amenințătoare, chiar dacă acestea se vor afla la distanţe foarte 
mari, şi va fi echipată cu proiectile şi raze de energie gen laser, 
care vor putea distruge absolut orice. 

Securitatea se va clădi pe ideea că, indiferent ce anume s-ar 
lansa în spaţiu cu scopul de a distruge o Stea Războinică, nu va 
putea fi destul de mare şi destul de robust pentru a supravieţui 
armelor de pe stea. Stelele Războinice vor fi construite din 
componente ce vor putea fi lansate în mii de misiuni. În plus, se 
va presupune că senzorii americani de la sol sau din spaţiu vor 
recunoaşte şi ei orice sisteme prea mari construite de alte ţări. 
Stelele Războinice vor putea să depisteze orice pericol şi să facă 
faţă oricărei ameninţări imaginabile. Americanii vor construi mai 
întâi sistemul, şi vor spori apoi riscul căruia va trebui să-i facă 
faţă orice ţară care ar încerca să construiască altul. 

Cu un astfel de avantaj al sistemului de apărare al SUA, 
coaliția turco-japoneză va trebui să pună la punct un plan care 
să reducă dramatic capacităţile de război ale americanilor şi, 
simultan, să ofere o perioadă de respiro în care coaliția să poată 
ataca interesele americane din întreaga lume, fără să 
declanşeze un contraatac eficient, şi să pregătească terenul 
pentru un set de reglementări cu care Statele Unite să poată 
trăi mai bine decât ar putea trăi dacă ar fi lovită. Unele metode 
nu vor fi practice, cum ar fi invazia de pe mare şi războiul naval. 
Armele nucleare, pe care atât japonezii, cât şi turcii le vor avea, 
nu se pun în discuţie. La acea vreme, tehnologia va fi veche de 
100 de ani, iar construcţia şi lansarea lor nu va mai constitui un 
mister. Dar, aşa cum am văzut, armele nucleare sunt mai 
înspăimântătoare înainte de folosire decât după. Turcia şi 
Japonia vor căuta să îşi apere interesele naţionale, şi nu să-şi 
taie craca de sub picioare la nivel naţional. Un atac nuclear 
asupra Statelor Unite le-ar devasta, însă un contraatac ar 
devasta Turcia şi Japonia cu mult mai mult, şi, date fiind 


dimensiunile lor, riscul ar fi mai mare pentru ei decât pentru 
americani. 

Cheia va fi ca Statelor Unite să li se pericliteze controlul 
asupra spaţiului. Pentru a face aşa ceva, coaliția va trebui să 
distrugă Stelele Războinice, un lucru pe care americanii îl vor 
considera imposibil. Realizând acest lucru, coaliția va avea 
oportunitatea să redeseneze harta Pacificului şi a Asiei de Est, 
precum şi a vastei regiuni ce înconjoară Turcia. Totul va depinde 
de o mică problemă, aceea de a reuşi imposibilul. 

Lansarea unui proiectil destul de mare pentru a distruge o 
Stea Războinică (înainte de a fi distrus el însuşi de aceasta din 
urmă) va fi o provocare uriaşă. Lansarea nu se poate face de pe 
pământ, întrucât Statele Unite ar detecta proiectilul şi l-ar 
distruge imediat. Dar coaliția va avea un avantaj: Steaua 
Războinică nu va fi capabilă să se mişte. Plasată pe o orbită 
geostaţionară, Steaua Războinică va avea destul carburant la 
bord pentru a se menţine pe orbită, dar nu şi pentru a executa 
schimbări orbitale substanţiale. Acest lucru ar necesita prea 
mult combustibil. Mai mult, odată deplasată, îşi va pierde orbita 
geostaţionară, deci şi stabilitatea de care are nevoie pentru a-şi 
îndeplini misiunea. Un detaliu la care proiectanţii vor trebui să 
renunţe. Programul american al Stelelor Războinice va cere 
multe investiţii în anii 2040. Crearea unei staţii orbitale care să 
adăpostească sute de astronauți este una, dar procesul menit 
să facă această staţie manevrabilă ar împinge momentul la care 
ar fi gata mult peste punctul în care va fi nevoie de ea. Aşa că 
proiectanţii vor fi  raţionali. Steaua  Războinică va fi 
indestructibilă, vor susţine ei, aşa că deplasarea ei nu va fi 
necesară. La fel ca Titanicul, şi aceste creaţii revoluţionare vor fi 
considerate de... nescufundat. 

Japonezii vor analiza problema eliminării unei Stele 
Războinice încă din anii 2030. După 2020, ei vor dezvolta un 
program spaţial bine pus la punct, mult înaintea turcilor, a căror 
atenţie va fi concentrată pe ceea ce se întâmplă aproape de 
graniţele ţării. Ambele ţări vor dezvolta sateliți de recunoaştere 
de altitudine joasă şi sisteme geostaţionare de comunicaţie, 
însă japonezii vor lua în considerare şi utilizarea comercială a 
spaţiului şi vor fi foarte interesaţi de generarea de energie din 
spaţiu. Dornici de energie în cantităţi pe care noile reactoare 
nucleare nu vor putea să le producă, japonezii vor investi, timp 


de o generaţie, în toate varietățile de energie alternativă, 
inclusiv în sisteme cu sediul în spaţiu. 

Unul dintre locurile în care se vor desfăşura activităţi de 
cercetare şi dezvoltare va fi suprafaţa lunii. La fel cum s-a 
întâmplat cu Antarctica în anii '50, este foarte posibil ca 
nenumărate ţări să îşi stabilească baze de cercetare pe lună, 
americanii şi japonezii fiind cei mai ambiţioşi. În 2040, japonezii 
vor avea o colonie considerabilă care va lucra pe lună, şi vor fi 
creat încăperi spaţioase sub suprafaţa solului lunar în care 
această îşi va desfăşura activitatea. Traficul înspre şi dinspre 
lună va fi ceva banal şi va trece neobservat. Diferitele ţări care 
vor lucra acolo vor coopera şi vor face permanent schimb de 
personal. Nicio acţiune militară nu ar putea fi făcută mai eficient 
de pe orbita pământului decât de pe suprafaţa lunii, sau, cel 
puţin, aşa se va crede. 

Japonezii vor pune la cale, desigur, soluţii pentru potenţialele 
situaţii de război, aşa cum ar trebui să facă orice armată. 
Problema va fi simplă: cum să distrugi centrul gravitațional al 
sistemului american de război - Steaua Războinică. Lansarea 
unui atac de pe Pământ, aşa cum am văzut, ar putea, foarte 
probabil, să eşueze şi, dacă eşuează, Japonia ar fi aruncată în 
război cu Statele Unite, în cele mai proaste circumstanţe 
posibile. 

Japonezii vor trebui să găsească o strategie nouă. Gândiţi-vă 
la anul 1941, când Japonia a încercat să iniţieze un război, 
paralizând cel mai important centru militar american din Pacific 
- flota de la Pearl Harbor. Atragerea flotei americane în larg, cât 
aceasta era încă intactă, era prea periculoasă, iar americanii îşi 
considerau navele de război de la Pearl Harbor invulnerabile. 
Aşa că japonezii au atacat folosind mijloace surpriză, un atac cu 
torpile al portavioanelor, într-un port considerat a fi prea puţin 
adânc pentru torpile, iar atacul a venit dintr-o direcţie 
neaşteptată, din nord-vest, la o distanţă de casă considerată a fi 
prea mare pentru siguranţă. Aceasta nu este metoda japonezilor 
de a face război, ci pur şi simplu aplicarea principiilor universale 
ale războiului. 

La mijlocul secolului XXI, japonezii se vor confrunta cu aceeaşi 
problemă, într-un alt context. Vor trebui să distrugă Stelele 
Războinice. Trebuie să atace dintr-o direcţie surprinzătoare, cu 
mijloace surprinzătoare. Direcţia care i-ar lua pe americani prin 


surprindere ar fi din spate, echivalentul Pacificului de Nord-Vest. 
Prin urmare, vor trebui să acţioneze de pe Lună. Vor trebui să 
folosească mijloace surprinzătoare - arme construite în secret 
pe Lună, căci transportul armelor pentru utilizare ulterioară ar 
putea fi detectat. Echivalentul lui Pearl Harbor în secolul XXI va 
trebui să cuprindă elementul-surpriză din punctul de vedere al 
direcţiei, cât şi al mijloacelor. Ar putea să existe şi scenarii 
alternative, dar acesta este unul plauzibil, dată fiind geometria 
spaţiului. 

La baza gândirii mele stă un principiu geopolitic. În cel de-Al 
Doilea Război Mondial, două puteri - Germania şi Japonia - 
doreau să redefinească ordinea mondială. La mijlocul secolului 
XXI, acest ciclu perpetuu al geopoliticii se va repeta. În cel de-Al 
Doilea Război Mondial, Japonia a trebuit să întreprindă un atac- 
surpriză pentru a paraliza puterea americană din Pacific şi, 
spera ea, pentru a deschide calea negocierilor în favoarea ei. 
Poziţia geografică a Japoniei o punea în dezavantaj faţă de 
Statele Unite, aşa că Japonia a trebuit să creeze o breşă pentru 
oportunităţi printr-o  lovitură-surpriză dată în miezul puterii 
americane. Japonia va fi în aceeaşi poziţie faţă de Statele Unite 
la mijlocul secolului XXI, doar că, de data aceasta, va fi aliată cu 
Turcia în locul Germaniei. Prin urmare, oricare ar fi detaliile 
acţiunilor militare ale Japoniei - şi, desigur, putem doar să 
facem speculaţii cu privire la aceste detalii - natura conflictelor 
îşi are rădăcinile în aceeaşi dinamică în ambele secole, dar 
acelaşi lucru este valabil şi pentru strategia generală. 

In primele capitole am vorbit despre istorie ca despre un joc 
de şah în care există mult mai puţine mişcări disponibile decât 
s-ar părea. Cu cât eşti un jucător mai bun, cu atât mai lesne vezi 
punctele slabe ale mişcărilor, iar numărul acestora se reduce 
drastic. Acest principiu se poate aplica şi viitorului. Am încercat 
să prezint logica felului în care Japonia şi Turcia vor deveni 
puteri majore şi cum va crea această situaţie fricţiuni cu Statele 
Unite. Cercetând secole de istorie şi luând în considerare 
condiţiile foarte probabile la acel moment, am încercat să îmi 
imaginez cum vor privi japonezii tabla de joc - ce îi va îngrijora 
şi ce reacţii ar putea avea. Detaliile sunt, desigur, necunoscute. 
Dar eu încerc aici să explic cum ar putea evolua geopolitica, 
tehnologia şi războiul. Nu am cum să ştiu detaliile şi nici măcar 
sincronizarea în timp. Dar pot prezenta nişte principii şi arăta 


cum s-ar putea desfăşura războiul. 

Japonezii vor fi amplasat deja multiple baze lunare, dar una 
dintre ele va fi proiectată pentru scopuri militare cu acoperire 
civilă. În caverne adânci şi secrete, japonezii vor crea o serie de 
proiectile, realizate chiar din rocă lunară. 

Rocile sunt foarte grele pentru volumul lor. Una de mărimea 
unei maşini compacte poate cântări mai multe tone. La viteze 
extrem de mari, energia cinetică a unei roci poate fi fantastică, 
distrugând structuri uriaşe pe care le-ar lovi. Pe Lună, unde nu 
există atmosferă, fără probleme de frecare sau aerodinamică, 
roca nici nu ar trebui prea bine modelată. De ea ar putea fi 
ataşate rachete sau rezervoare cu combustibil împreună cu care 
să fie lansate. 

Aceste proiectile vor fi proiectate pentru a avea două 
caracteristici: în primul rând, se va urmări să fie destul de grele 
pentru a distruge orice Stea Războinică prin energia lor cinetică, 
dar şi destul de mici pentru a putea fi lansate pe orbită folosind 
rachete, profitând de avantajul că, pe lună, viteza necesară 
pentru a se „elibera” de un câmp gravitațional (fără impuls 
suplimentar) este mai mică în comparaţie cu cea necesară pe 
pământ. Date fiind vitezele la care racheta s-ar lovi de o Stea 
Războinică, ar fi suficiente câteva tone. Dar va trebui să 
supravieţuiască şi impactului cu rachete defensive cinetice mult 
mai mici. 

Japonezii vor construi încă o bază secretă, camuflată cu grijă 
pe partea cea mai îndepărtată a Lunii, pe care o vor folosi 
pentru a testa sistemul, departe de pământ şi ferită privirilor. 
Sistemul va fi perfectat în timp, încet, astfel încât traficul către 
bază, în caz de depistare, să nu ridice semne de întrebare 
nedorite. Când Steaua Războinică va deveni operaţională, vor fi 
gata şi măsurile de contraatac ale japonezilor. Japonezii ştiu că 
oricare dintre rachete ar putea fi distrusă, aşa că vor pregăti 
zeci de rachete pe care să le lanseze către fiecare Stea 
Războinică, în speranţa că una va reuşi. Se vor pregăti să le 
lanseze pe o gamă largă de orbite, în speranţa că nu vor fi 
observate. Indiferent de cât de avansată va fi tehnologia, nu 
există niciodată destul buget sau personal pentru a putea 
supraveghea chiar totul. 

Important va fi să nu fie observate. Rachetelor lansate de pe 
Lună le vor trebui aproximativ trei zile să ajungă la o Stea 


Războinică. Timpul între detectarea atacului şi distrugerea Stelei 
va fi intervalul de pericol maxim pentru planurile japonezilor. 
Odată racheta detectată, deşi Steaua ar putea să nu 
supravieţuiască, ar putea comanda atacuri cu sisteme 
hipersonice împotriva Japoniei şi lansa propriile-i proiectile într- 
un atac devastator asupra Japoniei şi a bazelor ei spaţiale, 
lăsând timp echipajului să abandoneze nava în navete de 
salvare. Cheia reuşitei va fi, aşadar, eliminarea Stelei Războinice 
fără vreun avertisment, păcălind Statele Unite. 

Nu va fi o acţiune cu succes garantat. Japonezii vor trebui să 
aibă un Plan B. Odată rachetele lansate cu succes, distrugerea 
Stelelor Războinice va fi asigurată. Dar, între momentul 
detectării şi cel al distrugerii, se poate întâmpla un dezastru. 
Japonezii vor avea un avantaj. Stelele Războinice vor fi 
concentrate pe suprafaţa pământului şi pe zona dintre pământ 
şi orbita geostaţionară. Misiunea lor de bază va fi ofensiva şi nu 
se vor vedea într-un rol defensiv. Mai mult de-atât, Stelele 
Războinice nu se vor aştepta la un atac din spate. Dacă Stelele 
Războinice s-ar gândi că vor fi atacate, ar aştepta ca atacul să 
vină de jos. Ele nu vor efectua verificări de rutină la altitudini 
mai mari. 

Americanii vor menţine o supraveghere simplă - şi nu 
deosebit de eficientă - a meteoriţilor, o necesitate evidentă 
pentru o platformă spaţială cu oameni la bord. Spaţiul este vast 
şi, contrar a ceea ce v-aţi putea imagina, acoperirea completă a 
acestuia este imposibilă în zilele noastre şi va rămâne 
imposibilă şi în 2050. Vor exista lacune, atât în tehnologie, cât şi 
în practică. Conștienți de acest lucru, japonezii nu vor lansa un 
mănunchi compact de rachete, ci unul dispersat, care să vină 
din toate direcţiile. Radarul va putea detecta una, poate două 
dintre ele, dar nu le va interpreta ca pe un atac. De fapt, 
japonezii vor alege orbite pe care să nu fie neapărat Stele 
Războinice. Rachetele vor fi echipate pentru a putea schimba 
orbitele în ultimele ore ale parcursului lor, în vederea lovirii 
staţiilor - rezervorul de combustibil şi motorul pentru ardere vor 
fi mai mari decât racheta însăşi, care se va apropia de mărimea 
unei roci mici, grele, modelate. Orice computer care va detecta 
racheta o va interpreta ca pe un meteorit inofensiv. Sistemele 
computerizate s-ar putea să nici nu raporteze rachetele pe care 
le văd monitorilor umani de pe Stelele Războinice. Sistemul va fi 


robotizat, şi nu va fi capabil de asemenea subtilităţi. 

Vor exista trei pericole pentru japonezi. Primul va fi dacă 
Statele Unite vor detecta lansarea de pe suprafaţa lunară, 
folosind tehnologii de care japonezii nu au cunoştinţă. 
Detectarea va mai fi posibilă după lansare şi înainte de 
ajustarea finală a orbitei, care va dura câteva zile. lar în ultimele 
câteva ore înainte de impact, Statele Unite încă vor putea ataca. 
Cu cât detectează mai târziu atacul, cu atât mai puţin timp vor 
avea pentru a reacţiona, şi cu atât mai devastatoare va fi 
lovitura. 

Planul B al japonezilor, în caz de detectare, va fi grăbirea celei 
de-a doua faze a atacului. Dacă elimină Steaua Războinică, 
japonezii vor lansa imediat un atac hipersonic asupra bazelor 
aeriene şi cu rachete ale SUA din întreaga lume, submarinele 
americane fiind atacate de sistemele din spaţiu ale japonezilor, 
precum şi împotriva tuturor sistemelor de comunicaţie de la sol. 
In eventualitatea unei detectări, japonezii vor urma planul 
înainte ca Stelele Războinice să fie distruse, acţionând în 
disperare, fără să mai gândească, sperând că americanii vor 
întârzia să reacționeze. Vor presupune că vor şti dacă 
americanii au detectat atacul, deoarece detectarea va amplifica 
dramatic comunicarea între Stele, comandamentul de la sol şi 
alte platforme. Poate că japonezii nu vor fi capabili să spargă 
codurile, dar vor observa creşterea traficului. Ei vor avea de ani 
de zile sateliți orbitali cu misiuni oficiale, de la sateliți de 
navigaţie, la sateliți de citire a stării vremii, dar şi cu alte misiuni 
secrete: interceptarea şi măsurarea volumului de comunicaţii 
între sistemele din spaţiu ale SUA. 

Japonezii nu vor împărtăşi turcilor detaliile atacului lor. Bazele 
secrete de pe Lună vor reprezenta bijuteriile coroanei forţelor 
militare japoneze. Turcii le vor fi aliaţi, dar nu şi fraţi. Ceea ce 
vor fi pregătiţi să le spună turcilor va fi că, la o anumită dată, 
japonezii vor demara ostilităţi şi că plănuiesc o lovitură 
devastatoare asupra Statelor Unite, pentru care nu vor avea 
nevoie de asistenţă directă, ci doar indirectă. 

Japonezii vor forţa nota, dând serviciilor secrete americane 
ceva care să le distragă atenţia. Japonezii vor plănui să atace de 
Ziua  Recunoştinţei, când liderii politici americani vor fi 
răspândiţi în toată ţara, alături de familii. Acest detaliu ţine atât 
de principiul militar al surprizei, cât şi de aplicarea acestuia de 


către japonezi în alte războaie: atacul de la Pearl Harbor s-a 
petrecut în zorii unei zile de duminică, atunci când flota era 
acostată, iar echipajele fuseseră plecate la petrecerile de 
sâmbătă seara. Evident că nu trebuie să fie Ziua Recunoștinței, 
dar va trebui să fie un moment neaşteptat şi în care conducerea 
SUA să nu fie în formaţie completă. Aşa cum Coreea de Nord a 
atacat Coreea de Sud în weekendul de 4 iulie 1950, provocând o 
confuzie de proporţii, japonezii vor ataca de Ziua Recunoștinței, 
un moment foarte posibil pentru atac. Japonezii şi turcii vor face 
tot ce le va sta în putinţă pentru a menţine calmul în 
weekendurile de dinainte, asigurându-se că oamenii din 
conducere se risipesc şi că bazele militare de la sol operează cu 
minimum de personal. 

Japonezii vor şti că cea mai bună modalitate de a realiza 
acest lucru ar fi să creeze o criză pe care apoi să o rezolve 
repede. Fără să  deconspire natura surprizei de Ziua 
Recunoştinţei, ei vor aranja ca turcii să genereze o criză foarte 
atent planificată între forţele lor din Bosnia şi Ungaria şi forţele 
poloneze din Croaţia. Criza va începe la mijlocul lunii octombrie, 
sub pretextul că naţionaliştii croaţi ar fi întreprins atacuri 
teroriste în Turcia. Turcii vor sugera chiar că aceste atacuri ar fi 
fost făcute cu încurajarea SUA. Desigur că nu avem cum să ştim 
că va fi vorba despre această criză exact, dar o diversiune este 
absolut necesară. Japonezii au fost în negocieri cu americanii 
până în ultimul minut în 1941. Ofensiva Tet din Vietnam a 
apărut în timpul unei încetări a focului pe motiv de sărbătoare în 
1968, şi aşa mai departe. Diversiunea este cheia. 

Va rezulta o criză, iar blocul polonez şi turcii se vor afla în 
alertă maximă. Ţinând cont de terţele americane din Serbia şi 
de alianţa Statelor Unite cu blocul polonez, situaţia din Balcani 
va avea impact direct asupra Statelor Unite. Turcii vor continua 
să le aducă sistemele aeriene şi rachetele în afara regiunii în 
plină alertă, să le dezamorseze şi apoi să le doboare. Vor 
încerca în mod deliberat să declanşeze un atac polonez. 
Conştienţi de faptul că reţelele de apărare poloneze şi 
americane sunt legate, şi de sensibilitatea americanilor la 
promptitudinea turcilor, aceştia din urmă vor plusa trecând la 
mustață de ceea ce va părea a fi punctul fără întoarcere din 
prima săptămână din noiembrie. Polonezii, primind date care 
indică un atac iminent, vor declanşa subit un atac aerian limitat 


împotriva bazei turceşti. TUrcii îi vor atrage pe polonezi şi le vor 
declanşa întregul sistem. Realizând că un război balcanic este 
pe cale să izbucnească, preşedintele american îi va apela pe 
premierul polonez şi pe cel turc la câteva momente de la atac 
şi-i va avertiza pe amândoi să facă un pas înapoi. Turcii vor 
ezita în mod special, după ce vor fi pierdut o bază aeriană şi mai 
mulţi oameni, şi nu vor privi cu ochi buni retragerea din 
războiului care va sta să izbucnească. 

La Geneva se va organiza o conferinţă de pace; unde 
altundeva ar ţine cineva o conferinţă de pace? Nu se va ajunge 
la nicio înţelegere, dar toate părţile vor fi de acord să se 
liniştească şi să evite acte de război. SUA se va angaja să 
monitorizeze situaţia - un angajament pe care îl va lua în serios, 
căci nu va dori ca polonezii sau ungurii să o târască într-un 
război în Balcani. Consilierul pe probleme de securitate 
naţională va ordona supraveghere din spaţiu, concentrată pe 
forţele turceşti şi pe cele ale blocului polonez. Lucrurile se vor 
calma pe la mijlocul lui noiembrie, şi situaţia va părea că revine 
la normal, dar Steaua Războinică de deasupra Ugandei va 
rămâne foarte concentrată pe situaţia din Balcani, pe când 
celelalte două se vor ocupa din plin de informaţiile venite de la 
colectori. Turcii vor continua să-şi mişte trupele în spatele 
liniilor, la fel şi blocul polonez. Astfel, toată lumea va fi ocupată. 

Japonezii îşi vor fi testat forţele hipersonice cel puţin o dată la 
trimestru, timp de câţiva ani. Statele Unite vor privi aceste 
exerciţii cu regularitate şi nu vor fi alarmate să vadă încă un 
exerciţiu, cu câteva zile înainte de Ziua Recunoștinței. Nu va fi 
nimic ieşit din comun să vezi japonezii în plină alertă de luptă. 
De fapt, de data aceasta, Japonia va părea că foloseşte mai 
puţini oameni, unele unităţi nefiind convocate. 


CAPITOLUL UNSPREZECE 


Război mondial Scenariu posibil 


Până acum am făcut previziuni geopolitice. M-am concentrat 
asupra temelor majore care vor apărea în secolul XXI şi a felului 
în care vor afecta ele relaţiile internaţionale. În acest capitol, voi 
schimba puţin abordarea. Doresc să descriu un război care 
consider că va avea loc la mijlocul secolului XXI. Desigur că nu 
ştiu când se va întâmpla cu exactitate, nici nu pot să îi prevăd, 
cu adevărat, detaliile. Insă ceea ce pot să fac este să încerc să 
descriu cam cum cred eu că va arăta războiul secolului XXI. Nu 
vă puteţi imagina secolul XX fără să aveţi cât de cât idee despre 
cum s-au desfăşurat Primul şi cel de-Al Doilea Război Mondial, şi 
nici nu puteţi înţelege exact secolul XXI până nu veţi fi descris 
războiul. 

Războiul este diferit de ceea ce am discutat până acum, 
pentru că războiul este o chestiune de detaliu. Fără un astfel de 
detaliu crucial, se pierde esenţa. Pentru a înţelege războiul, 
trebuie să înţelegi mai mult decât motivele pentru care este el 
purtat. Trebuie să te gândeşti la tehnologie, la cultură şi la alte 
amănunte, analizându-l fiecare în parte. Astfel, când vorbim, de 
exemplu, despre Al Doilea Război Mondial, trebuie să discutăm 
despre Pearl Harbor. Pearl Harbor a fost, geopolitic vorbind, o 
încercare de a câştiga timp pentru ca Japonia să pună stăpânire 
pe Asia de Sud-Est şi pe Indiile de Est Olandeze. Dar, pentru a 
înţelege cu adevărat momentul Pearl Harbor, trebuie să intrăm 
în detalii - folosirea portavioanelor, inventarea torpilelor care 
pot fi lansate în apa de mică adâncime de la Pearl Harbor şi 
decizia de a ataca într-o dimineaţă de duminică. 

Ceea ce am încercat să arăt în capitolele anterioare a fost 
cum se vor intersecta Statelor Unite, Polonia, Turcia şi Japonia în 
secolul care urmează, şi de ce japonezii şi turcii se vor simţi atât 
de ameninţaţi, încât nu vor avea altă variantă decât să 
declanşeze un război. Aceasta este o carte despre percepţia 
mea asupra evenimentelor următorilor 100 de ani; prin urmare, 
voi vorbi despre război în sine. Pentru a face asta însă, ar trebui 
să pretind că ştiu mai mult decât ştiu de fapt. Ar trebui să 
pretind că anticipez momentele şi datele bătăliilor şi modul în 
care vor fi ele purtate. Cred că înţeleg tehnologia militară care 
va fi folosită în acest război. Cred că am o idee generală despre 


când anume, în acest secol, va izbucni războiul, şi cred că ştiu 
foarte bine cum anume se va desfăşura el. Dar nu cred că aţi 
putea înţelege natura războiului de la mijlocul secolului XXI, 
dacă eu nu aş merge mai departe, oferind detalii pe care, într- 
un anumit fel, nu am dreptul să le dau. Dar, dacă îmi permiteţi, 
cred că pot să redau atmosfera războiului în secolul XXI, luând 
un anumit model şi analizându-l în perspectivă. Desigur că nu 
pot cunoaşte detaliile. Dar războiul presupune lucruri concrete, 
aşa că, pentru moment, să ne imaginăm acest scenariu specific. 


Focurile de deschidere 


Distrugerea celor trei Stele Războinice va fi planificată pentru 
24 noiembrie 2050, la ora 17:00. La acel moment, de Ziua 
Recunoştinţei, majoritatea oamenilor din Statele Unite se vor 
uita probabil la fotbal sau îşi vor face siesta după o masă 
copioasă. Unii vor fi pe drum spre casă. Nimeni de la 
Washington nu s-ar aştepta la o problemă. Acesta este 
momentul pe care japonezii îl vor alege pentru atac. Pe la prânz 
se vor executa corecturile finale ale cursurilor rachetelor care se 
vor îndrepta spre Stelele Războinice, pornind de la teoria că deşi 
atacul ar putea fi depistat, adunarea întregii echipe de 
securitate naţională la Washington ar dura o oră sau două, iar 
dacă rachetele ar fi detectate la 15:00 sau la 16:00, o reacţie în 
timp util ar fi imposibilă. Pentru a face asta, de pildă, lansările 
de pe baza lunară a Japoniei vor trebui să aibă loc la momente 
diferite ale zilei de 21 noiembrie, în funcţie de orbită. De aceea, 
alerta de pe 20 noiembrie va fi lansarea Planului B - acţiunea 
despre care am vorbit mai devreme. 

Lansările de pe lună vor trece neobservate. Multe dintre 
rachete vor fi, de fapt, detectate de sistemele automate de la 
bordul Stelelor Războinice, dar niciuna dintre ele nu va avea 
traiectorii care să indice impactul cu staţiile sau să reprezinte o 
ameninţare semnificativă pentru planetă. Toate vor fi lansate la 
momente diferite, pe orbite excentrice. Datele nu vor fi 
transmise celor care monitorizează staţiile. Un tehnician care va 
citi raportul zilnic a doua zi va observa că în el apare un număr 
mare de meteoriți în acea zonă, unii dintre ei trecând pe lângă 
staţia sa, dar, cum marea majoritate o va ocoli, el îi va ignora. 

Pe 24 noiembrie, în jurul prânzului, se vor reaprinde, conform 
planului, schimbând orbitele rachetelor. Radarul detector de 


coliziuni de pe Steaua Războinică - Uganda va detecta un singur 
avertisment în jurul orei 14:00. Computerului i se va cere să 
reconfirme traiectoria. În următoarea oră, toate cele trei staţii 
vor detecta nenumărate proiectile pe traiectorii care le vor face 
să lovească fiecare staţie. Comandamentul general al celor trei 
platforme, aflat la bordul Stelei Războinice - Peru, va 
concluziona, pe la 15:15, că platformele sunt ţinta unui atac 
organizat. Va anunţa cartierul general al comandamentului 
forţelor aeriene din Colorado Springs, care, la rândul lui, va 
anunţa grupul comandanților militari şi Consiliul Naţional de 
Securitate. 

Între timp, generalul comandant al Stelei Războinice - Peru va 
începe, pe propria răspundere, să lanseze raze laser şi rachete 
cinetice asupra țintelor, sperând să le intercepteze. Dar numărul 
rachetelor lansate va depăşi capacitatea de reîncărcare a 
sistemului, căci acesta nu va fi proiectat să facă faţă unui atac 
simultan a cincisprezece rachete. Îşi va da repede seama că nu 
le va putea dobori pe toate şi că unele dintre ele îşi vor lovi 
ţinta. 

Va fi anunţat preşedintele, dar, fiind Ziua Recunoştinţei, el nu 
va putea să adune imediat prea mulţi dintre consilierii săi. 
Întrebările pe care preşedintele le va pune vor fi cruciale: cine a 
lansat atacul şi de unde? Nimeni nu va putea să răspundă 
imediat. Se va presupune că a fost vorba despre turci, căci ei 
vor fi fost implicaţi în cea mai recentă criză, dar serviciile 
secrete americane vor fi sigure că turcii nu ar avea capacitatea 
să lanseze un astfel de atac. Japonezii vor păstra tăcerea - şi 
nimeni nu ar fi putut prevedea că ei vor avea capacitatea să 
desfăşoare un astfel de atac. Când se vor aduna mai mulţi 
consilieri, două lucruri vor deveni clare: nimeni nu va şti cine a 
lansat atacul, iar Stelele Războinice sunt pe cale să fie distruse. 

Pe la 14:30, japonezii vor informa turcii despre ce s-a 
întâmplat. La clipa aceea, turcii vor fi aliaţii Japoniei, dar 
japonezii nu le vor oferi informaţii detaliate până în ultimul 
moment, pentru a nu cădea într-o capcană. Dar turcii vor şti că 
ceva se întâmplă - întreaga şaradă de la începutul lui noiembrie 
se va învârti în jurul acestui lucru, iar ei vor fi pe poziţie, 
pregătiţi să acţioneze de îndată ce japonezii îi vor alerta. 

Cu mai puţin de 30 de minute înainte de impact, preşedintele 
va autoriza evacuarea Stelelor Războinice. Cu atât de puţin timp 


la dispoziţie, evacuarea nu va reuşi în totalitate. Sute de oameni 
vor fi lăsaţi în urmă. Mai important, deşi nimeni nu va şti cine a 
ordonat atacul, consilierii preşedintelui îl vor convinge să ordone 
trimiterea tuturor aparatelor hipersonice de la sol în mai multe 
direcţii. Acest ordin va fi dat în acelaşi timp cu ordinul de 
evacuare. Vor exista multe neajunsuri în sistem. Controlorii - 
practic scheletul sistemului - vor cere confirmări în mod repetat. 
Parte din avioane se vor răspândi în următoarele ore. 

La ceasurile 17:00, toate cele trei Stele Războinice vor 
exploda, omorând câteva sute de membri ai echipajelor şi 
doborând restul forţelor spaţiale americane - senzori şi sateliți, 
care vor fi, în mare parte, legaţi de Steaua Războinică - Peru, 
centrul de comandă. Vor fi lăsaţi să orbiteze la întâmplare în 
spaţiu. Japonezii vor fi lansat sateliți cu ani în urmă, al căror 
singur rol va fi acela de a monitoriza Stelele Războinice. Aceştia 
vor înregistra întreruperea comunicaţiilor de pe staţii, iar 
radarele japoneze vor observa distrugerea lor. 

Japonezii vor activa faza doi, de îndată ce distrugerea va fi 
confirmată. Vor lansa sute de avioane hipersonice fără echipaj 
uman - mici, rapide şi destul de agile pentru a scăpa de 
interceptare - către Statele Unite şi către navele şi bazele din 
Pacific. Obiectivele vor fi avioanele hipersonice americane, 
rachetele antiaeriene de la sol şi centrele de comandă şi control. 
Nu vor ataca populaţia. Acest lucru nu ar rezolva nimic, în plus, 
japonezii vor dori să negocieze un lucru neacceptabil după 
comiterea unor victime umane. Japonezii nu vor dori nici să-l 
distrugă pe preşedinte sau echipa acestuia. Vor avea nevoie de 
cineva cu care să negocieze. 

În acelaşi timp, turcii vor lansa propriul lor atac împotriva 
obiectivelor alocate lor în planul comun de război, întocmit cu 
japonezii de-a lungul anilor. Cele două ţări au dezvoltat planuri 
contingente comune. Întrucât aveau anumite bănuieli, nu vor 
trebui să facă pregătiri prea mari pentru a pune în aplicaţie 
planul de război. Japonezii îşi vor comunica acţiunile întreprinse 
- iar senzorii turceşti vor detecta evenimentele de pe orbita 
geosincronă. Se vor pune în mişcare pentru a profita rapid de 
situaţie. Multe ţinte se vor afla în Statele Unite, la est de 
Mississippi, dar turcii vor lansa un atac masiv şi împotriva 
blocului polonez, precum şi a Indiei, care deşi nu este o putere 
importantă, este aliata Statelor Unite. Intenţia coaliţiei va fi din 


punct de vedere militar analizarea Statelor Unite şi a aliaţii lor. 

În câteva minute, rachetele de pe avioanele telecomandate 
vor începe să lovească forţele americane din Europa şi din Asia, 
dar cele îndreptate asupra Statelor Unite vor avea nevoie de 
aproape o oră pentru a-şi atinge ţinta. Această oră va da un 
răgaz preţios Statelor Unite. Majoritatea senzorilor săi din spaţiu 
nu vor mai funcţiona, însă în Colorado Springs va mai exista în 
funcţiune un vechi sistem, folosit pentru a detecta căldura 
lansărilor ICBM* şi prea depăşit pentru a fi conectat la sistemul 
Steaua Războinică. Acesta va detecta o mulţime de lansări din 
Japonia şi Turcia, dar prea multe alte informaţii nu va mai putea 
furniza. Nu se va putea în niciun fel spune încotro se îndreaptă 
avioanele şi rachetele. Dar faptul că cele două ţări au atacat la 
câteva minute după distrugerea Stelelor Războinice va fi 
raportat preşedintelui, care acum cel puţin va şti de unde vine 
atacul. 

Statele Unite vor avea o bază de date cu obiectivele militare 
din Japonia şi Turcia. Avioanele japoneze şi turceşti vor fi fost 
deja lansate, aşa că doborârea lor nu ar avea sens. Dar vor 
exista obiective fixe în ambele ţări, centre de comandă şi 
control, aerodromuri, depozite de combustibil, şi aşa mai 
departe, care ar putea fi atacate. In plus, preşedintele va dori ca 
flota sa de hipersonice să fie în aer şi nu pe pistă. Va ordona să 
fie activat un plan de război dinainte pregătit. Totuşi, la 
momentul la care ordinele vor fi transmise, iar controlorii de 
zbor vor fi pe poziţii, vor mai rămâne mai puţin de cincisprezece 
minute până ce Japonia şi Turcia îşi vor lovi ţintele. Unele 
zboruri vor decola şi vor lovi cele două ţări, dar mare parte din 
efective vor fi distruse la sol. 

Devastarea blocului polonez va fi chiar şi mai gravă. Centrul 
de comandă al blocului, aflat la Varşovia, nu va avea cunoştinţă 
de distrugerea Stelelor Războinice, aşa că nu va primi 
avertismentul care va preveni Statele Unite înainte ca rachetele 
să înceapă să îi atace bazele. De fapt, avioanele hipersonice vor 
lansa muniţie care va lovi cu precizie facilităţile blocului, practic 
fără niciun avertisment anterior. În secunda unu vor fi într-un 
punct, iar în secunda următoare, capacitatea blocului de atac va 


4 Rachete balistice cu rază lungă de acţiune, aproximativ 5 500 
km, proiectate pentru a transporta încărcătură atomică (n. 
trad.). 


fi anihilată. 

La ceasurile 19:00, forţele aviatice şi hipersonice americane 
vor fi devastate. Statele Unite vor fi pierdut comanda spaţiului şi 
vor mai dispune de doar câteva sute de avioane. Aliaţii lor din 
Europa vor fi şi ei copleșiți. Navele de război americane din 
toată lumea vor fi fost atacate şi scufundate. Indienii îşi vor fi 
pierdut şi ei bunurile. Coaliția americană va fi distrusă din punct 
de vedere militar. 


Contraatacul 


În acelaşi timp, societatea americană, la fel ca mulţi dintre 
aliaţii săi, nu va suferi de pe urma atacului, aceasta fiind latura 
slabă a strategiei coaliţiei. Statele Unite sunt o putere nucleară - 
aşa cum vor fi, de altfel, şi Japonia, Turcia, Polonia şi India. 
Atacurile asupra obiectivelor militare nu vor declanşa un 
răspuns nuclear. Totuşi, în cazul în care coaliția ar încerca 
forțarea capitulării prin trecerea la alte obiective decât cele 
militare şi dacă se va trece la încercarea de a ataca populaţia 
americană, pragul dincolo de care americanii, sau aliaţii lor, ar 
putea să se gândească la un răspuns nuclear s-ar putea să fie 
atins. Cum coaliția va căuta o înţelegere politică cu care 
americanii să poată fi mulţumiţi, şi cum americanii sunt 
întotdeauna deosebit de  imprevizibili, folosirea forțelor 
hipersonice pentru a provoca daune materiale şi pierderi de 
vieţi omeneşti în rândul populaţiei civile americane ar fi 
incredibil de periculoasă. Deţinerea de arme nucleare va aduce 
războiul până în acest punct. Totul depinde însă de gradul de 
conflict. 

Oricum, Statele Unite vor fi distruse militar şi nu vor şti cât de 
departe va merge coaliția. Speranţa coaliţiei va fi că, atunci 
când Statele Unite vor stabili gravitatea daunelor, ţinând cont şi 
de imprevizibilitatea coaliţiei, vor opta pentru o reglare politică 
ce ar include şi sferele de influenţă turce şi japoneze, trasându- 
se limite sferei americane de influenţă şi introducându-se 
restricţii aplicabile şi verificabile, care să limiteze conflictul în 
spaţiu. Cu alte cuvinte, coaliția va miza pe faptul că Statele 
Unite îşi vor da seama că sunt doar o altă putere mare printre 
alte câteva şi vor accepta o sferă de influenţă proprie, 
generoasă şi sigură, şi va spera că declanşarea bruscă şi 
eficienţa asaltului din spaţiu vor face Statele Unite să-i 


supraestimeze puterea militară. 

Statele Unite vor supraestima, într-adevăr, puterea militară a 
coaliţiei, dar acest lucru va declanşa exact opusul a ceea ce 
speră coaliția. Americanii nu vor crede că sunt implicaţi într-un 
război limitat, în care inamicul are scopuri politice restrânse şi 
bine definite pe care să le poată accepta. Americanii vor crede, 
mai degrabă, că forţele coaliţiei sunt cu mult mai mari decât în 
realitate, şi că se confruntă cu posibilitatea, dacă nu a anihilării, 
atunci a reducerii masive a puterii şi a creşterii vulnerabilităţii la 
noi atacuri din partea coaliţiei şi a altor puteri. 

Statele Unite vor reacţiona instinctiv şi emoţional la atac. 
Dacă acceptă înțelegerile politice care i-au fost transmise în 
seara de 24 noiembrie, viitorul pe termen lung al ţării devine 
incert. Turcia şi Japonia - ţări care nu se vor lupta între ele - vor 
domina împreună Eurasia. Vor exista doi hegemoni, nu unul, 
decât dacă cele două naţiuni nu se vor gândi să coopereze. 
Eurasia va fi unită şi exploatată sistematic. Coşmarul suprem al 
strategiei militare americane va deveni realitate, şi, cu timpul, 
coaliția - destul de greu de manipulat într-un război - va uzurpa 
controlul oceanelor şi al spaţiului. Acceptarea ofertei coaliţiei va 
însemna sfârşitul războiului şi va iniţia, de asemenea, un 
îndelungat declin american. Dar nimeni nu se va gândi foarte 
profund la asta în noaptea cu pricina. La fel cum au făcut după 
scufundarea vasului Maine, după atacul de la Pearl Harbor şi 
şocul 11 septembrie, Statele Unite vor fi cuprinse de furie. Vor 
respinge termenii înţelegerii şi vor porni războiul. 

Statele Unite nu vor face nicio mişcare, cât timp navele 
spaţiale de recunoaştere ale coaliţiei vor fi pe poziţii. Coaliția nu 
va avea nimic care să egaleze complexitatea sistemului Stelei 
Războinice distruse, dar va dispune de o gamă de sateliți de 
ultimă generaţie care vor oferi informaţii în timp real despre 
Statele Unite. În timp ce aceştia îşi vor face treaba, coaliția va 
putea urmări şi zădărnici orice mişcare din partea americanilor. 
Sistemul de recunoaştere american va trebui refăcut rapid, aşa 
încât sateliții rămaşi - numeroşi de altfel - să interacţioneze mai 
degrabă cu bazele terestre decât cu Stelele Războinice distruse. 
Acest lucru le va permite Statelor Unite să înceapă să ţină sub 
observaţie mişcările inamicului şi să riposteze. Când se va 
întâmpla acest lucru, prima mişcare pe care vor trebui să o facă 
va fi să doboare orice instalaţie spaţială de lansare pe care ar 


putea-o avea coaliția, ca să o împiedice să lanseze noi sisteme 
spaţiale. 

Informaţiile japonezilor despre bunurile americane, deşi nu 
perfecte, vor fi de maximă importanţă. Statele Unite vor fi 
plasat, în mod deliberat, platforme de lansare pentru rachete, în 
diferite puncte secrete, camuflate cu grijă. Va fi unul dintre 
proiectele secrete cele mai importante din anii 2030. Când 
japonezii vor începe survolarea Statelor Unite, locurile vor fi fost 
deja construite - şi ascunse - de mult timp. Instalaţiile secrete 
de lansare nu vor avea personal pe timp de pace. Aducerea 
personalului la faţa locului, fără a fi detectat, va lua câteva zile, 
timp în care Statele Unite vor trimite diplomaţi cu ajutorul 
germanilor, care vor fi neutri, pentru negocieri. Statele Unite vor 
încerca să câştige timp. Negocierile vor fi paravanul în spatele 
căruia se va plănui şi se va pune la punct contraatacul. 

Statele Unite vor încerca să echilibreze balanţa cu tehnologia 
rămasă. În vederea acestei mişcări, coaliția va trebui „orbită”, şi 
asta cu sistemul spaţial american (Statele Unite vor fi depozitat 
sute de rachete antisatelit şi lasere de mare intensitate în locuri 
secrete). Echipajele se vor deplasa la locurile secrete cu atenţie, 
pentru a nu da de gol localizarea sateliților de recunoaştere. În 
timp ce coaliția va fi angajată frenetic în negocieri cu Statele 
Unite, acestea se vor pregăti. Aproximativ 72 de ore mai târziu, 
Statele Unite vor distruge cea mai mare parte din instalaţiile de 
supraveghere ale coaliţiei în mai puţin de două ore. Coaliția nu 
va „orbi”, dar nici mult nu va mai avea. 

Imediat ce sateliții vor fi distruşi, unele dintre avioanele 
hipersonice de survolare ale Statelor Unite vor demara atacuri 
asupra instalaţiilor de lansare japoneze şi turceşti, sperând să 
facă imposibil pentru aceştia să lanseze noi sateliți sau să atace 
sateliții americani rămaşi. Spre deosebire de japonezi, 
americanii, care, de la căderea Rusiei, vor avea un exces de 
aparate de recunoaştere, vor şti perfect unde sunt localizate 
lansatoarele camuflate. Avioanele îşi vor lovi toate ţintele. La 
scurt timp după aceea, echipamentele de supraveghere a 
sateliților vor capta semnale de la sateliții americani rămaşi. 
Coaliția va fi orbită. Eşecul serviciilor secrete japoneze referitor 
la dispozitivele  antisatelit ale americanilor va duce la 
destrămarea acestora. 


Tehnologii noi, acelaşi război 


Membrii coaliţiei vor realiza că planul lor original a eşuat. Nu 
vor fi siguri cât de bine pot vedea Statele Unite, dar vor 
presupune că raza lor vizuală nu este deloc bună. Şi mai 
tulburător chiar, întreaga lor convingere că flota aeriană 
americană a fost anihilată se va dovedi greşită, şi-şi vor da 
seama că Statele Unite încă mai dispun de capacitatea de a-i 
ataca. Nu vor avea de unde să ştie că este vorba doar de nişte 
rămăşiţe ale forţei care fusese dispersată în perioada de timp 
cuprinsă între detectarea atacului asupra Stelelor Războinice şi 
atacul aerian al coaliţiei. Nu vor şti cât de mari sunt rezervele 
americane şi nici nu vor avea cum să afle. Ceaţa va fi la fel de 
deasă în secolul XXI cum a mai fost şi altădată. 

Statele Unite vor mai face o mişcare. Inginerii vor analiza 
datele pentru a arăta punctul de plecare al rachetelor care au 
doborât Stelele Războinice, după care armata va lansa o 
rachetă cu încărcătură nucleară asupra locului determinat. 
Japonezii ar putea, sau nu, să interpreteze acest eveniment ca 
pe un atac nuclear iniţial, dar baza va fi distrusă. Statele Unite 
vor ordona forţelor militare, pe care le vor fi adunat în secret în 
propriile staţiuni experimentele de pe lună, să pregătească şi să 
execute atacuri asupra bazelor japoneze de pe lună. Statele 
Unite se vor asigura că nu vor fi, din nou, luate prin surprindere. 

Aşa cum se întâmplă frecvent în război, odată iniţiat atacul, 
planificat ani la rândul, executat, fiecare începe să improvizeze, 
acţionând nesigur. Majoritatea planurilor de război anticipează 
că un război se va termina repede, lucru care se întâmplă rar. 
Acest război va continua în trei etape. 

Prima, după ce-şi vor restabili un control fragil asupra 
spaţiului, Statele Unite vor gândi un program de cotropire 
pentru a-şi păstra poziţia şi pentru a ţine coaliția la distanţă. De- 
a lungul anului următor, Statele Unite îşi vor spori treptat 
capacitatea de survolare, până ce va atinge nivelurile de 
dinaintea atacului. Ritmul cercetării, dezvoltării şi implementării 
pe timp de război este extraordinar comparativ cu ritmul pe 
timp de pace. Intr-un an de la Ziua Recunoştinţei, Statele Unite 
vor depăşi tehnologic capacitatea bazelor spaţiale de dinaintea 
atacului. 

A doua etapă, Statele Unite vor acţiona pentru a-şi recupera 
flota hipersonică, în ciuda atacurilor aeriene repetate ale 


avioanelor coaliţiei asupra obiectivelor fixe de producţie 
cunoscute. Dar coaliția nu va avea abilitatea de a menţine o 
supraveghere adecvată a Statelor Unite, şi, în ciuda anumitor 
piedici, fabricile vor ajunge funcţionale, construind noi avioane 
hipersonice. 

A treia etapă, coaliția va folosi timpul dinaintea reconstrucției 
forţelor Statelor Unite pentru a impune o nouă ordine pe 
pământ. Japonezii vor încerca să pună mâna pe alte regiuni din 
China şi Asia, dar vor fi mult mai puţin agresivi decât Turcia, 
care va vedea perioada preocupărilor americane ca pe o şansă 
de a se confrunta cu blocul polonez şi de a deveni puterea 
decisivă în regiune. 

Războiul va fi început cu faţa greşit întoarsă către blocul 
polonez. Dintr-odată va deveni un asalt terestru concertat al 
Turciei, sprijinit de forţele ei aeriene. 


KAZAHSTAN 


Turcia la 2050 


Eliminarea blocului polonez ar da Turciei mână liberă în 
Europa. Aşadar, în loc să-şi irosească forţele în Africa de Nord 
sau în Rusia, turcii vor paria totul pe atacul înspre nord, afară 
din Bosnia, în Balcani. 

Turcia va căuta să atragă blocul polonez într-o luptă de 
anihilare. Spre deosebire de lupta cu Statele Unite, aceasta va fi 
plănuită ca o operaţiune combinată a infanteriei blindate, 
logisticii robotizate şi a platformelor cu armament, în care 
omniprezentul hipersonic va servi drept element de precizie. 

După loviturile devastatoare de la început, blocul polonez va 
căuta să evite concentrarea forţelor terestre pentru a se feri de 


atacurile aeriene. Turcii vor dori să îi forţeze să-şi concentreze 
forţele, atacând într-un mod care îi va obliga să-şi apere 
obiective majore, sau să sfâşie blocul, dacă polonezii ar refuza 
să-şi angajeze forţele într-o astfel de apărare. 

Turcii vor ataca pe la nord, dinspre Bosnia, prin câmpiile 
croate şi prin Ungaria, unde ţara este deschisă, plată şi lipsită 
de bariere naturale. Se vor îndrepta spre Budapesta, deşi țelul 
lor militar suprem vor fi munţii Carpaţi din Slovacia, Ucraina şi 
România. Dacă pun mâna pe Carpaţi, România şi Bulgaria vor fi 
izolate şi se vor prăbuşi, predând Marea Neagră turcilor. Ungaria 
va fi ocupată, iar Polonia izolată, confruntându-se cu o 
ameninţare dinspre sud. Dacă, totuşi, polonezii decid să 
concentreze forțe în Câmpia Panonică pentru a apăra 
Budapesta, încercând deci să menţină blocul unit, forţele 
aeriene turceşti vor distruge cel mai probabil forţele blocului. 

Polonezii vor cere americanilor sprijin aerian pentru a face 
faţă turcilor, în timp ce aceştia se vor îndrepta spre Croaţia, dar 
Statele Unite nu vor avea cu ce să îi sprijine. Drept urmare, 
turcii vor captura Ungaria în câteva săptămâni şi vor ocupa 
Carpaţii imediat după aceea. Românii, izolaţi, vor cere şi vor 
încheia armistițiu. Europa de Sud-Est, până la graniţele 
poloneze, şi Ucraina vor ajunge în mâinile turcilor. Tot ce va mai 
rămâne va fi Polonia. 

Forţele turce vor porni spre Cracovia, sprijinite de atacuri 
aeriene care vor răpune armata polonă. Statele Unite vor deveni 
îngrijorate că polonezii nu vor putea să reziste şi s-ar putea să 
ceară pacea. Strategia americană va fi să câştige timp pentru a- 
şi reconstrui bunurile strategice, după care să lanseze un atac 
brusc, global, asupra Unciei şi Japoniei. Statele Unite nu vor dori 
să-şi irosească forţele pentru a susţine o luptă tactică în sudul 
Poloniei. In acelaşi timp, nu vor putea risca să-şi piardă aliatul 
polonez, căci asta ar încheia jocul împotriva Turciei. Pentru a 
ajuta rezistenţa poloneză, Statele Unite vor trebui să-i afecteze 
serios pe turci. 

În februarie 2051, Statele Unite vor lansa o mare parte din 
forţele aeriene rămase, inclusiv unele avioane noi, cu dotări 
avansate, asupra forţelor militare turceşti, din sudul Poloniei 
până la centrele logistice din Bosnia şi mai departe în sud. 
Forţele aeriene turceşti vor suferi pierderi mari, dar armata 
turcă va suferi pierderi şi mai serioase, căci sute de infanteriști 


blindaţi vor fi ucişi, iar un mare număr de sisteme robotizate şi 
de provizii vor fi distruse. Uncia, departe de a fi anihilată, va 
suferi pagube însemnate. 

Turcii îşi vor da seama curând că nu au nicio şansă să câştige 
războiul. În timp, incapacitatea lor de a reintra în spaţiu, plus 
abilitatea Americii de a crea rapid noi forţe aeriene, îi va 
învinge. Îşi vor da seama, de asemenea, că japonezii nu-i vor 
putea ajuta, fiind mult prea preocupaţi de propriile lor probleme 
cu teritoriile din China. Marele joc va eşua, şi, odată cu acest 
eşec, fiecare va rămâne pe cont propriu. Statele Unite se vor 
concentra asupra Turciei, înainte de a-şi întoarce privirile către 
Japonia, drept urmare, Turcia va trebui să elimine rapid Polonia 
din război. Dar forţele terestre ale Turciei vor fi răspândite pe un 
teritoriu foarte vast. Concentrarea asupra Poloniei va însemna 
aducerea întăririlor din alte părţi şi, pe termen lung, această 
opţiune nu va constitui o rezolvare viabilă. Turcii ar fi foarte 
expuşi rebeliunii, din Egipt şi până în Asia Centrală. 

Inaintea declanşării războiului, coaliția va fi dorit ca Germania 
să i se alăture în atacul împotriva Poloniei, dar germanii vor fi 
refuzat. De data aceasta, când vor fi abordaţi de turci, ei vor 
face o ofertă interesantă. In schimbul ajutorului acordat Turciei 
în Polonia, Turcia se va retrage în Balcani după război, păstrând 
doar România şi Ucraina. Turcia îşi va clădi puterea în jurul Mării 
Negre, a Adriaticii şi a Mediteranei, iar germanii vor avea mână 
liberă din Ungaria înspre nord, inclusiv în Polonia, ţările baltice şi 
Belarus. 

Din punctul de vedere al germanilor, ceea ce, înainte de 
2050, fusese o fantezie aproape imposibil de realizat a turcilor, 
va deveni acum o ofertă foarte practică. Turcii vor fi o putere în 
Mediterana şi în Marea Neagră şi vor avea nevoie de Balcani 
pentru siguranţa teritoriilor deţinute, mai ales de fosta 
lugoslavie, România şi Bulgaria. Turcia nu va avea niciun interes 
la nord de aceste ţări, căci o astfel de implicare ar presupune o 
mobilizarea prea mare de forţe în aceste zone. Germanii, ca şi 
polonezii şi ruşii, vor fi expuşi în Câmpia Nord-Europeană, iar 
această nouă organizare ar asigura porţiunea de est. Şi mai 
important este că această organizare va da peste cap vechea 
rânduială, care fusese împotriva Germaniei şi a Europei 
Occidentale încă de la căderea Rusiei. Europa de Est va fi pusă, 
în sfârşit, la locul ei. 


Germanii vor şti că americanii îşi vor îndrepta, în cele din 
urmă, atenţia asupra acestei regiuni, dar va mai dura un timp 
până la revenirea lor. Va exista o reală oportunitate pentru 
Germania să se impună. Egocentrici şi precauţi, nu vor fi la fel 
de aventuroşi precum turcii. Dar alternativa ar fi forţele turceşti 
la est sau, şi mai rău, înfrângerea turcilor şi forţe poloneze şi 
americane şi mai puternice cu care să se confrunte. In general, 
germanilor nu le place să rişte, dar de data aceasta o vor face. 
Îşi vor mobiliza forţele, inclusiv vechile forţe aeriene, încă 
utilizabile, şi-i vor lovi pe polonezi din vest, la sfârşitul primăverii 
anului 2051, în timp ce turcii vor relansa atacul dinspre sud. 
Germanii vor recruta Franţa şi multe alte ţări, dar participarea 
acestora va fi mai mult politică decât militară. 

Marea Britanie, pe de altă parte, va fi revoltată de noile 
evenimente. Deşi va fi un joc fantastic, a cărui miză va fi 
puterea mondială, britanicii vor fi profund preocupaţi de 
echilibrul puterii interne. Se vor afla, încă o dată, în faţa 
posibilităţii unui continent dominat de germani, oricât de ciudat 
ar obţine Germania această victorie şi oricât de mult va depinde 
acest lucru de turci. Britanicii îşi vor da seama că, dacă aşa ceva 
se va întâmpla, orice neglijenţă din partea Statelor Unite faţă de 
Europa şi orice retragere ciclică în izolare ar putea aduce cu sine 
o adevărată catastrofă. Marea Britanie nu va avea de ales, şi s- 
ar putea să aducă ceva foarte valoros în joc: o forţă aeriană 
restrânsă, dar intactă, care, alăturată serviciilor secrete 
americane, le-ar putea provoca mari daune germanilor şi 
turcilor. În plus, apărarea ei antiaeriană avansată împotriva 
atacurilor aeriene ale germanilor şi turcilor va face din Marea 
Britanie o bază operativă sigură. Marea Britanie va părea 
reticentă, dar va desfăşura, în secret, o parte substanţială a 
propriilor forţe aeriene către Statele Unite, unde apărarea 
antiaeriană şi timpul de reacţie vor fi mult mai generoase. 

În final, Polonia va fi atacată din două părţi, din vest şi din 
sud. Puterile inamice vor înainta geografic, aşa cum au mai 
făcut cândva invadatorii, doar că tehnologia va fi alta. Nu va fi 
vorba despre masele de infanterişti ale lui Napoleon şi nici 
despre formaţiile blindate ale lui Hitler; forţele care vor ataca 
vor fi destul de mici ca număr de trupe. Forţa umană va consta 
în infanterişti blindaţi, marcați aşa cum este protocolul, dar cu 
bătăi foarte mari ale armamentului lor - adică, distanţe de zeci 


de mile. Conectaţi între ei prin computere legate în reţea, 
aceştia vor comanda nu numai armele pe care le poartă, dar şi 
sisteme robotizate şi avioane hipersonice aflate la mii de 
kilometri depărtare, la care pot apela după nevoie. 

Sistemele  robotizate se vor baza pe informaţii şi pe 
alimentare cu energie. În caz contrar, sistemul este la pământ, 
iar soldaţii, neputincioşi. Au, aşadar, nevoie de un flux continuu 
de informaţii şi de instrucţiuni. Necesită, de asemenea, un flux 
constant de energie pentru a funcţiona. Cum sistemele din 
spaţiu ale turcilor nu vor mai exista, turcii le vor înlocui cu 
aparate de zbor fără echipaje umane, care vor pluti, se vor 
năpusti şi vor survola câmpurile de luptă pentru a furniza 
informaţii. Informaţiile vor fi însă incomplete, căci UAV-urile vor 
fi doborâte unul câte unul. Statele Unite vor dispune de date 
mult mai valoroase, dar nu vor avea forţele aeriene necesare 
pentru a decima atacatorii. 

O problemă va fi şi furnizarea unei cantităţi suficiente de 
energie pentru armurile infanteriştilor şi pentru roboţi. Aceste 
armuri vor funcţiona pe bază de electricitate şi vor trebui fie 
reîncărcate, fie alimentate de baterii masive, înlocuite la 
aproximativ două zile. Se vor fi făcut deja descoperiri 
impresionante în domeniul stocării de energie, dar bateriile tot 
se vor consuma până la urmă. O resursă-cheie vor fi, prin 
urmare, reţelele electrice conectate la generatoare de 
electricitate. Dacă sunt distruse generatoarele, atunci 
atacatorilor va trebui să li se trimită noi baterii masive, 
încărcate, de acolo de unde va exista sursă de energie, baterii 
care vor trebui, apoi, distribuite pe câmpul de luptă. Cu cât 
trupele înaintează mai mult, cu atât mai departe va trebui să se 
ajungă cu bateriile. Dacă apărătorii sunt gata să-şi întrerupă 
propria reţea de electricitate şi, dacă este necesar, să-şi 
distrugă propriile uzine de electricitate - strategia pământului 
pârjolit - atacul va fi încetinit din lipsă de energie. Totul va 
depinde de tactica livrării de electricitate. 

Într-o întâlnire secretă a comandanților american, britanic, 
chinez şi polonez, se va pune la cale o strategie: polonezii vor 
rezista şi se vor retrage încet sub presiunea forţelor coaliţiei. 
Cele două direcţii de atac, una din vest şi cealaltă din sud, se 
vor contopi la Varşovia. Se va cădea de acord ca polonezii să 
reziste, să se retragă şi să se regrupeze la nesfârşit, câştigând 


cât de mult timp posibil pentru ca aliaţii să-şi refacă forţele 
aeriene. Polonezii vor fi sprijiniți de câteva mii de trupe 
americane transportate cu avionul pe la Polul Nord, la St. 
Petersburg şi desfăşurate odată cu trupele poloneze în acţiunile 
lor de tergiversare. Pe măsură ce situaţia va deveni tot mai 
disperată, la sfârşitul anului 2051, forţele aeriene din Marea 
Britanie vor intra în acţiune, pentru a încetini şi mai mult 
înaintarea armatelor turceşti. Efortul industrial herculean al 
americanilor va da roade, iar mii de avioane hipersonice de 
ultimă generaţie vor fi construite, capabile de o viteză de două 
ori mai mare decât a celor de dinainte de război, şi cu o 
încărcătură dublă. La mijlocul anului 2052, americanii vor fi gata 
pentru un atac masiv şi devastator, atac care, sprijinit de 
îmbunătățirile masive ale sistemelor spaţiale, va devasta forţele 
coaliţiei din lumea întreagă. Până atunci, regula va fi retragerea 
şi câştigarea de timp. 

Coaliția va subestima serios capacitatea industrială a Statelor 
Unite, considerând că va mai avea la dispoziţie ani buni pentru 
a se confrunta cu forţele poloneze. La început, coaliția va alege 
să nu atace sistemele energetice poloneze, pentru a evita 
reconstruirea după război, având nevoie de ele în luptă. 
Polonezii, pe de altă parte, îşi vor distruge propriile instalaţii pe 
măsură ce se vor retrage, dorind să complice înaintarea coaliţiei 
şi să-i facă pe germani şi pe turci să trimită unităţi de stocare a 
energiei pe câmpul de luptă. Aceste rute de aprovizionare vor fi 
zonele cele mai vulnerabile la începerea contraatacului, în 2052. 

Când infanteria blindată americană va sosi pe câmpul de 
luptă, cu sistemele sale sofisticate, conectate la spaţiul 
extraterestru, coaliția va realiza că Polonia nu va cădea prea 
repede. Işi va da seama că temelia puterilor aliate sunt uzinele 
generatoare de electricitate şi că, dacă acestea nu sunt 
eliminate - pentru ca americanii să trebuiască să expedieze de 
pe teritoriul lor unităţi de înmagazinare a energiei către 
câmpurile de luptă - Statele Unite vor ieşi învingătoare. Prin 
urmare, în vara anului 2051, coaliția va începe să distrugă 
sistemul de electricitate polonez, atacând uzinele până departe 
în nord, în Belarus. Polonia va fi cufundată în întuneric. 

Coaliția va aştepta două săptămâni, forțând Statele Unite şi 
pe aliaţii lor să lupte, pentru a-i obliga să-şi irosească 
electricitatea disponibilă. Apoi vor ataca pe toate fronturile, 


simultan, în speranţa că trupele poloneze şi americane vor 
rămâne atât fără energie, cât şi fără noroc. Însă, nu numai că se 
vor lovi de o rezistenţă solidă, dar vor constata că trupele 
americane se bazează pe forţe aeriene care vor da lovituri 
devastatoare în rândurile coaliţiei. Comandamentul aliat va 
trimite forţe aeriene britanice în luptă, iar sistemul de 
recunoaştere spaţial superb sincronizat - conectat la o Stea 
Războinică nouă, mult mai sofisticată - va identifica, ţinti şi 
distruge infanteria blindată nemţească şi turcească. 

După ce şi-au văzut flota aproape ştearsă de pe faţa 
pământului în 1941, Statele Unite au învăţat să nu-şi mai pună 
toate ouăle într-un singur coş, mai ales când vine vorba despre 
sisteme instalate în spaţiu. Înainte de începerea războiului, 
Statele Unite vor mai avea o Stea Războinică - cu tehnică de 
ultimă generaţie - construită, dar încă nelansată din cauza lipsei 
de fonduri. De data aceasta, tergiversările Congresului se vor 
dovedi o adevărată binecuvântare. Staţia va fi secretă şi ţinută 
la sol. Va fi lansată în spaţiu la doar câteva luni după atacul- 
surpriză şi distrugerea bazei lunare a japonezilor. Arhitectura 
improvizată imediat după începerea războiului va fi înlocuită cu 
una centrată în jurul noii Stele Războinice staționate lângă 
Uganda, dar capabilă de manevre rapide către noi poziţii de-a 
lungul liniei ecuatoriale, după necesităţi, dar şi de manevre 
tactice de evitare a atacurilor, asemănătoare celor care le-au 
distrus pe cele trei predecesoare ale sale. Statele Unite îşi vor 
reinstaura comanda spaţiului - la un nivel care îl va depăşi cu 
mult pe cel din urmă cu câţiva ani. 

Turcii şi germanii vor fi uimiţi în special de un lucru. Luând 
decizia să distrugă sursele de generare şi de distribuţie a 
electricităţii, se vor aştepta ca rezistenţa să slăbească dramatic, 
mai ales că şi propriile lor forţe vor fi pe sfârşite. Totuşi, 
infanteria blindată poloneză şi americană acţionează în plin 
avânt. Va părea imposibil ca americanii să aducă atâtea baterii 
pentru a menţine trupele funcţionale. Intrebarea va fi: de unde 
vine electricitatea? 

Japonezii nu vor fi singurii care vor experimenta folosirea în 
scopuri comerciale a spaţiului. În prima jumătate a secolului, un 
consorţiu de antreprenori americani va investi foarte mulţi bani 
atât în dezvoltarea lansatoarelor, nu foarte costisitoare şi 
numeroase, pe care americanii le vor folosi, dar şi în încercări 


de generare de energie în spaţiu, energie pe care să o trimită 
spre pământ sub formă de microunde, pe care să le 
convertească apoi, din nou, în electricitate numai bună de 
folosit. Când jocurile militare americane vor elimina problema 
apărării Poloniei, americanii vor înţelege, din experienţa lor de 
război, că problema va fi păstrarea energiei electrice. Când 
turcilor le va lua doar câteva săptămâni pentru a invada sud- 
estul Europei, Statele Unite îşi vor da seama că înfrângerea lor 
depinde de rezervele de energie electrică ale forţelor aliate şi de 
distrugerea rezervelor coaliţiei. Cheia victoriei va fi menţinerea 
furnizării de electricitate către Polonia. 

Tehnologia de bază va fi fost dezvoltată. Lansatoarele 
spaţiale vor putea să fie construite rapid, la fel ca şi panourile 
solare şi sistemele de propagare a microundelor. Adevărata 
provocare va fi construirea receptoarelor şi instalarea lor, dar, 
încă o dată, cu buget şi motivare nelimitate, americanii vor 
putea să înfăptuiască miracole. Noua Stea Războinică, de care 
coaliția nu va avea habar, va fi fost proiectată cu două scopuri: 
menţinerea luptelor şi susţinerea construcţiei şi operării gamei 
enorme de panouri solare împreună cu sistemele lor de 
propagare de microunde. Receptori mobili vor fi fost trimişi deja 
pe câmpurile de luptă. 

Cu o singură apăsare de buton, mii de receptori amplasați în 
zona polonă a frontului vor începe să capteze radiaţii cu 
microunde din spaţiu, pe care le vor transforma în electricitate. 
Într-un fel, noua tehnologie va avea multe în comun cu 
telefoanele celulare care au înlocuit liniile telefonice clasice. 
Intreaga arhitectură a generării de electricitate se va schimba, 
un lucru deosebit de important. Pentru moment, însă, va 
însemna că rezistenţa cu care trupele se vor opune turcilor nu 
va scădea, întrucât va exista mai multă electricitate decât 
calculaseră turcii. 

Coaliția nu va putea să anihileze sistemul generator de 
electricitate din spaţiu şi nici nu va putea depista staţiile de 
captare a microundelor. Vor fi prea multe panouri solare în prea 
multe locuri diferite, şi vor fi mobile. Chiar dacă ar putea fi 
anihilate, ar fi înlocuite mai repede decât ar putea fi distruse de 
coaliţie. 

Coaliția nu va putea să destrame forţa polono-americană prin 
logistică. Aceasta va supravieţui, întrucât coaliția va dispune de 


aparatură de recunoaştere inadecvată, după pierderea 
sateliților. Controlul forţelor aeriene nu va fi nici el mai bun, de 
vreme ce până şi cele mai mici forţe aeriene aliate vor fi mai 
bine informate - fiind, astfel, infinit mai eficiente. 


Lovitura finală 


În lume va exista o perioadă de impas până în octombrie 
2052, când Statele Unite vor dezlănţui, în sfârşit, noile şi 
masivele sale forţe aeriene. Combinate cu informaţiile şi cu 
armamentul de pe Steaua Războinică, forţele aeriene americane 
vor devasta armatele coaliţiei din Polonia şi le vor strivi sistemul 
de generare de electricitate. Americanii vor face acelaşi lucru 
împotriva trupelor japoneze care se luptă în China. Mai mult, vor 
lua în vizor vasele de suprafaţă japoneze. 

Contraatacul îi va zgudui pe turci şi pe japonezi şi-i va 
bulversa total pe germani. Forţele lor terestre aproape că se vor 
volatiliza de pe câmpul de luptă. Acum, însă, americanii se vor 
confrunta cu ameninţarea nucleară. Dacă puterile coaliţiei ajung 
la punctul în care vor considera că suveranitatea lor naţională, 
ca să nu mai amintim şi de supraviețuirea naţională, se află în 
impas, s-ar putea foarte bine să creadă de cuviinţă să 
folosească armele nucleare. 

Statele Unite nu vor solicita o capitulare necondiționată, nu 
vor ameninţa supraviețuirea naţională, nici măcar nu vor avea 
de gând. Statele Unite vor fi învăţat, în ultimii 50 de ani, că 
distrugerea unui inamic, indiferent cât de senzaţional ar fi 
sentimentul, nu este cea mai bună strategie. Ţelul va fi 
menţinerea echilibrului puterilor, pentru a păstra puterile 
regionale concentrate una asupra celeilalte şi nu asupra Statelor 
Unite. 

Statele Unite nu vor dori să distrugă Japonia. Vor urmări, mai 
degrabă, să menţină un echilibru între Japonia, Coreea şi China. 
La fel, nu vor dori să distrugă Turcia sau să creeze haos în 
lumea islamică, ci doar să menţină echilibrul între blocul 
polonez şi Turcia. Polonezii şi blocul polonez vor cere sânge 
turcesc, aşa cum chinezii şi coreeni vor cere sânge japonez. Dar 
Statele Unite vor prefera un tratat de pace, urmărind să se 
asigure că Eurasia rămâne cuprinsă de haos. 

La o conferinţă de pace organizată în grabă, Turcia va fi 
forţată să se retragă la sud, în Balcani, lăsând Croaţia şi Serbia 


ca zone tampon şi retrăgându-se către, dar nu în, Caucaz. În 
Asia Centrală, Turcia va trebui să accepte o prezenţă chineză. 
Japonezii vor trebui să îşi retragă toate trupele din China, iar 
Statele Unite vor transfera în China tehnologie de apărare. 
Termenii vor fi, de fapt, destul de vagi, exact aşa cum îşi vor 
dori americanii. O mulţime de noi naţiuni vor dispărea. O 
mulţime de hotare şi de sfere de influenţă vor ajunge ambigue. 
Victorioşii nu vor câştiga cu adevărat, iar învinşii nu vor pierde 
cu adevărat. Statele Unite vor fi făcut primul pas spre civilizaţie. 

Între timp, Statele Unite vor controla complet spaţiul, 
economia va înflori ca rezultat al investiţiilor în apărare, şi un 
sistem nou şi avansat de producere de energie va transforma 
modul în care oamenii vor primi electricitate. 

La mijlocul secolului XX, Al Doilea Război Mondial a costat 
poate cincizeci de milioane de vieţi omeneşti. 100 de ani mai 
târziu, primul război spaţial va lua poate 500 000 de vieţi, 
majoritatea în Europa, în timpul ofensivei terestre turco- 
germane, restul în China. Statele Unite vor pierde câteva mii de 
oameni, mulţi în spaţiu, unii în timpul atacurilor aeriene iniţiale 
asupra Statelor Unite, iar alţii în luptele pentru sprijinirea 
polonezilor. Va fi un război mondial în adevăratul sens al 
cuvântului, dar, dată fiind evoluţia tehnologiei în ceea ce 
priveşte viteza şi precizia, nu va fi un război total - acela în care 
societăţile încearcă să anihileze alte societăţi. In final, foarte 
adevărat, singurele naţiuni care îşi vor pierde suveranitatea vor 
fi ţările mai mici din sud-estul Europei. 

Totuşi, războiul va avea un lucru în comun cu cel de-Al Doilea 
Război Mondial. La final, Statele Unite - care vor fi pierdut cel 
mai puţin - vor câştiga cel mai mult. La fel cum cel de-Al Doilea 
Război Mondial a dus la un salt imens în tehnologie, la o 
economie retrezită la viaţă şi la o poziţie geopolitică mult mai 
dominantă, la fel şi de data aceasta, oamenii vor fi martorii a 
ceea ce va fi privit drept epoca de aur a Americii înzestrată cu o 
nouă şi crescândă maturitate în folosirea puterii. 


CAPITOLUL DOISPREZECE 
Anii 2060 
Un deceniu de aur 
Rezultatul războiului va confirma, fără echivoc, poziţia 
Statelor Unite ca putere mondială supremă şi a Americii de Nord 


ca centrugravitaţional al sistemului internaţional. Va permite 
Statelor Unite să-şi consolideze controlul asupra spaţiului şi, 
implicit, al culoarelor maritime internaţionale. Va declanşa, de 
asemenea, crearea unor tipuri de relaţii de care ţara va depinde 
în deceniile care vor urma. 

Sfârşitul Primului Război Spaţial, al Războaielor Globale, sau 
orice alt nume vor primi aceşti doi ani de conflicte, va crea o 
nouă realitate. Nici Japonia, nici Turcia nu vor fi distruse; vor 
rămâne puteri importante, chiar dacă mai mici. Dar japonezii se 
vor confrunta acum cu o Chină şi o Coree unite. Va exista o 
balanţă a puterilor, cu trei braţe în regiune, ceea ce va permite 
tuturor jucătorilor să se afirme. Turcia, pe de altă parte, se va 
confrunta cu o Polonie puternică, ce va conduce o confederație 
care va include Ungaria şi România şi porţiuni mari din fosta 
Uniune Sovietică, creând o sferă de influenţă ce va include 
Germania şi alte ţări din Europa Occidentală. Turcii şi polonezii 
se vor echilibra. India, care a fost de partea învingătorilor, se va 
afirma ca putere sud-asiatică. 

Cel mai important rezultat al războiului va fi un tratat care va 
ceda, oficial, Statelor Unite drepturi exclusive de militarizare a 
spaţiului. Alte puteri vor putea folosi spaţiul în scopuri non- 
militare şi numai sub stricta supraveghere a americanilor. Acest 
lucru va fi, pur şi simplu, oficializarea printr-un tratat a unei 
realităţi militare. Statele Unite vor fi învins Japonia şi Turcia în 
spaţiu şi nu vor lăsa puterea să le scape. Tratatul va limita, de 
asemenea, numărul şi tipul avioanelor hipersonice pe care 
Japonia şi Turcia le pot avea, deşi va fi de la sine înţeles că 
acest lucru nu va putea fi legiferat - va fi, mai degrabă, un fel 
de umilire la care învingătorilor le face plăcere să-i supună pe 
învinşi. Tratatul va servi intereselor americane şi va rămâne în 
vigoare doar atâta vreme cât puterea americană îl va putea 
aplica. 

Polonia va fi fost marea învingătoare, extinzându-se enorm, 
deşi pierderile ei vor fi cele mai numeroase, comparativ cu cele 
ale tuturor participanţilor. Chinezii şi coreenii vor scăpa de 
presiunea din partea Japoniei, care va pierde un imperiu, dar 
măcar îşi va păstra ţara, suferind doar câteva pierderi de vieţi 
omeneşti. Japonia se va mai confrunta cu probleme legate de 
populaţie, dar acesta va fi preţul înfrângerii. Turcia va rămâne 
liderul lumii islamice, guvernând un imperiu devenit refractar 


după înfrângere. 

Dar Polonia va fi nemulțumită, în ciuda victoriei. Teritoriul său 
va fi fost direct invadat de germani şi de turci, aliaţii săi fiind, la 
rândul lor, ocupați. Pierderile ei vor fi de ordinul zecilor de mii, 
rezultat al luptelor ce au implicat atacul zonelor urbane în 
timpul agresiunilor la sol - lupte în care infanteriştii au fost mai 
în siguranţă decât civilii. Infrastructura Poloniei va fi avut de 
suferit şi, împreună cu ea, economia naţională. Deşi Polonia va 
reuşi să încline balanţa economică a regiunii în favoarea ei, 
exploatând zonele cucerite pentru a-şi repune rapid pe picioare 
economia, victoria va fi totuşi una dureroasă. 

La vest, inamicul tradiţional al Poloniei, Germania, va fi slăbit, 
subordonat şi ursuz, în timp ce turcii, înfrânți pentru moment, îşi 
vor păstra influenţa la câteva sute de kilometri mai la sud, în 
Balcani şi în sudul Rusiei. Polonezii vor fi ocupat portul Rijeka şi 
vor avea baze în vestul Greciei pentru a preveni agresiunile 
turcilor la intrarea în Adriatica. Dar turcii vor fi încă acolo, iar 
europenii nu uită aşa uşor. Poate cea mai dureroasă problemă 
va fi că Poloniei i se va interzice utilizarea militară a spaţiului. 
Statele Unite nu vor face nicio excepţie în această privinţă. De 
fapt, Statele Unite nu se vor simţi cu adevărat în largul lor în 
privinţa Poloniei, după război. Polonia va fi redobândit imperiul 
pe care îl avusese în secolul al XVII-lea, sporindu-i chiar 
graniţele. 

Polonia va crea un sistem federal de guvernare pentru foştii 
săi aliaţi şi va conduce direct Belarusul. Va fi slabă din punct de 
vedere economic şi va suferi mult de pe urma războiului, dar va 
dispune de teritoriul şi timpul necesar pentru a-şi reveni. 

În Europa, înfrângerea Franţei şi a Germaniei de către Polonia 
va înclina decisiv balanţa puterii înspre est. Intr-un fel, eclipsa 
Europei Atlantice, începută în 1945, se va încheia în anii 2050. 
Statele Unite nu vor privi cu ochi buni implicaţiile pe termen 
lung ale dominaţiei Europei de către o Polonie viguroasă şi 
încrezătoare în sine. Prin urmare, ele îşi vor încuraja aliatul cel 
mai apropiat, Marea Britanie, care şi-a aruncat decisiv întreaga 
forţă în luptă, să-şi crească propria influenţă politică şi 
economică pe continent. Cu Europa Occidentală într-o mare 
dezordine demografică şi economică şi temându-se de puterea 
polonă, Anglia va organiza cu plăcere un bloc, care va semăna 
izbitor cu NATO din secolul XX, a cărui sarcină va fi să 


reabiliteze Europa Occidentală şi să zădărnicească pătrunderea 
Poloniei la vest de Germania, Austria sau Italia. Statele Unite nu 
i se vor alătura, dar vor încuraja formarea acestei alianţe. 

Interesant este că americanii vor face demersuri pentru 
îmbunătăţirea relaţiilor cu Turcia. Un vechi proverb britanic 
spune că naţiunile nu au prieteni permanenţi şi nici inamici 
permanenţi, ci doar interese permanente. Astfel, interesele 
americane vor cere susţinerea celei mai slabe puteri împotriva 
celei mai puternice, pentru a menţine echilibrul puterilor. 
Turcia, înțelegând potenţiala putere pe termen lung a Poloniei, 
va accepta cu bucurie relaţii mai strânse cu Washingtonul, ca o 
garanţie a propriei supravieţuiri pe termen lung. 

Nu mai este nevoie să spunem cât de trădaţi de americani se 
vor simţi polonezii. Dar americanii vor învăţa că acţiunile 
necugetate pot potoli nişte porniri de moment, dar gestionarea 
situaţiei în vederea prevenirii unui conflict este o soluţie mult 
mai bună. Susţinând Marea Britanie şi Turcia, Statele Unite vor 
începe impunerea unui echilibru al puterilor în Europa, 
asemenea celui din Asia. Nicio altă ţară nu va mai reprezenta o 
ameninţare serioasă pentru Statele Unite şi, atâta vreme cât ele 
controlează spaţiul, vor putea să facă faţă foarte uşor oricărei 
situaţii destul de periculoase pentru a le face să între în alertă. 

O faţetă interesantă a geopoliticii este că nu există soluţii 
permanente la problemele geopolitice. Dar, pentru moment, în 
anii 2060, aşa cum a fost cazul în anii 1920 şi 1990, se pare că 
nu vor exista ameninţări serioase la adresa Statelor Unite. 
Statele Unite vor fi învăţat că siguranţa este ceva iluzoriu, dar, 
pentru moment, se vor bucura, fără discuţie, de această 
siguranţă. 

Expansiunea economică americană din anii 2040 nu va fi 
întreruptă de război. De fapt, nimic nu o va opri din drum. Aşa 
cum am văzut de-a lungul secolelor, Statele Unite au profitat 
întotdeauna de pe urma marilor războaie. Vor rămâne neatinse 
de război, iar creşterea cheltuielilor guvernului va stimula 
economia. Cum Statele Unite se luptă în războaie folosindu-se 
de tehnologie, orice război - sau anticipare a războiului - 
împotriva altor state va creşte sumele investite de guvern în 
cercetare şi dezvoltare. Drept rezultat, la sfârşitul războiului, o 
serie de noi tehnologii vor fi disponibile în scopuri comerciale. 
După război, până aproape de anul 2070, lumea va cunoaşte o 


perioadă de creştere economică dramatică, însoţită de mari 
transformări sociale. 

Războiul va apărea chiar în mijlocul unui ciclu de 50 de ani din 
existenţa Americii, cam la 20 de ani după începerea lui. Prin 
urmare, războiul va apărea în momentul în care ţara va fi mai 
puternică din punct de vedere intern ca niciodată. Problemele 
legate de populaţie, niciodată la fel de serioase precum în restul 
lumii, vor fi bine gestionate prin imigrări şi decesul generaţiei 
baby-boom, ceea ce va uşura presiunea exercitată de o forţă de 
muncă îmbătrânită. Echilibrul între capitalul disponibil şi cererea 
de produse va fi intact, şi ambele vor creşte. America se va 
îndrepta către o perioadă de transformări economice, deci şi 
sociale, dramatice. La fel ca în cazul celui de-Al Doilea Război 
Mondial, când un război important apare în stadiul de început 
sau la mijlocul unui ciclu de existenţă, ritmul ajunge la turație 
maximă, căci economia se ajustează la consecinţele imediate 
ale războiului. Asta înseamnă că mijlocul şi finalul anilor '50 va fi 
o perioadă asemănătoare celei din anii 1950, adică o epocă de 
aur pentru Statele Unite, sub toate aspectele economice şi 
tehnologice. 

Statele Unite vor reduce cheltuielile pentru apărare după 
căderea Rusiei din anii 2030, dar le va creşte din nou dramatic, 
pe măsură ce războiul rece global se va intensifica în anii 2040. 
In timpul războiului de la mijlocul secolului, America se va 
implica în nenumărate cercetări şi descoperiri extraordinare, pe 
care va pune în practică fără întârziere. Ceea ce, pe timp de 
pace, ar fi durat ani întregi, va fi realizat în luni, poate chiar 
săptămâni, sub presiunea războiului (mai ales după anihilarea 
forţelor spaţiale americane). 

Statele Unite vor fi dezvoltat o adevărată obsesie pentru 
spaţiul extraterestru. In 1941, Pearl Harbor a născut în minţile 
oamenilor, şi mai ales ale militarilor, convingerea că un atac 
devastator poate veni în orice moment şi, cu certitudine, când îl 
aştepţi mai puţin. Această credinţă a stat la baza strategiei 
nucleare SUA pentru următorii 50 de ani. O teamă groaznică de 
atacuri-surpriză a pus stăpânire pe gândirea şi planificările 
militare ale americanilor. Lucrurile s-au mai temperat după 
căderea Uniunii Sovietice, dar atacul din anii 2050 va reînvia 
teroarea de la Pearl Harbor, iar teama de atacuri-surpriză va 
redeveni o obsesie naţională, de data asta cu privirile îndreptate 


spre spaţiu. 

Amenințarea va fi foarte reală. Controlul spaţiului înseamnă, 
din punct de vedere strategic, acelaşi lucru cu controlul mărilor. 
In 1941, Pearl Harbor aproape că a costat Statele Unite controlul 
asupra mărilor. În schimb, războiul din anii 2050 aproape că va 
costa Statele Unite controlul spaţiului. Teama obsesivă de 
imprevizibil, combinată cu o concentrare obsesivă pe spaţiul 
extraterestru va duce cheltuirea unor sume enorme de bani 
pentru spaţiu, în scopuri atât economice, cât şi militare. 

Statele Unite vor construi, aşadar, o infrastructură masivă în 
spaţiu, de la sateliți pentru orbite de joasă altitudine la staţiuni 
spaţiale populate, plasate pe orbite geostaţionare, şi până la 
instalaţii amplasate pe lună şi pe sateliții acesteia. Multe dintre 
aceste sisteme vor fi asistate de roboţi sau vor fi chiar roboţi. 
Progresele disparate în robotică din jumătatea anterioară de 
secol se vor contopi acum - în spaţiu. 

Un factor-cheie de progres îl va reprezenta faptul că vor 
exista desfăşurări constante de trupe în spaţiu. Misiunea lor va 
fi să supravegheze sistemele, căci roboții, oricât de buni ar fi ei, 
sunt departe de a fi perfecţi, iar în anii 2050 şi 2060, acest efort 
va fi o chestiune de supravieţuire naţională. U.S. Space Forces, 
o nouă branşă a armatei, diferită de forţele aeriene, vor deveni 
cel mai mare departament, dacă nu ca număr de trupe, cu 
siguranţă ca buget alocat. O gamă de rachete nu foarte 
costisitoare, multe derivate din versiuni comerciale dezvoltate 
de antreprenori, vor călători constant între pământ şi spaţiu şi 
între platformele din spaţiu. 

Toate aceste activităţi vor avea trei scopuri. Primul, Statele 
Unite vor dori să aibă garanţia unei apărări destul de robuste, 
supraabundente şi omniprezente, pentru ca nicio putere să nu 
fie capabilă vreodată să elimine dotările americane. Al doilea, 
Statele Unite vor dori să fie într-o poziţie din care să poată 
respinge orice tentativă din partea altei ţări de a pune piciorul în 
spaţiu împotriva voinţei lor. În sfârşit, al treilea, Statele Unite 
vor dori să aibă resurse masive - inclusiv arme în spaţiu, de la 
rachete la noi tipuri de raze încărcate cu energie mare - pentru 
a controla evenimentele de pe suprafaţa pământului. Statele 
Unite vor înţelege că nu vor putea să controleze din spaţiu 
fiecare gen de ameninţare (cum ar fi terorismul sau formarea de 
coaliţii), dar se vor asigura că nicio altă naţiune nu va putea 


organiza efectiv o acţiune împotriva lor. 

Costul construirii unui astfel de sistem va fi enorm. Politicienii 
aproape că nu se vor opune, se vor crea deficite uriaşe, iar 
economia americană va fi stimulată dramatic. La fel ca la 
sfârşitul celui de-Al Doilea Război Mondial, teama va fi mai mare 
decât cumpătarea. Criticii, marginali şi fără putere, vor spune că 
aceste cheltuieli militare sunt inutile şi că vor falimenta 
America, ducând la o perioadă de criză. De fapt, ele vor face 
economia să înflorească, aşa cum s-a întâmplat în mod normal 
cu deficitele, în istoria americană, mai ales în timpul perioadelor 
de mijloc ale ciclurilor de 50 de ani, când economia este 
robustă. 


Revoluţia din energie 


Obsesia americanilor pentru spaţiu se va intersecta cu o altă 
problemă ce se va accentua: energia. În timpul războiului, 
Statele Unite vor investi sume uriaşe de bani în rezolvarea 
problemei aprovizionării cu energie din spaţiu a câmpurilor de 
luptă. Va fi un sistem neeconomic, primitiv şi scump, dar va 
funcţiona. Va da energie forţelor aliate din Polonia, care se vor 
lupta cu trupele invadatoare turco-germane. Armata va vedea 
generatoarele de energie instalate în spaţiu ca pe o soluţie la 
marea ei problemă logistică de pe câmpul de luptă. În 
particular, furnizarea de energie pentru noile arme cu ajutorul 
razelor încărcate cu energie va constitui o problemă critică. 
Armata va fi pregătită, aşadar, să sprijine dezvoltarea 
generatoarelor de energie în spaţiu, ca o necesitate militară, iar 
Congresul va fi pregătit să plătească pentru asta. Va fi una 
dintre lecţiile învăţate din război - şi va face ca proiectul să fie 
pus în aplicare cât mai repede. 

Mai există două episoade din istoria americană care sunt 
instructive aici. În 1956, Statele Unite au demarat construcţia 
unui sistem de autostrăzi interstatale. Dwight Eisenhower a 
sprijinit acest proiect din considerente militare. Ca tânăr ofiţer, 
el încercase să conducă un convoi prin Statele Unite, ceea ce a 
durat luni de zile. In cel de-Al Doilea Război Mondial, Eisenhower 
a văzut cum germanii şi-au deplasat întreaga armată de pe 
frontul de est pe cel de vest, pentru a declanşa bătălia Arienilor, 


pe ale lor autobahm. A fost şocat de contrast. 

Scopurile militare ale autostrăzilor interstatele erau de 
netăgăduit. Dar impactul asupra societăţii civile a fost şi 
neaşteptat şi neintenţionat. Cum aceste autostrăzi aduceau 
economie de timp şi de bani pentru transport, teritoriile din 
afara oraşelor au devenit folositoare. A avut loc o 
descentralizare masivă a oraşelor, prin crearea suburbiilor şi 
distribuirea industriei în afara zonelor urbane. Sistemul de 
autostrăzi interstatale a dat o altă formă Statelor Unite. Fără 
justificarea militară, poate că nu ar fi fost construite sau poate 
nu ar fi fost văzute ca realizabile din punct de vedere economic. 

Putem lua un al doilea exemplu din anii 1970, când armata 
era foarte implicată în cercetare. Avea nevoie de mijloace 
pentru transmiterea informaţiilor între diferite centre de 
cercetare mai repede decât ar fi putut-o face un curier sau 
poşta - Fedex nu exista. Agenţia pentru cercetări avansate în 
domeniul apărării, DARPA, a finanţat un experiment menit să 
creeze o reţea de computere care să-şi transmită unul altuia, de 
la distanţă, date şi fişiere. Aplicația a fost denumită ARPANET. A 
fost dezvoltată cu ceva costuri şi efort pentru a fi utilizată la un 
nivel deosebit de profesionist. ARPANET a evoluat, desigur, şi a 
devenit Internet, iar arhitectura şi protocolul său esenţial de 
funcţionare au fost proiectate şi administrate de Departamentul 
Apărării şi de contractorii acestuia până mult după 1990. 

La fel ca şi cu autostrăzile pentru autovehicule, autostrăzile 
pentru informaţii ar fi putut apărea şi de la sine, dar nu s-a 
întâmplat aşa. A trebuit să li se dea o conotaţie militară şi 
scopul rezolvării unor probleme cu care se confrunta armata. 
Pentru a forţa puţin această analogie, autostrada pentru energie 
îşi va avea originile în acelaşi gen de nevoi. Va fi construită 
pentru armată, iar economia o va face mai competitivă decât 
alte surse de energie. Cum armata va acoperi costurile de bază 
şi va implementa sistemul, costurile comerciale ale acestei 
surse de energie vor fi cu mult mai mici decât în alte condiţii. 
Energia ieftină pentru sectorul civil va fi absolut necesară, mai 
ales că roboții vor deveni din ce în ce mai prezenţi în economie. 

Programele spaţiale militare vor reduce, literalmente, 
costurile eforturilor comerciale,  susţinându-le financiar. 
Progresele din transporturile în scop comercial înspre spațiu vor 


5 Autostrăzi (Ib. germ. în original) (n. trad.). 


reduce costurile per sarcină utilă transportată, dar nu vor avea 
niciodată capacitatea susţinerii unui proiect masiv precum cel al 
dezvoltării unei surse generatoare de energie solară în spaţiu. 
Programul militar de proporţii din anii 2050 şi 2060 va rezolva 
această problemă în două direcţii. Prima, una dintre părţile 
importante ale proiectului va fi reducerea costurilor per pfund 
sarcină utilă. Statele Unite vor trimite multe lucruri în spaţiu şi 
vor avea nevoie să scadă dramatic preţul unui transport. 
Costurile vor începe să scadă, parţial datorită noilor tehnologii, 
parţial datorită volumului mare transportat, chiar mai mult 
decât în cazul vehiculelor comerciale dezvoltate anterior. 

A doua, va exista un surplus de dotări construite pentru 
sistem. Una dintre lecţiile războiului a fost că, neavând dotări de 
rezervă de trimis în spaţiu, Statele Unite au avut probleme cu 
gestionarea atacului iniţial. Acest lucru nu se va repeta. Deci, va 
exista un surplus masiv de dotări refolosibile şi un deficit 
bugetar uriaş. Utilizarea proiectului în sectorul privat va fi 
esenţială pentru a reduce costurile. 

Perioada în care sistemul de autostrăzi interstatale şi 
Internetul au fost create a fost o perioadă de creştere 
economică uriaşă. Sistemul de autostrăzi interstatale a stimulat 
economia, angajând armate de echipe de constructori şi ingineri 
civili, dar boom-ul a fost susţinut cu adevărat de spin-off-ul 
antreprenorial. McDonald's a contribuit la fel de mult la crearea 
acestui sistem cum a contribuit şi mallul suburban. Realizarea 
internetului a implicat o serie de servere Cisco şi vânzări de PC- 
uri. Dar adevăratul boom a venit odată cu Amazon şi iTunes. 
Ambele au avut consecinţe antreprenoriale imense. 

NASA a fost implicată în cercetări în domeniul energiei din 
spaţiu încă din anii 70, prin SPP - Space Solar Power. În timpul 
războiului din 2050, Statele Unite vor folosi pentru prima oară 
acest nou sistem, iar în proiectul de energie din spaţiu din anii 
2060, sistemul va fi perfecţionat. Un număr imens de celule 
fotovoltaice, proiectate pentru a transforma energia solară în 
electricitate, vor fi plasate pe orbite geostaţionare sau pe 
suprafaţa Lunii. Electricitatea va fi transformată în microunde, 
acestea fiind transmise pe pământ, retransformate în 
electricitate şi distribuite prin reţelele electrice existente şi 
extinse. Numărul celulelor necesare ar putea fi redus, dacă 
lumina soarelui va fi concentrată prin utilizarea oglinzilor, 


reducându-se astfel costurile aducerii liniilor de celule 
fotovoltaice. Desigur, receptorii vor trebui să fie instalaţi în 
regiuni izolate de pe pământ, căci radiaţiile ar fi foarte mari, dar 
riscurile ar fi mult mai reduse decât în cazul reactoarelor 
nucleare sau al efectului hidrocarburilor asupra mediului. Un 
lucru pe care spaţiul îl are la dispoziţie este... spaţiul. Ceea ce ar 
fi insuportabil de invaziv pe pământ (cum ar fi să acoperi cu 
panouri solare o suprafaţă de mărimea statului New Mexico?) 
este imperceptibil în imensitatea spaţiului cosmic. În plus, în 
spaţiu nu există nori, iar colectorii pot fi poziţionaţi astfel încât 
să primească permanent lumina soarelui. 

Aceste progrese vor duce la reducerea costurilor la energie pe 
Pământ, astfel devenind fezabile mult mai multe activităţi 
consumatoare de energie. Posibilităţile antreprenoriale care vor 
reieşi de aici vor fi uimitoare. Cine s-ar fi putut gândi la ipod pe 
vremea ARPANET-ului? Tot ce se poate spune este că acest al 
doilea val de inovaţii va transforma lucrurile cel puţin la fel de 
mult ca sistemul de şosele interstatele şi internetul - şi va aduce 
la fel de multă prosperitate în anii 2060 cum a adus sistemul de 
şosele în anii '60 şi internetul în anii 2000. 

Statele Unite vor mai crea un fundament pentru puterea lor 
geopolitică - vor deveni cel mai mare producător de energie din 
lume, cu câmpuri de energie protejate împotriva atacurilor. 
Japonia şi China şi mare parte din celelalte state vor fi 
importatori de energie. Cum economia resurselor de energie se 
transformă, alte surse de energie, inclusiv hidrocarburile, vor 
deveni mai puţin tentante. Alte ţări nu vor putea implementa, la 
rândul lor, propriile sisteme în spaţiu. Primul motiv, nu vor avea 
o armată care să plătească avansul pentru sistem, şi nici nu va 
exista vreo ţară care să încerce să se pună cu Statele Unite la 
acel moment. Un atac asupra facilităţilor americane ar fi de 
neconceput, dat fiind dezechilibrul puterilor. Capacitatea 
Statelor Unite de a furniza energie solară mult mai ieftină va 
crea o pârghie suplimentară cu care superputerea îşi va 
accentua dominaţia mondială. 

Vom fi martorii unei schimbări fundamentale de paradigmă în 
realităţile geopolitice. De la începutul revoluţiei industriale, 
industria a devorat energie, care a fost distribuită accidental şi 
aleatoriu în lume. Peninsula Arabiei, care în alt context ar fi fost 
prea puţin importantă, a devenit crucială, graţie câmpurilor sale 


petroliere. Cu trecerea la sistemele din spaţiu, industria va 
produce energie în loc să o consume, pur şi simplu. Călătoriile în 
spaţiu vor fi rezultatul industrializării, iar o naţiune 
industrializată va produce energie odată cu alimentarea 
industriei sale. Spaţiul va deveni mult mai important decât a 
fost vreodată Arabia Saudită, iar Statele Unite vor controla 
situaţia. 

Un nou val de cultură americană va invada lumea. Nu uitaţi 
că definim cultura nu doar ca artă, ci în sensul cel mai 
cuprinzător al felului în care oamenii trăiesc şi-şi câştigă 
existenţa. Computerul a fost cea mai eficientă introducere în 
cultura americană, mult mai profundă decât filmele sau 
televiziunea. Robotul va fi concluzia logică şi dramatică a 
computerului. Într-o lume care are nevoie de creştere 
economică, dar a cărei populaţie este în continuă scădere, 
roboții vor deveni roata motrice a productivităţii, iar cu 
sistemele solare instalate în spaţiu, va exista energie din plin 
pentru a-i pune în mişcare. Roboții, încă primitivi, dar 
dezvoltându-se rapid, vor invada lumea şi vor fi primiţi cu 
entuziasm mai ales de lumea industrială şi de ţările care se vor 
apropia ca nivel de ţările dezvoltate şi vor înregistra creşteri 
maxime ale populaţiei. 

Genetica va continua să crească speranţa de viaţă şi va 
eradica sau va face controlabile o serie de boli genetice. Acest 
lucru va duce la creşterea instabilității sociale. Schimbările 
radicale care au bulversat Europa şi Statele Unite, modificând 
rolul femeii şi structura familiei, vor deveni un fenomen mondial. 
Tensiunile profunde - între susţinătorii valorilor tradiţionale şi 
noile realităţi sociale - se vor intensifica în ţările cu un nivel 
mediu de dezvoltare, şi toate religiile importante vor fi 
bulversate. Catolicismul, confucianismul şi islamismul vor fi 
încărcate de înţelesuri tradiţionale ale familiei, sexualităţii şi 
relaţiilor dintre generaţii. Dar valorile tradiţionale se vor prăbuşi 
în Europa şi în Statele Unite, după care şi în mare parte din 
restul lumii. 

Politic, acest lucru va însemna apariţia unor tensiuni interne 
intense. Ultima parte a secolului XXI va deveni o perioadă în 
care tradiţia va încerca să domine o revoluţie medicală şi 
tehnologică. Şi, cum Statele Unite vor crea a mare parte din 
controversata tehnologie, iar modelul lor de haos social intern 


va prevala, ele vor deveni inamicul tradiţionalismului de peste 
tot. Pentru restul lumii, America va fi percepută ca periculoasă, 
brutală şi perfidă, dar va fi abordată cu precauţie - şi invidiată. 
Va fi o eră de stabilitate internaţională, stres regional şi nelinişti 
interne. 

In afară de Statele Unite, încă două puteri vor fi interesate de 
spaţiul cosmic. Una va fi Polonia, care va fi ocupată cu 
consolidarea tărâmului său şi va suferi încă de pe urma felului în 
care a fost tratată ca urmare a tratatului de pace din anii 2050. 
Dar Polonia va fi încă în proces de recuperare după război şi 
înconjurată de aliaţi americani. Nu va fi gata pentru o 
provocare. Cealaltă ţară care se va gândi la spaţiu va fi Mexicul, 
care, în ultima parte a anilor 2060, se va afla în topul puterilor 
economice mondiale. Mexicul se va vedea în postura de rival al 
Statelor Unite şi va păşi pe scena continentală şi internaţională, 
dar încă nu va avea o strategie naţională coerentă (şi se va 
teme să meargă prea departe cu provocarea lansată puterii 
americane). 

Se vor mai afirma şi alte puteri ale căror economii vor începe 
să crească pe măsură ce va descreşte presiunea pusă de 
creşterea populaţiei. Brazilia va fi una dintre ele, cu o generaţie 
în urma Mexicului ca stabilitate a populaţiei, dar îndreptându-se 
rapid în direcţia bună. Brazilia se va gândi la o alianţă 
economică regională cu Argentina, Chile şi Uruguay, toate 
înregistrând progrese majore. Brazilia va avea în vedere o 
confederație pacifistă, dar, aşa cum se întâmplă adesea, va 
aborda, la momentul potrivit, şi o atitudine mai agresivă. 
Brazilienii vor avea, cu certitudine, un program spaţial în anii 
2060, dar nu unul complex şi nici ancorat în necesităţile 
geopolitice imediate. 

Ţări ca Israel, India, Coreea şi Iran vor avea, toate, programe 
spaţiale limitate, dar niciuna dintre ele nu va avea resursele sau 
motivaţia să se gândească la controlul spaţiului, ca să nu mai 
vorbim de negarea hegemoniei Statelor Unite. Prin urmare, aşa 
cum se întâmplă după războaiele mondiale, Statele Unite, 
profitând de şansa oferită, vor trăi o epocă de aur, care va dura 
cel puţin până în jurul anului 2070. 


CAPITOLUL TREISPREZECE 


2080 
Statele Unite, Mexicul şi lupta 
i pentru puterea mondială 

DE LA INCEPUTUL ACESTEI CARŢI am vorbit despre America 
de Nord ca fiind centrul gravitațional al sistemului internaţional. 
Până acum, am pus practic un semn de egalitate între America 
de Nord şi Statele Unite, pur şi simplu pentru că puterea SUA în 
America de Nord este atât de copleşitoare, încât nimeni nu o 
poate tăgădui. Marele război global din secolul XXI va face clar 
că, pentru o bună perioadă de timp, nicio putere din Eurasia nu 
va reuşi să se afirme ca adversar pentru Statele Unite. În plus, 
va fi testat şi modernizat un principiu geopolitic crucial: cine 
deţine controlul oceanelor Pacific şi Atlantic va deţine controlul 
comerţului internaţional - şi cine deţine controlul spaţiului 
cosmic va deţine controlul oceanelor lumii. Statele Unite vor 
deţine singure controlul spaţiului, deci, şi pe cel al oceanelor 
lumii. 

Totuşi, realitatea este mai complexă decât pare. În a doua 
jumătate a secolului XXI, după 200 de ani, Statele Unite îşi vor 
redescoperi un punct nevralgic mai vechi. Primul imperativ 
geopolitic al Statelor Unite - cel pe care se sprijină toate 
celelalte - este că Statele Unite domină America de Nord. De la 
Războiul  Mexicano-American şi Tratatul de la Guadalupe 
Hidalgo, cu care acesta s-a încheiat în 1848, Statele Unite au 
controlat practic întreg continentul. Aceasta a fost, pur şi 
simplu, concluzia evidentă. 

Nu la fel vor sta lucrurile la sfârşitul secolului XXI, când se va 
ridica din nou problema puterii Mexicului faţă de Statele Unite, 
în cel mai complex şi dificil mod imaginabil. După 200 de ani, 
Mexicul va fi în poziţia de a contesta integritatea teritorială a 
Statelor Unite şi întreaga distribuţie a puterii în America de 
Nord. Dacă ceea ce spun pare forţat, mergeţi la începutul 
capitolului introductiv şi gândiţi-vă la modul în care lumea se 
schimbă în doar 20 de ani, fără să uitaţi că vorbim aici despre 
aproape un secol. 

Atitudinea Mexicului îşi va avea rădăcinile în criza economică 
din anii 2020, care va fi rezolvată prin legi de susţinere a 
imigrărilor, care vor fi promulgate la începutul anilor 2030. 
Aceste legi vor încuraja, în mod agresiv, imigrările în Statele 


Unite, cu scopul de a rezolva criza forţei de muncă din America. 
Se va înregistra un aflux de imigranţi din toate ţările, inclusiv, 
desigur, din Mexic. Celelalte grupuri de imigranţi vor reacţiona, 
în mare, la fel ca şi cei de dinaintea lor. Mexicanii însă se vor 
comporta diferit dintr-un singur motiv, care nu are nimic de-a 
face cu cultura sau cu caracterul lor, ci cu geografia. Acest 
lucru, alături de puterea în creştere a Mexicului ca naţiune, va 
modifica echilibrul puterilor în America de Nord. 

De-a lungul istoriei, au mai existat şi alte grupuri de imigranţi 
care s-au răspândit neuniform pe teritoriul Statelor Unite. Au 
format enclave etnice şi, chiar dacă au dominat împrejurimile şi 
au influenţat politica locală, niciunul dintre aceste grupuri nu a 
cotropit, pur şi simplu, o regiune sau un stat, de la sfârşitul 
secolului al XIX-lea încoace. Când a doua generaţie a ajuns la 
maturitate, a fost asimilată cultural şi s-a distribuit pe-ntregul 
teritoriu, urmărind oportunităţile economice. Viaţa enclavelor 
etnice nu era la fel de tentantă precum oportunităţile economice 
disponibile la cele mai diferite niveluri ale societăţii. În Statele 
Unite, minoritățile nu au fost niciodată greu de asimilat - cu o 
singură mare excepţie a acelui grup etnic care nu a venit aici de 
bunăvoie (afro-americanii) şi a celor care erau deja aici când au 
sosit europenii (amerindienii). Toţi ceilalţi au venit, s-au adunat, 
apoi s-au împrăştiat, adăugând noi straturi culturale societăţii. 

Aceasta a fost mereu forţa Statelor Unite. În mare parte a 
Europei, de exemplu, musulmanii şi-au păstrat identitatea 
religioasă şi naţională distinctă de cele ale populaţiei majoritare, 
iar populaţia majoritară nu prea i-a încurajat să se amestece cu 
ea. Forţa propriei lor culturi a fost, aşadar, copleşitoare. În 
Statele Unite, imigranții islamici, la fel ca şi alte grupuri de 
imigranţi, au fost transformați, de-a lungul generaţiilor, într-o 
populaţie care a împrumutat principiile americane de bază, în 
timp ce şi-a păstrat religiozitatea aproape ca pe o legătură 
culturală cu trecutul. Acestea două au legat imigranții de Statele 
Unite şi au creat o prăpastie între prima generaţie şi cele de pe 
urmă (ca şi între comunitatea musulmană din America şi 
musulmanii din restul lumii). Aceasta a devenit o cale bătătorită 
pentru imigranții din Statele Unite. 

Imigranții din Mexic se vor comporta diferit începând cu anii 
2030. Se vor răspândi prin ţară, aşa cum au făcut-o şi în trecut, 
iar mulţi o vor apuca în direcţia principală a societăţii 


americane. Dar, spre deosebire de alte grupuri de imigranţi, 
mexicanii nu sunt despărțiți de ţara lor natală prin oceane sau 
distanţe foarte mari. Ei se pot deplasa peste graniţă şi stabili la 
câteva mile depărtare, în Statele Unite, şi totuşi menţine 
legăturile sociale şi economice cu patria natală. Apropierea de 
ţara natală creează o dinamică total diferită. Mai degrabă decât 
o diaspora, cel puţin o parte dintre migrațiile mexicane 
reprezintă deplasări înspre o regiune de frontieră dintre două 
state, aşa cum este Alsacia şi Lorena între Franţa şi Germania - 
o regiune în care două culturi se întrepătrund chiar şi atunci 
când graniţele sunt stabile. 

Priviţi această hartă a concentrării populaţiei hispanice din 
Statele Unite în anul 2000: 

În anul 2000, privind procentajele locuitorilor hispanici în 
statelor Statelor Unite, putem vedea deja cum stau lucrurile. De- 
a lungul graniţei de la Pacific la Golful Mexic, există clar o 
concentraţie de oameni de origine mexicană. În majoritatea 
comitatelor, pe o cincime până la două treimi din teritoriu se 
află mexicani (voi folosi aici acest termen ca să mă refer la 
etnicitate, nu la cetăţenie). În Texas şi în California, această 
concentraţie pătrunde până foarte adânc în state. Dar este de 
aşteptat ca statele de la graniţă să tindă să aibă cea mai mare 
concentraţie de mexicani. 

Am suprapus conturul teritoriului care a fost cândva al 
Mexicului şi a devenit al Statelor Unite: Texas şi Mexican 
Cession. Observaţi cum, în 2000, comunitatea mexicană este 
concentrată în aceste foste teritorii mexicane. Desigur că există 
grupuri izolate de mexicani şi în afara acestei regiuni, dar nu 
sunt decât atât, grupuri izolate, care se comportă la fel ca şi alte 
grupuri etnice. La graniţă, mexicanii nu sunt izolaţi de patria- 
mamă. În multe privinţe, ei reprezintă o prelungire a ţării lor în 
Statele Unite. Statele Unite au ocupat teritorii mexicane în 
secolul al XIX-lea, iar regiunea a păstrat câteva dintre 
caracteristicile teritoriului ocupat. Odată cu schimbările în 
rândul populaţiei, zona de frontieră este tot mai mult văzută ca 
arbitrară sau ilegală, şi are loc o migrare dinspre ţara mai 
săracă înspre ţara mai bogată, nu însă şi invers. Granițele 
culturale ale Mexicului se mută înspre nord, chiar dacă graniţa 
politică rămâne pe loc. 


Aşa stăteau lucrurile în anul 2000. În 2060 însă, după 30 de 
ani de politică de încurajare a imigrărilor, harta pe care am 
văzut-o în 2000 se va fi modificat, astfel încât regiuni populate 
în proporţie de 50% de mexicani vor fi aproape integral 
mexicane, iar regiuni populate în proporţie de 25% de mexicani 
vor avansa la peste 50%. Regiunea de frontieră, care va 
pătrunde mai adânc în Statele Unite, va deveni predominant 
mexicană. Mexicul îşi va fi rezolvat etapa finală a creşterii 
populaţiei  extinzându-şi graniţele  non-politice în Mexican 
Cession - încurajat de Statele Unite. 


Populaţia, tehnologia şi criza din 2080 
Imigrația accentuată înspre Statele Unite şi efectele războiului 
vor declanşa o explozie economică în perioada 2040-2060. 
Terenurile şi capitalul disponibile în Statele Unite, alături de una 


dintre sursele cele mai dinamice de forţă de muncă din lumea 
avansată economic, vor da un impuls economiei, la fel cum 
creşterea capitalului de investiţii din anii '80 a declanşat 
explozia masivă din anii '90. Uşurinţa relativă cu care Statele 
Unite absorb imigranții va da ţării un avantaj enorm faţă de 
celelalte naţiuni industrializate. Această explozie va avea însă şi 
o altă dimensiune pe care trebuie să o luăm în considerare: 
tehnologia. Să vorbim puţin despre acest lucru, după care 
revenim la discuţia noastră despre Mexic. 

În timpul crizei din anii 2030, Statele Unite vor căuta 
modalităţi de a compensa lipsa forţei de muncă, mai ales prin 
dezvoltarea tehnologiilor care să poată lua locul oamenilor. 
Aceasta nu va fi prima dată când guvernul federal se va angaja 
în proiecte de proporţii, direcționate spre dezvoltare economică 
şi stabilitate. Gândiţi-vă la construirea canalelor Erie şi Panama; 
la decizia de a ceda terenuri guvernamentale pentru construirea 
de căi ferate; la construirea sistemului de autostrăzi interstatale 
sau a bombei atomice. Uneori, astfel de proiecte au consecinţe 
neintenţionate. Gândiţi-vă la microcipul de silicon. Guvernul 
american dorea să ajungă pe lună, iar naveta spaţială avea 
nevoie de un computer de bord de mici dimensiuni. Agenţiile 
guvernamentale au luat cipul de silicon, care fusese deja 
inventat, au investit sume uriaşe de bani în el şi au inventat un 
computer foarte uşor. Industria privată a preluat invenţia, iar 
rezultatul - computerul personal - este istorie. Cercetările şi 
dezvoltările guvernamentale, mai ales cele în scopuri militare, 
au impulsionat dintotdeauna dezvoltarea economică. 

Unul dintre tiparele dominante în dezvoltarea tehnologică în 
Statele Unite a fost: 

l. Date ştiinţifice şi proiecte de bază sunt dezvoltate în 
universităţi sau de către inventatori individuali, rezultând 
adesea progrese conceptuale, aplicări la scară modestă şi un 
anumit grad de exploatare comercială. 

2. În contextul nevoilor armatei, Statele Unite pompează sume 
enorme de bani în aceste proiecte, pentru a grăbi 
dezvoltarea în scopuri militare specifice. 

3. Sectorul privat profită de aplicaţiile economice ale acestei 
tehnologii pentru a clădi industrii întregi. 


Acelaşi lucru se întâmplă şi cu roboții. La sfârşitul secolului 
XX, primele etape din dezvoltarea roboților fuseseră deja arse. 
Se făcuseră deja progrese teoretice importante şi existau deja 
câteva implementări comerciale, dar roboții nu erau baza în 
economia americană. Aceştia sunt încă mai degrabă o jucărie a 
studenţilor de la MIT şi nu neapărat un segment major al 
economiei. 

Totuşi, armata pompează de ani de zile bani, atât în teoria de 
bază a roboticii, cât şi în aplicarea ei. Armata SUA a finanţat 
foarte activ dezvoltarea roboticii. Proiecte precum construirea 
unui „catâr” robotizat care să care echipament militar sau 
crearea unui avion robotizat care să nu aibă nevoie de pilot sunt 
doar câteva exemple de activităţi în domeniul roboticii. 
Implementarea în spaţiu a sistemelor robotizate, care să nu 
necesite control de la sol, este încă un deziderat. La urma 
urmei, totul se învârte în jurul demografiei. Mai puţini tineri 
înseamnă mai puţini soldaţi. Totuşi, angajamentele strategice 
americane vor creşte, nu vor scădea. Statele Unite, mai mult 
decât orice altă naţiune, vor avea nevoie de soldaţi robotizaţi în 
sprijinul interesului naţional. În momentul în care criza socială şi 
politică din 2030 se va instala, roboții vor fi fost testaţi pe teren 
şi verificaţi de armată, deci vor fi gata pentru aplicaţii 
comerciale. Bineînţeles că roboții nu vor fi gata pentru utilizare 
în masă în 2030 şi ei nu vor elimina, sub nicio formă, nevoia de 
imigranţi. Exact la acest nivel se afla computerul în jurul anului 
1975; armata plătise pentru dezvoltarea cipului de silicon, 
căruia i s-au găsit nenumărate întrebuinţări militare. Procesele 
de comercializare erau abia la început şi a mai durat câteva 
decenii până când cipul a transformat economia civilă. Aşadar, 
utilizarea în masă a tehnologiilor robotizate nu va exista înainte 
de anii 2040, iar transformările aduse de folosirea roboților se 
vor vedea abia prin 2060. 

Ironia sorții va fi că tehnologii imigranţi vor avea un rol 
hotărâtor în dezvoltarea tehnologiei robotizate, o tehnologie 
care va reduce nevoia de imigrare în masă. De fapt, pe măsură 
ce robotica pătrunde în viaţa cotidiană a societăţii, ea va 
deteriora poziţia economică a acelor imigranţi care vor presta 
muncă necalificată la baza piramidei economice. 

O dată în plus, soluţia unei probleme va declanşa următoarea 
problemă. Această situaţie va pregăti terenul pentru criza din 


2080. Sistemul de încurajare a imigrării va fi parte integrantă 
din cultura şi politica americană. Recrutanţii vor continua să 
ademenească imigranții să vină în Statele Unite. Ce fusese 
cândva o măsură de urgenţă a guvernului va deveni o rutină. 
Problema este că, prin anul 2060, criza va fi fost depăşită, 
datorită atât migrării, cât şi noilor tehnologii. Ultimii 
reprezentanţi ai generaţiei baby-boom vor fi de mult dispăruţi, 
iar structura demografică a Americii va arăta ca o piramidă - 
aşa cum este şi normal să arate. Progresele din cadrul roboticii 
vor elimina nevoia unui întreg segment de imigranţi. 

Tehnologia a promis adesea să reducă locurile de muncă. 
Întotdeauna s-a întâmplat însă exact opusul. Au fost create mai 
multe locuri de muncă pentru a întreţine tehnologia. S-a 
petrecut astfel o trecere de la munca necalificată la cea 
calificată. Acesta va fi, cu siguranţă, şi rezultatul robotizării. 
Cineva va trebui să proiecteze şi să întreţină sistemele. Dar 
robotica diferă fundamental de orice alt fel de tehnologie. 
Reducerea locurilor de muncă era un rezultat secundar al 
tehnologiilor anterioare. Roboții sunt proiectaţi tocmai pentru a 
reduce locurile de muncă, scopul lor fiind înlocuirea mâinii de 
lucru umane insuficiente cu tehnologie care costă mai puţin. 
Primul ţel va fi înlocuirea forţei de muncă tot mai reduse. Al 
doilea scop va fi ca forţa de muncă existentă să se califice 
pentru a sprijini munca roboților. Al treilea - şi aici încep 
problemele - va fi punerea pe liber a angajaţilor. Cu alte 
cuvinte, în timp ce roboții vor fi proiectaţi să înlocuiască 
muncitorii pe cale de dispariţie, ei vor genera, de asemenea, 
şomaj în rândul muncitorilor, care sunt concediaţi fără să 
dispună de calificarea necesară pentru a trece în domeniul 
roboticii. 

Drept rezultat, rata şomajului va creşte, începând cu anul 
2060, şi se va accelera de-a lungul următoarelor două decenii. 
Va exista un surplus temporar de populaţie. Dacă în 2030 
problema va fi cum să faci faţă unei diminuări a populaţiei, în 
2060 şi 2080 problema va fi cum să faci faţă unui surplus de 
populaţie creat prin imigrări excesive şi şomaj structural. 
Aceasta se va alătura progreselor din genetică. Viaţa omului 
poate nu se va prelungi extraordinar de mult, dar americanii vor 
fi productivi pentru mai mult timp. Nu trebuie să uităm nici 
posibilitatea, chiar dacă pare puţin fantezistă, unei creşteri 


impresionante a longevităţii. 

Robotica, alături de genetică şi de tehnologiile aferente, va 
înlocui forţa de muncă şi, în acelaşi timp, va creşte oferta de 
forţă de muncă prin sporirea eficienţei oamenilor. Va fi şi o 
perioadă de accentuare a tulburărilor. Roboții, care vor 
transporta şi prelucra informaţii, vor fi consumatori de energie şi 
mai omniprezenţi decât automobilele. Acest lucru va amplifica 
criza energetică, despre care am vorbit în capitolele anterioare, 
şi va marca sfârşitul tehnologiilor hidrocarburilor de pe vremea 
erei europene. Statele Unite vor fi nevoite să-şi îndrepte atenţia 
spre spaţiul cosmic pentru noi surse de energie. 

Dezvoltarea sistemelor de captare a energiei din spaţiu va fi 
demarată cu mult înainte de 2080. De fapt, Departamentul 
Apărării se gândeşte deja la un astfel de sistem. Naţional 
Security Space Office a publicat un studiu, în octombrie 2007, 
intitulat Space-Based Solar Power as an Opportunity for 
Strategic Security („Energie solară din spaţiu - o oportunitate 
pentru securitate strategică”). Acest document arată: 
„Amploarea problemelor legate de energie şi de mediu ce se 
prefigurează este destul de semnificativă pentru a lua în 
considerare toate posibilităţile de a aduce din nou în atenţie 
energia solară provenită din spaţiu inventată pentru prima oară 
în Statele Unite în urmă cu aproape 40 de ani. Ideea de bază 
este foarte clară: se plasează module imense de panouri solare 
pe orbita pământului, astfel încât să fie permanent îndreptate 
spre lumina solară, se colectează gigawaţi de energie electrică 
ce se transmit spre Pământ sub formă de unde 
electromagnetice care sunt captate apoi pentru a fi folosite fie 
pentru generare de electricitate, prin reţeaua electrică 
existentă, fie pentru a fi transformate în combustibili sintetici 
sau în energie de intensitate joasă furnizată direct 
consumatorului. O singură bandă lată, de un kilometru de orbită 
geosincronă a pământului, „vede” destul flux solar într-un an 
pentru a egala aproape cantitatea de energie conținută de toate 
resursele convenţionale de petrol cunoscute în zilele noastre pe 
pământ.” 

În 2050, primele instalaţii ale noii tehnologii solare ar trebui 
să fie la locul lor, iar criza din 2080 va da un impuls dezvoltării. 
O scădere semnificativă a preţului energiei electrice va fi 
esenţială pentru implementarea strategiei roboților, care, la 


rândul ei, este esenţială pentru a menţine productivitatea 
economică în timpul unei perioade de constrângeri de lungă 
durată, provocată de problema populaţiei. Când populaţia nu 
creşte, tehnologia trebuie să compenseze, şi pentru ca această 
tehnologie să funcţioneze, costurile la energie trebuie să scadă. 

Aşadar, după 2080, în Statele Unite se va vedea un efort 
susţinut pentru obţinerea energiei prin sistemele amplasate în 
spaţiu. Fenomenul va fi început, desigur, cu multe decenii în 
urmă, dar nu la intensitatea necesară pentru a funcţiona la 
scară largă. Intensificarea crizei în 2070 va impulsiona proiectul. 
Costurile vor fi foarte mari, dar la sfârşitul secolului XXI, când 
industria privată va începe să profite de pe urma vastelor 
investiţii publice în spaţiu, costul energiei va scădea 
semnificativ. Roboții vor evolua repede şi dramatic. Gândiţi-vă 
la evoluția calculatoarelor personale între 1995, când 
majoritatea caselor şi birourilor nu aveau încă nici măcar e-mail, 
şi 2005, când, practic, miliarde de e-mailuri se trimiteau zilnic în 
lumea întreagă. 

Statele Unite vor fi una dintre puţinele ţări dezvoltate 
industrial care se vor confrunta cu un număr excesiv de 
locuitori. Imperativul economic al celor 50 de ani anteriori - 
încurajarea imigrărilor în orice mod posibil - nu va mai fi de 
actualitate, imigranții devenind mai degrabă o problemă decât o 
soluţie. Aşadar, primul pas spre rezolvarea crizei va fi limitarea 
imigrărilor, o răsturnare de situaţie traumatizantă, care va 
cauza o criză, aşa cum a creat şi atragerea şi creşterea 
imigrărilor cu 50 de ani în urmă. 

Odată imigrările oprite, Statele Unite vor trebui să gestioneze 
dezechilibrul economic cauzat de surplusul de populaţie. 
Concedierile şi şomajul vor lovi disproporționat muncitorii 
sărmani - mai ales mexicanii din zonele de frontieră. Se vor ivi 
probleme serioase de politică externă. Adăugaţi la acest tablou 
creşterea preţurilor la energie, şi veţi obţine o imagine completă 
a crizei din anii 2080. 


Dezvoltarea economică a Mexicului în 2006, economia 
Mexicului s-a clasat pe locul 15 în lume, revenindu-şi fantastic 
după prăbuşirea din 1994. PIB-ul pe cap de locuitor în Mexic, 
calculat în funcţie de puterea de cumpărare, este puţin peste 12 
000 de dolari pe an, ceea ce face din Mexic cea mai bogată ţară 
din America Latină, plasând-o în rândurile economiilor 
dezvoltate, dacă nu chiar avansate. Trebuie să ne amintim că 
Mexicul nu este o ţară mică. Are o populaţie de aproape 110 
milioane locuitori, mai mare decât a multor ţări europene. 

Va creşte oare substanţial puterea economică a Mexicului în 
următorii 60 sau 70 de ani? Dacă da, având în vedere de unde 
porneşte, Mexicul ar deveni una dintre economiile de vârf ale 
lumii. Dată fiind instabilitatea sa politică internă, emigrările şi 
istoricul problemelor economice, este greu să ne imaginăm 
Mexicul printre naţiunile din prima ligă. Dar, la fel de dificil este 
pentru mulţi să înţeleagă cum de a ajuns deja Mexicul aşa de 
sus. Există câteva lucruri care lucrează în favoarea economiei 
Mexicului. Primul este petrolul. Mexicul a fost un important 
producător şi exportator de petrol în ultimul secol. Pentru multi, 
acesta este un argument împotriva ascensiunii Mexicului la 
rangul de putere majoră. Exporturile de petrol subminează 
adesea abilitatea - sau apetitul - unei naţiuni de a dezvolta şi 
alte ramuri ale industriei. Este, aşadar, important să se 
înţeleagă un lucru despre Mexic: în ciuda creşterii preţului 
mondial al petrolului din 2003 încoace, sectorul său energetic 
reprezintă de fapt un segment în declin din întreaga sa 
economie. Petrolul reprezenta aproximativ 60% din exporturile 
Mexicului în 1980, însă, în 2000, procentul scăzuse la doar 7%. 
Mexicul are rezerve de petrol, dar nu depinde de exportul de 
petrol pentru dezvoltarea economică. 

Al doilea factor de creştere economică a Mexicului are 
legătură cu vecinătatea sa cu Statele Unite - acelaşi lucru care, 
mai târziu, va reprezenta o provocare geopolitică. Mexic - cu 
sau fără Acordul Nord-American de Comerţ Liber - va fi capabil 
să exporte eficient către cea mai mare şi mai dinamică piaţă a 
lumii. În timp ce Acordul a redus costurile pentru export şi a 
crescut eficienţa instituţională a relației, realitatea 
fundamentală este că vecinătatea Mexicului cu Statele Unite i-a 
oferit întotdeauna un avantaj economic, în ciuda dezavantajului 
geopolitic care constituie inversul medaliei. 


Al treilea factor, există cantităţi enorme de bani care se întorc 
în Mexic din Statele Unite sub forma remiterilor de pe urma 
imigranţilor legali şi ilegali. Remiterile către Mexic au crescut şi 
reprezintă acum a doua sursă de venit extern. În majoritatea 
ţărilor, investițiile străine reprezintă sursa principală de 
dezvoltare a economiei. În Mexic, investiţiile străinilor sunt pe 
acelaşi nivel cu remiterile externe. Acest sistem al remiterilor 
are două efecte. Produce alte surse de investiţii, când banii 
ajung în bănci, şi serveşte drept plasă de siguranţă naţională 
pentru clasele de jos, către care curg majoritatea banilor remişi. 

Intrările de bani în Mexic au însemnat o creştere a nivelului 
industriei şi serviciilor bazate pe tehnologie. Serviciile aduc 
acum 70% din PIB-ul Mexicului, iar agricultura doar 4%. Restul 
este format din industrie, petrol şi minerit. Proporția serviciilor 
centrate în jurul turismului este relativ mare, dar amestecul, în 
întregul lui, nu este unul tipic pentru o ţară în curs de 
dezvoltare. 


Există o măsură interesantă creată de Naţiunile Unite, numită 
Indicele Dezvoltării Umane (IDU), care trasează standarde 
globale de viaţă, inclusiv factori precum durata de viaţă şi 
indicele de cultură generală. Acest IDU separă lumea în trei 
clase. Pe harta de mai sus, cu negru este marcată lumea 
dezvoltată industrial, cu gri-închis ţările medii şi dezvoltate, iar 


cu gri-deschis lumea în curs de dezvoltare. 

După cum arată această hartă, Mexicul este deja în aceeaşi 
categorie cu Europa şi cu Statele Unite pe scara dezvoltării 
umane. Asta nu înseamnă că este egala Statelor Unite, dar 
înseamnă că nu poate fi privită ca o ţară în curs de dezvoltare. 

Dacă săpăm mai adânc în IDU, mai descoperim ceva 
interesant la Mexic. 

Mexicul, ca întreg, are un index de 0,70, care îl plasează în 
aceeaşi categorie cu Statele Unite sau Europa. Există însă 
diferenţe enorme între regiunile din interiorul ţării. Zonele mai 
închise au obţinut un index apropiat de cel al ţărilor europene, 
în timp de zonele mai deschise echivalează cu ţările sărace din 
Africa de Nord. 

Este exact ceea ce te aştepţi să descoperi la o ţară aflată în 
proces de dezvoltare rapidă. Gândiţi-vă la descrierea Europei 
făcută de Charles Dickens sau de Victor Hugo. Ei au surprins 
esenţa Europei secolului al XIX-lea - dezvoltarea fantastică în 
mijlocul unor diferenţe accentuate. În Mexic, se poate vedea 
acest contrast în Ciudad de Mexico sau în Guadalajara. Dar 
diferenţa există şi între regiuni, relativa bogăţie a nordului 
contrastând cu sărăcia sudului. Dezechilibrul nu înseamnă că 
tara nu se dezvoltă, el este doar un rezultat colateral al 
dezvoltării. 

Este interesant de observat, desigur, că cel mai înalt nivel de 
dezvoltare se înregistrează în regiunile de la graniţa cu Statele 
Unite şi în regiunile turistice din sud - ca şi în Ciudad de Mexico. 
Pe măsură ce ne îndepărtăm de graniţa americană, IDU scade. 
Asta indică importanţa Statelor Unite în dezvoltarea Mexicului, 
dar şi pericolul real cu care se confruntă Mexicul - nemulţumirile 
din sud alimentate de acest dezechilibru. Acest dezechilibru se 
va accentua pe măsură ce Mexicul se va dezvolta. 

Mai există un factor important ce sprijină dezvoltarea 
Mexicului: crima organizată şi traficul de droguri. Există, în 
general, două feluri de infracţiuni. Unul este pur şi simplu de tip 
distribuţie şi consum - cineva fură un televizor şi îl vinde. 
Celălalt creează mari acumulări de capital. Mafia americană 
care a dominat contrabanda a folosit banii obţinuţi pentru a 
intra în afaceri legale, până ce, la un moment dat, banii iniţiali s- 
au amestecat în fluxul general de capital, astfel încât originea 
lor criminală nu mai era relevantă. Când aşa ceva se întâmplă în 


interiorul unei ţări, este stimulată dezvoltarea ţării. Explicaţia: 
costul unui produs este ridicat artificial prin ilegalitatea lui. 
Astfel se încurajează apariţia cartelurilor care să suprime 
competiţia, să menţină preţurile ridicate şi să faciliteze 
transferul de fonduri. 

In cazul traficului de droguri din zilele noastre, vânzarea 
drogurilor la preţuri crescute artificial către consumatorii 
americani creează mari fonduri de investiţii în Mexic. Cantitatea 
de bani este atât de mare, încât trebuie investită. Operaţiuni 
complexe de spălare de bani sunt gândite pentru alocarea 
legală a fondurilor. Următoarea generaţie devine moştenitoarea 
unei acumulări de capital legale. A treia generaţie aparţine deja 
aristocraților economici. 

Dezvoltarea socio-economică a Mexicului 


Acest lucru simplifică, desigur, foarte mult situaţia, dar ignoră 
faptul că, în multe cazuri, dealerii din Mexic nu vor repatria 
banii, ci îi vor investi în Statele Unite sau altundeva. Dar, dacă 
Mexicul devine tot mai productiv şi dacă guvernul poate fi 
corupt pentru a oferi un anumit grad de protecţie, în timp ce 
banii sunt spălaţi, atunci reinvestirea în Mexic a banilor proveniţi 


din droguri are foarte mult sens. Ascultaţi cu atenţie: zgomotul 
acesta asurzitor de pompă care aspiră este capitalul de investiţii 
care părăseşte Statele Unite pentru a ajunge în Mexic prin 
intermediul cartelurilor de droguri. 

_ Problema acestui proces este că destabilizează politica. 
Intrucât autorităţile sunt complice la proces, iar judecătorii şi 
poliţiştii, ineficienţi, situaţia creează instabilitate de la nivelul 
străzilor până la cele mai înalte ramuri ale guvernului. O 
societate se poate destrăma singură când sunt în joc atât de 
mulţi bani. Totuşi, societăţile destul de mari şi de complexe şi în 
care sumele de bani reprezintă o parte relativ mică din capitalul 
existent se pot stabiliza. Statele Unite, unde crima organizată a 
jucat un rol critic încă din anii '20 şi a destabilizat regiuni întregi, 
au redirecționat până la urmă banii ilegali înspre afaceri legale. 
Bănuiesc că este foarte probabil ca acest lucru să se întâmple şi 
în Mexic, iar această activitate va contribui, până la urmă, la 
creşterea economică a ţării. 

Asta nu înseamnă că nu va exista o perioadă 
înspăimântătoare de instabilitate în Mexic. În anii care vor veni, 
abilitatea statului de a controla cartelurile va fi pusă la grea 
încercare, iar Mexicul se va confrunta cu crize interne de 
proporţii. Dar, pe termen lung, în decursul unui secol, Mexicul va 
trece cu bine de aceste crize şi va şi beneficia de intrările 
masive de bani dinspre Statele Unite. 

In cele din urmă, dacă ne uităm la populaţia Mexicului, 
observăm nu numai o creştere continuă într-o perioadă în care 
va fi nevoie de forţă de muncă pentru a alimenta ţara, dar şi o 
încetinire uşoară a creşterii populaţiei spre mijlocul secolului, 
indicând stabilizare socială şi relaxarea presiunilor demografice 
asupra societăţii. Structura populaţiei va permite, de asemenea, 
migrări tot mai mari către Statele Unite în anii 2030, rezultatul 
fiind remiteri crescânde, deci acumulări mari de capital fără 
povara unei suprapopulări între graniţele Mexicului. Deloc critică 
pentru dezvoltarea Mexicului, această migrare va fi, cu 
certitudine, un fenomen care va sprijini ţara. 

Astfel, putem vedea Mexicul, care s-a alăturat Europei în 
unele măsuri pentru standardul ei de viaţă, trecând printr-o 
inevitabilă perioadă de tulburări şi ascensiuni în drumul său spre 
ordine şi stabilitate. Apoi, pe la mijlocul secolului XXI, când 
lumea va fi în război, Mexicul va ieşi la lumină ca o economie 


matură, echilibrată, cu o populaţie stabilă - şi se va clasa printre 
primele şase sau şapte puteri economice ale lumii, şi, în plus, cu 
o putere militară în creştere. Mexicul va fi prima putere 
economică din America Latină şi, poate, dacă încheie o alianţă 
cu Brazilia, va contesta dominaţia SUA în America de Nord. 

Geopolitica Mexicului 

În anii 1830 şi 1840, Mexicul a pierdut regiunile de nord în 
favoarea Statelor Unite, după care au venit Revoluţia din Texas 
şi Războiul Mexicano-American. Practic, toate pământurile la 
nord de Rio Grande şi de deşertul Sonoran au fost preluate de 
Statele Unite. Statele Unite nu au făcut o purificare etnică: 
populaţia acelor teritorii a rămas pe loc, treptat, la ea 
adăugându-se coloniştii americani non-hispanici. Granițele au 
fost istoric permeabile şi atât cetăţenii americani, cât şi cei 
mexicani au putut să le traverseze în voie. Aşa cum am spus 
mai devreme, s-a creat o regiune de frontieră, clasică, cu hotare 
politice bine stabilite, dar cu frontiere culturale complexe şi 
ambigue. 

Mexicul nu a fost niciodată în poziţia de a-şi recupera 
teritoriile. A adoptat atitudinea celui care nu are de ales, 
acceptând pierderea teritoriilor sale din nord. Nici măcar în 
timpul Războiului Civil, atunci când sudul era relativ neprotejat, 
mexicanii nu au făcut nicio mişcare. Sub împăratul Maximilian, 
Mexicul a rămas slab şi divizat, fără să poată avea voinţa şi 
puterea de a acţiona. Când Mexicul a fost abordat de germani, 
în Primul Război Mondial, oferindu-i-se o alianţă împotriva 
Statelor Unite în schimbul recuceririi teritoriilor din nord, 
mexicanii au refuzat oferta. Când sovieticii şi cubanezii au 
încercat să declanşeze o mişcare procomunistă în Mexic pentru 
a ameninţa frontierele americane de sud, au eşuat complet. 
Mexicul nu putea lua atitudine împotriva Statelor Unite şi nici nu 
putea fi manipulat de forţe din afară pentru a face asta, pentru 
că nu se putea mobiliza. 

Acest lucru nu s-a întâmplat nu pentru că n-ar fi existat 
sentimente  antiamericane. Practic, acestea există adânc 
înrădăcinate, aşa cum este şi de aşteptat, dată fiind istoria 
relaţiilor mexicano-americane. Dar mexicanii au fost prea 
preocupaţi de propriul lor regionalism fracţionar şi de propria 
politică deosebit de complexă. Ei au înţeles, de asemenea, 
inutilitatea atacării Statelor Unite. 


După 1848, strategia militară a Mexicului a fost simplă. În 
primul rând, trebuia menţinută coeziunea internă împotriva 
regionalismului şi insurecției. În al doilea rând, trebuia să se 
protejeze împotriva oricăror intervenţii străine, mai ales din 
partea Statelor Unite. În al treilea rând, trebuia să revendice 
terenurile pierdute în favoarea Statelor Unite în anii 1840. In 
cele din urmă, trebuia să submineze poziţia Statelor Unite ca 
putere dominantă în America de Nord. 

Mexicul nu a trecut niciodată cu adevărat de prima rundă a 
ţelurilor sale geopolitice. De la Războiul Mexicano-American 
încoace, Mexicul a încercat, pur şi simplu, să-şi menţină 
coeziunea internă. S-a dezechilibrat după înfrângerea sa de 
către State şi nu şi-a mai revenit. Parţial, motivul a fost politica 
Statelor Unite, care a contribuit la destabilizarea Mexicului, dar, 
în cea mai mare parte, Mexicul a fost slăbit din cauza plasării 
sale lângă un gigant dinamic. Câmpul de forţă creat de Statele 
Unite a influenţat existenţa Mexicului mai mult decât a făcut-o 
Ciudad de Mexico. 


În secolul XXI, vecinătatea destabilizatoare a Statelor Unite va 
deveni însă o forţă stabilizatoare. Mexicul va fi încă afectat de 
Statele Unite, dar relaţia va fi direcţionată înspre creşterea 
puterii mexicane. La mijlocul secolului XXI, când puterea 
economică a Mexicului va creşte, va exista şi o inevitabilă 
creştere a naţionalismului mexican, care, dată fiind realitatea 
geopolitică, se va manifesta nu numai ca mândrie, ci şi ca 
antiamericanism. Dată fiind politica americană creată pentru a 
încuraja mexicanii să imigreze în State, într-un moment în care 
rata naşterilor în Mexic este în scădere, Statele Unite vor fi 
acuzate de a fi aplicat politici demografice menite să afecteze 
interesele economice ale Mexicului. 

Tensiunile americano-mexicane sunt permanente. Diferenţa, 
în anii 2040, va fi creşterea puterii mexicane şi, prin urmare, o 
mai mare încredere şi determinare. Balanța puterii înclinând 
înspre Statele Unite - doar că nu la fel de mult ca în urmă cu 50 
de ani. Dar chiar şi acest lucru se va schimba între 2040 şi 
2070. Mexicul va înceta să mai fie o ţară amputată naţional şi 
va deveni o putere regională majoră. Statele Unite nu vor 
observa. În timpul războiului de la mijlocul secolului, 
Washingtonul se va gândi la Mexic doar ca la un potenţial aliat 


al Coaliției. După ce suspiciunile vor fi fost infirmate, 
Washingtonul nu va mai fi interesat de Mexic. Statele Unite vor 
păstra indiferența tradiţională faţă de interesele mexicanilor. 

Odată ce Statele Unite vor realiza că Mexicul a devenit o 
ameninţare, vor deveni imediat alarmate de ceea ce se 
întâmplă în Mexic şi printre mexicani, dar se vor linişti la gândul 
că pot impune orice fel de soluţie doresc la situaţia existentă. 
Tensiunile americano-mexicane, existente dintotdeauna, chiar 
dacă la suprafaţă lucrurile au arătat altfel, vor supura pe măsură 
ce Mexicul va deveni mai puternic. Statele Unite vor privi 
consolidarea economiei Mexicului ca pe o forţă benignă 
stabilizatoare, atât pentru Mexic, cât şi pentru relaţiile sale cu 
Statele Unite, deci vor continua să sprijine un ritm susţinut de 
dezvoltare economică. Percepția americană asupra Mexicului ca 
fiind nimic altceva decât un stat client va rămâne neschimbată. 

În 2080, Statele Unite vor continua să fie națiunea dominantă 
din America de Nord, dar, aşa cum vor învăţa americanii, 
puterea echilibrată nu înseamnă şi omnipotentă, iar o asemenea 
atitudine poate submina puterea naţiunii. In 2080, se vor 
confrunta din nou cu o provocare - dar aceasta va fi mult mai 
complexă şi mai subtilă decât cea din războiul din anii 2050. 

Confruntarea nu va fi planificată, căci Statele Unite nu vor 
avea interese în Mexic, iar mexicanii nu-şi vor cunoaşte puterea 
faţă de Statele Unite. Va fi o confruntare care va creşte organic 
din realitatea geopolitică a celor două ţări. Dar, spre deosebire 
de alte astfel de conflicte regionale, acesta va implica o 
confruntare între hegemonul lumii şi un vecin în ascensiune, iar 
premiul cel mare va fi centrul gravitațional al sistemului 
internaţional, America de Nord. Vor exista trei factori 
declanşatori ai confruntării: 

1. Mexicul se va afirma ca putere economică mondială. De la 
locul 14, la începutul secolului, va ajunge în Top 10 în 2080. Cu 
o populaţie de 100 de milioane de locuitori, va fi puterea de 
care se va ţine seama oriunde în lume - cu excepţia graniţelor 
de sud ale Statelor Unite. 

2. Statele Unite se vor confrunta cu o criză ciclică în anii 
2070, care va culmina odată cu alegerile din 2080. Tehnologia 
nouă, asociată cu raţionalizarea curbei demografice, va reduce 
nevoia de noi imigranţi. Se vor face chiar presiuni pentru 
trimiterea înapoi în Mexic a imigranţilor temporari, chiar şi a 


celor care vor fi locuit acolo de 50 de ani, cu copii şi nepoți 
născuţi acolo. Mulţi dintre aceştia vor fi încă muncitori 
necalificaţi. Profesioniştii şi antreprenorii se vor fi întors deja în 
Mexicul în plin avânt economic. Statele Unite vor începe să 
forţeze rezidenții pe termen lung să se întoarcă acasă, 
încărcând astfel economia mexicană cu muncitorii cei mai puţin 
doriţi, muncitori care au fost multe decenii rezidenţi americani. 

3. În ciuda acestei situaţii, transformările masive ale structurii 
populaţiei din regiunea de frontieră nu pot fi răsturnate. 
Mexicanii vor predomina permanent - fie că sunt cetăţeni 
americani sau nu. Regiunile mexicane ocupate de americani în 
anii 1840 vor deveni din nou mexicane din punct de vedere 
cultural, social şi, în multe privinţe, politic. Politica repatrierii 
muncitorilor temporari va părea un proces legal din punctul de 
vedere al americanilor, dar va arăta ca o purificare etnică 
pentru mexicani. 


În trecut, Mexicul ar fi fost destul de pasiv în faţa unor astfel 
de schimbări în politica americană. Dar, când imigrările devin 
tema dominantă în Statele Unite în anii 2070 şi leitmotivul în 
jurul căruia se vor desfăşura alegerile din 2080, Mexicul va 
adopta o atitudine fără precedent. Criza din Statele Unite şi 
maturizarea economiei şi societăţii mexicane vor coincide şi vor 
determina tensiuni  nemaivăzute. O schimbare majoră, 
economică şi socială, în Statele Unite (care va afecta 
disproporționat mexicanii care vor trăi acolo) şi o redefinire 
dramatică a structurii populaţiei din sud-vestul Americii se vor 
combina pentru a declanşa o criză care nu va fi rezolvată cu 
uşurinţă de tehnologia sau puterea americană. 

Criza va începe ca o problemă americană internă. Statele 
Unite au o societate democratică, şi, în regiuni vaste din ţară, 
cultura vorbitorilor de limbă engleză nu va mai fi dominantă. 
Statele Unite vor fi o ţară biculturală, la fel ca Belgia sau 
Canada. A doua cultură nu va fi recunoscută oficial, dar va fi 
reală şi nu va fi neapărat un fenomen cultural, cât o realitate 
geografică foarte clar definită. 

Biculturalismul tinde să devină o problemă când este ignorat - 
când cultura dominantă respinge ideea de a-l oficializa şi 
încearcă, în schimb, să menţină statu quo-ul. Situaţia devine o 
problemă şi mai mare când cultura dominantă începe să facă 


paşi care par meniţi să distrugă cultura minoritară. Dacă 
această cultură minoritară este, în esenţă, o prelungire a unei 
ţări vecine, care-şi vede cetăţenii ca fiind locuitori ai unor 
teritorii ce i-au fost furate, situaţia poate deveni explozivă. 

În anii 2070, mexicanii şi cetăţenii de origine mexicană vor 
reprezenta populaţia predominantă de-a lungul unei linii care se 
va întinde la cel puţin două sute de mile de la graniţa 
americano-mexicană, prin California, Arizona, New Mexico şi 
Texas şi de la un capăt la celălalt al unor vaste regiuni din 
Mexican Cession. Această regiune nu va avea aceeaşi atitudine 
ca a celorlalte regiuni pline de imigranţi. Aşa cum se întâmplă în 
regiunile de frontieră, aceasta va fi mai degrabă o prelungire 
culturală - şi în multe privinţe chiar şi economică - a Mexicului 
înspre nord. Granița se va muta la nord în toate privinţele, mai 
puţin politic. 

Aceşti imigranţi nu vor fi nişte pioni sărăciţi. Expansiunea 
economică din Mexic, alături de creşterea economiei americane 
din anii 2050 şi 2060, vor face ca aceşti colonişti să fie relativ 
înstăriți. De fapt, ei vor facilita comerţul americano-mexican, 
una dintre cele mai productive activităţi din lume la sfârşitul 
secolului XXI. Acest grup va domina nu numai politica locală, ci 
şi politica statelor Arizona şi New Mexico - şi mare parte din 
politica din California şi Texas, mărimea acestora fiind singurul 
lucru care-i va împiedica pe imigranţi să nu le controleze şi pe 
ele în totalitate. Un bloc subnaţional se va instala în Statele 
Unite, la comanda Quebecului. 

Când atinge o amploare critică, un grup contiguu geografic 
devine conştient de el însuşi ca entitate distinctă şi începe să 
solicite o serie de concesii specifice, bazându-se pe statutul său. 
Când are o afinitate naturală cu o ţară vecină, o parte din grup 
se vor considera ca cetăţeni ai acelei ţări, trăind însă sub 
dominație străină. Peste graniţă, în ţara vecină, se poate 
declanşa o mişcare care să ceară anexarea. 

Această situaţie va scinda blocul mexicano-american. Unii 
locuitori se vor vedea ca fiind întâi şi-ntâi americani. Alţii vor 
accepta acel americanism, dar se vor vedea ca având o relaţie 
aparte cu americanii şi vor cere recunoaşterea legală a acelui 
statut. Un al treilea grup, cel mai mic, va fi al secesioniştilor. Va 
exista o divizie şi în Mexic. Trebuie reţinut că, în general, 
imigrarea ilegală va fi dispărut deja în 2030, când migrarea 


către Statele Unite va fi încurajată ca politică naţională 
americană. Câte unii de pe fiecare parte a graniţei vor vedea 
problema ca fiind exclusiv a americanilor şi vor dori să nu se 
implice, ca nu cumva să afecteze relaţiile economice paşnice cu 
Mexic. Alţii, totuşi, vor vedea problemele demografice ale 
Statelor Unite ca pe un mijloc de redefinire a relaţiilor Mexicului 
cu Statele Unite. În schimbul unei politici a neimplicării, referitor 
la imigrare, unii vor dori ca Statele Unite să facă nişte concesii 
Mexicului legate de alte probleme. lar o minoritate va pleda 
pentru anexare. O complexă luptă politică se va desfăşura între 
Washington şi Ciudad de Mexico, fiecare manipulând situaţia pe 
cealaltă parte a graniţei. Mulţi congresmeni şi senatori de 
origine mexicană vor fi aleşi în funcţii pentru Washington. Mulţi 
nu se vor vedea ca legislatori care-şi reprezintă statele şi care, 
din întâmplare, sunt şi de origine mexicană. Ei se vor considera, 
mai degrabă, reprezentanţi ai comunităţii mexicane care 
trăieşte în Statele Unite. La fel ca şi în cazul Parti Québécois din 
Canada, reprezentarea lor regională va fi văzută drept 
reprezentarea unei naţii distincte care trăieşte în Statele Unite. 
Procesul politic regional va începe să oglindească această nouă 
realitate. Va apărea un Partido Mexicano care-şi va trimite 
reprezentanţi la Washington ca bloc separat. 

Această stare de lucruri va conduce la răsturnarea politicii 
imigraţiilor, care va fi definitorie pentru anii 2070 şi pentru 
alegerile din 2080. Dincolo de necesitatea demografică de a 
redefini politica imigrărilor în anii 2030, procesul însuşi al 
redefinirii va radicaliza sud-vestul. Radicalizarea, la rândul ei, va 
înspăimânta restul publicului american. Sentimentul 
antimexican se va accentua. O teamă primară că rezultatul 
Revoluţiei din Texas şi a Războiului Mexicano-American, rezultat 
care a rămas acelaşi pentru mai bine de două secole, ar putea fi 
răsturnat va declanşa în Statele Unite un val de ostilitate 
împotriva mexican-americanilor şi a Mexicului. 

Această teamă nu va fi iraţională. Sud-vestul Statelor Unite 
este un teritoriu ocupat, care a găzduit colonişti americani de la 
mijlocul anilor 1800 până la începutul secolului XXI. Incepând cu 
prima parte a secolului XXI, mexicanii vor reveni pe aceste 
teritorii, alăturându-se celor care nu au plecat niciodată de 
acolo. Mişcările populaţiei vor inversa astfel realitatea socială 
care a fost impusă militar în secolul al XXI-lea. Americanii au 


impus o realitate politico-militară, apoi au creat o realitate 
demografică pe măsură. Mexicanii, mai mult prin politica 
americană decât altfel, vor crea o nouă realitate demografică, 
având de ales între mai multe opţiuni: fie să încerce să 
răstoarne realitatea politico-militară creată de americani; fie să 
creeze o realitate nouă, unică; fie să accepte pur şi simplu 
realităţile existente. Americanii vor discuta dacă este cazul să 
răstoarne schimbările demografice şi să alinieze populaţia în 
conformitate cu graniţele. 

Oricum, oricare dintre aceste discuţii va avea loc în contextul 
imobilităţii graniţelor. Granițele nu se vor schimba doar pentru 
că mexicanii de pe ambele părţi discută despre asta, şi nici 
realitatea demografică nu se va schimba pentru că aşa vor 
americanii. Granița va avea sprijinul unei copleşitoare forţe 
militare şi politice - armata Statelor Unite. Populaţia mexicană 
din Mexican Cession va fi foarte implicată în viaţa economică a 
Statelor Unite. Eliminarea lor ar crea instabilitate masivă. Vor 
exista forţe puternice care vor menţine status-quoul şi forţe 
puternice care îi vor rezista. 

O reacţie negativă de proporţii din restul Statelor Unite va 
păstra graniţele la locul lor şi va exacerba tensiunile. Pe măsură 
ce retorica mexicană va deveni din ce în ce mai urâtă, la fel va fi 
şi cea americană. Ramificaţiile din comunitatea mexicano- 
americană vor deveni tot mai puţin vizibile în restul ţării, iar 
figurile cele mai radicale vor domina percepţia americană a 
comunităţii şi a Mexicului. Figuri şi mai radicale de la 
Washington vor domina percepţia mexicană asupra Statelor 
Unite. Vor exista tentative de compromisuri moderate, multe 
dintre ele chiar rezonabile şi bine intenţionate, dar toate vor fi 
percepute ca trădări ale intereselor fundamentale ale uneia sau 
alteia dintre părţi şi uneori ale amândurora. Disputele 
geopolitice fundamentale sunt rareori capabile de a fi 
influențate de compromisuri rezonabile - gândiţi-vă doar la 
conflictul arabo-israelian. 

În timp ce toate aceste lucruri vor fi în derulare, cetăţenii 
mexicani care trăiesc în Statele Unite cu vize obţinute cu decenii 
în urmă vor fi forţaţi să se întoarcă în Mexic, indiferent cât de 
mult au stat în America. Statele Unite vor fi înăsprit controalele 
la graniţa cu Mexicul, nu pentru a ţine la distanţă imigranții - în 
acel moment nimeni nu va mai dori să între în America -, ci 


pentru a crea o animozitate între Mexic şi etnicii mexicani din 
Statele Unite. Vor să pară măsuri de securitate naţională, dar, în 
realitate, va fi un efort de a accentua starea de fapt stabilită în 
1848. Această acţiune şi altele similare îi vor irita pe majoritatea 
mexicanilor de ambele părţi ale graniţei, dar va furniza şi 
motivații pentru radicali, constituind o ameninţare asupra 
comerţului vital între cele două ţări. 

În Mexic, va creşte necesitatea afirmării guvernului mexican. 
Va apărea o facțiune care va dori să anexeze regiunea ocupată, 
anulând cucerirea americană din 1848. Acesta nu va fi un grup 
marginal, ci unul substanţial, dacă nu chiar dominant. Mai mult, 
se va cere ca Statele Unite să menţină controlul regiunilor din 
cadrul Mexican Cession şi să protejeze drepturile locuitorilor lor 
- mai ales prin oprirea expulzărilor mexicanilor, indiferent de 
statutul vizelor acestora. Grupul care va dori, pur şi simplu, să 
menţină statu quo-ul, mânaţi de afacerile ce au nevoie de 
stabilitate, nu de conflicte, va deveni tot mai slab. Cererile de 
anexare vor concura cu cele de autonomie regională. 

Elementele  antimexicane din Statele Unite vor folosi 
radicalizarea politicii mexicane pentru a susţine că Mexicul 
intenţionează să se amestece în afacerile interne ale Americii, şi 
chiar să invadeze sud-vestul - un lucru pe care majoritatea 
radicalilor mexicani chiar îl vor solicita. Acest lucru va justifica 
cererea  extremiştilor americani de şi mai multe măsuri 
draconice, inclusiv deportarea etnicilor mexicani, indiferent de 
cetăţenie, şi invadarea Mexicului dacă guvernul mexican se 
opune. Retorica marginalizării se va autoalimenta, conducând 
procesul. 

Să mergem mai departe şi să ne imaginăm cum ar putea 
arăta conflictul, fără să uităm că nu putem să facem mai mult 
decât să ne imaginăm detaliile. 

In anii 2080, vor începe să aibă loc demonstraţii 
antiamericane în Ciudad de Mexico - şi în Los Angeles, San 
Diego, Houston, San Antonio, Phoenix şi alte oraşe de la graniţă 
care vor fi devenit predominant mexicane. Tema dominantă vor 
fi drepturile etnicilor mexicani ca cetăţeni americani. Alţii vor 
demonstra pentru anexarea la Mexic. O mică facțiune radicală 
de mexicani din Statele Unite vor începe să desfăşoare acte de 
sabotaj şi de terorism minor împotriva instituţiilor 
guvernamentale din regiune. Nesusţinuţi nici de guvernul 


mexican, nici de guvernele statelor dominate de mexicani, nici 
de o mare parte dintre mexicanii de pe ambele părţi ale 
graniţei, actele teroriste vor fi interpretate ca primii paşi ai unei 
insurecţii şi secesiuni planificate de regiune. Preşedintele 
american, fiind presat să aducă situaţia sub control, va 
federaliza Garda Naţională din aceste state pentru a proteja 
proprietatea federală. 

În New Mexico şi Arizona, guvernatorii vor spune că Garda 
Naţională le este supusă lor - şi vor respinge ordinul de 
naţionalizare. În schimb, ei vor ordona Gărzii să protejeze 
proprietăţile federale, dar vor insista ca forţele să rămână sub 
controlul statelor respective. Unităţile Gărzii, predominant 
mexicane în aceste state, se vor supune guvernatorului. Unii 
membri ai Congresului vor cere să se declare stare de 
insurecție. Preşedintele va rezista dar va cere, în schimb, 
Congresului să permită mobilizarea trupelor americane în 
aceste state, ducând la confruntări directe între Garda Naţională 
şi unităţile armatei SUA. 

Pe măsură ce situaţia va fi scăpată de sub control, problema 
va atinge apogeul atunci când preşedintele mexican, incapabil 
de a face faţă presiunii situaţiei care îi va impune să ia acţiuni 
decisive, va mobiliza armata mexicană şi o va trimite în nord, la 
graniţă. Explicaţia sa va fi că armata americană s-a mobilizat 
de-a lungul frontierei, iar el doreşte să prevină orice invazie şi 
să coordoneze situaţia împreună cu Washigtonul. In realitate, 
motivul va fi mult mai profund. Preşedintele mexican se va teme 
că armata SUA îi va alunga pe mexicani din acele regiuni - 
cetăţeni deținători de carte verde şi de vize - şi-i va forţa să se 
întoarcă în Mexic. Mexicul nu va dori şi mai mulţi refugiaţi. Mai 
mult, nu va dori să vadă mexicani din Statele Unite rămaşi fără 
valoroasele lor proprietăţi. 

Când armata mexicană se va mobiliza, soldaţii americani vor 
fi alertaţi la maximum. Soldaţii americani nu excelează în 
supravegherea ordinii maselor ostile, mai ales nu a celor care 
includ cetăţeni americani, dar sunt foarte buni la atacarea şi 
distrugerea armatelor inamice. Forţele spaţiale americane şi 
trupele terestre se vor concentra pe posibilitatea confruntării cu 
forţele comasate de-a lungul graniţei mexicane. 

O întâlnire între cei doi preşedinţi va dezamorsa situaţia, căci 
va fi clar că niciuna dintre părţi nu-şi doreşte cu adevărat 


războiul. De fapt, nimeni de la putere nu şi-ar fi dorit o criză în 
sud-vest. Dar problema este următoarea: în timpul acestor 
negocieri, oricât de mult şi-ar dori ambele părţi să revină la 
situaţia de dinainte, preşedintele mexican va negocia de fapt în 
favoarea americanilor de origine mexicană care trăiesc în 
Statele Unite. La momentul la care criza este dezamorsată, 
statutul mexicanilor din Mexican Cession se va pune în discuţie. 
Din momentul în care discuţia va dezamorsa situaţia de criză, se 
va şti şi cine va fi purtătorul de cuvânt al mexicanilor din 
Mexican Cession: preşedintele Mexicului. 

În vreme ce criza din anii 2080 se va încheia, motivul 
declanşator va dăinui. Regiunea de frontieră va fi în joc, şi, în 
vreme ce mexicanii nu vor avea puterea să impună o soluţie 
militară, guvernarea americană nu va avea abilitatea să impună 
o soluţie socială şi politică. Staţionarea de trupe americane în 
regiune, ca şi când ar fi vorba de o ţară străină, va fi schimbat 
statutul regiunii în mintea publicului. Negocierile mexicane în 
numele poporului regiunii vor extinde acea schimbare. O 
mişcare secesionistă radicală în regiune, finanțată masiv de 
naţionaliştii mexicani, va agita continuu situaţia, mai ales când 
grupuri teroriste vor începe să desfăşoare atacuri ocazionale cu 
bombă şi răpiri - nu numai în Mexican Cession, ci pe tot 
teritoriul Statelor Unite. Problema cuceririi Mexicului va ajunge 
din nou în discuţie. Regiunea va fi încă parte componentă a 
Statelor Unite, dar loialitatea sa va fi pusă de mulţi sub semnul 
întrebării. 

Expulzarea a zeci de milioane de cetăţeni nu va fi o opţiune, 
fiind imposibilă din punct de vedere logistic. In plus, ar avea 
consecinţe devastatoare pentru Statele Unite. În acelaşi timp, 
totuşi, ideea că, în acea regiune, cei care sunt de origine 
mexicană sunt pur şi simplu cetăţeni americani nu va mai ţine. 
Mulţi nu se vor mai vedea astfel şi aşa va fi şi cu cei din restul 
Statelor Unite. Situaţia politică va deveni extrem de radicalizată. 

Aproximativ în 2090, radicalii din Mexic vor fi declanşat o 
nouă criză. Printr-o modificare din constituţia Mexicului, 
mexicanii (prin strămoşi şi cultură) care trăiesc în afara 
Mexicului, indiferent de cetăţenie, vor putea să voteze la 
alegerile mexicane. Districtele congresionale mexicane se vor 
stabili şi în afara Mexicului, astfel încât mexicanii care trăiesc în 
Argentina, de exemplu, să poată vota pentru un reprezentant în 


congresul mexican, care să-i reprezinte pe mexicanii care 
trăiesc în Argentina. 

Din moment ce mulţi votanţi se vor afla în Statele Unite - 
motivul schimbării, la urma urmei -, Mexican Cession va fi 
împărţită în districte congresionale mexicane, astfel încât s-ar 
putea să existe douăzeci de congresmeni din Los Angeles şi 
cinci din San Antonio aleşi să activeze în congresul din Ciudad 
de Mexico. Pot exista situaţii în care aceeaşi persoană să fie 
aleasă în ambele congrese. Va fi o mişcare inteligentă, care să 
pună Statele Unite în defensivă, fără măsuri care să 
contrabalanseze situaţia. 

În anii 2090, Statele Unite se vor confrunta cu o situaţie 
internă dificilă, dar şi cu o confruntare cu un Mexic care se va 
înarma cu furie, temându-se că Statele Unite vor încerca să 
rezolve problema luând măsuri militare împotriva sa. Americanii 
vor avea un avantaj fantastic în spaţiu, dar mexicanii vor fi în 
avantaj la sol. Armata Statelor Unite nu va fi foarte mare, iar 
controlul unui oraş ca Los Angeles încă va necesita intervenţia 
infanteristului obişnuit. 

Grupuri paramilitare mexicane vor apărea în regiune ca 
replică la ocupaţia americană, şi vor rămâne în regiune şi după 
retragerea trupelor. Cu graniţele puternic militarizate de ambele 
părţi, posibilitatea ca liniile de aprovizionare să fie afectate de 
aceşti paramilitari, izolându-se astfel trupele americane de la 
graniţă, nu va fi greu de realizat. Statele Unite vor putea 
distruge armata mexicană, dar asta nu va însemna că vor putea 
aduce pacea în sud-vest sau în Mexic. In acelaşi timp, Mexicul 
va începe să-şi trimită în spaţiu proprii sateliți şi să-şi 
construiască propriile aparate de zbor telecomandate. 

Cât despre reacţia internaţională faţă de această situaţie, 
lumea va sta pe margine şi va privi. Mexicanii vor spera să 
primească sprijin extern, iar brazilienii, care vor fi devenit o 
putere importantă prin propriile forţe, vor face nişte gesturi de 
solidaritate cu Mexic. Dar, în timp ce restul lumii va spera în 
secret că Mexicul îi va sparge nasul vecinului său, nimeni nu se 
va implica într-un mod care să afecteze Statele Unite. Mexicul 
va fi singur. Soluţia sa strategică va fi să creeze o situaţie 
problematică la graniţa americană, în timp ce alte puteri 
creează probleme în alte părţi. Polonezii vor fi dezvoltat 
nemulțumiri serioase faţă de americani, în timp ce alte puteri ce 


se vor afirma, cum ar fi Brazilia, vor fi paralizate de limitele 
impuse de Statele Unite în spaţiu. 

Mexicanii nu vor putea să se lupte cu Statele Unite până nu îi 
vor egala pe aceştia militar. Mexicul va avea nevoie de o coaliţie 
- şi asta va necesita timp. Dar Mexicul va avea un avantaj 
enorm: Statele Unite se vor confrunta cu probleme interne, 
care, deşi nu se vor ridica la nivel de insurecţii, vor concentra 
totuşi energiile americane şi vor limita opţiunile. Invadarea şi 
înfrângerea Mexicului nu ar fi soluţia problemelor, putând chiar 
să le exacerbeze. Incapacitatea Americii de a rezolva această 
situaţie va fi avantajul major al Mexicului, şi unul prin care 
Mexicul va câştiga timp. 

Granita SUA cu Mexicul va trece acum chiar prin Mexic; 
adevărata graniţă socială se va afla la sute de mile nord de 
graniţa oficială. Intr-adevăr, chiar dacă Statele Unite ar putea 
învinge Mexicul în război, nu ar rezolva dilema primordială. 

În spatele tuturor acestor lucruri va exista întrebarea pe care 
Statele Unite ar fi trebuit să şi-o pună încă de la fondare: care să 
fie capitala Americii de Nord, Washington sau Ciudad de 
Mexico? Se pare că la început s-ar fi dorit să fie cel din urmă 
oraş. Apoi, secole mai târziu, a devenit evident că va fi primul. 
Intrebarea va apărea din nou. Ea poate fi amânată, dar nu şi 
evitată. 

Cu aceeaşi întrebare s-au confruntat Spania şi Franţa în 
secolul al XVII-lea. Spania a dominat sute de ani Europa 
Atlantică şi lumea întreagă, până ce a apărut o altă putere. Cine 
să fie puterea supremă: Spania sau Franţa? Jumătate de veac 
mai târziu, la sfârşitul secolului XXI, Statele Unite vor fi dominat 
de 100 de ani. Mexicul se va afirma. Care va fi puterea 
supremă? Statele Unite vor controla cerul şi mările, dar Mexicul 
va fi puternic pe pământ şi în interiorul graniţelor Statelor Unite. 
Este genul de confruntare căreia puterea militară americană ar 
fi cel mai puţin pregătită să-i facă faţă. Prin urmare, la sfârşitul 
secolului XXI, întrebarea va fi: America de Nord este centrul 
gravitațional al sistemului internaţional, dar cine va controla 
America de Nord? 

Aceasta este o întrebare care va trebui să mai aştepte până 
în secolul XXII. 


Epilog 

Poate părea exagerat să presupui că un Mexic în afirmare va 
pune la încercare, în cele din urmă, puterea americană, dar eu 
cred că lumea în care trăim astăzi ar fi părut şi ea exagerată 
celor care au trăit la începutul secolului XX. Aşa cum am spus în 
introducerea acestei cărţi, când încercăm să prezicem viitorul, 
raţiunea ne trădează aproape întotdeauna - uitaţi-vă numai la 
schimbările uimitoare care au avut loc de-a lungul secolului XX 
şi încercaţi să vă imaginaţi cum ar fi fost să încercaţi să le 
anticipaţi. Cea mai practică modalitate de a-ţi imagina viitorul 
este să pui la îndoială previzibilul. 

Există oameni care se nasc azi şi care vor trăi să apuce 
secolul XXII. Când am crescut eu, în anii '50, secolul XXI era 
asociat cu ideea de Science fiction, şi nu cu o realitate în care 
voi trăi. Oamenii practici se concentrează pe momentul imediat 
următor şi lasă secolele următoare în grija visătorilor. Adevărul 
este însă că secolul XXI s-a dovedit a fi o preocupare practică 
pentru mine. Imi voi petrece o bună parte din viaţă în acest 
secol. Pe drumul înspre acest secol, istoria - războaiele ei, 
schimbările ei tehnologice, transformările ei sociale - mi-a 
remodelat viaţa în moduri cutremurătoare. Nu am murit într-un 
război nuclear cu sovieticii, deşi am fost martorul multor 
războaie, multe dintre ele neanticipate. Familia Jetson? nu ne-a 
arătat cum va fi viaţa în 1999, dar eu scriu aceste cuvinte la un 
computer pe care pot să îl ţin într-o mână şi care poate accesa 
informaţii dintr-o bază universală de date în câteva secunde - şi 
fără să fiu conectat prin fire. Naţiunile Unite nu au rezolvat 
problema omenirii, şi totuşi, statutul negrilor şi al femeilor a 
suferit progrese tulburătoare. Ce am aşteptat să se întâmple şi 
ce s-a întâmplat până la urmă sunt două lucruri diferite. 

Uitându-mă înapoi la secolul XXI, au existat lucruri de care am 
fi putut fi siguri, lucruri probabile şi lucruri necunoscute. Am fi 
putut fi siguri că naţiunile-state vor continua să fiinţeze în 
acelaşi mod. Am fi putut şti că războaiele vor deveni mortale. 
Alfred Nobel a ştiut că inventarea de către el a TNT-ului va 
transforma războiul într-o oroare fără sfârşit, aşa cum s-a şi 
întâmplat. Am fi putut vedea revoluţia din comunicaţii şi 

transporturi - radioul, automobilele, avioanele, toate acestea 
existau deja. A mai fost nevoie doar de imaginaţie, şi de voinţa 
de a crede, pentru a vedea ce vor însemna ele pentru omenire. 
A mai fost nevoie de renunţarea la rațiune. 

Ştiind că războaiele au fost inevitabile şi că ele vor merge tot 
mai rău, nu a mai trebuit prea multă imaginaţie pentru a şti cine 
cu cine se va lupta. Nou unitele puteri europene - Germania şi 
Italia - şi nou industrializata Japonie aveau să încerce să 
redefinească sistemul internaţional, controlat de puterile 
Europei Atlantice, Marea Britanie şi Franţa fiind cele mai 
importante dintre ele. Şi, cum aceste războaie au destrămat 
Europa şi Asia, nu a fost greu de prevăzut - şi mulţi chiar au 
făcut-o - că Rusia şi America se vor afirma ca mari puteri 
mondiale. Ce a urmat a fost mai sumbru, dar nu dincolo de orice 
imaginaţie. 

La începutul secolului, H.G. Wells descria armele cu care se 
vor purta războaiele de către generaţiile următoare. Nu trebuia 
decât să se uite la ce-şi imaginau deja unii şi la ce se putea deja 
construi, şi să coreleze aceste informaţii cu războiul din viitor. 
Însă nu numai tehnologia era de imaginat. Cei care simulau 
situaţii de război la U.S. Naval War College şi în echipele din 
Departamentul Apărării din Japonia ar fi putut trasa şi ei liniile 
generale ale războiului  americano-japonez. Comandanții 
germani au pus pe hârtie cursul probabil al războaielor şi 
riscurile lor, înaintea celor două războaie mondiale. Winston 
Churchill ar fi putut anticipa consecințele războiului, atât 
pierderea Imperiului Britanic, cât şi Războiul Rece ce a urmat. 
Nimeni nu şi-a putut imagina detaliile precise, dar liniile 
generale ale secolului XX se puteau distinge. 

Asta am încercat şi eu să fac în această carte - să simt secolul 
XXI, bazându-mă, în principal, pe geopolitică. Am început cu un 
lucru permanent: persistenţa condiţiei umane, oscilând între rai 
şi iad. Am căutat apoi tendinţele pe termen lung, pe care le-am 
găsit în declinul şi căderea Europei ca piesă centrală a 
civilizaţiei mondiale şi înlocuirea ei cu America de Nord şi cu 
puterea dominantă din America de Nord, Statele Unite. Având în 
vedere această schimbare majoră din sistemul internaţional, a 
fost uşor să discern atât caracterul SUA - încăpăţânată, imatură 
şi genială cât şi reacţia lumii la el: teamă, invidie şi împotrivire. 

Apoi m-am concentrat pe două idei. Prima, cine ar fi ostil; a 


doua, cum ar răspunde Statele Unite la această ostilitate. 
Ostilitatea ar veni în valuri, ca o continuare a epocilor scurte, 
schimbătoare, ale secolului XX. Mai întâi există Islamul, apoi 
Rusia şi apoi coaliția noilor puteri (Turcia, Polonia şi Japonia), iar, 
în final, Mexicul. Pentru a înţelege reacţia americană, m-am 
raportat la ceea ce am considerat a fi cicluri de câte 50 de ani 
prin care se desfăşoară existenţa societăţii americane de-a 
lungul ultimelor câteva sute de ani şi am încercat să îmi 
imaginez cum ar arăta anii 2030 şi 2080. Asta mi-a permis să 
mă gândesc la schimbarea socială dramatică, ce este deja în 
desfăşurare - sfârşitul exploziei demografice - şi să iau în 
considerare ce ar însemna asta pentru viitor. Am putut, de 
asemenea, să mă gândesc la cum ar ajuta tehnologiile deja 
existente în momente de criză socială, făcând o conexiune între 
roboţi şi energia solară generată din spaţiu. 

Cu cât intri mai mult în amănunte, cu atât rişti să te înşeli. 
Desigur că ştiu asta. Dar misiunea mea, aşa cum o văd eu, este 
să vă ofer o idee despre cum va arăta secolul XXI. Voi greşi în 
multe detalii. S-ar putea, într-adevăr, să greşesc cu privire la 
ţările care vor fi mari puteri şi cum se vor împotrivi ele Statelor 
Unite. Dar sunt sigur că poziţia Statelor Unite în sistemul 
internaţional va fi elementul-cheie al secolului XXI şi că alte ţări 
se vor agăța de ascensiunea lor. În final, dacă există o singură 
concluzie care ar trebui să se desprindă din această carte, 
aceea este că Statele Unite - departe de a fi în declin - abia și- 
au început ascensiunea. 

Scopul acestei cărţi nu este acela de a ridica în slăvi Statele 
Unite. Eu sunt un partizan al regimului american, dar nu 
Constituţia susţinută de cele 85 de Documente Federale au dat 
Statelor Unite puterea lor, ci rezistenţa generalului Jackson în 
bătălia de la New Orleans, înfrângerea armatei lui Santa Anna în 
bătălia de la San Jacinto, anexarea Hawaii-ului şi predarea 
bazelor navale britanice din Emisfera Vestică Statelor Unite în 
1940 - alături de caracteristicile geografice unice pe care le-am 
analizat pe îndelete în aceste pagini. 

Există un subiect pe care nu l-am abordat. Orice cititor va fi 
observat deja că nu am vorbit deloc de încălzirea globală în 
această carte. Ar putea fi o omisiune bătătoare la ochi. Da, cred 
că mediul este în încălzire, şi, cum oamenii de ştiinţă ne-au spus 
că dezbaterea s-a încheiat, trag uşor concluzia că încălzirea a 


fost cauzată de oameni. Aşa cum a spus-o nimeni altul decât 
Karl Marx: „Omenirea nu-şi creează singură probleme la care să 
nu aibă deja soluţii.” Nu ştiu dacă este universal valabil, dar 
pare să fie valabil în acest caz. 

Vor exista două elemente care vor putea rezolva încălzirea 
globală. In primul rând, încheierea exploziei demografice va 
reduce, de-a lungul deceniilor, creşterea cererii de orice fel. 
Apoi, costurile pentru găsirea şi folosirea hidrocarburilor vor 
creşte, ducând la creşterea nevoii de surse alternative. 
Alternativa cea mai evidentă este energia solară, dar eu cred că 
instalarea panourilor solare pe pământ ar întâmpina multe 
obstacole care nu s-ar întâlni în spaţiu. În a doua jumătate a 
secolului vom asista la transformări demografice şi tehnologice 
care vor rezolva împreună problema încălzirii globale. Cu alte 
cuvinte, declinul populaţiei şi dominarea spaţiului se vor 
combina pentru a rezolva problema. 

Esenţa metodei pe care am folosit-o în această carte a fost să 
privesc constrângerile aplicate oamenilor şi naţiunilor pentru a 
vedea cum sunt aceştia forţaţi să se comporte, apoi să încerc să 
înţeleg consecinţele neintenţionate ale acelui comportament. 
Există un număr infinit de necunoscute, nicio previziune despre 
acest secol nu poate fi nici completă, nici perfect corectă. Dar, 
dacă am reuşit să vă fac să înţelegeţi unele dintre cele mai 
importante constrângeri, reacţiile comportamentale probabile la 
acestea şi consecinţele acestor reacţii la nivelul cel mai general, 
mă declar mulţumit. 

Cât despre mine, este extraordinar de ciudat să scriu o carte 
al cărei adevăr general sau a cărei falsitate nu le voi putea 
niciodată cunoaşte. Scriu, aşadar, această carte pentru copiii 
mei, dar şi mai mult pentru nepoţii mei, care vor putea să afle. 
Dacă această carte le va fi de folos în vreun fel, atunci îmi voi fi 
făcut datoria. 


Mulţumiri 

Nici nu mi-aş fi putut imagina această carte, darămite să o 
pot scrie, dacă nu ar fi fost colegii mei de la Stratfor. Prietenul 
meu, Don Kuykendall, a fost mereu ferm pe poziţie şi mereu de 
ajutor, de la început până la sfârşit. Scott Striger a fost răbdător 
şi plin de imaginaţie când a venit vorba de hărţi. Toţi cei de la 
Stratfor au încercat să mă facă un om mai bun care să scrie o 
carte mai bună. Doresc să le mulţumesc în mod deosebit lui 
Rodger Baker, Reva Bhalla, Lauren Goodrich, Nate Hughes, 
Aaric Eisenstein şi Colin Chapman, dar şi lui Peter Zeihan, ale 
cărui critici meticuloase şi nemiloase m-au ajutat şi m-au iritat la 
infinit. În afara familiei de la Stratfor, aş dori să le mulţumesc lui 
John Mauldin şi Gusztav Molnar, care mi-au arătat un alt mod de 
a privi lucrurile. Susan Copeland s-a asigurat că acesta, şi multe 
alte lucruri, au fost duse la bun sfârşit. 

La final, doresc să-i mulţumesc agentului meu literar, Jim 
Hornfisher, şi lui Jason Kaufman, editorul meu de la Doubleday, 
care au făcut eforturi mari pentru a încerca să mă ridice dincolo 
de impenetrabil. Rob Bloom s-a asigurat că totul este la locul lui. 

Această carte are mulţi părinţi, dar eu sunt singurul 
responsabil pentru toate defectele ei. 


